**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2022 ԹՎԱԿԱՆԻ ԱՌԱՋԻՆ ԵՌԱՄՍՅԱԿԻ ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ՎԵՐԼՈՒԾՈՒԹՅՈՒՆ**

ԲՈՎԱՆԴԱԿՈՒԹՅՈՒՆ

[ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2022 ԹՎԱԿԱՆԻ ԱՌԱՋԻՆ ԵՌԱՄՍՅԱԿԻ ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ԱՄՓՈՓԱԳԻՐ 3](#_Toc102759880)

[ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՄԱԿՐՈՏՆՏԵՍԱԿԱՆ ԵՎ ՀԱՐԿԱԲՅՈՒՋԵՏԱՅԻՆ ԶԱՐԳԱՑՈՒՄՆԵՐԸ 2022 ԹՎԱԿԱՆԻ ԱՌԱՋԻՆ ԵՌԱՄՍՅԱԿՈՒՄ 8](#_Toc102759881)

[ՄԱԿՐՈՏՆՏԵՍԱԿԱՆ ԶԱՐԳԱՑՈՒՄՆԵՐ 8](#_Toc102759882)

[Արտաքին միջավայրի զարգացումներ 8](#_Toc102759883)

[ՀՀ մակրոտնտեսական զարգացումներ 9](#_Toc102759884)

[ՀԱՐԿԱԲՅՈՒՋԵՏԱՅԻՆ ՔԱՂԱՔԱԿԱՆՈՒԹՅԱՆ ՀԻՄՆԱԿԱՆ ԶԱՐԳԱՑՈՒՄՆԵՐԸ 24](#_Toc102759885)

[Հավելված: Տնտեսության ճյուղերի և ենթաճյուղերի, արտահանման և ներմուծման ապրանքախմբերի հիմնական ցուցանիշների աղյուսակներ 28](#_Toc102759886)

[ՀՀ ՊԵՏԱԿԱՆ ԲՅՈՒՋԵԻ 2022 ԹՎԱԿԱՆԻ ԱՌԱՋԻՆ ԵՌԱՄՍՅԱԿԻ ՑՈՒՑԱՆԻՇՆԵՐԸ 31](#_Toc102759887)

[ՀՀ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐԸ 2022 ԹՎԱԿԱՆԻ ԱՌԱՋԻՆ ԵՌԱՄՍՅԱԿՈՒՄ 32](#_Toc102759888)

[Հարկային եկամուտներ և պետական տուրքեր 33](#_Toc102759889)

[Պաշտոնական դրամաշնորհներ 40](#_Toc102759890)

[Այլ եկամուտներ 41](#_Toc102759891)

[ՀՀ ՊԵՏԱԿԱՆ ԲՅՈՒՋԵԻ ԾԱԽՍԵՐԸ 2022 ԹՎԱԿԱՆԻ ԱՌԱՋԻՆ ԵՌԱՄՍՅԱԿՈՒՄ 45](#_Toc102759892)

[ՀՀ պետական բյուջեի ծախսերը ծրագրային դասակարգմամբ 51](#_Toc102759893)

[ՀՀ 2022 ԹՎԱԿԱՆԻ ԱՌԱՋԻՆ ԵՌԱՄՍՅԱԿԻ ՊԵՏԱԿԱՆ ԲՅՈՒՋԵԻ ՀԱՎԵԼՈՒՐԴԸ 125](#_Toc102759894)

[ՀՀ ՊԵՏԱԿԱՆ ՊԱՐՏՔԸ 132](#_Toc102759895)

# ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2022 ԹՎԱԿԱՆԻ ԱՌԱՋԻՆ ԵՌԱՄՍՅԱԿԻ ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ԱՄՓՈՓԱԳԻՐ

**ՄԱԿՐՈՏՆՏԵՍԱԿԱՆ ԵՎ ՀԱՐԿԱԲՅՈՒՋԵՏԱՅԻՆ ԱՄՓՈՓԱԳԻՐ**

1. 2021 թվականից համաշխարհային տնտեսությունը, այդ թվում՝ ՀՀ գործընկեր երկրների տնտեսությունները թևակոխել էին տնտեսական աճի վերականգնման փուլ, որը շարունակվել է նաև 2022 թվականի առաջին եռամսյակում։ Սակայն, ռուս-ուկրաինական հակամարտությամբ և դրա արդյունքում ՌԴ-ի նկատմամբ կիրառվող աննախադեպ պատժամիջոցների բացասական ազդեցություններով պայմանավորված, մարտ ամսից սկսել են դրսևորվել տնտեսական ակտիվության դանդաղման միտումներ: Կորոնավիրուսի համավարակի հետևանքով ստեղծված առաջարկի սահմանափակումների պայմաններում համաշխարհային պահանջարկի վերականգնման, ինչպես նաև ռուս-ուկրաինական հակամարտության ազդեցությամբ միջազգային (այդ թվում՝ հումքային) շուկաներում գրանցվել են բարձր գնաճային միտումներ:
2. Համավարակի և Արցախյան պատերազմի շոկերից հետո տնտեսության 2021 թվականի վերականգնման տեմպերն արագացան 2022 թվականի տարեսկզբին։ Չնայած փետրվարի վերջերից սկիզբ առած ռուս-ուկրաինական հակամարտության և Ռուսաստանի դեմ կիրառված պատժամիջոցների բացասական ազդեցությունների հետևանքով տնտեսական ակտիվության որոշակի դանդաղմանը, այնուամենայնիվ բարձր աճի տեմպերը պահպանվում են, հատկապես՝ ծառայությունների ոլորտում: Արդյունքում հունվար-մարտին գրանցվել է 9.6% տնտեսական ակտիվության աճ: 2022 թվականի առաջին եռամսյակում տնտեսության բոլոր ճյուղերում, բացառությամբ գյուղատնտեսության, գրանցվել է թողարկման ծավալների աճ: Տնտեսական ակտիվության աճն ուղեկցվել է ներքին պահանջարկի աճով:
3. 2022 թվականի առաջին եռամսյակում ներքին և արտաքին պահանջարկի վերականգնման պայմաններում արտաքին առևտուրը նշանակալի աճ է գրանցել. ապրանքների արտահանումն աճել է 26.9%-ով, իսկ ներմուծումը՝ 45.6%-ով։ Հունվար-մարտին արձանագրված արտաքին առևտրի աճի բարձր տեմպերը, ռուս-ուկրաինական հակամարտության և ՌԴ-ի նկատմամբ կիրառվող աննախադեպ պատժամիջոցների բացասական ազդեցություններով պայմանավորված, նախորդ ամսվա համեմատ դանդաղել են, և արդեն իսկ մարտին նախորդ՝ 2021 թվականի մարտի համեմատ արտահանումն աճել է ընդամենը 4.0%-ով, իսկ ներմուծումը՝ 22.5%-ով։
4. Տարեկսզբի որոշակի դանդաղումից հետո, մարտ ամսին գնաճն արագացել է. 2022 թվականի մարտին 12-ամսյա գնաճը կազմել է 7.4%: Եռամսյակի ընթացքում, հաշվի առնելով միջազգային պարենային շուկաներում գնաճային զարգացումները և գնաճային սպասումների որոշակի արագացումը, ՀՀ ԿԲ-ն բարձրացրել է վերաֆինանսավորման տոկոսադրույքն ընդհանուր առմամբ 1.5 տոկոսային կետով՝ սահմանելով այն 9.25%:
5. 2022 թվականի առաջին եռամսյակում բանկային համակարգի վարկերի ծավալները 2021 թվականի վերջի համեմատությամբ սկսել են աճել՝ արտացոլելով տնտեսության վերականգնման պայմաններում վարկերի նկատմամբ պահանջարկի վերականգնումը։ Ընդ որում վարկերի աճը հիմնականում պայմանավորվել է հիփոթեքային վարկերի աճով, որի վրա շարունակում է իր դրական ազդեցությունն ունենալ եկամտային հարկի վերադարձի քաղաքականությունը։ Ավանդները բարձր աճի տեմպեր են գրանցել՝ արտացոլելով ինչպես անհատների, այնպես էլ ձեռնարկությունների ավանդների աճի միտումները։
6. Ինչպես վարկերի և ավանդների, այնպես էլ ՀՀ պետական պարտատոմսերի և եվրոբոնդերի տոկոսադրույքները մարտ ամսին աճի միտումներ են ցուցաբերել՝ արտացոլելով գնաճային սպասումների ավելացումը և դրամավարկային պայմանների կոշտացումը, ինչպես նաև միջազգային ֆինանսական շուկաներում տոկոսադրույքների բարձրացումը և տարածաշրջանային անկայուն միջավայրով պայմանավորված ՀՀ երկրի ռիսկի հավելավճարի աճը։
7. 2022 թվականի առաջին եռամսյակում հարկման բազաների վերականգնման և 2021 թվականի հարկային օրենսդրության փոփոխությունների պայմաններում ՀՀ պետական բյուջեի հարկային եկամուտներն աճել են բարձր տեմպերով՝ կազմելով 400.6 մլրդ դրամ և նախորդ տարվա նույն ժամանակահատվածի համեմատ աճելով 20.3%-ով: Ընդ որում, չնայած առաջին եռամսյակում տնտեսական ակտիվության տեմպերի դանդաղմանը, հարկերի հավաքագրման բարձր աճի տեմպերը պահպանվել են ամբողջ եռամսյակի ընթացքում։
8. 2022 թվականի առաջին երեք ամիսներին նախորդ տարվա նույն ժամանակահատվածի համեմատ պետական բյուջեի եկամուտների աճի և ծախսերի նվազման արդյունքում պետական բյուջեն եղել է հավելուրդային։ Իսկ տնտեսության վերականգման պայմաններում հարկաբյուջետային քաղաքականության ազդեցությունն ամբողջական պահանջարկի վրա առաջին եռամսյակում եղել է զսպող:

**ՀՀ ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ԱՄՓՈՓ ՑՈՒՑԱՆԻՇՆԵՐԸ**

1. ՀՀ կառավարության կողմից եռամսյակային համամասնություններով հաստատված ՀՀ 2022 թվականի առաջին եռամսյակի եկամուտների և ծախսերի` Կառավարությանն օրենսդրությամբ վերապահված լիազորությունների շրջանակներում կատարված փոփոխությունների արդյունքում ձևավորված եռամսյակային ծրագրային ցուցանիշները կատարվել են եկամուտների գծով՝ 101.5%-ով՝ կազմելով 425.5 մլրդ դրամ, ծախսերի գծով՝ 81.6%-ով՝ կազմելով 396.8 մլրդ դրամ: Հարկ է նշել, որ հաշվետու տարում ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնված պարտավորությունների ամբողջական և ժամանակին կատարումը:
2. Նախորդ տարվա առաջին եռամսյակի համեմատ պետական բյուջեի եկամուտներն աճել են 21.8%‑ով կամ 76.2 մլրդ դրամով՝ հիմնականում պայմանավորված հարկային եկամուտների և պետական տուրքերի աճով: Ընդ որում, եկամուտների երեք հիմնական խմբերում էլ արարձանագրվել է մուտքերի աճ:
3. Նախորդ տարվա նույն ժամանակահատվածի համեմատ պետական բյուջեի ծախսերը նվազել են 2%-ով կամ 8.1 մլրդ դրամով՝ պայմանավորված կապիտալ ծախսերի նվազմամբ: Վերջինս էլ հիմնականում պայմանավորված է ՀՀ պաշտպանության նախարարության շենքային պայմանների բարելավման միջոցառման շրջանակներում կատարված ծախսերի կրճատմամբ:

**ՀՀ պետական բյուջեի եկամուտները**

1. 2021 թվականի առաջին եռամսյակի համեմատ այլ եկամուտների առաջանցիկ աճի արդյունքում բյուջեի եկամուտներում 1.3 տոկոսային կետով ավելացել է այլ եկամուտների տեսակարար կշիռը, իսկ հարկային եկամուտների (ներառյալ` պետական տուրքերը) և պաշտոնական դրամաշնորհների տեսակարար կշիռները նվազել են համապատասխանաբար 1.2 և 0.1 տոկոսային կետով:
2. 2022 թվականի առաջին եռամսյակի ընթացքում ՀՀ պետական բյուջե են մուտքագրվել 400.6 մլրդ դրամ հարկային եկամուտներ և պետական տուրքեր, որոնք 101.3%‑ով ապահովել են ճշտված ծրագրով սահմանված ցուցանիշը: 2021 թվականի նույն ժամանակահատվածի համեմատ հարկային եկամուտներն ու պետական տուրքերն աճել են 20.3%‑ով կամ 67.7 մլրդ դրամով, որը հիմնականում պայմանավորված է ավելացված արժեքի հարկի, պետական տուրքերի և շահութահարկի գծով մուտքերի աճով:
3. 2022 թվականի առաջին եռամսյակի ընթացքում ստացվել են ավելի քան 1.3 մլրդ դրամ պաշտոնական դրամաշնորհներ՝ կազմելով առաջին եռամսյակում ծրագրված մուտքերի 20.6%-ը՝ պայմանավորված է նպատակային ծրագրերի կատարման աստիճանով:
4. Հաշվետու ժամանակահատվածում ՀՀ պետական բյուջեի այլ եկամուտները կազմել են 23.6 մլրդ դրամ՝ 35.9%-ով գերազանցելով ծրագրված և 56%-ով 2021 թվականի առաջին եռամսյակի համապատասխան ցուցանիշը:

**ՀՀ պետական բյուջեի ծախսերը**

1. ՀՀ 2022 թվականի պետական բյուջեի կատարումն ապահովող միջոցառումների վերաբերյալ ՀՀ կառավարության որոշմամբ նախատեսվել էր թվով 167 ծրագրերի իրականացում 46 պետական մարմինների և Կառավարության պատասխանատվության ներքո: Կառավարության կատարած ճշտումների արդյունքում նախատեսված ծրագրերի թիվը կազմել է 168, որոնցից փաստացի միջոցներ են օգտագործվել 157-ի գծով, իսկ Կառավարության պատասխանատվությամբ 3 ծրագրերի շրջանակներում նախատեսված միջոցներն ըստ անհրաժեշտության վերաբաշխվել են համապատասխան ծրագրերին և միջոցառումներին:
2. ՀՀ 2022 թվականի պետական բյուջեի առաջին եռամսյակի փաստացի ծախսերի՝ 396.8 մլրդ դրամի 36.2%-ը բաժին է ընկել ՀՀ աշխատանքի և սոցիալական հարցերի նախարարության, 17.3%-ը՝ ՀՀ պաշտպանության նախարարության, 10%-ը՝ ՀՀ ֆինանսների նախարարության, 8.7%-ը՝ ՀՀ կրթության, գիտության, մշակույթի և սպորտի նախարարության, 6.6%-ը՝ ՀՀ տարածքային կառավարման և ենթակառուցվածքների նախարարության, 5.3%-ը՝ ՀՀ առողջապահության նախարարության, 3.8%-ը՝ ՀՀ ոստիկանության, 2.2%‑ը՝ ՀՀ էկոնոմիկայի նախարարության պատասխանատվությամբ իրականացվող ծրագրերին:
3. 2021 թվականի առաջին եռամսյակի համեմատ ՀՀ պետական բյուջեի ծախսերի 2% կամ 8.1 մլրդ դրամ նվազումը հիմնականում պայմանավորված է ՀՀ պաշտպանության նախարարության ծախսերի 17.6% (14.6 մլրդ դրամ) նվազմամբ՝ պայմանավորված 2021 թվականին ռազմական դրության հետ կապված միջոցների հատկացմամբ:
4. Ըստ տնտեսագիտական կառուցվածքի բյուջեի ծախսերի 91.3%-ը կամ 362.2 մլրդ դրամը բաժին է ընկել ընթացիկ ծախսերին, 8.7%-ը կամ 34.6 մլրդ դրամը՝ ոչ ֆինանսական ակտիվների հետ գործառնություններին, իսկ նախորդ տարվա առաջին եռամսյակի համեմատ 2% նվազումը պայմանավորված է կապիտալ ծախսերի նվազմամբ: Արդյունքում պետական բյուջեի ծախսերում 3.4 տոկոսային կետով ավելացել է ընթացիկ ծախսերի տեսակարար կշիռը և նույնքան նվազել է ոչ ֆինանսական ակտիվների հետ գործառնությունների տեսակարար կշիռը:
5. Նախորդ տարվա առաջին եռամսյակի համեմատ ընթացիկ ծախսերի 1.8% (6.4 մլրդ դրամ) աճը մեծ մասամբ պայմանավորված է դրամաշնորհների (4.9 մլրդ դրամ) և սուբսիդիաների (3.7 մլրդ դրամ) գծով ծախսերի աճով:
6. Ոչ ֆինանսական ակտիվների հետ գործառնությունների ծրագրված ցուցանիշի 52.4% կատարողականը, ինչպես նաև նախորդ տարվա առաջին եռամսյակի համեմատ 29.4% (14.4 մլրդ դրամ) նվազումը հիմնականում պայմանավորված են ոչ ֆինանսական ակտիվների գծով ծախսերի (կապիտալ ծախսերի) կատարողականով: Հաշվետու ժամանակահատվածում կապիտալ ծախսերը կազմել են 37.2 մլրդ դրամ կամ ճշտված ծրագրի 55.3%-ը: Ընդ որում, ծրագրից շեղումը մեծ մասամբ արձանագրվել է արտաքին աջակցությամբ իրականացվող նպատակային ծրագրերում, որոնց շրջանակներում կատարվել են 6.8 մլրդ դրամի կապիտալ ծախսեր՝ կազմելով ծրագրված ցուցանիշի 27.8%-ը: Իսկ մյուս ծրագրերի շրջանակներում նախատեսված կապիտալ ծախսերը կատարվել են 71.1%-ով՝ կազմելով 30.4 մլրդ դրամ: Նախորդ տարվա նույն ժամանակահատվածի համեմատ կապիտալ ծախսերի նվազումը հիմնականում պայմանավորված է ՀՀ պաշտպանության նախարարության շենքային պայմանների բարելավման միջոցառման շրջանակներում կատարված ծախսերի կրճատմամբ, որոնք կազմել են 27.4 մլրդ դրամ՝ նախորդ տարվա առաջին եռամսյակի 41.5 մլրդ դրամի դիմաց:

**ՀՀ պետական բյուջեի հավելուրդը**

1. 2022 թվականի առաջին եռամսյակում ՀՀ պետական բյուջեն կատարվել է 28.7 մլրդ դրամ հավելուրդով՝ առաջին եռամսյակի համար ծրագրված 67.1 մլրդ դրամ և նախորդ տարվա նույն ժամանակահատվածի 55.6 մլրդ դրամ պակասուրդի դիմաց: Բյուջեի հավելուրդը հիմնականում պայմանավորված է ծախսերի համեմատ եկամուտների առավել բարձր կատարողականով, որի արդյունքում ֆինանսավորման ներքին աղբյուրներում նախատեսված բյուջեի ազատ միջոցներն աճել են 87.8 մլրդ դրամով, իսկ արտաքին աջակցությամբ իրականացվող նպատակային ծրագրերի շրջանակներում ստացվել է նախատեսված վարկային միջոցների 26%-ը՝ 6.3 մլրդ դրամ:
2. Հաշվետու ժամանակահատվածում ֆինանսավորման ներքին աղբյուրները կազմել են -6.4 մլրդ դրամ (կատարողականը՝ -6.8%), արտաքին աղբյուրները՝ -22.2 մլրդ դրամ (կատարողականը՝ 326.5%):

**ՀՀ ՊԵՏԱԿԱՆ ՊԱՐՏՔԸ**

1. 2022 թվականի մարտի 31-ի դրությամբ ՀՀ պետական պարտքը կազմել է 4,563.8 մլրդ դրամ (9,356.5 մլն ԱՄՆ դոլար): ՀՀ պետական պարտքում 3,241.4 մլրդ դրամը (6,645.3 մլն ԱՄՆ դոլարը) կազմել է արտաքին պարտքը, 1,322.5 մլրդ դրամը (2,711.3 մլն ԱՄՆ դոլարը)՝ ներքին պարտքը:
2. ՀՀ դրամով և ԱՄՆ դոլարով արտահայտված` նախորդ տարեվերջի համեմատ ՀՀ պետական պարտքի ցուցանիշներն աճել են անհամաչափորեն` համապատասխանաբար 3%-ով և 1.4%-ով: Դա պայմանավորված է եղել 2021 թվականի վերջի և 2022 թվականի մարտ ամսվա վերջի դրությամբ ձևավորված ԱՄՆ դոլար / ՀՀ դրամ փոխարժեքների տարբերությամբ, որը փոփոխվել է 1.6%-ով՝ 480.14-ից աճելով մինչև 487.77:
3. ՀՀ կառավարության պարտքը 2022 թվականի մարտի 31-ի դրությամբ կազմել է 4,332.8 մլրդ դրամ (8,882.9 մլն ԱՄՆ դոլար), որից արտաքին պարտքը՝ 3,010.4 մլրդ դրամ (6,171.7 մլն ԱՄՆ դոլար), իսկ ներքին պարտքը՝ 1,322.5 մլրդ դրամ (2,711.3 մլն ԱՄՆ դոլար):
4. 2022 թվականի մարտի 31-ի դրությամբ ՀՀ արտաքին պետական պարտքը նախորդ տարեվերջի համեմատությամբ աճել է 49.2 մլրդ դրամով (նվազել է 3.1 մլն ԱՄՆ դոլարով), իսկ ներքին պետական պարտքը՝ 85.0 մլրդ դրամով (134 մլն ԱՄՆ դոլարով):

# ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՄԱԿՐՈՏՆՏԵՍԱԿԱՆ ԵՎ ՀԱՐԿԱԲՅՈՒՋԵՏԱՅԻՆ ԶԱՐԳԱՑՈՒՄՆԵՐԸ 2022 ԹՎԱԿԱՆԻ ԱՌԱՋԻՆ ԵՌԱՄՍՅԱԿՈՒՄ

## ՄԱԿՐՈՏՆՏԵՍԱԿԱՆ ԶԱՐԳԱՑՈՒՄՆԵՐ

## Արտաքին միջավայրի զարգացումներ

***Տնտեսական զարգացումներ:*** 2022 թվականի առաջին եռամսյակում հիմնական գործընկեր երկրների տնտեսություններում նկատվել են տնտեսական աճեր, սակայն, ռուս-ուկրաինական հակամարտությամբ և դրա արդյունքում ՌԴ-ի նկատմամբ կիրառվող աննախադեպ պատժամիջոցների բացասական ազդեցություններով պայմանավորված, մարտ ամսից սկսել են դրսևորվել տնտեսական ակտիվության դանդաղման միտումներ: 2022 թվականի առաջին եռամսյակում նախորդ տարվա համապատասխան ժամանակահատվածի նկատմամբ ԱՄՆ տնտեսությունը գրանցել է 3.6% աճ, Եվրոգոտու տնտեսությունն աճել է 5%-ով[[1]](#footnote-1), իսկ Չինաստանում գրանցվել է 4.8% տնտեսական աճ[[2]](#footnote-2): Ռուսաստանի տնտեսությունը 2022 թվականի առաջին եռամսյակում նախորդ տարվա նույն ժամանակահատվածի նկատմամբ 3.7% աճ է գրանցել, ընդ որում՝ եռամսյակի ընթացքում աճի զգալի դանդաղում է արձանագրել՝ Ռուսաստանի տնտեսական ակտիվությունն հունվարին աճել է 5.8%, փետրվարին՝ 4.3%, իսկ մարտին 1.6%-ով[[3]](#footnote-3):

***Միջազգային գներ[[4]](#footnote-4):*** Հիմնականում պայմանավորված համաշխարհային տնտեսության վերականգմամբ՝ տարեսկզբից միջազգային շուկայում հումքային ապրանքների գների նախորդ տարվա աճի միտումը պահպանվում էր: ՌԴ-ի և Ուկրաինայի միջև հակամարտության արդյունքում մարտ ամսից տեղի է ունեցել միջազգային շուկաներում գների աճի տեմպի արագացում։ Նավթի միջազգային գները 2022 թվականի առաջին եռամսյակում աճել են միջինում 63.4%-ով՝ 2022 թվականի մարտին կազմելով 115.6 դոլար մեկ բարելի համար: Պղնձի միջազգային գները շարունակում են աճել, սակայն եռամսյակի սկզբի համեմատ ավելի դանդաղ տեմպերով. 2022 թվականի առաջին եռամսյակում պղնձի միջազգային գներն աճել են 17.8%-ով՝ 2022 թվականի մարտին կազմելով 10230.9 դոլար մեկ տոննայի համար։ Պարենի միջազգային գներն[[5]](#footnote-5) ապրել են պատմական թռիչք՝ գրանցելով 1990 թվականից ի վեր ամենաբարձր մակարդակը։ Այսպես, մարտ ամսին պարենի միջազգային գների ինդեքսը կազմել է 159.3 նախորդ ամսվա 141.0-ի դիմաց՝ մեծ մասամբ պայմանավորված բուսական յուղերի, հացահատիկի, մսի, շաքարավազի և կաթնամթերքի միջազգային գների բարձրացմամբ։

## ՀՀ մակրոտնտեսական զարգացումներ

###### **Համախառն առաջարկ և պահանջարկ**

***Համախառն առաջարկ:*** Տնտեսության վերականգնման բարձր տեմպերը շարունակվեցին 2022 թվականին, սակայն տարեսկզբին գրանցված երկնիշ աճի տեմպը ռուս-ուկրաինական պատերազմի և Ռուսաստանի դեմ կիրառված պատժամիջոցների բացասական ազդեցությունների արդյունքում սկսեց դանդաղել: Հունվար-մարտին նախորդ տարվա նույն ժամանակահատվածի համեմատ գրանցվեց տնտեսական ակտիվության ցուցանիշի (ՏԱՑ) 9.6% աճ (Գծապատկերներ 1-4)։ Տնտեսական ակտիվության աճը հիմնականում պայմանավորված էր ծառայությունների աճով (նպաստումը` 10.2 տոկոսային կետ): Առևտրի, արդյունաբերության և շինարարության աճերը ևս նպաստեցին տնտեսական ակտիվությանը (համապատասխանաբար՝ 0.9, 0.7 և 0.4 տոկոսային կետ), մինչդեռ գյուղատնտեսության նվազումը 0.7 տոկոսային կետով հակազդեց տնտեսական ակտիվությանը:

2022 թվականի փետրվարի 24-ից մեկնարկած ռուս-ուկրաինական պատերազմի և Ռուսաստանի դեմ կիրառված պատժամիջոցների ազդեցությունները ՀՀ տնտեսության վրա նկատվեցին մարտ ամսից։ Մասնավորապես՝ մարտ ամսին գրանցվեց արդյունաբերության նվազում (նախորդ տարվա մարտի նկատմամբ 6.9%-ով)՝ պայմանավորված Թեղուտի հանքի գործունեության ժամանակավոր դադարեցմամբ, ՌԴ տնտեսական աճի դանդաղմամբ ու հումքային և պարենային ապրանքների մատակարարման շղթաների որոշ խաթարումներով:

Մյուս կողմից ռուս-ուկրաինական հակամարտության արդյունքում դեպի ՀՀ զբոսաշրջիկների աճը (190%) դրական ազդեցություն ունեցավ ծառայությունների որոշ տեսակների, առևտրի, ինչպես նաև ուղևորափոխադրումների վրա:

Առաջին եռամսյակում կորոնավիրուսի համավարակի հինգերորդ ալիքի, ինչպես նաև բնակչության շրջանում պատվաստման աճող, սակայն դեռևս համեմատաբար ցածր մակարդակի (տե՛ս Ներդիր 1) ազդեցությունները տնտեսության զարգացումների վրա չեն նկատվել։

***Արդյունաբերություն[[6]](#footnote-6)։*** Արդյունաբերության ճյուղի տարեսկզբի բարձր աճի տեմպը փետրվարից սկսեց դանդաղել, իսկ մարտ ամսին գրանցվեց արդյունաբերության անկում՝ պայմանավորված ռուս-ուկրաինական պատերազմի և Ռուսաստանի դեմ կիրառված պատժամիջոցների բացասական ազդեցություններով։ 2022 թվականի հունվար-մարտին արդյունաբերության համախառն թողարկումն աճել է 3.1%-ով, ինչը հիմնականում պայմանավորված է եղել մշակող արդյունաբերության աճով (նպաստումը՝ 6.1 տոկոսային կետ): Միաժամանակ հանքագործական արդյունաբերություն և բացահանքերի շահագործում ենթաճյուղի նվազումը բացասաբար է ազդել (3.6 տոկոսային կետով) արդյունաբերության աճի վրա:

Մշակող արդյունաբերության աճին նպաստել են ինչպես ներքին, այնպես էլ արտաքին պահանջարկի աճերը: Ենթաճյուղի աճը հիմնականում պայմանավորված է եղել սննդամթերքի (նպաստումը` 3.0 տոկոսային կետ), հիմնային մետաղների (նպաստումը` 2.1 տոկոսային կետ), այլ ոչ մետաղական հանքային արտադրատեսակների (նպաստումը` 2.1 տոկոսային կետ), ինչպես նաև ոսկերչական արտադրատեսակների (նպաստումը` 1.4 տոկոսային կետ) արտադրության ծավալների աճով:

|  |
| --- |
| **Ներդիր 1. Կորոնավիրուսային համավարակի (COVID-19) զարգացման դինամիկան ՀՀ-ում** |
| ՀՀ-ում կորոնավիրուսի համավարակի տարածումը շարունակվում է նաև 2022 թվականին:  *Աղբյուրը՝ ՀՀ առողջապահության նախարարություն*  ՀՀ-ում գրանցվեց նաև համավարակի հինգերորդ ալիքը: Հիվանդության հաստատված դեպքերի ընդհանուր թիվը մայիսի 4-ի դրությամբ կազմել է 422,877 մարդ։  2021-2025 թվականներին իմունականխարգելման ազգային ծրագրով նախատեսվում է կորոնավիրուսային հիվանդության (COVID-19) համաճարակային իրավիճակի գնահատում և բնակչության ռիսկի խմբերի շրջանում համաճարակաբանական ցուցումով զանգվածային պատվաստումների իրականացում, ինչի շրջանակներում՝   * ՀՀ ներկրվել են «AstraZeneca», «CoronaVac», «Sinopharm», «Sputnik-V», «Sputnik Light», «Moderna», «Spikevax» և «Pfizer» պատվաստանյութեր։ * Կորոնավիրուսային հիվանդության տարածման ռիսկը նվազեցնելու նպատակով 2021 թվականի հոկտեմբերի 1-ից սահմանվել են պարտադիր պատվաստման կամ ՊՇՌ թեստերի իրականացման պահանջներ: ՀՀ կորոնավիրուսային հիվանդությամբ (COVID-19) պայմանավորված համաճարակային իրավիճակը հարաբերականորեն կայունացել է և 2022 թվականի ապրիլի 30-ից ուժը կորցրել է աշխատողների աշխատավայր ներկայանալիս ՊՇՌ հետազոտության կամ պատվաստման սերտիֆիկատ ներկայացնելու պահանջը: * 2022 թվականի մայիսի 1-ի դրությամբ կատարվել է 2,176,391 պատվաստում, որից առաջին դեղաչափ` 1,128,329 (ՀՀ մշտական բնակչության 38.1%-ը), երկրորդ դեղաչափ` 996,530 (ՀՀ մշտական բնակչության 33․6%-ը), երրորդ դեղաչափ (բուստեր)՝ 48,020 (ՀՀ մշտական բնակչության 1.6%-ը): |

***Գյուղատնտեսություն։*** Գյուղատնտեսության, անտառային տնտեսության և ձկնորսության համախառն արտադրանքը նվազել է 0.8%-ով՝ հիմնականում պայմանավորված անասնաբուծության և բուսաբուծության նվազմամբ (նպաստումները` համապատասխանաբար՝ 2.3 և 2.2 տոկոսային կետեր)։ Անասնաբուծության նվազումն իր հերթին պայմանավորված է եղել կաթի արտադրության և սպանդի համար նախատեսված գյուղատնտեսական կենդանի և թռչնի նվազմամբ: Ձկնորսության աճը զգալիորեն հակազդել է ընդհանուր ճյուղի նվազմանը (նպաստումը` 3.5 տոկոսային կետ)։

***Շինարարություն։*** Շինարարության ճյուղում գրանցված 6.2% աճը պայմանավորված է եղել հիմնականում կազմակերպությունների միջոցներով իրականացված շինարարության ծավալների աճով (նպաստումը` 12.9 տոկոսային կետ)։ Վերջինս պայմանավորվել է ներքին ներդրողների միջոցներով ֆինանսավորվող շինարարության աճով, ինչն էլ իր հերթին վկայում է ներքին միջոցներով իրականացվող մասնավոր ներդրումների աճի մասին (պայմանավորված հիմնականում բնակարանային շինարարության ծավալների աճով, որին նպաստել է հիփոթեքային և շինարարության ոլորտի վարկերի աճը)։ Մինչդեռ պետական բյուջեի և բնակչության միջոցներով իրականացված շինարարության ծավալների նվազումները հակազդել են ընդհանուր շինարարության աճին (նպաստումները` համապատասխանաբար 4.4 և 2.7 տոկոսային կետեր)։ Ընդ որում՝ պետական բյուջեի միջոցներով ֆինանսավորվող շինարարության նվազումը պայմանավորված է եղել միջազգային վարկերով ֆինանսավորվող շինարարության նվազմամբ։

Ըստ տնտեսական գործունեության տեսակների՝ շինարարության աճին հիմնականում նպաստել են անշարժ գույքի հետ կապված գործունեության (հիմնականում՝ բնակարաշինություն), տրանսպորտի (հիմնականում՝ ճանապարհաշինություն), ինչպես նաև տեղեկատվություն և կապ ոլորտում իրականացված շինարարության ծավալների աճը։ Մինչդեռ էլեկտրականության, գազի, գոլորշու և լավորակ օդի մատակարարում, հանքագործական արդյունաբերություն և բացահանքերի շահագործում, ինչպես նաև մշակույթ, զվարճություններ և հանգիստ ենթաճյուղերում իրականացված շինարարության նվազումները հակազդել են ընդհանուր շինարարության աճին (նպաստումները` համապատասխանաբար՝ 5.9, 2.2 և 1.8 տոկոսային կետեր)։

***Ծառայություններ և առևտուր։*** Ծառայություններն աճել են 22.2%-ով՝ հիմնականում պայմանավորված տրանսպորտ (նպաստումը` 5.3 տոկոսային կետ), տեղեկատվություն և կապ (նպաստումը` 4.5 տոկոսային կետ), ֆինանսական և ապահովագրական գործունեություն (նպաստումը` 4.1 տոկոսային կետ), ինչպես նաև կացության և հանրային սննդի կազմակերպում (նպաստումը` 3.0 տոկոսային կետ) ենթաճյուղերի աճով, իսկ առևտրի 7.6% աճը հիմնականում պայմանավորված է եղել մեծածախ առևտրի և ավտոմեքենաների առևտրի աճով (նպաստումները համապատասխանաբար՝ 5.0 և 2.0 տոկոսային կետեր)։ Առևտրի և ծառայությունների աճն ուղեկցվել է ներքին (մասնավորապես, մասնավոր սպառման) և արտաքին (մասնավորապես՝ ծառայությունների արտահանման) պահանջարկի աճով:

Հաշվետու ժամանակահատվածում բեռնափոխադրումների և ուղևորափոխադրումների ծավալներն աճել են: Բեռնափոխադրումների ծավալի 14.7% աճը հիմնականում պայմանավորված է եղել ներհանրապետական ավտոմոբիլային բեռնափոխադրումների աճով (նպաստումը՝ 11.5 տոկոսային կետ): Ուղևորափոխադրումների ծավալն աճել է 40.0%-ով՝ հիմնականում պայմանավորված ավտոմոբիլային տրանսպորտային միջոցներով (նպաստումը՝ 34.2 տոկոսային կետ) իրականացված ուղևորափոխադրումների աճով:

Զբոսաշրջիկների այցելությունների բարձր աճն (190.0%) իր հերթին դրական ազդեցություն է ունեցել ծառայությունների որոշ տեսակների, առևտրի, ինչպես նաև ուղևորափոխադրումների վրա:

|  |  |
| --- | --- |
| ***Գծապատկեր 1.*** ՏԱՑ և տնտեսության ճյուղերի իրական աճերը նախորդ տարվա նույն ժամանակահատվածի նկատմամբ (%)  *Աղբյուրը՝ ՀՀ ՎԿ* | ***Գծապատկեր 2.*** ՏԱՑ և տնտեսության ճյուղերի իրական աճերը նախորդ տարվա նույն ամսվա նկատմամբ (%)  *Աղբյուրը՝ ՀՀ ՎԿ* |
| ***Գծապատկեր 3.*** Տնտեսության ճյուղերի նպաստումները ՏԱՑ-ին (տ.կ.)[[7]](#footnote-7)  *Աղբյուրը՝ ՀՀ ՎԿ, ՀՀ ՖՆ հաշվարկներ* | ***Գծապատկեր 4.*** Տնտեսության ճյուղերի նպաստումները ՏԱՑ-ին նախորդ տարվա նույն ամսվա նկատմամբ (տ.կ.)  *Աղբյուրը՝ ՀՀ ՎԿ, ՀՀ ՖՆ հաշվարկներ* |

***Համախառն պահանջարկ[[8]](#footnote-8):*** Հունվար-մարտին տնտեսական ակտիվության աճն ուղեկցվել է ներքին պահանջարկի աճով:

***Սպառում։*** Հունվար-մարտին սպառումն իրական արտահայտությամբ աճել է շուրջ 8.5%-ով՝ պայմանավորված մասնավոր հատվածի սպառման աճով, որին նպաստել են բնակչության տնօրինվող եկամտի աճը և համավարակի պայմաններում կուտակված խնայողությունների օգտագործումը: Պետական սպառման նվազումը բացասաբար է ազդել ընդհանուր սպառման աճի վրա։

***Ներդրումներ։*** Հունվար-մարտին գնահատվում է կապիտալ ներդրումների[[9]](#footnote-9) նախորդ տարվա նույն ժամանակահատվածի նկատմամբ իրական արտահայտությամբ շուրջ 3.7% աճ՝ պայմանավորված մասնավոր ներդրումների աճով: Մասնավոր ներդրումների վրա դրական ազդեցություն են ունեցել հիփոթեքային և շինարարության վարկերի ծավալների աճը: Պետական ներդրումները նվազել են՝ հակազդելով ընդհանուր ներդրումների աճին։

Ներդրումների աճը հիմնականում պայմանավորված է եղել անշարժ գույքի հետ կապված գործունեության, տրանսպորտի, ինչպես նաև տեղեկատվություն և կապ ոլորտներում կատարված ներդրումների աճերով[[10]](#footnote-10):

***Զուտ արտահանում։*** Ապրանքների և ծառայությունների արտահանման իրական ծավալների աճը գնահատվում է մոտ 30%` պայմանավորված արտաքին պահանջարկի աճով (հիմնականում զբոսաշրջիկներին մատուցված ծառայությունների աճեր): Հաշվետու ժամանակահատվածում ապրանքների և ծառայությունների ներմուծման ծավալները նախորդ տարվա նույն ժամանակահատվածի համեմատ աճել են շուրջ 29%-ով` պայմանավորված տնտեսական ակտիվության և ներքին պահանջարկի աճով:

###### **Աշխատանքի շուկա**

Տնտեսական բարձր ակտիվության պայմաններում առաջին եռամսյակում գործազրկությունը նվազել է, իսկ իրական աշխատավարձերը՝ աճել։ 2022 թվականի հունվար-մարտ ամիսներին պաշտոնապես գրանցված գործազուրկների միջին ամսական թվաքանակը նախորդ տարվա նույն ժամանակահատվածի նկատմամբ նվազել է 8.3%-ով՝ կազմելով 57242 մարդ: Միևնույն ժամանակ վարձու աշխատողների թվաքանակն աճել է շուրջ 6.0%-ով՝ կազմելով 658,804 մարդ։

2022 թվականի առաջին եռամսյակում միջին ամսական անվանական աշխատավարձը նախորդ տարվա նույն ժամանակահատվածում գրանցված ցուցանիշի նկատմամբ աճել է 9.6%-ով` կազմելով 212,767 դրամ: Միջին ամսական անվանական աշխատավարձը պետական հատվածում աճել է 4.1%-ով` կազմելով 173,717 դրամ, իսկ ոչ պետականում` 11.2%-ով և կազմել է 230,567 դրամ: Իրական աշխատավարձը՝ 7.0% գնաճի պայմաններում, 2021 թվականի նույն ժամանակահատվածի համեմատ աճել է 2.4%-ով:

###### **Գնաճ և դրամավարկային քաղաքականություն**

2022 թվականի առաջին եռամսյակում, չնայած տարեսկզբի որոշակի դանդաղմանը, գնաճի բարձր տեմպերը պահպանվել են, որի պայմաններում ՀՀ ԿԲ-ն շարունակել է խստացնել դրամավարկային պայմանները՝ բարձրացնելով վերաֆինանսավորման տոկոսադրույքը: Եռամսյակի առաջին երկու ամիսների ընթացքում դիտվել է 12 ամսյա գնաճի տեմպերի դանդաղման գործընթաց, մինչդեռ մարտ ամսին, պայմանավորված ռուս-ուկրաինական հակամարտության սրման արդյունքում միջազգային ապրանքահումքային շուկաներում դիտված գների կտրուկ աճով, ՀՀ դրամի փոփարժեքի տատանողականությամբ, գնաճային սպասումների ավելացմամբ, ինչպես նաև համախառն պահանջարկի աճով (այդ թվում՝ օտարերկյա այցելուների կտրուկ աճով պայմանավորված) 12 ամսյա գնաճը կազմել է 7.4%, իսկ միջին գնաճն առաջին եռամսյակում՝ 7%:

1. 2022 թվականի առաջին եռամսյակի գնաճի նպաստումները խոշոր ապրանքախմբերով, տոկոսային կետ[[11]](#footnote-11)

Միջին գնաճին առավելապես նպաստել է «Սննդամթերք և ոչ ալկոհոլային խմիչքներ» ապրանքախմբում արձանագրված 12.1% գների աճը (նպաստումը գնաճին` 4.5 տոկոսային կետ)՝ հիմնականում պայմանավորված առաջին անհրաժեշտության պարենային ապրանքների (բանջարեղեն, հացաբուլկեղեն և ձավարեղեն, միս, կաթնամթերք և այլն) գների աճերով: «Ալկոհոլային խմիչքներ, ծխախոտային արտադրատեսակներ» խմբում արձանագրվել է 7.9% գնաճ (նպաստումը գնաճին` 0.4 տոկոսային կետ), իսկ «Ոչ պարենային ապրանքների» խմբում արձանագրվել է 5.5% գնաճ (նպաստումը գնաճին` 1.2 տոկոսային կետ), ինչը հիմնականում պայմանավորված է էլեկտրաէներգիայի և վառելիքի գների աճով։ Բնակչությանը մատուցված ծառայությունների գծով արձանագրվել է 2.5% գնաճ (դրական նպաստումը գնաճին` 0.9 տոկոսային կետ), ինչի վրա իր անմիջական ազդեցությունն է թողել տրանսպորտային և բնակարանային ծառայությունների սակագների աճը։

2022 թվականի հունվար-մարտ ամիսներին, հաշվի առնելով միջազգային պարենային շուկաներում գնաճային զարգացումները և գնաճային սպասումների որոշակի արագացումը, ՀՀ ԿԲ-ն բարձրացրել է վերաֆինանսավորման տոկոսադրույքը ընդհանուր առմամբ 1.5 տոկոսային կետով՝ սահմանելով այն 9.25%:

###### **Արտաքին առևտուր, արտահանում և ներմուծում**

***Արտաքին առևտուր (դոլարային արտահայտությամբ)[[12]](#footnote-12):*** 2022 թվականի առաջին եռամսյակում ներքին և արտաքին պահանջարկի վերականգնման պայմաններում գրանցվել է արտաքին ապրանքաշրջանառության երկնիշ աճ։ Արտաքին ապրանքաշրջանառությունը 2022 թվականի առաջին եռամսյակում կազմել է 2098 մլն ԱՄՆ դոլար` նախորդ տարվա համեմատ աճելով 38.5%-ով: Հաշվետու ժամանակահատվածում արձանագրվել է դոլարային արտահայտությամբ արտահանման և ներմուծման աճ. արտահանումն աճել է 26.9%‑ով` կազմելով 731.8 մլն ԱՄՆ դոլար, իսկ ներմուծումը` 45.6%-ով և կազմել 1336.2 մլն ԱՄՆ դոլար: Տարեսկզբից արձանագրված արտաքին առևտրի աճի բարձր տեմպերը, ՌԴ-ի և Ուկրաինայի միջև հակամարտության և ՌԴ-ի նկատմամբ կիրառվող աննախադեպ պատժամիջոցների բացասական ազդեցություններով պայմանավորված, մարտ ամսից սկսել են դանդաղել, և արդեն իսկ մարտին նախորդ՝ 2021 թվականի մարտի համեմատ արտահանումն աճել է ընդամենը 4.0%-ով, իսկ ներմուծումը՝ 22.5%-ով։

Արտահանման համեմատ ներմուծման առաջանցիկ աճով պայմանավորված` ընթացիկ տարվա առաջին երեք ամիսներին ապրանքների գծով արտաքին առևտրի բացասական մնացորդը նախորդ տարվա նկատմամբ վատթարացել է (75.5%-ով) և կազմել 634.5 մլն ԱՄՆ դոլար:

1. Առևտրային հաշվեկշռի դինամիկան հունվար-մարտ ամիսներին (մլն ԱՄՆ դոլար)[[13]](#footnote-13)

***Արտահանում:*** 2022 թվականի առաջին եռամսյակում արձանագրվել է արտահանման 26.9% աճ` հիմնականում պայմանավորված արտաքին պահանջարկի վերականգնմամբ և միջազգային շուկայում մետաղների գների բարձր մակարդակով: 2022 թվականի մարտ ամսին՝ ՌԴ-ի և Ուկրիանիայի միջև հակամարտության և ՌԴ-ի նկատմամբ կիրառվող պատժամիջոցների բացասական ազդեցությունների, արդյունքում ՌԴ տնտեսական աճի դանդաղման, մարտ ամսին ռուբլու նկատմամբ դրամի արժևորման, մատակարարման շղթաների որոշակի խաթարման, ինչպես նաև Թեղուտի հանքավայրի շահագործման ժամանակավոր կասեցման արդյունքում արձանագրվել է արտահանման աճի տեմպերի զգալի դանդաղում. ընթացիկ տարվա մարտ ամսին արտահանումն աճել է ընդամենը 4%-ով (տե՛ս ստորև ներկայացված գծապատկերը): 2022 թվականի առաջին եռամսյակի ընթացքում ՀՀ ապրանքների արտահանման 26.9% անվանական դոլարային աճը հիմնականում պայմանավորվել է իրական ծավալների աճով:

1. Ապրանքների արտահանման միտումները հունվար-մարտ ամիսներին[[14]](#footnote-14)

2022 թվականի առաջին եռամսյակի արտահանման աճին գրեթե բոլոր ապրանքախմբերը դրական նպաստում են ունեցել, մասնավորապես դրական են նպաստել հետևյալ ապրանքախմբերը. «Ոչ թանկարժեք մետաղներ և դրանցից պատրաստված իրեր» (6.1 տոկոսային կետով), «Թանկարժեք և կիսաթանկարժեք քարեր, թանկարժեք մետաղներ դրանցից իրեր» (5.6 տոկոսային կետով), «Հանքահումքային արտադրանք» (4.6 տոկոսային կետով), «Պատրաստի սննդի արտադրանք» (4 տոկոսային կետով)[[15]](#footnote-15): Իսկ ընթացիկ տարվա մարտ ամսին վերը նշված խմբերից նպաստումները բացասական են դարձել «Հանքահումքային արտադրանք» (-5.3 տոկոսային կետով) և «Պատրաստի սննդի արտադրանք» (-2.1 տոկոսային կետով) ապրանքախմբերի մասով։ Հիմնականում ՌԴ-ի պահանջարկի նվազման հետևանքով բացասական էր նաև «Կենդանի կենդանիներ և կենդանական ծագման արտադրանք» (-1.6 տոկոսային կետով) ապրանքախմբի նպաստումը: Ընդ որում՝ մարտ ամսին արտահանման տեմպերի նվազմանը մեծ մասամբ նպաստել է դեպի ՌԴ արտահանման 22.5%-ով նվազումը։

***Ներմուծում:*** 2022 թվականի առաջին եռամսյակում արձանագրվել է ներմուծման երկնիշ աճ` հիմնականում պայմանավորված տնտեսական ակտիվությամբ և ներքին պահանջարկի վերականգնմամբ: Դոլարային արտահայտությամբ ապրանքների ներմուծման աճը 2022 թվականի առաջին եռամսյակում կազմել է 45.6%: Այդուհանդերձ՝ եռամսյակի ընթացքում նկատվել է ներմուծման աճի տեմպի դանդաղում, և արդեն իսկ մարտ ամսին աճը կազմել է 22.5% (տե՛ս ստորև ներկայացված գծապատկերը): 2022 թվականի հունվար-մարտ ամիսների ՀՀ ապրանքների ներմուծման անվանական դուլարային աճը հիմնականում պայմանավորվել է իրական ծավալների աճով:

1. Ապրանքների ներմուծման միտումները հունվար-մարտ ամիսներին[[16]](#footnote-16)

2022 թվականի հունվար-մարտ ամիսներին գրեթե բոլոր ապրանքախմբերով տեղի է ունեցել ներմուծման՝ դոլարային արտահայտությամբ ծավալների աճ: Աճին ամենամեծ նպաստումն են ունեցել «Հանքահումքային արտադրանք» (8 տոկոսային կետ, հիմնականում՝ բնական գազ), «Վերգետնյա, օդային և ջրային տրանսպորտի միջոցներ» (6 տոկոսային կետ), «Քիմիայի և դրա հետ կապված արդյունաբերության ճյուղերի արտադրանք» (5.3 տոկոսային կետ), «Մեքենաներ, սարքավորումներ և մեխանիզմներ» (4.9 տոկոսային կետ), «Ոչ թանկարժեք մետաղներ և դրանցից պատրաստված իրեր» (4.9 տոկոսային կետ) ապրանքախմբերը[[17]](#footnote-17)։

Ըստ ապրանքների լայն տնտեսական դասակարգման[[18]](#footnote-18) ներմուծման հունվար-մարտ ամիսների աճին նպաստել են «Միջանկյալ սպառման ապրանքները» (25.5 տոկոսային կետով, այդ թվում՝ արդյունաբերական մատակարարումները՝ 13.5 տոկոսային կետով), «Վերջնական սպառման ապրանքները» (10.5 տոկոսային կետով), «Կապիտալ ապրանքները» (5 տոկոսային կետով) և «Մարդատար ավտոմեքենաները» (4.7 տոկոսային կետով)[[19]](#footnote-19):

***Ներմուծման ծածկման գործակից:*** Ներմուծման ծածկման գործակիցը 2022 թվականի առաջին եռամսյակում նախորդ տարվա նույն ժամանակահատվածի նկատմամբ վատթարացել է. 2022 թվականի հունվար-մարտին արտահանման հաշվին ֆինանսավորվել է ներմուծման շուրջ 64%‑ը:

1. Ներմուծման ծածկման գործակիցը հունվար-մարտ ամիսներին[[20]](#footnote-20)

***Արտաքին առևտուրն ըստ գործընկեր երկրների:*** 2022 թվականի առաջին եռամսյակում արտաքին առևտրաշրջանառության աշխարհագրական կառուցվածքում էական փոփոխություններ տեղի չեն ունեցել: ՀՀ արտաքին առևտրաշրջանառության 32.9%-ը բաժին է ընկել ԱՊՀ (որից 31.1%‑ը` ԵԱՏՄ), 19.4%-ը` ԵՄ և 47.7%-ը` այլ երկրներին: ՀՀ արտաքին առևտրաշրջանառության մեջ ԱՊՀ երկրների կշիռն ավելացել է 0.1, այլ երկրներինը՝ 1.7 տոկոսային կետով, իսկ ԵՄ-ի կշիռը նվազել է 1.8 տոկոսային կետով։

ՀՀ խոշոր առևտրային գործընկեր՝ ՌԴ-ի հետ առևտրաշրջանառության ծավալները ռուս-ուկրաինական հակամարտության արդյունքում սկսել են նվազել, մասնավորապես՝ մարտ ամսին արտահանումը դեպի ՌԴ նվազել է 22.5%-ով, իսկ ներմուծումը ՌԴ-ից ցուցաբերել է աճի տեմպի դանդաղման միտում: 2022 թվականի առաջին եռամսյակում ՌԴ-ի կշիռը կազմել է ՀՀ առևտրաշրջանառության 30.2%: ՀՀ խոշոր առևտրային գործընկերների շրջանակում ընդգրկված էին նաև Չինաստանը (14.9%), Իրանը (6.7%), Գերմանիան (4.2%) և այլն:

***Դրամական փոխանցումներ[[21]](#footnote-21):*** Չնայած տարեսկզբի բարձր աճի տեմպերին՝ մարտ ամսին ռուս-ուկրաինական հակամարտության արդյունքում նկատվել է դրամական փոխանցումների զուտ ներհոսքի նվազում։ Տնտեսություն ներհոսող դրամական զուտ փոխանցումները (առևտրային և ոչ առևտրային բնույթի) 2022 թվականի հունվար-մարտ ամիսներին աճել են մոտ 44.9%-ով, հիմնականում` ՌԴ-ի հաշվին: Այդուհանդերձ գնահատվում է, որ ռուս-ուկրաինական հակամարտության և ՌԴ-ի նկատմամբ կիրառվող պատժամիջոցների պայմաններում դրամական փոխանցումների կառուցվածքում ոչ առևտրային բնույթի դրամական փոխանցումների անկում է արձանագրվել, հատկապես՝ մարտ ամսին, ինչին նպաստել է նաև ռուսական ռուբլու կտրուկ արժեզրկումը:

###### **Փոխարժեքներ**

***Երկկողմանի փոխարժեքներ։*** 2022 թվականի առաջին եռամսյակում ՀՀ դրամը շարունակել է դրսևորել կայուն վարքագիծ, բացառությամբ մարտ ամսի, երբ ռուս-ուկրաինական հակամարտության հետևանքով ռուբլու ժամանակավոր տատանումը որոշ չափով փոխանցվել է նաև ՀՀ արտարժութային շուկա։ ԱՄՆ դոլարի, Եվրոյի և ռուսական ռուբլու նկատմամբ ՀՀ դրամը 2022 թվականի առաջին եռամսյակում պահպանվել է 2021 թվականի տարեվերջի մակարդակներին մոտ, իսկ առաջին եռամսյակի համեմատ արժևորվել է համապատասխանաբար 7.8%-ով, 15.6%-ով և 22.1%-ով։

Տարվա առաջին եռամսյակում ԱՄՆ դոլարի և եվրոյի նկատմամբ ՀՀ դրամը տարեսկզբից մինչև փետրվարի վերջ հարաբերականորեն կայուն վարքագիծ է դրսևորել, որից հետո ռուս-ուկրաինական հակամարտության և ՌԴ-ի նկատմամբ կիրառված պատժամիջոցների հետևանքով ձևավորված անորոշություններով պայմանավորված՝ կարճատև արժեզրկվել է, այնուհետև կայունացման միտումներ է դրսևորել։

Ռուբլու նկատմամբ դրամը դրսևորել է հայելային պատկեր. տարեսկզբից կայուն վարքագիծ է նկատվել, այնուհետև փետրվարի վերջին տասնօրյակից մինչև մարտի առաջին տասնօրյակը կտրուկ արժևորվել է՝ միջազգային շուկայում ռուսական ռուբլու դիրքի թուլացմամբ պայմանավորված, այնուհետև արժեզրկվել է՝ վերադառնալով գրեթե մինչև ռուս-ուկրաինական հակամարտությունը դրսևորած նախապատերազմական մակարդակին։

Ընթացիկ տարվա առաջին եռամսյակում ԱՄՆ դոլարի նկատմամբ դրամի առավելագույն տատանումը կազմել է 13.2%, իսկ փոխարժեքի առավելագույն՝ 518.3 արժեքը գրանցվել է մարտի 11‑ին, եռամսյակի միջին փոխարժեքը կազմել է 486.4, ռուսական ռուբլու տատանումը կազմել է 43.4%, իսկ եվրոյինը՝ շուրջ 17%։

***Արդյունավետ փոխարժեքներ:*** ՀՀ արտաքին առևտրի տեսանկյունից առավել կարևոր արժույթներից բաղկացած զամբյուղի նկատմամբ ՀՀ ազգային արժույթն անվանական արտահայտությամբ 2022 թվականի առաջին երկու ամիսներին արժևորվել է 13.1%-ով, իսկ իրական արտահայտությամբ՝ 9.6%-ով, ինչն իր բացասական ազդեցությունն է թողել առևտրային հաշվեկշռի վրա։

|  |  |
| --- | --- |
| ***Գծապատկեր 10.*** ՀՀ դրամի անվանական փոխարժեքի  օրական դինամիկան հիմնական արժույթների նկատմամբ  (աճ՝ դրամի արժևորում*)*  *Աղբյուրը՝ ՀՀ ԿԲ, ՀՀ ՖՆ հաշվարկներ* | ***Գծապատկեր 11.***ՀՀ իրական և անվանական արդյունավետ փոխարժեքների կուտակային տ/տ աճերի դինամիկան (աճ՝ արժևորում)  *Աղբյուրը՝ ՀՀ ԿԲ, ՀՀ ՖՆ հաշվարկներ* |

###### **Ֆինանսական շուկաներ[[22]](#footnote-22)**

***Վարկեր և ավանդներ:*** 2022 թվականի առաջին եռամսյակում բանկային համակարգի վարկերի ծավալը շարունակել է նախորդ տարվա նույն ժամանակահատվածի համեմատ նվազման դինամիկա ցուցաբերել, սակայն աճել է 2021 թվականի վերջի համեմատությամբ՝ արտացոլելով տնտեսության վերականգնման արագացման պայմաններում վարկերի նկատմամբ պահանջարկի վերականգնումը։ 2022 թվականի մարտին առևտրային բանկերի կողմից ռեզիդենտներին տրամադրված վարկերի ծավալների նվազումը կազմել է 0.4%[[23]](#footnote-23)՝ 2021 թվականի մարտին արձանագրված 8.2% աճի համեմատ: Վարկերի նվազմանը 5.3 տոկոսային կետով նպաստել է արտարժութային վարկերի նվազումը, իսկ դրամային վարկերն ունեցել են դրական նպաստում՝ 4.9 տոկոսային կետով: Վարկերի նվազումը հիմնականում պայմանավորվել է արդյունաբերության ոլորտի (նպաստումը՝ 2.3 տոկոսային կետ), սպառողական (նպաստումը՝ 2.2 տոկոսային կետ), առևտրի (0.8 տոկոսային կետ) և սպասարկման (0.5 տոկոսային կետ) ոլորտների վարկերի նվազմամբ, իսկ հիփոթեքային, շինարարության և գյուղատնտեսության ոլորտներին տրամադրված վարկերը դրական նպաստում են ունեցել (համապատասխանաբար 4.9, 1.2 և 0.7 տոկոսային կետ):

1. Ռեզիդենտների վարկերի և ավանդների ծավալների աճը (նախորդ տարվա նկատմամբ, %)[[24]](#footnote-24)

2022 թվականի առաջին եռամսյակում ավանդների ծավալների աճի տեմպը նախորդ տարվա նույն ժամանակահատվածի նկատմամբ շարունակել է աճել բարձր տեմպերով, թեպետ աճի տեմպը աստիճանաբար դանդաղել է։ Առևտրային բանկերի կողմից ռեզիդենտներից ներգրավված ավանդներն աճել են 13.0%‑ով, որին նպաստել են ինչպես տնային տնտեսությունների, այնպես էլ ձեռնարկությունների ավանդների աճը՝ համապատասխանաբար 5.8 և 3.3 տոկոսային կետով։ Արժութային կառուցվածքի տեսակետից 8 տոկոսային կետով դրական նպաստում է ունեցել դրամային ավանդների աճը, իսկ արտարժութային ավանդների նպաստումը կազմել է 5.1 տոկոսային կետ:

2022 թվականի առաջին եռամսյակում դոլարայնացման մակարդակը նվազել է: Ռեզիդենտների արտարժութային ավանդներ/ընդամենը ավանդներ հարաբերակցությունը նախորդ տարվա համեմատ նվազել է 0.6 տոկոսային կետով՝ կազմելով 43.3%, իսկ ռեզիդենտների վարկավորման ընդհանուր կառուցվածքում արտարժույթով վարկերի կշիռը նվազել է 5.1 տոկոսային կետով՝ կազմելով 44.2%։

***Վարկերի և ավանդների տոկոսադրույքներ:*** 2022 թվականի առաջին եռամսյակում ՀՀ դրամով վարկերի և ավանդների տոկոսադրույքները աճի միտում են դրսևորել: Տոկոսադրույքների աճին նպաստել են գնաճի և գնաճային սպասումների ավելացումը, ԿԲ-ի կողմից դրամավարկային պայմանների կոշտացումը (վերջին 12 ամիսների ընթացքում վերաֆինանսավորման տոկոսադրույքը բարձրացել է 3.75 տոկոսային կետով), ինչպես նաև տարածաշրջանի և ՀՀ երկրի ռիսկի հավելավճարի դեպի վեր ճշգրտումը: 2022 թվականի հունվար-մարտին ՀՀ դրամով վարկավորման (մինչև մեկ տարի ժամկետով) միջին տարեկան տոկոսադրույքը կազմել է 12.3%՝ նախորդ տարվա նկատմամբ աճելով 0.4 տոկոսային կետով: ՀՀ դրամային ավանդների (մինչև մեկ տարի ժամկետով) միջին տոկոսադրույքը կազմել է 8.7%՝ նախորդ տարվա համեմատ աճելով 0.4 տոկոսային կետով:

Արտարժույթով վարկերի և ավանդների տոկոսադրույքները հակառակ ուղղություններով են փոփոխվել, ինչը հանգեցրել է սփրեդի նվազմանը: Արտարժույթով ավանդների (մինչև մեկ տարի ժամկետով) միջին տարեկան տոկոսադրույքը 2022 թվականի հունվար-մարտին կազմել է 2.0%՝ նախորդ տարվա նույն ժամանակահատվածի նկատմամբ աճելով 0.6 տոկոսային կետով: Իսկ արտարժույթով վարկավորման (մինչև մեկ տարի ժամկետով) միջին տարեկան տոկոսադրույքը կազմել է 7.8%՝ նվազելով 0.3 տոկոսային կետով:

Ֆինանսական շուկայում արտարժույթով և դրամով միջին կշռված մինչև 1 տարի ժամկետով տոկոսադրույքների միջև միջին սպրեդը 2022 թվականի առաջին եռամսյակում նախորդ համադրելի ժամանակահատվածի նկատմամբ նվազել է 0.8 տոկոսային կետով` կազմելով 4.7: Դրամով վարկերի և ավանդների միջև տոկոսադրույքների սպրեդը նվազել է 0.3 տոկոսային կետով՝ մինչև 3.5 տոկոսային կետ, իսկ արտարժույթով վարկերի և ավանդների սպրեդը՝ 0.9 տոկոսային կետով` կազմելով 5.8 տոկոսային կետ:

***ՀՀ պետական պարտատոմսերի շուկա:*** ՀՀ պետական պարտատոմսերի շուկայում նկատվել է ՊՊ տեղաբաշխման միջին կշռված եկամտաբերության որոշակի աճ, ինչը կարող է բացատրվել գնաճի և գնաճային սպասումների ավելացմամբ, ՀՀ ԿԲ կողմից վերաֆինանսավորման տոկոսադրույքի, ինչպես նաև մարտ ամսին ռուս-ուկրաինական հակամարտությունից բխող ռազմաքաղաքական և տնտեսական ճգնաժամով պայմանավորված՝ տարածաշրջանի և ՀՀ երկրի ռիսկի հավելավճարի ճշգրտմամբ: Եթե 2021 թվականի առաջին եռամսյակում տեղաբաշխված պետական պարտատոմսերի միջին կշռված եկամտաբերությունը կազմել էր 8.3%, ապա 2022 թվականի նույն ժամանակահատվածում այն կազմել է 10.2% կամ շուրջ 1.9 տոկոսային կետով ավելի:

2022 թվականի առաջին եռամսյակում տեղաբաշխված պետական պարտատոմսերի ծավալը կազմել է 109.1 մլրդ դրամ՝ 2021 թվականի առաջին եռամսյակի 72.4 մլրդ դրամի դիմաց, իսկ տեղաբաշխման միջին կշռված ժամկետայնությունը` 2102 օր՝ 2021 թվականի նույն ժամանակահատվածի 1820 օր ցուցանիշի համեմատ:

2022 թվականի հունվար-մարտին պետական (շուկայական) պարտատոմսերի նկատմամբ պահանջարկը գերազանցել է տեղաբաշխման ցուցանիշը 1.8 անգամ (2021 թվականի առաջին եռամսյակում՝ 1.5 անգամ), իսկ տեղաբաշխման ենթակա ծավալ/տեղաբաշխված ծավալ միջին հարաբերակցությունը կազմել է 1.06 (2021 թվականի առաջին եռամսյակում` 1.06):

***ՀՀ եվրապարտատոմսերի երկրորդային շուկա:*** ՀՀ եվրապարտատոմսերի երկրորդային շուկայում եկամտաբերությունները 2022 թվականի առաջին եռամսյակում զգալի աճ են գրանցել՝ պայմանավորված ինչպես միջազգային շուկաներում տոկոսադրույքների բարձրացման միտումներով, այնպես էլ ռուս-ուկրաինական հակամարտության սպասվող բացասական ազդեցությունների ներքո տարածաշրջանի երկրների, այդ թվում՝ ՀՀ երկրի ռիսկի հավելավճարի ճշգրտմամբ։ Միջազգային կապիտալի շուկայում 2015 թվականին 7.5% եկամտաբերությամբ թողարկված պետական արտարժութային պարտատոմսերի եկամտաբերությունը 2022 թվականի առաջին եռամսյակում միջինում կազմել է 5.1%՝ 2021 թվականի նույն ժամանակահատվածում արձանագրված 3.5%-ի դիմաց, 2019 թվականին 4.2% եկամտաբերությամբ թողարկված պարտատոմսերի եկամտաբերությունը 2022 թվականի առաջին եռամսյակում միջինում կազմել է 5.5%` 2021 թվականի առաջին եռամսյակում գրանցված 4.%-ի դիմաց, իսկ 2021 թվականի փետրվարին 3.9% եկամտաբերությամբ թողարկված պարտատոմսերի եկամտաբերությունը եռամսյակի վերջի դրությամբ կազմել է 6.8%` նախորդ տարվա նույն ժամանակահատվածի 4.7%-ի համեմատությամբ։

ՀՀ երկրի ռիսկի հավելավճարի աճը ավելի չափավոր է գնահատվում՝ համեմատած պարտատոմսերի եկամտաբերությունների աճի հետ, հաշվի առնելով ԱՄՆ պետական պարտատոմսերի եկամտաբերությունների ավելացման գործոնը։ Մասնավորապես, 2029 թվականին մարվող եվրապարտատոմսերի ռիսկի հավելավճարը 2022 թվականի հունվար-մարտին միջինում կազմել է 3.6 տոկոսային կետ՝ նախորդ տարվա նույն ժամանակահատվածի 2.7 տոկոսային կետ ցուցանիշի դիմաց։

## ՀԱՐԿԱԲՅՈՒՋԵՏԱՅԻՆ ՔԱՂԱՔԱԿԱՆՈՒԹՅԱՆ ՀԻՄՆԱԿԱՆ ԶԱՐԳԱՑՈՒՄՆԵՐԸ

2022 թվականի առաջին եռամսյակում տնտեսության վերականգնման բարձր տեմպերի պայմաններում հարկաբյուջետային քաղաքականության ազդեցությունն ամբողջական պահանաջարկի վրա եղել է զսպող: Ընդ որում, նախորդ տարվա նույն ժամանակահատվածի համեմատ, մի կողմից արձանագրվել է պետական բյուջեի եկամուտների աճ, մյուս կողմից ծախսերի նվազում, ինչի արդյունքում ձևավորվել է պետական բյուջեի հավելուրդ՝ պլանավորված պակասուրդի փոխարեն:

***Պետական բյուջեի եկամուտները:*** 2022 թվականի առաջին եռամսյակում ՀՀ պետական բյուջեի եկամուտներն աճել են բարձր տեմպերով՝ պայմանավորված տնտեսության վերականգնմամբ և հարկային օրենսդրության փոփոխություններով: Ընդ որում, չնայած առաջին եռամսյակում տնտեսական ակտիվության տեմպերի դանդաղմանը, հարկերի հավաքագրման բարձր աճի տեմպերը պահպանվել են ամբողջ եռամսյակի ընթացքում։ 2022 թվականի հունվար-մարտ ամիսների արդյունքներով ՀՀ պետական բյուջեի ընդհանուր եկամուտները կազմել են 425.5 մլրդ դրամ՝ նախորդ տարվա նույն ժամանակահատվածի համեմատ աճելով 21.8%-ով, իսկ հարկերը և տուրքերը կազմել են 400.6 մլրդ դրամ՝ նախորդ տարվա նույն ժամանակահատվածի համեմատ աճելով 20.3%-ով: Հարկային եկամուտների աճը հիմնականում պայմանավորված է հարկման բազաների (հիմնականում սպառման և ներմուծման, ինչպես նաև շահույթների և աշխատավարձերի աճի հաշվին) վերականգնմամբ, ինչպես նաև 2021 թվականի հարկային օրենսդրության բարեփոխումներով, մասնավորապես՝ արտահանման տուրքի ներդրմամբ:

1. Պետական բյուջեի հարկային եկամուտները 2021-2022թթ. ըստ ամիսների

***Պետական բյուջեի ծախսերը:*** 2022 թվականի առաջին եռամսյակում արձանագրվել է պետական բյուջեի ծախսերի նվազում: Պետական բյուջեի ծախսերը կազմել են 396.8 մլրդ դրամ՝ նախորդ տարվա նույն ժամանակահատվածի համեմատ նվազելով 2%-ով: Նույն ժամանակահատվածում ընթացիկ ծախսերը կազմել են 362.2 մլրդ դրամ` նախորդ տարվա նույն ժամանակահատվածի համեմատ աճելով 1.8%‑ով: 2022 թվականի երեք ամիսներին ՀՀ պետական բյուջեի ընթացիկ ծախսերի կազմում կորոնավիրուսի (COVID-19) սոցիալ-տնտեսական հետևանքների նվազեցման և վերացման նպատակով իրականացված միջոցառումների գծով հատկացված միջոցների ծավալը կազմել է ընդամենը 3.8 մլրդ դրամ: Միևնույն ժամանակ ՀՀ պետական բյուջեից Արցախի Հանրապետությանը տրամադրված միջպետական վարկի ծավալը կազմել է 38.6 մլրդ դրամ՝ նախորդ տարվա նույն ժամանակահատվածի 30.0 մլրդ դրամի համեմատ:

Ոչ ֆինանսական ակտիվների հետ գործառնությունները կազմել են 34.6 մլրդ դրամ, որում ոչ ֆինանսական ակտիվների գծով ծախսերը (կապիտալ ծախսեր) կազմել են 37.2 մլրդ դրամ` նախորդ տարվա նույն ժամանակահատվածի նկատմամբ նվազելով 25.1%‑ով, որը հիմնականում պայմանավորված է 2021 թվականի առաջին եռամսյակում ՀՀ պաշտպանության նախարարության շենքային պայմանների բարելավման ծախսերի աճով և 2022 թվականի երեք ամիսներին արձանագրված թերակատարումներով: 2022 թվականի երեք ամիսներին կապիտալ ծախսերի ճշտված ծրագրի կատարողականը վատթարացել է՝ կազմելով 55.3%՝ նախորդ տարվա նույն ժամանակահատվածի 76.7%-ի դիմաց։ Ե՛վ ներքին, և՛ արտաքին միջոցների հաշվին իրականացված կապիտալ ծախսերը թերակատարվել են, սակայն ավելի ցածր կատարողական է արձանագրվել արտաքին աջակցությամբ իրականացվող ծախսերի գծով, որոնց շրջանակներում օգտագործվել է երեք ամիսների ծրագրված միջոցների ընդամենը 26.4%-ը: Կատարողականի համեմատաբար ցածր ցուցանիշները ցույց են տալիս, որ կապիտալ ծրագրերի կառավարման խնդիրը շարունակում է մնալ արդիական։

***Պետական բյուջեի պակասուրդը:*** Վերոնշյալ զարգացումների արդյունքում պետական բյուջեն եղել է հավելուրդային: 2022 թվականի առաջին եռամսյակում ձևավորվել է պետական բյուջեի 28.7 մլրդ դրամ հավելուրդ՝ նախորդ տարվա նույն ժամանակահատվածի 55.6 մլրդ դրամ պակասուրդի դիմաց:

***Հարկաբյուջետային ազդակը:*** 2022 թվականի երեք ամիսների ընթացքում տնտեսության վերականգնման պայմաններում հարկաբյուջետային քաղաքականության ազդեցությունն ամբողջական պահանջարկի վրա գնահատվում է զսպող: Համախառն պահանջարկի վրա հարկաբյուջետային քաղաքականությունը 2022 թվականի երեք ամիսներին նախորդ տարվա նույն ժամանակահատվածի նկատմամբ ունեցել է զսպող (-4.7) ազդեցություն` պայմանավորված եկամուտների (-2.6) և ծախսերի (-2.1) զսպող ազդեցություններով:

1. Հարկաբյուջետային ազդակը 2018 թվականից եռամսյակային կտրվածքով (կուտակային)[[25]](#footnote-25)

## Հավելված: Տնտեսության ճյուղերի և ենթաճյուղերի, արտահանման և ներմուծման ապրանքախմբերի հիմնական ցուցանիշների աղյուսակներ

**Աղյուսակ 1:** Տնտեսության ճյուղերի և ենթաճյուղերի թողարկման ծավալների ցուցանիշները,

2022 թվականի հունվար-մարտ

|  |  |  |  |  |
| --- | --- | --- | --- | --- |
|  | Արժեք (մլրդ դրամ) | Կշիռը (%) | Աճի ինդեքս | Նպաստում (տոկոսային կետ)[[26]](#footnote-26) |
| Ամբողջ արդյունաբերություն, այդ թվում՝ | **550.7** | **100.0** | **103.1** | **3.1** |
|  |  |  |  |  |
| հանքագործական արդյունաբերություն և բացահանքերի շահագործում | 144.7 | 26.3 | 87.1 | -3.6 |
| մշակող արդյունաբերություն | 303.8 | 55.2 | 110.9 | 6.1 |
| էլեկտրաէներգիայի, գազի, գոլորշու և լավորակ օդի մատակարարում | 96.3 | 17.5 | 103.3 | 0.6 |
| ջրամատակարարում, կոյուղի, թափոնների կառավարում և վերամշակում | 5.8 | 1.1 | 106.7 | 0.1 |

|  |  |  |  |  |
| --- | --- | --- | --- | --- |
|  | Արժեք (մլրդ դրամ) | Կշիռը (%) | Աճի ինդեքս | Նպաստում (տոկոսային կետ) |
| Գյուղատնտեսություն, անտառային տնտեսություն և ձկնորսություն | **98.4** | **100.0** | **99.2** | **-0.8** |
| *այդ թվում`* |  |  |  |  |
| բուսաբուծություն | 8.1 | 8.2 | 75.6 | -2.2 |
| անասնաբուծություն | 71.0 | 72.2 | 96.9 | -2.3 |
| անտառային տնտեսություն | 0.4 | 0.4 | 120.4 | 0.1 |
| ձկնորսություն | 18.8 | 19.1 | 127.0 | 3.5 |

|  |  |  |  |  |
| --- | --- | --- | --- | --- |
| *ըստ ֆինանսավորման աղբյուրների* | Արժեք (մլրդ դրամ) | Կշիռը (%) | Աճի ինդեքս | Նպաստում (տոկոսային կետ) |
| Շինարարություն | **56.0** | **100.0** | **106.2** | **6.2** |
| *այդ թվում`* |  |  |  |  |
| պետական բյուջեի, *այդ թվում՝* | 12.3 | 22.0 | 84.8 | -4.4 |
| *միջազգային վարկերի* | 4.4 | 7.9 | 51.8 | -8.2 |
| համայնքների միջոցների | 1.1 | 2.0 | 105.0 | 0.1 |
| մարդասիրական օգնության միջոցների | 0.5 | 0.8 | 148.9 | 0.3 |
| կազմակերպությունների միջոցների, *այդ թվում՝* | 28.0 | 50.1 | 132.7 | 12.9 |
| *օտարերկրյա ներդրողների* | 1.5 | 2.7 | 25.8 | -5.4 |
| բնակչության միջոցների | 14.0 | 25.0 | 90.3 | -2.7 |

|  |  |  |  |  |
| --- | --- | --- | --- | --- |
|  | Արժեք (մլրդ դրամ) | Կշիռը (%) | Աճի ինդեքս | Նպաստում (տոկոսային կետ) |
| Առևտուր | **781.1** | **100.0** | **107.6** | **7.6** |
| *այդ թվում`* |  |  |  |  |
| մանրածախ առևտուր | 340.0 | 43.5 | 101.2 | 0.6 |
| մեծածախ առևտուր | 409.3 | 52.4 | 109.8 | 5.0 |
| ավտոմեքենաների առևտուր | 31.8 | 4.1 | 174.8 | 2.0 |

|  |  |  |  |  |
| --- | --- | --- | --- | --- |
|  | Արժեք (մլրդ դրամ) | Կշիռը (%) | Աճի ինդեքս | Նպաստում (տոկոսային կետ) |
| Ծառայություններ | **503.2** | **100.0** | **122.2** | **22.2** |
| *այդ թվում`* |  |  |  |  |
| կացության և հանրային սննդի կազմակերպում | 43.8 | 8.7 | 140.8 | 3.0 |
| մշակույթ, զվարճություններ և հանգիստ | 62.5 | 12.4 | 102.9 | 0.4 |
| կրթություն | 15.3 | 3.0 | 117 | 0.5 |
| առողջապահություն և բնակչության սոցիալական սպասարկում | 30.4 | 6.0 | 121.9 | 1.3 |
| անշարժ գույքի հետ կապված գործունեություն | 21.6 | 4.3 | 125.6 | 1.0 |
| տեղեկատվություն և կապ | 92.5 | 18.4 | 124.5 | 4.5 |
| տրանսպորտ | 58.3 | 11.6 | 160.4 | 5.3 |
| վարչարարական և օժանդակ գործունեություն | 17.3 | 3.4 | 127.7 | 0.9 |
| մասնագիտ., գիտական և տեխ. գործունեություն | 21.4 | 4.3 | 119.0 | 0.8 |
| ֆինանսական և ապահովագրական գործունեություն | 135.3 | 26.9 | 114.1 | 4.1 |
| սպասարկման այլ ծառայություններ | 4.8 | 1.0 | 127.4 | 0.3 |

**Աղյուսակ 2.** Արտահանման ապրանքային կառուցվածքը և նպաստումները 2022 թվականի հունվար-մարտ ամիսների արտահանման աճին

|  |  |  |  |  |
| --- | --- | --- | --- | --- |
| ԱՐՏԱՀԱՆՈՒՄ | Ծավալ (մլն ԱՄՆ դոլար) | Կշիռ (տոկոս) | Աճ (տոկոս) | Նպաստում (տոկոսային կետ) |
| ԸՆԴԱՄԵՆԸ | **731.8** | **100.00** | **26.9** | **26.9** |
| Կենդանի կենդանիներ և կենդանական ծագման արտադրանք | 17.1 | 2.3 | 7.8 | 0.2 |
| Բուսական ծագման արտադրանք | 31.5 | 4.3 | 17.5 | 0.8 |
| Կենդանական և բուսական ծագման յուղեր և ճարպեր | 0.0 | 0.0 | 568.8 |  |
| Պատրաստի սննդի արտադրանք | **135.8** | **18.6** | **20.3** | **4.0** |
| Հանքահումքային արտադրանք | **246.3** | **33.7** | **12.0** | **4.6** |
| Քիմիայի և դրա հետ կապված արդյունաբերության ճյուղերի արտադրանք | 10.4 | 1.4 | 71.6 | 0.8 |
| Պլաստմասսա և դրանցից իրեր, կաուչուկ և ռետինե իրեր | 6.1 | 0.8 | 113.4 | 0.6 |
| Կաշվի հումք, կաշի, մորթի և դրանցից պատրաստված իրեր | 2.1 | 0.3 | 186.4 | 0.2 |
| Փայտ և փայտյա իրեր | 0.4 | 0.1 | 104.7 | 0.0 |
| Թուղթ և թղթից իրեր | 0.3 | 0.0 | -3.2 | 0.0 |
| Մանածագործական իրեր | 41.8 | 5.7 | 14.3 | 0.9 |
| Կոշկեղեն, գլխարկներ, հովանոցներ | 1.2 | 0.2 | 15.7 | 0.0 |
| Իրեր քարից, գիպսից, ցեմենտից | 6.1 | 0.8 | 68.9 | 0.4 |
| Թանկարժեք և կիսաթանկարժեք քարեր, թանկարժեք մետաղներ և դրանցից իրեր | **94.7** | **12.9** | **52.2** | **5.6** |
| Ոչ թանկարժեք մետաղներ և դրանցից պատրաստված իրեր | **102.2** | **14.0** | **52.5** | **6.1** |
| Մեքենաներ, սարքավորումներ և մեխանիզմներ | 15.9 | 2.2 | 62.3 | 1.1 |
| Վերգետնյա, օդային և ջրային տրանսպորտի միջոցներ | 7.1 | 1.0 | 277.3 | 0.9 |
| Սարքեր և ապարատներ | 6.7 | 0.9 | 11.4 | 0.1 |
| Տարբեր արդյունաբերական ապրանքներ | 2.9 | 0.4 | 3.1 | 0.0 |
| Արվեստի ստեղծագործություններ | 3.1 | 0.4 | 3683.2 | 0.5 |

**Աղյուսակ 3.** Ներմուծման ապրանքային կառուցվածքը և նպաստումները 2022 թվականի հունվար-մարտ ամիսների ներմուծման աճին

|  |  |  |  |  |
| --- | --- | --- | --- | --- |
| ՆԵՐՄՈՒԾՈՒՄ | Ծավալ (մլն ԱՄՆ դոլար) | Կշիռ (տոկոս) | Աճ (տոկոս) | Նպաստում (տոկոսային կետ) |
| ԸՆԴԱՄԵՆԸ | **1366.2** | **100.0** | **45.6** | **45.6** |
| Կենդանի կենդանիներ և կենդանական ծագման արտադրանք | 44.2 | 3.2 | 111.2 | 2.5 |
| Բուսական ծագման արտադրանք | 82.4 | 6.0 | 77.6 | 3.8 |
| Կենդանական և բուսական ծագման յուղեր և ճարպեր | 11.6 | 0.8 | 20.2 | 0.2 |
| Պատրաստի սննդի արտադրանք | **79.5** | **5.8** | **11.6** | **0.9** |
| Հանքահումքային արտադրանք | **284.0** | **20.8** | **35.8** | **8.0** |
| Քիմիայի և դրա հետ կապված արդյունաբերության ճյուղերի արտադրանք | **125.9** | **9.2** | **66.3** | **5.3** |
| Պլաստմասսա և դրանցից իրեր, կաուչուկ և ռետինե իրեր | 53.0 | 3.9 | 49.4 | 1.9 |
| Կաշվի հումք, կաշի, մորթի և դրանցից պատրաստված իրեր | 5.8 | 0.4 | 13.2 | 0.1 |
| Փայտ և փայտյա իրեր | 15.1 | 1.1 | 56.6 | 0.6 |
| Թուղթ և թղթից իրեր | 22.8 | 1.7 | 34.1 | 0.6 |
| Մանածագործական իրեր | **75.9** | **5.6** | **34.9** | **2.1** |
| Կոշկեղեն, գլխարկներ, հովանոցներ | 19.2 | 1.4 | 31.7 | 0.5 |
| Իրեր քարից, գիպսից, ցեմենտից | 22.7 | 1.7 | 28.1 | 0.5 |
| Թանկարժեք և կիսաթանկարժեք քարեր, թանկարժեք մետաղներ և դրանցից իրեր | **65.1** | **4.8** | **25.4** | **1.4** |
| Ոչ թանկարժեք մետաղներ և դրանցից պատրաստված իրեր | **106.2** | **7.8** | **76.8** | **4.9** |
| Մեքենաներ, սարքավորումներ և մեխանիզմներ | **204.2** | **14.9** | **29.2** | **4.9** |
| Վերգետնյա, օդային և ջրային տրանսպորտի միջոցներ | 85.8 | 6.3 | 187.8 | 6.0 |
| Սարքեր և ապարատներ | 29.6 | 2.2 | 31.9 | 0.8 |
| Տարբեր արդյունաբերական ապրանքներ | 33.4 | 2.4 | 23.5 | 0.7 |
| Արվեստի ստեղծագործություններ | 0.0 | 0.0 | 57.6 | 0.0 |

**Աղյուսակ 4.** Ներմուծումն ըստ ապրանքների լայն տնտեսական՝ BEC դասակարգչի և նպաստումները հունվար-մարտ ամիսներին

|  |  |  |  |  |  |  |
| --- | --- | --- | --- | --- | --- | --- |
|  | Կշիռ (տոկոս) | | Աճ (տոկոս) | | Նպաստում  (տոկոսային կետ) | |
|  | 2021 | 2022 | 2021 | 2022 | 2021 | 2022 |
| Ընդամենը | **100** | **100** | **-11.0** | **45.6** | **-11.0** | **45.6** |
| Վերջնական սպառման ապրանքներ | 26.8 | 25.6 | -13.9 | 39.3 | -3.9 | 10.5 |
| Միջանկյալ սպառման ապրանքներ | 56.8 | 56.5 | -6.4 | 44.8 | -3.5 | 25.5 |
| Կապիտալ ապրանքներ | 15.5 | 14.0 | -19.0 | 32.1 | -3.2 | 5.0 |
| Ավտոմեքենա մարդատար | 0.9 | 3.8 | -33.2 | 514.1 | -0.4 | 4.7 |

# ՀՀ ՊԵՏԱԿԱՆ ԲՅՈՒՋԵԻ 2022 ԹՎԱԿԱՆԻ ԱՌԱՋԻՆ ԵՌԱՄՍՅԱԿԻ ՑՈՒՑԱՆԻՇՆԵՐԸ[[27]](#footnote-27)

«Հայաստանի Հանրապետության 2022 թվականի պետական բյուջեի մասին» ՀՀ օրենքով (այսուհետ՝ Օրենք) պետական բյուջեի տարեկան եկամուտները սահմանվել էին 1,947.8 մլրդ դրամ, ծախսերը՝ 2,184.0 մլրդ դրամ, պակասուրդը՝ 236.3 մլրդ դրամ: Առաջին եռամսյակի hամար ՀՀ կառավարության կողմից հաստատված եռամսյակային համամասնություններով եկամուտների, ծախսերի և պակասուրդի մեծությունները սահմանվել էին համապատասխանաբար 413.2 մլրդ դրամ, 480.0 մլրդ դրամ և 66.8 մլրդ դրամ: Եռամսյակի ընթացքում պետական բյուջեի ցուցանիշներում ՀՀ կառավարության լիազորությունների շրջանակներում կատարվել են փոփոխություններ՝ ներառելով նաև պետության դրամական միջոցների համախմբված հաշվառման նպատակով Օրենքի 9-րդ հոդվածի 2‑րդ կետով սահմանված՝ առանց սահմանափակման պետական բյուջեից կատարվող վճարումները և վերջիններիս արդյունքում ձևավորված եկամուտները:

2022 թվականի առաջին եռամսյակի ընթացքում ՀՀ պետական բյուջեի եկամուտները կազմել են 425.5 մլրդ դրամ, ծախսերը` 396.8 մլրդ դրամ, հավելուրդը՝ 28.7 մլրդ դրամ: Բյուջեի եկամուտների գծով արձանագրվել է եռամսյակային ծրագրային ցուցանիշի գերակատարում, մինչդեռ ծախսերը զիջել են ծրագրված ցուցանիշը, արդյունքում պակասուրդի փոխարեն արձանագրվել է հավելուրդ: Նախորդ տարվա առաջին եռամսյակի համեմատ պետական բյուջեի եկամուտների 21.8% (76.2 մլրդ դրամ) աճը հիմնականում պայմանավորված է հարկային եկամուտների և պետական տուրքերի աճով, իսկ ծախսերի 2% (8.1 մլրդ դրամ) նվազումը՝ կապիտալ ծախսերի նվազմամբ:

1. *ՀՀ պետական բյուջեի ցուցանիշները (մլրդ դրամ)*

|  |  |  |  |  |  |  |  |
| --- | --- | --- | --- | --- | --- | --- | --- |
|  | **2021թ. առաջին եռամսյակի փաստ** | **2022թ. տարեկան ճշտված պլան** | **2022թ.**  **առաջին եռամսյակի ճշտված պլան** | **2022թ. առաջին եռամսյակի փաստ** | **Կատարո-ղականը տարեկան ճշտված պլանի նկատմամբ**  **(%)** | **Կատարո-ղականը առաջին եռամսյակի ճշտված պլանի նկատմամբ**  **(%)** | **2022թ. առաջին եռամսյակը 2021թ. առաջին եռամսյակի նկատմամբ**  **(%)** |
| Եկամուտներ | 349.3 | 1,959.4 | 419.3 | 425.5 | 21.7 | 101.5 | 121.8 |
| Ծախսեր | 404.9 | 2,196.6 | 486.4 | 396.8 | 18.1 | 81.6 | 98.0 |
| Պակասուրդ | 55.6 | 237.2 | 67.1 | (28.7) | (12.1) | (42.7) | (51.6) |

# ՀՀ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐԸ 2022 ԹՎԱԿԱՆԻ ԱՌԱՋԻՆ ԵՌԱՄՍՅԱԿՈՒՄ

2022 թվականի առաջին եռամսյակում ստացվել են շուրջ 425.5 մլրդ դրամ փաստացի եկամուտներ` 1.5%‑ով գերազանցելով եռամսյակային ճշտված ծրագրով կանխատեսված ցուցանիշը: Նշված գումարից շուրջ 424.2 մլրդ դրամը կազմել են ներքին աղբյուրներից ստացված եկամուտները` ապահովելով ծրագրի 102.7%‑ը, 1.3 մլրդ դրամը ստացվել է պաշտոնական դրամաշնորհների տեսքով, որոնք 79.4%-ով զիջել են ծրագրված ցուցանիշը: 2021 թվականի առաջին եռամսյակի համեմատ պետական բյուջեի եկամուտներն աճել են 21.8%‑ով կամ 76.2 մլրդ դրամով, որը հիմնականում պայմանավորված է հարկային եկամուտների և պետական տուրքերի աճով: Ընդ որում, եկամուտների երեք հիմնական խմբերում էլ արարձանագրվել է մուտքերի աճ:

1. *ՀՀ պետական բյուջեի եկամուտները (մլրդ դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. առաջին եռամս-յակի փաստ** | **2022թ.**  **առաջին եռամս-յակի ճշտված պլան** | **2022թ. առաջին եռամս-յակի փաստ** | **Կատարո-ղականը առաջին եռամսյակի ճշտված պլանի նկատմամբ**  **(%)** | **2022թ. առաջին եռամսյակը 2021թ. առաջին եռամսյակի նկատմամբ**  **(%)** | **2022թ. և 2021թ. տարբե-րությունը** |
| **Պետական բյուջեի եկամուտներ** | **349.3** | **419.3** | **425.5** | **101.5** | **121.8** | **76.2** |
| Հարկային եկամուտներ և պետական տուրքեր | 332.9 | 395.5 | 400.6 | 101.3 | 120.3 | 67.7 |
| Պաշտոնական դրամաշնորհներ | 1.2 | 6.4 | 1.3 | 20.6 | 105.6 | 0.1 |
| Այլ եկամուտներ | 15.2 | 17.4 | 23.6 | 135.9 | 156.0 | 8.5 |

2021 թվականի առաջին եռամսյակի համեմատ այլ եկամուտների առաջանցիկ աճի արդյունքում բյուջեի եկամուտներում 1.3 տոկոսային կետով ավելացել է այլ եկամուտների տեսակարար կշիռը, իսկ հարկային եկամուտների (ներառյալ` պետական տուրքերը) և պաշտոնական դրամաշնորհների տեսակարար կշիռները նվազել են համապատասխանաբար 1.2 և 0.1 տոկոսային կետով:

1. ՀՀ պետական բյուջեի եկամուտների կառուցվածքը 2021-2022թթ.

## Հարկային եկամուտներ և պետական տուրքեր

Կառավարության սկզբնական ծրագրով 2022 թվականի առաջին եռամսյակի համար սահմանվել էր 395.4 մլրդ դրամ հարկերի ու տուրքերի ստացում: Կառավարության լիազորությունների շրջանակներում կատարված փոփոխությունների արդյունքում 2022 թվականի առաջին եռամսյակի ճշտված ծրագիրը կազմել է 395.5 մլրդ դրամ, որի դիմաց ՀՀ պետական բյուջե են մուտքագրվել շուրջ 400.6 մլրդ դրամ հարկային եկամուտներ և պետական տուրքեր, որոնք 1.3%‑ով գերազանցել են առաջին եռամսյակի ծրագրային ցուցանիշը:

2021 թվականի նույն ժամանակահատվածի համեմատ հարկային եկամուտներն ու պետական տուրքերն աճել են 20.3%‑ով կամ 67.7 մլրդ դրամով, որը հիմնականում պայմանավորված է ավելացված արժեքի հարկի, պետական տուրքերի և շահութահարկի գծով մուտքերի աճով: 2021 թվականի առաջին եռամսյակի համեմատ գրեթե բոլոր հարկատեսակների գծով արձանագրվել է մուտքերի աճ, բացառությամբ մաքսատուրքի, բնապահպանական հարկի ու բնօգտագործման վճարի, ինչպես նաև հանրային ծառայությունների կարգավորման պարտադիր վճարների:

Այն օրենսդրական փոփոխությունները, որոնք կարող էին ազդեցություն ունենալ հարկային եկամուտների և պետական տուրքերի գծով 2022 թվականի առաջին եռամսյակի պետական բյուջեի մուտքերի վրա, այդ թվում՝ նաև նախորդ տարվա նույն ժամանակահատվածի համեմատ դրանց փոփոխության վրա ազդեցության տեսանկյունից, ներկայացված են առանձին տեղեկանքով[[28]](#footnote-28):

2022 թվականի առաջին եռամսյակում պետական բյուջե մուտքագրված առանձին հարկատեսակների վերաբերյալ տեղեկատվությունը ներկայացված է Աղյուսակ 3-ում:

1. *ՀՀ պետական բյուջեի հարկային եկամուտների և պետական տուրքերի փաստացի ցուցանիշները (մլրդ դրամ)*

|  |  |  |  |  |
| --- | --- | --- | --- | --- |
|  | **2021թ.**  **առաջին եռամսյակի փաստ** | **2022թ. առաջին եռամսյակի փաստ** | **2022թ. առաջին եռամսյակը**  **2021թ. առաջին եռամսյակի նկատմամբ**  **(%)** | **2022թ. և 2021թ. տարբե-րությունը** |
| **Հարկային եկամուտներ և պետական տուրքեր** | **332.9** | **400.6** | **120.3** | **67.7** |
| **1. Հարկային եկամուտներ** | **325.6** | **376.8** | **115.7** | **51.2** |
| ԱԱՀ | 116.7 | 142.1 | 121.8 | 25.4 |
| Ակցիզային հարկ | 18.5 | 23.9 | 129.1 | 5.4 |
| Շահութահարկ | 24.3 | 37.8 | 155.7 | 13.5 |
| Մաքսատուրք | 19.6 | 13.4 | 68.2 | (6.2) |
| Եկամտային հարկ | 108.9 | 112.6 | 103.4 | 3.7 |
| Շրջանառության հարկ | 7.7 | 9.9 | 128.5 | 2.2 |
| Սոցիալական վճար (կուտակային կենսաթոշակի գծով) | 10.0 | 14.4 | 143.7 | 4.4 |
| Բնապահպանական հարկ և բնօգտագործման վճար | 11.0 | 10.4 | 94.6 | (0.6) |
| Այլ հարկեր | 8.9 | 12.3 | 137.8 | 3.4 |
| Հարկերի անցումային գերավճարից մարված հարկային պարտավորություններ | 0.0 | 0.0 | 92.0 | 0.0 |
| **2. Պետական տուրք** | **7.3** | **23.7** | **326.0** | **16.5** |
| **Կշիռն ընդամենը հարկերի և տուրքերի մեջ** |  |  |  |  |
| **1. Հարկային եկամուտներ** | **97.8** | **94.1** |  |  |
| ԱԱՀ | 35.0 | 35.5 |  |  |
| Ակցիզային հարկ | 5.6 | 6.0 |  |  |
| Շահութահարկ | 7.3 | 9.4 |  |  |
| Մաքսատուրք | 5.9 | 3.3 |  |  |
| Եկամտային հարկ | 32.7 | 28.1 |  |  |
| Շրջանառության հարկ | 2.3 | 2.5 |  |  |
| Սոցիալական վճար (կուտակային կենսաթոշակից) | 3.0 | 3.6 |  |  |
| Բնապահպանական հարկ և բնօգտագործման վճար | 3.3 | 2.6 |  |  |
| այլ հարկեր | 2.7 | 3.1 |  |  |
| Հարկերի անցումային գերավճարից մարված հարկային պարտավորություններ | 0.0 | 0.0 |  |  |
| **2. Պետական տուրք** | **2.2** | **5.9** |  |  |

Հաշվետու ժամանակահատվածի հարկային եկամուտների և պետական տուրքերի 35.5%‑ն ապահովվել է *ավելացված արժեքի հարկի* հաշվին: Նախորդ տարվա նույն ժամանակահատվածի համեմատ ավելացված արժեքի հարկի մուտքերի 21.8% աճը մեծ մասամբ պայմանավորված է ՀՀ ներմուծվող ապրանքներից ստացված մուտքերի աճով:

1. *ԱԱՀ-ի գծով ՀՀ պետական բյուջեի մուտքերը (մլրդ դրամ)*

|  |  |  |  |  |
| --- | --- | --- | --- | --- |
|  | **2021թ.**  **առաջին եռամսյակի փաստ** | **2022թ.**  **առաջին եռամսյակի փաստ** | **2022թ. առաջին եռամսյակը**  **2021թ. առաջին եռամսյակի նկատմամբ**  **(%)** | **2022թ. և 2021թ. տարբե-րությունը** |
| **Ավելացված արժեքի հարկ** | **116.7** | **142.1** | **121.8** | **25.4** |
| Ներմուծումից, այդ թվում՝ | 62.5 | 81.5 | 130.4 | 19.0 |
| * ԵԱՏՄ երկրներից | 23.5 | 33.5 | 142.4 | 10.0 |
| Ներքին շրջանառությունից | 54.2 | 60.6 | 111.9 | 6.5 |

2022 թվականի առաջին եռամսյակի պետական բյուջե մուտքագրված հարկային եկամուտների ու պետական տուրքերի 6%-ն ապահովվել է *ակցիզային հարկի* հաշվին: Նախորդ տարվա նույն ժամանակահատվածի համեմատ ակցիզային հարկի մուտքերի աճը մեծ մասամբ պայմանավորված է հանրապետությունում արտադրվող ենթաակցիզային ապրանքների գծով մուտքերի աճով:

1. *Ակցիզային հարկի գծով ՀՀ պետական բյուջեի մուտքերը (մլրդ դրամ)*

|  |  |  |  |  |
| --- | --- | --- | --- | --- |
|  | **2021թ.**  **առաջին եռամսյակի փաստ** | **2022թ.**  **առաջին եռամսյակի փաստ** | **2022թ. առաջին եռամսյակը**  **2021թ. առաջին եռամսյակի նկատմամբ**  **(%)** | **2022թ. և 2021թ. տարբե-րությունը** |
| **Ակցիզային հարկ** | **18.5** | **23.9** | **129.1** | **5.4** |
| Ներմուծվող ենթաակցիզային ապրանքներից | 9.4 | 10.6 | 112.3 | 1.2 |
| ՀՀ-ում արտադրվող ենթաակցիզային ապրանքներից | 9.1 | 13.3 | 146.5 | 4.2 |

Հաշվետու ժամանակահատվածում 112.6 մլրդ դրամ են կազմել *եկամտային հարկի* մուտքերը՝ ապահովելով հարկային եկամուտների և պետական տուրքերի 28.1%-ը: Նախորդ տարվա նույն ժամանակահատվածի համեմատ եկամտային հարկի մուտքերն աճել են 3.4%-ով կամ 3.7 մլրդ դրամով: Հարկ է նշել, որ 2022 թվականի առաջին եռամսյակում պետական բյուջեի հարկային եկամուտների ցուցանիշի վրա նվազեցնող ազդեցություն է ունեցել հիպոտեկային վարկի սպասարկման համար վճարվող (տոկոսների մասով) գումարների աճը: Հաշվետու ժամանակահատվածում բնակարան ձեռքբերելու կամ անհատական բնակելի տուն կառուցելու նպատակով հիպոտեկային վարկի սպասարկման համար վճարվող տոկոսների մասով վարկառուներին և համավարկառուներին է վերադարձվել շուրջ 7.6 մլրդ դրամ եկամտային հարկ, որը նախորդ տարվա համեմատ աճել է 65.9%‑ով կամ 3 մլրդ դրամով:

2022 թվականի առաջին եռամսյակի պետական բյուջե մուտքագրված հարկային եկամուտների ու պետական տուրքերի 3.3%-ն ապահովվել է *մաք­սա­տուրքի* հաշվին՝ կազմելով շուրջ 13.4 մլրդ դրամ: 2021 թվականի առաջին եռամսյակի համեմատ մաքսատուրքի նվազումը պայմանավորված է ԵԱՏՄ անդամ պետությունների կողմից փոխանցված մաքսատուրքի նվազմամբ:

1. *Մաքսատուրքերի գծով ՀՀ պետական բյուջեի մուտքերը (մլրդ դրամ)*

|  |  |  |  |  |
| --- | --- | --- | --- | --- |
|  | **2021թ.  փաստ** | **2022թ.  փաստ** | **2022թ. 2021թ. նկատմամբ**  **(%)** | **2022թ. և 2021թ. տարբերու-թյունը** |
| **Մաքսատուրքեր** | **19.6** | **13.4** | **68.2** | **(6.2)** |
| Երրորդ երկրներից ֆիզիկական անձանց կողմից ներմուծվող ապրանքներից գանձվող մաքսատուրքեր | 0.02 | 0.3 | 1113.7 | 0.2 |
| ԵԱՏՄ անդամ պետությունների կողմից փոխանցված մաքսատուրքեր | 19.6 | 13.1 | 67.0 | (6.5) |

Հաշվետու ժամանակահատվածում կուտակային կենսաթոշակային բաղադրիչի մասնակիցների կողմից պետական բյուջե է փոխանցվել 14.4 մլրդ դրամ *սոցիալական վճար*` ապահովելով հարկային եկամուտների և պետական տուրքերի 3.6%-ը և 43.7%-ով կամ շուրջ 4.4 մլրդ դրամով գերազանցելով նախորդ տարվա նույն ժամանակահատվածի ցուցանիշը: Աճը հիմնականում պայմանավորված է «Կուտակային կենսաթոշակների մասին» ՀՀ օրենքում կատարված փոփոխությունների համաձայն 2022 թվականի հունվարի 1-ից սոցիալական վճարի անհատի մասնաբաժնում աշխատողի մասնակցության դրույքաչափի բարձրացմամբ 3.5%‑ից 4.5%:

Հաշվետու ժամանակահատվածում *բնապահպանական հարկի և բնօգտագործման վճարների* գծով մուտքերը կազմել են ավելի քան 10.4 մլրդ դրամ՝ ապահովելով պետական բյուջեի հարկային եկամուտների և պետական տուրքերի 2.6%‑ը: Նախորդ տարվա նույն ժամանակահատվածի համեմատ բնապահպանական հարկի և բնօգտագործման վճարների գծով մուտքերի նվազումը հիմնականում պայմանավորված է արդյունահանված մետաղական օգտակար հանածոների և դրանց վերամշակման արդյունքում ստացված արտադրանքի իրացման համար վճարվող ռոյալթիի գծով մուտքերի 17.2%-ով կամ շուրջ 1.6 մլրդ դրամով նվազմամբ, որոնք կազմել են շուրջ 7.7 մլրդ դրամ: Միաժամանակ, նախորդ տարվա առաջին եռամսյակի համեմատ ՀՀ ներմուծվող (այդ թվում՝ ԵԱՏՄ անդամ պետություններից) շրջակա միջավայրին վնաս պատճառող ապրանքների համար գանձված բնապահպանական հարկի գծով մուտքերն աճել են 2.2 անգամ կամ 503.2 մլն դրամով՝ կազմելով 930.4 մլն դրամ:

2022 թվականի առաջին եռամսյակում ՀՀ պետական բյուջե են մուտքագրվել ընդհանուր առմամբ շուրջ 12.3 մլրդ դրամ այլ հարկեր՝ կազմելով պետական բյուջեի հարկային եկամուտների և պետական տուրքերի 3.1%-ը: Մասնավորապես` 8.1 մլրդ դրամ են կազմել «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով սահմանված դրոշմանիշային վճարները, 1.8 մլրդ դրամ՝ ռադիոհաճախականության օգտագործման պարտադիր վճարները, 779.2 մլն դրամ՝ ճանապարհային հարկը, 771.3 մլն դրամ` հարկային օրենսդրության խախտման համար սահմանված տուգանքները, 376.7 մլն դրամ՝ ԵԱՏՄ անդամ չհանդիսացող պետություններից միջազգային փոստային կամ սուրհանդակային առաքումներով կամ որպես ուղեկցող բեռ ներմուծվող ապրանքների համար ՀՀ մաքսային մարմինների կողմից գանձվող միասնական մաքսային վճարը, 209.8 մլն դրամ՝ հանրային ծառայությունների կարգավորման պարտադիր վճարները: Նախորդ տարվա առաջին եռամսյակի համեմատ այլ հարկերի փաստացի ցուցանիշն աճել է 37.8%-ով կամ 3.4 մլրդ դրամով: Աճն արձանագրվել է հիմնականում դրոշմանիշային վճարների գծով՝ հիմնականում պայմանավորված 2021 թվականի հունվարի 1-ից «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքում կատարված փոփոխությունների համաձայն դրոշմանիշային վճարների դրույքաչափերի բարձրացմամբ: Քանի որ յուրաքանչյուր ամիս վճարումները կատարվում են հիմնականում նախորդ ամսվա եկամուտների դիմաց, 2021 թվականի հունվարի մուտքերը ստացվել էին մինչև 2021 թվականը գործող դրույքաչափով:

2022 թվականի առաջին եռամսյակում ՀՀ պետական բյուջե են մուտքագրվել ավելի քան 23.7 մլրդ դրամ *պետական տուրքեր`* 25.7%‑ով գերազանցելով եռամսյակային ծրագրային ցուցանիշը: Վերջինս պայմանավորված է պետական տուրքերում մեծ տեսակարար կշիռ ունեցող լիցենզավորման ենթակա կամ թույլտվություններով գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար գանձվող տուրքերի կատարողականով: Հիմնականում նշված տուրքերի աճով է պայմանավորված նաև 2021 թվականի առաջին եռամսյակի համեմատ պետական տուրքի գծով մուտքերի 3.3 անգամ (16.5 մլրդ դրամ) աճը:

Առանձին պետական տուրքերի վերաբերյալ տեղեկատվությունը ներկայացված է Աղյուսակ 7‑ում:

1. *Պետական տուրքերի գծով ՀՀ պետական բյուջեի մուտքերը (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2021թ. առաջին եռամս-յակի փաստ** | **2022թ. առաջին եռամս-յակի ճշտված պլան** | **2022թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2022թ. առաջին եռամսյակը 2021թ. առաջին եռամսյակի նկատմամբ (%)** |
| **Պետական տուրքեր** | **7.3** | **18.9** | **23.7** | **125.7** | **326.0** |
| Դատարան տրվող հայցադիմումների, դիմումների, դատարանի դատական ակտերի դեմ վերաքննիչ և վճռաբեկ բողոքների համար, ինչպես նաև դատարանի կողմից տրվող փաստաթղթերի պատճեններ (կրկնօրինակներ), գործում առկա լուսանկարների (լուսաժապավենների), ձայնագրությունների, տեսագրությունների և դրանց էլեկտրոնային կրիչների բնօրինակից պատճենահանված կրիչ և դատական նիստի համակարգչային ձայնագրման կրկնօրինակ տալու համար | 0.6 | 0.6 | 0.7 | 125.7 | 122.7 |
| Հյուպատոսական ծառայությունների կամ գործողությունների համար | 0.5 | 0.6 | 0.5 | 81.2 | 86.2 |
| Պետական գրանցման համար | 1.1 | 1.3 | 1.1 | 83.2 | 94.9 |
| Ֆիզիկական անձանց տրվող իրավաբանական նշանակություն ունեցող փաստաթղթերի, որոշակի ծառայությունների կամ գործողությունների համար | 0.5 | 0.6 | 0.6 | 95.0 | 121.2 |
| Լիցենզավորման ենթակա կամ թույլտվություններով գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար | 1.9 | 11.8 | 17.4 | 147.7 | 934.2 |
| Օրենքով սահմանված այլ ծառայությունների և գործողությունների համար | 2.6 | 4.0 | 3.4 | 86.2 | 131.2 |
| Այլ պետական տուրքեր[[29]](#footnote-29) | 0.1 | 0.1 | 0.1 | 98.7 | 128.4 |

Հաշվետու ժամանակահատվածում պետական գրանցումների համար գանձված պետական տուրքի՝ կանխատեսված ցուցանիշի համեմատ ցածր ցուցանիշը հիմնականում պայմանավորված է ավտոմոբիլի հաշվառման համարանիշ (բացառությամբ տարանցիկ և ժամանակավոր համարանիշի) տալու, գյուղատնտեսական ինքնագնաց մեքենայի գրանցման, պետական համարանիշ տալու, ինչպես նաև կորցրած պետական համարանիշը վերականգնելու և ավտոմոբիլի, մոտոտրանսպորտային միջոցի, տրիցիկլի, քվադրիցիկլի, կցորդի (կիսակցորդի) հաշվառման վկայագիր տալու համար բյուջե մուտքագրված տուրքերի կատարողականով, որոնք կազմել են համապատասխանաբար 465.6 մլն դրամ և 238.7 մլն դրամ՝ 22.4%-ով (134.8 մլն դրամով) և 20.4%‑ով (61.3 մլն դրամով) զիջելով կանխատեսված ցուցանիշները: Նախորդ տարվա առաջին եռամսյակի համեմատ պետական գրանցումների համար գանձված տուրքերի նվազումը հիմնականում պայմանավորված է «Պետական տուրքի մասին» ՀՀ օրենքում կատարված փոփոխությամբ, որի համաձայն 2021 թվականի օգոստոսի 18-ից հանվել է լիցենզառուներին տրանսպորտային միջոցների պարտադիր տեխնիկական զննության համապատասխան նմուշի փաստաթուղթ տրամադրելու համար պետական տուրքի պահանջը:

Հաշվետու ժամանակահատվածում պետական բյուջե մուտքագրված պետական տուրքերի 73.2%-ը ստացվել է *լիցենզավորման ենթակա կամ թույլտվություններով գործունեություն իրականացնելու նպատակով լիցենզիաներ, արտոնագրեր (թույլտվություններ) տալու* համար, որոնց գծով պետական բյուջե է մուտքագրվել շուրջ 17.4 մլրդ դրամ` 47.7%-ով (5.6 մլրդ դրամով) գերազանցելով կանխատեսված ցուցանիշը և 9.3 անգամ (15.5 մլրդ դրամով)՝ նախորդ տարվա նույն ժամանակահատվածի փաստացի մուտքերը: Ծրագրվածից ավել մուտքերի ստացումը հիմնականում պայմանավորված է պղնձի և մոլիբդենի խտահանքեր արտահանելու լիցենզիաներ կամ թույլտվություններ կամ հավաստագրեր տրամադրելու համար պետական տուրքերի մուտքերով: Նշված տուրքը սահմանվել է 2021 թվականի սեպտեմբերից, և հիմնականում դրանով է պայմանավորված նախորդ տարվա առաջին եռամսյակի համեմատ պետական տուրքի գծով մուտքերի, և, մասնավորապես, լիցենզավորման գծով մուտքերի աճը: Պղնձի և մոլիբդենի խտահանքեր արտահանելու լիցենզիաներ կամ թույլտվություններ կամ հավաստագրեր տրամադրելու համար ստացված պետական տուրքի հաշվին ապահովվել է լիցենզավորման ենթակա կամ թույլտվություններով գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար գանձվող տուրքերի 87.9%-ը, որոնց գծով պետական բյուջե է մուտքագրվել շուրջ 15.3 մլրդ դրամ՝ 52.7%-ով գերազանցելով առաջին եռամսյակի ծրագրային ցուցանիշը:

Լիցենզավորման ենթակա կամ թույլտվություններով գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար գանձված տուրքերի առաջին եռամսյակի կանխատեսված ցուցանիշի գերազանցումը մասամբ էլ պայմանավորված է մաքսային բնագավառում լիցենզիաներ տալու համար գանձվող տուրքերի կատարողականով: Հաշվետու ժամանակահատվածում մաքսային բնագավառում լիցենզավորման գծով մուտքերը կազմել են շուրջ 828 մլն դրամ՝ 17.2%-ով (121.5 մլն դրամով) գերազանցելով կանխատեսված և 23.1%‑ով (155.1 մլն դրամով)՝ նախորդ տարվա նույն ժամանակահատվածի փաստացի ցուցանիշները:

2022 թվականի առաջին եռամսյակում պետական տուրքերի 14.4%-ը բյուջե է վճարվել *օրենքով սահմանված այլ ծառայությունների և գործողությունների* դիմաց՝ կազմելով 3.4 մլրդ դրամ, որը 13.8%-ով (շուրջ 550.1 մլն դրամով) զիջել է ծրագրային ցուցանիշը: Շեղումը հիմնականում պայմանավորված է նրանով, որ սև մետաղի թափոնների և ջարդոնի, խողովակների և դրանց կցամասերի, սև մետաղական կոնստրուկցիաների, ինչպես նաև գունավոր մետաղի թափոնների և ջարդոնի արտահանման համար առաջին եռամսյակում նախատեսված 720 մլն դրամի դիմաց փաստացի մուտքեր չեն ստացվել: Վերջինս պայմանավորված է նրանով, որ ՀՕ-46-ն որոշմամբ (ուժի մեջ է մտել 2022 թվականի հունվարի 25-ին) 6 ամիս ժամկետով կիրառվել է Հայաստանի Հանրապետությունից մի շարք ապրանքների արտահանման ժամանակավոր արգելք: Միաժամանակ, հաշվետու եռամսյակում օրենքով սահմանված դեպքերում ծանուցման ենթակա գործունեությամբ զբաղվելու իրավունք ձեռք բերելու համար սահմանված պետական տուրքերը 4.3 անգամ կամ 513.4 մլն դրամով գերազանցել են կանխատեսված ցուցանիշը՝ կազմելով շուրջ 667 մլն դրամ: Նախորդ տարվա առաջին եռամսյակի համեմատ օրենքով սահմանված այլ ծառայությունների և գործողությունների համար գանձված տուրքերն աճել են 31.2%-ով կամ 813.9 մլն դրամով, որը հիմնականում պայմանավորված է ՀՀ-ից օդային տրանսպորտի միջոցներով ֆիզիկական անձանց (օդային ուղևորների) ելքի և օրենքով սահմանված դեպքերում ծանուցման ենթակա գործունեությամբ զբաղվելու իրավունք ձեռք բերելու համար գանձվող տուրքերի համապատասխանաբար 63.9% (842.5 մլն դրամ) և 37.7% (182.7 մլն դրամ) աճով:

## Պաշտոնական դրամաշնորհներ

2022 թվականի առաջին եռամսյակի ընթացքում ստացվել են ավելի քան 1.3 մլրդ դրամ պաշտոնական դրամաշնորհներ՝ կազմելով առաջին եռամսյակում ծրագրված մուտքերի 20.6%-ը, որը պայմանավորված է նպատակային ծրագրերի կատարման աստիճանով:

1. *Պաշտոնական դրամաշնորհներ (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2021թ. առաջին եռամս-յակի փաստ** | **2022թ. առաջին եռամս-յակի ճշտված պլան** | **2022թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2022թ. առաջին եռամսյակը 2021թ. առաջին եռամսյակի նկատմամբ (%)** |
| ***Պաշտոնական դրամաշնորհներ,*** այդ թվում` | **1.2** | **6.4** | **1.3** | **20.6** | **105.6** |
| Նպատակային դրամաշնորհներ | 1.2 | 6.2 | 1.1 | 18.2 | 90.8 |
| Բյուջետային աջակցության դրամաշնորհներ | 0.0 | 0.2 | 0.2 | 100.0 | - |

Նպատակային ծրագրերից 6-ի շրջանակներում նախատեսված 3.1 մլրդ դրամ դրամաշնորհները չեն ստացվել, իսկ 5 ծրագրերի շրջանակներում նախատեսված միջոցները ստացվել են մասնակիորեն՝ 10.8%-ով, որոնք կազմել են ավելի քան 277.9 մլն դրամ: 2 ծրագրերի շրջանակներում ստացված դրամաշնորհները գերազանցել են ծրագիրը 85.3%-ով կամ 386.7 մլն դրամով, իսկ մեկ միջոցառման շրջանակներում նախատեսված 7.2 մլն դրամը ստացվել է ամբողջությամբ:

1. Նպատակային դրամաշնորհներն ըստ դոնորների (մլն դրամ)

Հաշվետու ժամանակահատվածում սոցիալական աջակցության փոխըմբռնման հուշագրի՝ «Աջակցություն ռազմական գործողությունների արդյունքում տեղահանված ընտանիքիների երեխաներին» բյուջետային աջակցության դրամաշնորհային ծրագրի շրջանակում ՄԱԿ-ի Մանկական հիմնադրամի կողմից հատկացվել է 183 մլն դրամ:

2022 թվականի առաջին եռամսյակում պետական բյուջե մուտքագրված պաշտոնական դրամաշնորհները 5.6%-ով կամ 69.5 մլն դրամով գերազանցել են նախորդ տարվա նույն ժամանակահատվածի ցուցանիշը:

## Այլ եկամուտներ

Հաշվետու ժամանակահատվածում ՀՀ պետական բյուջեի այլ եկամուտները կազմել են 23.6 մլրդ դրամ՝ 35.9%-ով գերազանցելով ծրագրված ցուցանիշը: Վերջինս հիմնականում պայմանավորված է բանկերում և այլ ֆինանսավարկային հաստատություններում բյուջեի ժամանակավոր ազատ միջոցների օգտագործումից ստացված տոկոսավճարների, ապրանքների մատակարարումից ու ծառայությունների մատուցումից և իրավախախտումների համար գործադիր, դատական մարմինների կողմից կիրառվող պատժամիջոցներից մուտքերի եռամսյակային ծրագրի գերազանցմամբ: Նախորդ տարվա նույն ժամանակահատվածի համեմատ այլ եկամուտների 56% (8.5 մլրդ դրամ) աճը հիմնականում պայմանավորված է օրենքով և այլ իրավական ակտերով սահմանված այլ եկամուտների և բանկերում ու այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացված տոկոսավճարների գծով մուտքերի աճով:

Այլ եկամուտների առանձին բաղադրիչների վերաբերյալ տեղեկատվությունը ներկայացված է Աղյուսակ 9‑ում:

1. *Այլ եկամուտների գծով ՀՀ պետական բյուջեի մուտքերը (մլն դրամ)*

|  |  |  |  |  |  |
| --- | --- | --- | --- | --- | --- |
|  | **2021թ. առաջին եռամս-յակի փաստ** | **2022թ. առաջին եռամս-յակի ճշտված պլան** | **2022թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2022թ. առաջին եռամսյակը 2021թ. առաջին եռամսյակի նկատմամբ (%)** |
| **Այլ եկամուտներ** | **15,150.1** | **17,388.8** | **23,628.1** | **135.9** | **156.0** |
| Պետական սեփականություն հանդիսացող գույքի վարձակալությունից եկամուտներ | 95.9 | 83.9 | 124.4 | 148.3 | 129.8 |
| Տոկոսավճարներ և շահաբաժիններ, այդ թվում՝ | 4,727.5 | 3,505.0 | 6,503.5 | 185.5 | 137.6 |
| * բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացվող տոկոսավճարներ | 4,712.8 | 3,500.0 | 6,455.6 | 184.4 | 137.0 |
| * իրավաբանական անձանց կապիտալում կատարված ներդրումներից ստացվող շահաբաժիններ | 14.7 | 5.0 | 47.9 | 957.1 | 326.0 |
| Պետության կողմից տրված վարկերի օգտագործման դիմաց վճարներ (տոկոսներ), այդ թվում՝ | 2,604.9 | 2,138.2 | 2,171.7 | 101.6 | 83.4 |
| * ռեզիդենտներին տրամադրված վարկերի օգտագործման տոկոսավճարներ | 2,569.5 | 2,111.7 | 2,145.0 | 101.6 | 83.5 |
| * ոչ ռեզիդենտներին տրամադրված վարկերի օգտագործման տոկոսավճարներ | 35.4 | 26.6 | 26.7 | 100.5 | 75.5 |
| Այլ կատեգորիաներում չդասակարգված տրանսֆերտներ | 68.3 | 0.0 | 24.4 | - | 35.6 |
| Իրավախախտումների համար գործադիր, դատական մարմինների կողմից կիրառվող պատժամիջոցներից մուտքեր | 3,611.1 | 2,495.2 | 4,070.8 | 163.1 | 112.7 |
| Ապրանքների մատակարարումից և ծառայությունների մատուցումից եկամուտներ | 4,065.9 | 3,156.0 | 4,470.9 | 141.7 | 110.0 |
| Օրենքով և իրավական այլ ակտերով սահմանված՝ պետական բյուջե մուտքագրվող այլ եկամուտներ | (23.5) | 6,010.4 | 6,262.5 | 104.2 | (26694.3) |

Հաշվետու ժամանակահատվածում բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացվել են շուրջ 6.5 մլրդ դրամ տոկոսավճարներ, որոնք 84.4%-ով գերազանցել են եռամսյակային ծրագրային ցուցանիշը և 37%-ով՝ նախորդ տարվա նույն ժամանակահատվածի ցուցանիշը: Ծրագրված ցուցանիշի գերազանցումը պայմանավորված է 2022 թվականի առաջին եռամսյակի ընթացքում պետական բյուջեի մուտքերի գերակատարմամբ և ելքերի եռամսյակային ծրագրային ցուցանիշի համեմատաբար ցածր կատարողականով, որի պայմաններում առաջացել են լրացուցիչ ժամանակավոր ազատ դրամական միջոցներ, որոնք ներդրվել են՝ ապահովելով լրացուցիչ տոկոսային եկամուտներ: Տոկոսագումարների գերակատարմանը, ինչպես նաև նախորդ տարվա նույն ժամանակահատվածի համեմատ աճին նպաստել է նաև ավանդի ներդրման տոկոսադրույքի աճը: Նախորդ տարվա առաջին եռամսյակի համեմատ ավանդի ներդրման տոկոսադրույքն աճել է 2.33 տոկոսային կետով՝ ապահովելով 1.7 մլրդ դրամով ավել մուտքեր: 2022 թվականի առաջին եռամսյակում ներդրված ավանդների միջին կշռված տոկոսադրույքը կազմել է 8.35%` 2021 թվականի առաջին եռամսյակի 6.02%-ի դիմաց:

Հաշվետու ժամանակահատվածում իրավախախտումների համար գործադիր, դատական մարմինների կողմից կիրառվող պատժամիջոցներից ստացված մուտքերի՝ եռամսյակային ծրագրային ցուցանիշի 63.1%‑ով գերազանցումը հիմնականում պայմանավորված է ՀՀ ոստիկանության կողմից կիրառված պատժամիջոցների արդյունքում գանձված գումարների ծրագրի գերազանցմամբ, որոնք կազմել են 3.4 մլրդ դրամ և 62.3%‑ով գերազանցել ծրագրային ցուցանիշը: Նախորդ տարվա նույն ժամանակահատվածի համեմատ իրավախախտումների համար կիրառվող պատժամիջոցներից ստացված մուտքերի 12.7% (459.7 մլն դրամ) աճը հիմնականում պայմանավորված է ՀՀ ոստիկանության, ՀՀ վարչապետի աշխատակազմի ներքո գործող տեսչական մարմիների, ՀՀ կենտրոնական բանկի կողմից կիրառված պատժամիջոցների արդյունքում գանձված գումարների աճով, ինչպես նաև ՀՀ հանրային ծառայությունները կարգավորող հանձնաժողովի կողմից գանձված՝ էլեկտրական էներգիայի արտադրության լիցենզիաների կառուցման (վերակառուցման) ժամանակահատվածներում նշված լիցենզիաների պայմանները չկատարելու կամ ոչ պատշաճ կատարելու դեպքում ֆինանսական երաշխիքներից մուտքերի աճով:

Հաշվետու ժամանակահատվածում ապրանքների մատակարարումից և ծառայությունների մատուցումից ստացված մուտքերը եռամսյակային ծրագրային ցուցանիշը գերազանցել են 41.7%‑ով, որը հիմնականում պայմանավորված է ՀՀ ոստիկանության և ՀՀ արդարադատության նախարարության կողմից ապահովված եկամուտների կատարողականով: Միաժամանակ, նախորդ տարվա նույն ժամանակահատվածի ցուցանիշի նկատմամբ 10% աճը հիմնականում պայմանավորված է ՀՀ ոստիկանության և ՀՀ կադաստրի կոմիտեի կողմից մատուցվող ծառայությունների դիմաց ստացված մուտքերի աճով:

Պետական սեփականություն հանդիսացող գույքի վարձակալության դիմաց պետական բյուջե ստացված մուտքերի` առաջին եռամսյակի համար ծրագրված ցուցանիշի 48.3%-ով գերազանցումը և նախորդ տարվա նույն ժամանակահատվածի համեմատ 29.8%-ով աճը հիմնականում պայմանավորված են ՀՀ տարածքային կառավարման և ենթակառուցվածքների նախարարության պետական գույքի կառավարման կոմիտեի կողմից ապահովված վարձակալական վճարների աճով:

Նախորդ տարվա նույն ժամանակահատվածի համեմատ իրավաբանական անձանց կապիտալում կատարված ներդրումներից ստացված շահութաբաժինների 3.3 անգամ աճը հիմնականում պայմանավորված է ՀՀ պաշտպանության նախարարության ներքո գտնվող ընկերություններում պետական մասնակցության դիմաց 39 մլն դրամ շահութաբաժինների ստացմամբ:

Հա­յաստանի Հանրապետության կողմից ոչ ռեզիդենտներին տրամադրված վարկերի գծով բյուջետային մուտ­քե­րը կազմել են 26.6 մլն դրամ, որոնք գոյացել են Հայաստանի Հանրապետության հանդեպ Վրաստանի Հան­րա­պե­տու­թյան պարտքի սպա­­սարկման տոկոսավճար­­նե­րից: Կանխատեսված մուտքերի համեմատ 0.5% գերազանցումը պայմանավորված է ծրագրայինի համեմատ փաստացի փոխարժեքի բարձր մակարդակով:

Ռեզիդենտներին պետության կողմից տրամադրված վարկերի օգտագործման տոկոսավճարները հաշվետու ժամանակահատվածում կազմել են ավելի քան 2.1 մլրդ դրամ՝ 1.6%‑ով գերազանցելով ծրագրային ցուցանիշը և 16.5%-ով զիջելով նախորդ տարվա ցուցանիշը: Ծրագրի գերազանցումը պայմանավորված է չնախատեսված գումարների վճարմամբ, իսկ նախորդ տարվա ցուցանիշների նկատմամբ անկումը՝ հիմնականում վարկերի փոփոխական տոկոսադրույքների և փոխարժեքների նվազմամբ:

Հաշվետու ժամանակահատվածում պետական բյուջե մուտքագրված այլ կատեգորիաներում չդասակարգված տրանսֆերտները զիջել են նախորդ տարվա նույն ժամանակահատվածի ցուցանիշը 64.4%-ով՝ պայմանավորված 2021 թվականի առաջին եռամսյակի ընթացքում օտարերկրյա պետությունների, ֆիզիկական անձանց, իրավաբանական անձանց կողմից պետությանը, ռազմական դրությամբ պայմանավորված` ենթակառուցվածքների, սոցիալական և առողջապահական ծախսերի ֆինանսավորման նպատակով կատարված նվիրաբերություններով, որոնք կազմել էին 47.9 մլն դրամ:

# ՀՀ ՊԵՏԱԿԱՆ ԲՅՈՒՋԵԻ ԾԱԽՍԵՐԸ 2022 ԹՎԱԿԱՆԻ ԱՌԱՋԻՆ ԵՌԱՄՍՅԱԿՈՒՄ

2022 թվականի առաջին եռամսյակում ՀՀ պետական բյուջեի փաստացի ծախսերը կազմել են 396.8 մլրդ դրամ: Պետական բյուջեի ծախսերի առաջին եռամսյակի ճշտված ծրագիրը կատարվել է 81.6%-ով, շեղումների ընդհանուր գումարի 64.8%-ը բաժին է ընկել ընթացիկ ծախսերին, 35.2%-ը` ոչ ֆինանսական ակտիվների հետ գործառնություններին: Ընթացիկ ծախսերում շեղումների հիմնական մասը բաժին է ընկել սոցիալական նպաստներին և կենսաթոշակներին, ծառայությունների և ապրանքների ձեռքբերման ծախսերին, դրամաշնորհներին և այլ ծախսերին: Հարկ է նշել, որ չնայած բյուջետային ծախսերի համեմատաբար ցածր կատարողականին` հաշվետու ժամանակահատվածում ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնված պարտավորությունների ամբողջական և ժամանակին կատարումը:

Ըստ ֆինանսավորման աղբյուրների պետական բյուջեի ներքին աղբյուրների հաշվին կատարվել է ծախսերի 98%-ը կամ 388.9 մլրդ դրամը, որոնց եռամսյակային ծրագիրը կատարվել է 84.5%-ով: Բյուջեի ծախսերի 2%-ը՝ 7.9 մլրդ դրամը ֆինանսավորվել է արտաքին աղբյուրներից, որը կազմել է եռամսյակային ծրագրի 30.3%‑ը[[30]](#footnote-30):

1. *ՀՀ պետական բյուջեի ծախսերը (մլրդ դրամ)[[31]](#footnote-31)*

|  |  |  |  |
| --- | --- | --- | --- |
|  | **2021թ. առաջին եռամսյակի փաստ** | **2022թ. առաջին եռամսյակի ճշտված պլան** | **2022թ. առաջին եռամսյակի փաստ** |
| **Ընդամենը ծախսեր** | **404.9** | **486.4** | **396.8** |
| Ընթացիկ ծախսեր | 355.8 | 420.2 | 362.2 |
| Ոչ ֆինանսական ակտիվների հետ գործառնություններ | 49.1 | 66.2 | 34.6 |
|  |  |  |  |
| **Կշիռն ընդամենը ծախսերի մեջ** |  |  |  |
| Ընթացիկ ծախսեր | 87.9 | 86.4 | 91.3 |
| Ոչ ֆինանսական ակտիվների հետ գործառնություններ | 12.1 | 13.6 | 8.7 |

Նախորդ տարվա նույն ժամանակահատվածի համեմատ պետական բյուջեի ծախսերը նվազել են 2%-ով կամ 8.1 մլրդ դրամով՝ պայմանավորված կապիտալ ծախսերի նվազմամբ: Արդյունքում պետական բյուջեի ծախսերում 3.4 տոկոսային կետով ավելացել է ընթացիկ ծախսերի տեսակարար կշիռը և նույնքան նվազել է ոչ ֆինանսական ակտիվների հետ գործառնությունների տեսակարար կշիռը:

1. ՀՀ պետական բյուջեի ծախսերի կառուցվածքը 2021-2022թթ. առաջին եռամսյակներում

Ընթացիկ ծախսերի բաղադրիչների վերաբերյալ տվյալները ներկայացված են Աղյուսակ 11-ում:

1. *ՀՀ պետական բյուջեի ընթացիկ ծախսերը (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2021թ. առաջին եռամս-յակի փաստ** | **2022թ. առաջին եռամս-յակի ճշտված պլան** | **2022թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2022թ. առաջին եռամսյակը 2021թ. առաջին եռամսյակի նկատմամբ (%)** |
| **Ընթացիկ ծախսեր** | **355.8** | **420.2** | **362.2** | **86.2** | **101.8** |
| Աշխատավարձ | 34.0 | 39.2 | 35.3 | 90.0 | 103.8 |
| Ծառայությունների և ապրանքների ձեռքբերում | 25.4 | 39.0 | 27.4 | 70.2 | 107.7 |
| Տոկոսավճարներ | 37.3 | 40.5 | 39.2 | 96.8 | 105.0 |
| Սուբսիդիաներ | 23.5 | 28.9 | 27.2 | 94.3 | 115.9 |
| Դրամաշնորհներ | 40.0 | 52.6 | 44.8 | 85.2 | 112.2 |
| Սոցիալական նպաստներ և կենսաթոշակներ | 147.3 | 154.9 | 141.1 | 91.1 | 95.7 |
| Այլ ծախսեր | 48.3 | 65.2 | 47.3 | 72.5 | 97.8 |
| **Կշիռն ընթացիկ ծախսերում (%)** |  |  |  |  |  |
| Աշխատավարձ | 9.6 | 9.3 | 9.7 |  |  |
| Ծառայությունների և ապրանքների ձեռք բերում | 7.1 | 9.3 | 7.6 |  |  |
| Տոկոսավճարներ | 10.5 | 9.6 | 10.8 |  |  |
| Սուբսիդիաներ | 6.6 | 6.9 | 7.5 |  |  |
| Դրամաշնորհներ | 11.2 | 12.5 | 12.4 |  |  |
| Սոցիալական նպաստներ և կենսաթոշակներ | 41.4 | 36.9 | 39.0 |  |  |
| Այլ ծախսեր | 13.6 | 15.5 | 13.1 |  |  |

Հաշվետու ժամանակահատվածում պետական բյուջեից տրամադրված սուբսիդիաների ծրագրային ցուցանիշից շեղումն արձանագրվել է հիմնականում Հանրակրթության ծրագրում: Նախորդ տարվա առաջին եռամսյակի համեմատ սուբսիդիաներն աճել են 15.9%‑ով (3.7 մլրդ դրամով), որը հիմնականում պայմանավորված է Գյուղատնտեսության խթանման, Գյուղատնտեսության արդիականացման և Համաշխարհային բանկի աջակցությամբ իրականացվող առևտրի և ենթակառուցվածքների զարգացման ծրագրերի շրջանակներում տրամադրված սուբսիդիաների աճով:

Պարտքի սպասարկման ծախսերի գծով հաշվետու ժամանակահատվածում արձանագրվել է ավելի քան 1.3 մլրդ դրամի խնայողություն: Պետական գանձապետական պարտատոմսերի սպասարկման գծով 835 մլն դրամի շեղումը պայմանավորված է կանխատեսածի համեմատ փաստացի եկամտաբերության տարբերությամբ: Արտաքին տոկոսավճարների գծով 479.6 մլն դրամի շեղումը պայմանավորված է 6-ամսյա ԱՄՆ դոլարի LIBOR, 6-ամսյա EURIBOR կանխատեսումային ու 2022թ. առաջին եռամսյակի վճարումների համար կիրառված փաստացի դրույքաչափերի տարբերությամբ, 2021 թվականին ու 2022 թվականի առաջին եռամսյակի ընթացքում մի շարք վարկերի գծով մասհանումների պլանային ցուցանիշի էական թերակատարմամբ, SDR-ի՝ ԱՄՆ դոլարի նկատմամբ կանխատեսումային և փաստացի ձևավորված փոխարժեքների տարբերությամբ, ինչպես նաև արտարժույթների նկատմամբ ՀՀ դրամի կանխատեսումային և փաստացի ձևավորված փոխարժեքների տարբերությամբ: 2022 թվականի առաջին եռամսյակի ընթացքում կիրառված ԱՄՆ դոլար / ՀՀ դրամ միջին կշռված փաստացի փոխարժեքը կազմել է 486.98, մինչդեռ պետական բյուջեի ծրագրավորման ընթացքում արտարժութային մուտքերի և ելքերի փոխարկման համար կիրառվել է 477.45 փոխարժեքը (01.11.2021թ. դրությամբ ՀՀ կենտրոնական բանկի կողմից հրապարակված միջին փոխարժեք):

2021 թվականի նույն ժամանակահատվածի համեմատ պարտքի սպասարկման ծախսերի աճ է գրանցվել արտաքին տոկոսավճարների գծով՝ 17.3% կամ 3.9 մլրդ դրամ, որը մեծ մասամբ պայմանավորված է շրջանառության մեջ գտնվող արտարժութային պարտատոմսերի ծավալների աճով: Արտաքին տոկոսավճարների աճին նպաստել է նաև պարտքի միջին կշռված անվանական տոկոսադրույքի աճը: Արտաքին վարկերի գծով տվյալ ցուցանիշն աճել է 0.03 տոկոսային կետով: Հարկ է նշել, որ լողացող տոկոսադրույքով տրամադրվող վարկերի սպասարկման ծախսերի հաշվարկման հիմքում ընկած 6-ամսյա ԱՄՆ դոլարի LIBOR դրույքաչափի 2021 թվականի առաջին եռամսյակի միջին ցուցանիշը կազմել էր 0.22%, իսկ 2022 թվականի առաջին եռամսյակինը՝ 0.78% (ընդ որում, հիշյալ տոկոսադրույքի հիման վրա է իրականացվում արտաքին վարկերի շուրջ 20%‑ի սպասարկումը):

1. *Կառավարության պարտքի սպասարկման ծախսերը (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2021թ. առաջին եռամսյակի փաստ** | **2022թ. առաջին եռամսյակի ճշտված պլան** | **2022թ. առաջին եռամսյակի փաստ** | **Կատարողա-կանն առաջին եռամսյակի ճշտված պլանի նկատմամբ (%)** | **2022թ. առաջին եռամսյակը 2021թ. առաջին եռամսյակի նկատմամբ (%)** |
| **Տոկոսավճարներ** | **37.3** | **40.5** | **39.2** | **96.8** | **105.0** |
| Ներքին տոկոսավճարներ | 14.5 | 13.2 | 12.4 | 93.7 | 85.6 |
| Արտաքին տոկոսավճարներ | 22.8 | 27.2 | 26.8 | 98.2 | 117.3 |

Դրամաշնորհների կատարողականը հիմնականում պայմանավորված է ենթակառուցվածքների զարգացման նպատակով ՀՀ մարզերին տրամադրվող սուբվենցիաների, ինչպես նաև որոշ ոլորտներում իրականացվող միջոցառումներին տրամադրվող ընթացիկ դրամաշնորհների կատարողականով:

Նախորդ տարվա առաջին եռամսյակի համեմատ պետական բյուջեից տրամադրված դրամաշնորհների աճը հիմնականում պայմանավորված է Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման ծախսերի աճով, որոնք կազմել են 8.6 մլրդ դրամ և 1.7 անգամ (3.5 մլրդ դրամով) գերազանցել նախորդ տարվա նույն ժամանակահատվածի ցուցանիշը, ինչպես նաև ենթակառուցվածքների զարգացման նպատակով ՀՀ մարզերին 1.2 մլրդ դրամ սուբվենցիաների տրամադրմամբ:

1. *ՀՀ պետական բյուջեից տրամադրված դրամաշնորհները (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2021թ. առաջին եռամս-յակի փաստ** | **2022թ. առաջին եռամս-յակի ճշտված պլան** | **2022թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2022թ. առաջին եռամսյակը 2021թ. առաջին եռամսյակի նկատմամբ (%)** |
| **Դրամաշնորհներ** | **40.0** | **52.6** | **44.8** | **85.2** | **112.2** |
| Միջազգային կազմակերպություններին | 0.8 | 1.4 | 1.2 | 86.4 | 145.7 |
| Պետական հատվածի այլ մակարդակներին (ընթացիկ),  այդ թվում` | 39.0 | 46.3 | 41.8 | 90.3 | 107.1 |
| - Համայնքների բյուջեներին համահարթեցման սկզբունքով տրվող դոտացիաներ | 16.1 | 16.1 | 16.1 | 100.0 | 99.6 |
| Պետական հատվածի այլ մակարդակներին (կապիտալ) դրամաշնորհներ | 0.1 | 4.9 | 1.8 | 37.2 | 1560.5 |

Նախորդ տարվա նույն ժամանակահատվածի համեմատ սոցիալական նպաստների գծով ծախսերի նվազումը հիմնականում պայմանավորված է ռազմական դրությամբ պայմանավորված՝ Ադրբեջանի Հանրապետության վերահսկողության տակ անցած տարածքներում հաշվառված քաղաքացիներին 2021 թվականին դրամական աջակցության տրամադրմամբ:

Կենսաթոշակների գծով ծախսերի աճը հիմնականում պայմանավորված է կուտակային կենսաթոշակային հատկացումների աճով, որոնք կազմել են 29.3 մլրդ դրամ՝ 30.9%-ով կամ 6.9 մլրդ դրամով գերազանցելով 2021 թվականի նույն ցուցանիշը:

1. *ՀՀ պետական բյուջեից տրամադրված նպաստները և կենսաթոշակները (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2021թ. հունվար- մարտ ամիսների փաստ** | **2022թ. առաջին եռամսյակի**  **ճշտված պլան** | **2022թ. հունվար- մարտ ամիսների փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2022թ. hունվար- մարտը 2021թ. հունվար- մարտի նկատմամբ (%)** |
| **Սոցիալական նպաստներ և կենսաթոշակներ** | **147.3** | **154.9** | **141.1** | **91.1** | **95.7** |
| Նպաստներ | 58.1 | 47.1 | 43.6 | 92.5 | 75.1 |
| Կենսաթոշակներ | 89.3 | 107.8 | 97.5 | 90.4 | 109.2 |

Ոչ ֆինանսական ակտիվների գծով ծախսերի (կապիտալ ծախսերի) ծրագրից 30 մլրդ դրամ (44.7%) շեղումը հիմնականում պայմանավորված է «Ճանապարհային ցանցի բարելավում» (6.3 մլրդ դրամ), «Քաղաքային զարգացում» (5.9 մլրդ դրամ), «Ոստիկանության ոլորտի քաղաքականության մշակում, կառավարում, կենտրոնացված միջոցառումներ, մոնիտորինգ և վերահսկողություն» (3.1 մլրդ դրամ) և «ՀՀ պաշտպանության ապահովում» (2.5 մլրդ դրամ) ծրագրերի շրջանակներում կատարված կապիտալ ծախսերի շեղումներով:

Կապիտալ ծախսերի ցածր կատարողականը մեծ մասամբ արձանագրվել է արտաքին աջակցությամբ իրականացվող նպատակային ծրագրերում, որոնց շրջանակներում կատարվել են 6.8 մլրդ դրամի կապիտալ ծախսեր՝ կազմելով ծրագրված ցուցանիշի 27.8%-ը: Իսկ մյուս ծրագրերի շրջանակներում նախատեսված կապիտալ ծախսերը կատարվել են 71.1%-ով՝ կազմելով 30.4 մլրդ դրամ:

Նախորդ տարվա նույն ժամանակահատվածի համեմատ ոչ ֆինանսական ակտիվների հետ գործառնությունների ցուցանիշի 14.4 մլրդ դրամով նվազումը պայմանավորված է կապիտալ ծախսերի նվազմամբ: Վերջինս էլ հիմնականում պայմանավորված է ՀՀ պաշտպանության նախարարության շենքային պայմանների բարելավման միջոցառման շրջանակներում կատարված ծախսերի կրճատմամբ, որոնք կազմել են 27.4 մլրդ դրամ՝ նախորդ տարվա առաջին եռամսյակի 41.5 մլրդ դրամի դիմաց:

Ոչ ֆինանսական ակտիվների օտարումից հաշվետու ժամանակահատվածում ստացվել են 2.5 մլրդ դրամ մուտքեր՝ եռամսյակային ծրագրով նախատեսված 1 մլրդ դրամի և 2021 թվականի նույն ժամանակահատվածում ստացված 557.7 մլն դրամի դիմաց:

1. *ՀՀ պետական բյուջեի ոչ ֆինանսական ակտիվների հետ գործառնությունները (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2021թ. հունվար- մարտ ամիսների փաստ** | **2022թ. առաջին եռամսյակի**  **ճշտված պլան** | **2022թ. հունվար- մարտ ամիսների փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2022թ. hունվար- մարտը 2021թ. հունվար- մարտի նկատմամբ (%)** |
| **Ոչ ֆինանսական ակտիվների հետ գործառնություններ** | **49.1** | **66.2** | **34.6** | **52.4** | **70.6** |
| Ոչ ֆինանսական ակտիվների գծով ծախսեր (կապիտալ ծախսեր), այդ թվում՝ | 49.6 | 67.2 | 37.2 | 55.3 | 74.9 |
| * շենքեր և շինություններ | 47.7 | 53.2 | 32.1 | 60.3 | 67.2 |
| * մեքենաների և սարքավորում-ների ձեռք բերում, պահպանում և հիմնանորոգում | 1.8 | 12.3 | 4.8 | 39.3 | 274.5 |
| * այլ հիմնական միջոցներ | 0.2 | 1.7 | 0.3 | 17.6 | 182.4 |
| Ոչ ֆինանսական ակտիվների օտարումից մուտքեր | (0.6) | (1.0) | (2.5) | 253.1 | 453.8 |

## ՀՀ պետական բյուջեի ծախսերը ծրագրային դասակարգմամբ[[32]](#footnote-32)

ՀՀ 2022 թվականի պետական բյուջեի կատարումն ապահովող միջոցառումների վերաբերյալ ՀՀ կառավարության որոշմամբ նախատեսվել էր թվով 167 ծրագրերի իրականացում 46 պետական մարմինների և ՀՀ կառավարության պատասխանատվության ներքո: ՀՀ կառավարության կողմից կատարված ճշտումների արդյունքում նախատեսված ծրագրերի թիվը կազմել է 168, որոնցից առաջին եռամսյակում փաստացի միջոցներ են օգտագործվել 157-ի գծով, ընդ որում ՀՀ կառավարության պատասխանատվությամբ 3 ծրագրերի շրջանակներում նախատեսված միջոցներն ըստ անհրաժեշտության վերաբաշխվել են համապատասխան ծրագրերին և միջոցառումներին: Ծրագրերի շրջանակներում նախատեսված 718 միջոցառումներից ամբողջությամբ կամ մասնակիորեն կատարվել են 586-ը կամ 81.6%-ը:

2022 թվականի առաջին եռամսյակում ՀՀ պետական բյուջեի ծախսերը կազմել են 396.8 մլրդ դրամ կամ ծրագրված ցուցանիշի 81.6%-ը: Շեղումը կազմել է 89.6 մլրդ դրամ, որը հիմնականում արձանագրվել է ՀՀ տարածքային կառավարման և ենթակառուցվածքների (24.8 մլրդ դրամ), ՀՀ պաշտպանության (14.2 մլրդ դրամ), ՀՀ աշխատանքի և սոցիալական հարցերի (14.2 մլրդ դրամ), ՀՀ կրթության, գիտության, մշակույթի և սպորտի (7 մլրդ դրամ) նախարարությունների և ՀՀ ոստիկանության (4.6 մլրդ դրամ) պատասխանատվությամբ իրականացվող ծրագրերում:

Պետական բյուջեի փաստացի ծախսերում ամենամեծ տեսակարար կշիռները՝ 36.2% և 17.3%, ունեցել են համապատասխանաբար ՀՀ աշխատանքի և սոցիալական հարցերի նախարարության և ՀՀ պաշտպանության նախարարության պատասխանատվությամբ իրականացվող ծրագրերը:

2021 թվականի առաջին եռամսյակի համեմատ ՀՀ պետական բյուջեի ծախսերը նվազել են 2%‑ով կամ 8.1 մլրդ դրամով, որը հիմնականում պայմանավորված է ՀՀ պաշտպանության նախարարության ծախսերի 17.6% (14.6 մլրդ դրամ) նվազմամբ:

1. *ՀՀ պետական բյուջեի ծախսերն ըստ պատասխանատու մարմինների (մլրդ դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. առաջին եռամսյակի փաստ** | **2022թ. առաջին եռամսյակի ճշտված պլան** | **2022թ. առաջին եռամսյակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2022թ. առաջին եռամսյակը 2021թ. առաջին եռամսյակի նկատմամբ (%)** | **2022թ. և 2021թ. տարբե-րությունը** |
| **ԸՆԴԱՄԵՆԸ ԾԱԽՍԵՐ** | **404.9** | **486.4** | **396.8** | **81.6** | **81.6** | **(8.1)** |
| ՀՀ ՏԿԵՆ | 26.8 | 51.0 | 26.2 | 51.4 | 51.4 | (0.6) |
| ՀՀ առողջապահության նախարարություն | 23.5 | 23.9 | 20.9 | 87.4 | 87.4 | (2.5) |
| ՀՀ էկոնոմիկայի նախարարություն | 5.6 | 11.4 | 8.7 | 76.5 | 76.5 | 3.1 |
| ՀՀ ԿԳՄՍՆ | 32.3 | 41.7 | 34.7 | 83.1 | 83.1 | 2.4 |
| ՀՀ պաշտպանության նախարարություն | 83.1 | 82.7 | 68.5 | 82.8 | 82.8 | (14.6) |
| ՀՀ աշխատանքի և սոցիալական հարցերի նախարարություն | 146.5 | 158.0 | 143.8 | 91.0 | 91.0 | (2.7) |
| ՀՀ ֆինանսների նախարարություն | 38.3 | 41.3 | 39.8 | 96.4 | 96.4 | 1.5 |
| ՀՀ ոստիկանություն | 13.2 | 19.9 | 15.2 | 76.6 | 76.6 | 2.1 |
| Այլ պետական մարմիններ | 35.7 | 56.5 | 39.0 | 69.1 | 69.1 | 3.3 |

*ՀՀ Նախագահի աշխատակազմի* պատասխանատվությամբ *Հանրապետության նախագահի լիազորությունների իրականացման ապահովման* ծախսերը 2022 թվականի առաջին եռամսյակում կատարվել են 61.6%‑ով՝ կազմելով 221.7 մլն դրամ: ՀՀ Նախագահի աշխատակազմին հատկացված միջոցների գերակշիռ մասն ուղղվել է Հանրապետության նախագահի գործունեության և ներկայացուցչականության ապահովման միջոցառմանը, որի շրջանակներում օգտագործվել է 221.5 մլն դրամ՝ ապահովելով 61.8% կատարողական՝ պայմանավորված հաստիքների ոչ լրիվ համալրմամբ և որոշ ծախսային հոդվածների գծով առկա տնտեսումներով: Նախորդ տարվա առաջին եռամսյակի համեմատ ՀՀ Նախագահի աշխատակազմի ծախսերն աճել են 50.3%-ով կամ 74.3 մլն դրամով, որը հիմնականում արձանագրվել է Հանրապետության նախագահի գործունեության և ներկայացուցչականության ապահովման ծախսերում: Վերջիններս աճել են 50.6%-ով (74.4 մլն դրամով)՝ պայմանավորված գործուղումների գծով ծախսերի աճով:

*ՀՀ Ազգային ժողովի* ծախսերը 2022 թվականի առաջին եռամսյակում կատարվել են 64.5%-ով՝ կազմելով 934.4 մլն դրամ: ՀՀ Ազգային ժողովի գործունեության ապահովման, օրենսդրական, վերլուծական և ներկայացուցչական ծառայությունների գծով ծախսերի կատարողականը կազմել է 78.3% կամ 897.5 մլն դրամ՝ պայմանավորված որոշ ծախսային հոդվածների գծով առկա տնտեսումներով: Նախորդ տարվա առաջին եռամսյակի համեմատ ՀՀ Ազգային ժողովի ծախսերն աճել են 10.7%-ով՝ հիմնականում պայմանավորված արտասահմանյան գործուղումների գծով ծախսերի աճով, «Պետական պաշտոններ և պետական ծառայության պաշտոններ զբաղեցնող անձանց վարձատրության մասին» ՀՀ օրենքի համաձայն պատգամագավորի փոխհատուցման վճարի ավելացմամբ, որը 2021 թվականի սեպտեմբեր ամսից սահմանվել է 250 հազար դրամ՝ նախկինում գործող 50 հազարի փոխարեն, ինչպես նաև ներկայացուցչական ծախսերի ավելացմամբ։

*ՀՀ Վարչապետի աշխատակազմի* պատասխանատվությամբ 2022 թվականի առաջին եռամսյակում կատարվել է պետական բյուջեի 7 ծրագիր՝ նախատեսված 9-ի փոխարեն: Ծախսերը կազմել են շուրջ 2.8 մլրդ դրամ կամ ծրագրի 49.7%‑ը: Ծրագրված ցուցանիշից շեղումը հիմնականում պայմանավորված է Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման ու ՀՀ Վարչապետի լիազորությունների իրականացման ապահովման ծրագրերի կատարողականով: Հիմնականում նշված ծրագրերի շրջանակներում կատարված ծախսերի նվազմամբ էլ պայմանավորված է նախորդ տարվա առաջին եռամսյակի համեմատ ՀՀ Վարչապետի աշխատակազմի պատասխանատվությամբ իրականացվող ծրագրերի գծով ծախսերի 38.9% (1.8 մլրդ դրամ) նվազումը: Հարկ է նշել, որ 2022 թվականից Համաշխարհային բանկի աջակցությամբ իրականացվող առևտրի և ենթակառուցվածքների զարգացման վարկային ծրագիրը ՀՀ Վարչապետի լիազորությունների իրականացման ապահովման ծրագրից փոխանցվել է ՀՀ բարձր տեխնոլոգիական արդյունաբերության նախարարության պատասխանատվությամբ իրականացվող Բարձր տեխնոլոգիական արդյունաբերության էկոհամակարգի, թվայնացման և շուկայի զարգացման ծրագրին: 2021 թվականի առաջին եռամսյակի համադրելի ցուցանիշի համեմատ ՀՀ Վարչապետի աշխատակազմի պատասխանատվությամբ իրականացվող ծախսերը նվազել են 5.1%‑ով կամ 148.1 մլն դրամով, ինչը ձևավորվել է հիմնականում Պետական հատվածի արդիականացման ծրագրի շրջանակներում կատարված ծախսերի աճի ու Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման ծրագրի գծով ծախսերի նվազման արդյունքում:

1. *2022թ. առաջին եռամսյակում ՀՀ Վարչապետի աշխատակազմի կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. առաջին եռամսյակի փաստ**  **(2022թ. հետ համադրելի)** | **2022թ. առաջին եռամսյակի ճշտված պլան** | **2022թ. առաջին եռամսյակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2022թ. առաջին եռամսյակը 2021թ. առաջին եռամսյակի նկատմամբ (%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **2,910.4** | **5,558.3** | **2,762.3** | **49.7** | **94.9** | **(148.1)** |
| Պետական հատվածի արդիականացման ծրագիր | 343.3 | 989.3 | 633.7 | 64.1 | 184.6 | 290.5 |
| ՀՀ Վարչապետի լիազորությունների իրականացման ապահովում | 1,056.9 | 1,721.5 | 1,022.4 | 59.4 | 96.7 | (34.5) |
| Տեսչական վերահսկողության ծրագիր | 760.5 | 1,064.7 | 856.4 | 80.4 | 112.6 | 95.9 |
| Այլ ծրագրեր | 749.7 | 1,782.8 | 249.7 | 14.0 | 33.3 | (500.0) |

2022 թվականի առաջին եռամսյակում *Պետական հատվածի արդիականացման ծրագրի* շրջանակներում օգտագործվել է 633.7 մլն դրամ կամ նախատեսված միջոցների 64.1%-ը: Միջոցներն օգտագործվել են Համաշխարհային բանկի աջակցությամբ իրականացվող Պետական հատվածի արդիականացման երրորդ ծրագրի շրջանակներում: Ցածր կատարողականը հիմնականում պայմանավորված է ծրագրի շրջանակներում էլեկտրոնային կառավարման համակարգերի և սարքավորումների ձեռքբերման միջոցառման կատարողականով, որի շրջանակներում օգտագործվել է նախատեսված միջոցների 64.1%-ը՝ 575.6 մլն դրամ: Շեղումը հիմնականում պայմանավորված է Հայաստանի քրեական գործերի մինչդատական վարույթի էլեկտրոնային կառավարման hամակարգի մատակարարման և տեղադրման պայմանագրում կատարված փոփոխությամբ, որի հետևանքով երկրորդ փուլի աշխատանքներն իրականացվել են ուշացմամբ: 58.1 մլն դրամ ուղղվել է ծրագրի շրջանակներում ՀՀ հանրային հատվածի ֆինանսական կառավարման բարեփոխումների մշակման և իրականացման խորհրդատվական ծառայությունների ձեռքբերմանը, որը կազմել է ծրագրային ցուցանիշի 63.2%-ը: Վերջինս պայմանավորված է նրանով, որ Հարկադիր կատարումն ապահովող ծառայության էլեկտրոնային հարթակի մշակման առաջին փուլի աշխատանքները պահանջել են նախատեսվածից ավելի երկար ժամկետ: Արդյունքում նախատեսված երկրորդ փուլի աշխատանքների իրականացումն ու համապատասխան վճարումները տեղափոխվել են երկրորդ եռամսյակ: Նախորդ տարվա առաջին եռամսյակի համեմատ Պետական հատվածի արդիականացման ծրագրի գծով ծախսերն աճել են 84.6%-ով կամ շուրջ 290.5 մլն դրամով:

Հաշվետու եռամսյակում *ՀՀ Վարչապետի լիազորությունների իրականացման ապահովման ծրագրի* շրջանակներում օգտագործվել է ավելի քան 1 մլրդ դրամ՝ ապահովելով 59.4% կատարողական: Շեղումը հիմնականում պայմանավորված է Հայաստանի Հանրապետությունում և արտերկրում ներդրումային և ՊՄԳ ծրագրերի իրականացմանը պետական աջակցության համար նախատեսված 519.9 մլն դրամ միջոցները չօգտագործելու հանգամանքով: Վերջինս պայմանավորված է գործընկեր կազմակերպության հետ երկարատև քննարկումներով, որի հետևանքով կնքվող պայմանագրի նախագիծը հաշվետու ժամանակահատվածում դեռևս գտնվել է մշակման փուլում: Նշված ծրագրի շրջանակներում հատկացված միջոցներն ուղղվել են թվով ութ միջոցառումների իրականացմանը:

Վարչապետի լիազորությունների իրականացման ապահովման ծրագրում ընդգրկված ծառայությունների, ծրագրերի համակարգման միջոցառման ծախսերը կազմել են 721.7 մլն դրամ կամ ծրագրված ցուցանիշի 81.2%-ը՝ պայմանավորված ապրանքների և ծառայությունների գնման մրցույթների ոչ ամբողջ ծավալով իրականացմամբ, մրցույթների արդյունքում ապրանքների և ծառայությունների՝ նախատեսվածից ցածր գներով ձեռքբերմամբ, ինչպես նաև հաստիքների ոչ լրիվ համալրմամբ:

2021 թվականի առաջին եռամսյակի համադրելի ցուցանիշի համեմատ ՀՀ Վարչապետի լիազորությունների իրականացման ապահովման ծրագրի ծախսերը նվազել են 3.3%‑ով կամ 34.5 մլն դրամով:

*Տեսչական վերահսկողության* ծրագրի շրջանակներում հաշվետու ժամանակահատվածում օգտագործվել է 856.4 մլն դրամ կամ նախատեսված միջոցների 80.4%-ը: Ծրագրի շրջանակներում իրականացվել են վեց միջոցառումներ, որոնք ուղղվել են տարբեր բնագավառներում տեսչական մարմինների պահպանմանը: Շեղումը հիմնականում առաջացել է առողջապահության, սննդամթերքի անվտանգության, քաղաքաշինության և ճարտարապետության ու բնապահպանության բնագավառներում վերահսկողության ծառայությունների գծով ծախսերում՝ պայմանավորված տեսչական մարմինների աշխատակազմերի հաստիքների ոչ լրիվ համալրմամբ, ապրանքների և ծառայությունների գնման մրցույթների ոչ ամբողջ ծավալով իրականացմամբ, մրցույթների արդյունքում ապրանքների և ծառայությունների՝ նախատեսվածից ցածր գներով ձեռքբերմամբ, ինչպես նաև անբարենպաստ եղանակային պայմանների հետևանքով գործուղումների՝ նախատեսվածից պակաս քանակով: Նախորդ տարվա առաջին եռամսյակի համեմատ Տեսչական վերահսկողության ծրագրի գծով ծախսերն աճել են 12.6%‑ով կամ 95.9 մլն դրամով, որը հիմնականում պայմանավորված է սննդամթերքի անվտանգության ու քաղաքաշինության և ճարտարապետության բնագավառներում վերահսկողության ծառայությունների գծով ծախսերի համապատասխանաբար 17% (34.3 մլն դրամ) և 18% (26.7 մլն դրամ) աճով:

ՀՀ Վարչապետի աշխատակազմի կողմից իրականացված այլ ծրագրերից 2022 թվականի առաջին եռամսյակում *Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման* ծրագրի ծախսերը նախատեսված 1.4 մլրդ դրամի դիմաց կազմել են 27.2 մլն դրամ կամ ծրագրային ցուցանիշի 1.9%-ը: Ցածր կատարողականը հիմնականում պայմանավորված է Հայաստանի Հանրապետության շահերի ներկայացմանն ու պաշտպանությանն ուղղված փաստաբանական, իրավաբանական ծառայությունների գծով ծախսերի կատարողականով: Հաշվետու ժամանակահատվածում նշված միջոցառման շրջանակներում տրամադրվող իրավական խորհրդատվական և տեղեկատվական ծառայությունները կազմել են թվով 2 հատ՝ նախատեսված 7-ի դիմաց: Վերջինս պայմանավորված է նրանով, որ հաշվետու ժամանակահատվածում ներկայացվել են 2 կնքված պայմանագրերի շրջանականերում փոխանցումներ կատարելու համար անհրաժեշտ փաստաթղթեր: Նշված միջոցառման շրջանակներում օգտագործվել է շուրջ 20.4 մլն դրամ կամ նախատեսված միջոցների 1.6%-ը: Հիմնականում նշված միջոցառման ծախսերի նվազմամբ է պայմանավորված նախորդ տարվա առաջին եռամսյակի համեմատ Միջազգային դատարաններում, միջազգային արբիտրաժներում և այլ միջազգային ատյաններում ՀՀ շահերի ներկայացման և պաշտպանության, դրանց կողմից ընդունված վճիռների և որոշումների կատարման ապահովման ծրագրի ծախսերի 94.6% (471.7 մլն դրամ) նվազումը:

*ՀՀ սահմանադրական դատարանի* *գործունեության ապահովմանը* 2022 թվականի առաջին եռամսյակում տրամադրվել է 125 մլն դրամ՝ ապահովելով 95.9% կատարողական: Միջոցները հիմնականում ուղղվել են ՀՀ սահմանադրական դատարանի գործունեության և սահմանադրական արդարադատության ապահովման միջոցառմանը, որի ծախսերը կազմել են 124.1 մլն դրամ կամ ծրագրված ցուցանիշի 96.2%-ը: 2021 թվականի համեմատ ՀՀ սահմանադրական դատարանի ծախսերն աճել են 20.5%-ով կամ 21.3 մլն դրամով՝ մեծ մասամբ պայմանավորված աշխատանքի վարձատրության ծախսերի աճով՝ հիմնականում կապված աշխատողների թվաքանակի ավելացման հետ:

*Բարձրագույն դատական խորհրդին* 2022 թվականի առաջին եռամսյակում ՀՀ պետական բյուջեից տրամադրվել է 2.1 մլրդ դրամ՝ ապահովելով տարեկան ծրագրի 84.3% կատարողական: Միջոցներն ուղղվել են *Դատական իշխանության գործունեության ապահովման և իրականացման* ծրագրին: Գրեթե բոլոր միջոցառումներում առկա շեղումները հիմնականում պայմանավորված են շարունակական ծախսերի խնայողությամբ և թափուր հաստիքների առկայությամբ: 2021 թվականի նույն ժամանակահատվածի համեմատ Բարձրագույն դատական խորհրդի ծախսերն աճել են 7%-ով կամ 136.5 մլն դրամով՝ հիմնականում պայմանավորված դատավորների հաստիքների ավելացման արդյունքում աշխատանքի վարձատրության ծախսերի աճով:

*ՀՀ դատախազությանը* հաշվետու ժամանակահատվածում տրամադրվել է շուրջ 1.1 մլրդ դրամ՝ ապահովելով ծրագրված ցուցանիշի 86.8%-ը: Հատկացումների հաշվին կատարվել են 2 ծրագրեր՝ *«Փորձաքննության ծառայություններ» և «Դատավարական ղեկավարում և դատախազական հսկողություն»:* Միջոցների գերակշիռ մասը՝ 972.2 մլն դրամը, տրամադրվել է Դատական ղեկավարման և դատախազական հսկողության ծրագրին, որը կատարվել է 91.2%-ով: Նախորդ տարվա առաջին եռամսյակի համեմատ ՀՀ դատախազության ծախսերն աճել են 18.2%‑ով կամ 167.4 մլն դրամով՝ հիմնականում պայմանավորված Քրեական հետապնդման, դատավարական ղեկավարման և դատախազական հսկողության ծառայությունների տրամադրման ծախսերի 10.1% (88.9 մլն դրամ) և Փորձաքննության ծառայություններ տրամադրման ծախսերի՝ 227.9% (79.7 մլն դրամ) աճով:

*ՀՀ տարածքային կառավարման և ենթակառուցվածքների նախարարության* պատասխանա-տվությամբ 2022 թվականի առաջին եռամսյակի ընթացքում կատարվել է պետական բյուջեի 18 ծրագիր՝ նախատեսված 20-ի փոխարեն, որոնց գծով ծախսերը կազմել են 26.2 մլրդ դրամ կամ ծրագրված ցուցանիշի 51.4%‑ը: Ծրագրից շեղումը հիմնականում պայմանավորված է Ճանապարհային ցանցի բարելավման, Քաղաքային զարգացման, Տարածքային զարգացման, Ոռոգման համակարգի առողջացման և Պետական գույքի կառավարման ծրագրերի կատարողականով: 2021 թվականի նույն ժամանակահատվածի համեմատ ծախսերի նվազումը հիմնականում պայմանավորված է Պետական գույքի կառավարման, Քաղաքային զարգացման ու Ջրամատակարարաման և ջրահեռացման բարելավման ծրագրերի շրջանակներում ատարված ծախսերի նվազմամբ: Միաժամանակ նախարարության ընդհանուր ծախսերի վրա նշված ծրագրերի գծով ծախսերի անկման ազդեցությունը հիմնականում մեղմվել է Ճանապարհային ցանցի բարելավման, Տարածքային զարգացման և Ոռոգման համակարգի առողջացման ծրագրերի շրջանակներում կատարված ծախսերի աճի հաշվին:

1. *2022թ. առաջին եռամսյակում ՀՀ տարածքային կառավարման և ենթակառուցվածքների նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. առաջին եռամս-յակի փաստ** | **2022թ. առաջին եռամս-յակի ճշտված պլան** | **2022թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2022թ. առաջին եռամսյակը 2021թ. առաջին եռամսյակի նկատմամբ (%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **26,843.5** | **50,989.6** | **26,207.6** | **51.4** | **97.6** | **(635.9)** |
| Ոռոգման համակարգի առողջացում | 1,534.4 | 4,482.4 | 2,144.5 | 47.8 | 139.8 | 610.0 |
| Ճանապարհային ցանցի բարելավում | 2,228.0 | 12,604.2 | 4,517.8 | 35.8 | 202.8 | 2,289.7 |
| Ջրամատակարարաման և ջրահեռացման բարելավում | 1,460.9 | 1,253.7 | 427.0 | 34.1 | 29.2 | (1,033.9) |
| Պետական գույքի կառավարում | (267.7) | (684.7) | (2,243.1) | 327.6 | 837.9 | (1,975.4) |
| Քաղաքային զարգացում | 3,453.9 | 8,548.5 | 1,500.0 | 17.5 | 43.4 | (1,953.8) |
| Տարածքային զարգացում | 16,291.4 | 20,620.9 | 17,758.2 | 86.1 | 109.0 | 1,466.8 |
| Այլ ծրագրեր | 2,142.6 | 4,164.5 | 2,103.2 | 50.5% | 98.2% | (39.3) |

2022 թվականի առաջին եռամսյակի ընթացքում *Ոռոգման համակարգի առողջացման* ծրագրի շրջանակներում օգտագործվել է նախատեսված միջոցների 47.8%-ը՝ ավելի քան 2.1 մլրդ դրամ: Ծրագրի կատարողականը հիմնականում պայմանավորված է տվյալ բնագավառում արտաքին աջակցությամբ իրականացվող վարկային և դրամաշնորհային ծրագրերի կատարողականով: Մասնավորապես.

* Եվրասիական զարգացման բանկի աջակցությամբ իրականացվող ոռոգման համակարգերի զարգացման ծրագրի շրջանակներում առաջին եռամսյակում հիմնանորոգվել է 23.2 կմ երկարությամբ ոռոգման ցանց՝ նախատեսված 29.4 կմ-ի փոխարեն: Ծրագրի շրջանակներում օգտագործվել է 876.2 մլն դրամ կամ նախատեսված միջոցների 50.6%-ը՝ հիմնականում պայմանավորված եղանակային անբարենպաստ պայմանների հետևանքով որոշ աշխատանքների կատարման ժամկետի երկարաձգմամբ, ինչպես նաև ներկայացված կատարողականների մի մասի՝ ուսումնասիրության փուլում գտնվելու հանգամանքով.
* Ֆրանսիայի Հանրապետության կառավարության աջակցությամբ իրականացվող Վեդու ջրամբարի կառուցման վարկային ծրագրի շրջանակներում կառուցվել է 2.5 մետր երկարությամբ պատվար՝ նախատեսված 5 մետրի դիմաց: Ձմեռային դադարով պայմանավորված՝ առաջին եռամսյակի ընթացքում կատարվել են վարարային ջրհեռի կառուցման և պատվարի քարալիցքի նախատեսվածից ավել աշխատանքներ: Ծրագրի շրջանակներում օգտագործվել է հատկացված միջոցների 88.2%-ը՝ 810.4 մլն դրամ: Շեղումը շինարարական աշխատանքների մասով հիմնականում պայմանավորված է սարքավորումների գնման մրցութային գործընթացը նախապատրաստման փուլում գտնվելու և կանխատեսված ու փաստացի փոխարժեքների տարբերությամբ, իսկ ծրագրի խորհրդատվության և կառավարման ծախսերի մասով՝ դոնորի ընթացակարգերով պայմանավորված խորհրդատվական ծառայության պայմանագրից մեկի նախատեսվածից ուշ ստորագրմամբ: Ֆրանսիայի Հանրապետության կառավարության աջակցությամբ իրականացվող՝ Վեդու ջրամբարի կառուցման դրամաշնորհային ծրագրի շրջանակներում օգտագործվել է հատկացված միջոցների 15.3%-ը՝ 21.8 մլն դրամ: Շեղումը պայմանավորված է դրամաշնորհային ծրագրի շրջանակներում Զարգացման ֆրանսիական գործակալությանը ներկայացված վճարման փաստաթղթերն ամբողջությամբ չհաստատվելու հանգամանքով.
* Գերմանիայի զարգացման վարկերի բանկի աջակցությամբ իրականացվող Ախուրյան գետի ջրային ռեսուրսների ինտեգրացված կառավարման վարկային և դրամաշնորհային ծրագրերի շրջանակներում օգտագործվել է նախատեսված միջոցների 1.9%-ը՝ 6.7 մլն դրամ, ինչը հիմնականում պայմանավորված է խորհրդատվական ծառայության մատուցման պայմանագրերից մեկի մրցույթի չեղարկմամբ, ինչպես նաև մեկ պայմանագրի ժամկետի երկարաձգման նպատակով ընթացող բանակցություններով:
* Գերմանիայի զարգացման վարկերի բանկի աջակցությամբ իրականացվող Ախուրյան գետի ջրային ռեսուրսների ինտեգրացված կառավարում փուլ 1 ծրագրով Ջրաձոր գյուղի վերաբնակեցման գործողությունների խորհրդատվության և կառավարման ծառայությունների ձեռքբերման նպատակով առաջին եռամսյակում նախատեսված 235.7 մլն դրամի դիմաց օգտագործվել է 33.3 մլն դրամ՝ պայմանավորված վերաբնակեցման համար փոխհատուցման հարցերով զբաղվող հանձնաժողովի ձևավորման գործընթացով:

Նախատեսված ամբողջ ծավալով՝ 250 մլն դրամի չափով ֆինանսական աջակցություն է տրամադրվել Ոռոգում-ջրառ իրականացնող կազմակերպություններին, որոնց միջոցով ապահովվել է 1.6 մլն մ3 ջրամատակարարում: 146 մլն դրամ կամ ծրագրի 97.3%-ի չափով ֆինանսական աջակցություն է տրամադրվել ոռոգման ծառայություններ մատուցող ընկերություններին, որոնց միջոցով ոռոգվել է 52,000.0 հա հողատարածք: Ոռոգման համակարգերի հիմնանորոգման համար հատկացված 88.7 մլն դրամը չի օգտագործվել, քանի որ նյութերի գների բարձրացման արդյունքում նախագծային փաստաթղթերի վերանայման անհրաժեշտություն է առաջացել, որից հետո հրապարակվել է նոր բաց մրցույթ:

2021 թվականի նույն ժամանակահատվածի համեմատ Ոռոգման համակարգի առողջացման ծրագրի ծախսերն աճել են 39.8%-ով կամ 610 մլն դրամով՝ հիմնականում պայմանավորված Եվրասիական զարգացման բանկի աջակցությամբ իրականացվող ոռոգման համակարգերի զարգացման և Ֆրանսիայի Հանրապետության կառավարության աջակցությամբ իրականացվող Վեդու ջրամբարի կառուցման ծրագրերի շրջանակներում կատարված ծախսերի աճով:

Հաշվետու ժամանակահատվածում *Ճանապարհային ցանցի բարելավման* ծրագրին ուղղվել է 4.5 մլրդ դրամ՝ կազմելով ծրագրված ցուցանիշի 35.8%-ը: Շեղումը հիմնականում պայմանավորված է արտաքին աջակցությամբ իրականացվող Հյուսիս-հարավ միջանցքի զարգացման և պետական նշանակության ավտոճանապարհների հիմնանորոգման ծրագրերի կատարողականով:

Հյուսիս-հարավ միջանցքի զարգացման ծրագրի` տարբեր դոնորների աջակցությամբ իրականացվող միջոցառումների շրջանակներում օգտագործվել է նախատեսված միջոցների 17.6%‑ը` 849.4 մլն դրամ կամ: Մասնավորապես չի օգտագործվել «Եվրոպական ներդրումային բանկի աջակցությամբ իրականացվող Հյուսիս-հարավ միջանցքի զարգացման վարկային ծրագիր, Տրանշ 3» միջոցառման շրջանակներում նախատեսված 1.8 մլրդ դրամը՝ պայմանավորված ԵՆԲ-ի կողմից ֆինանսավորման հայտը չհաստատվելու հանգամանքով: Միջոցառման շրջանակներում վերականգնվել է Լանջիկ-Գյումրի ճանապարհի 16 կմ հատված: «Ասիական զարգացման բանկի աջակցությամբ իրականացվող Հյուսիս-հարավ միջանցքի զարգացման վարկային ծրագիր, Տրանշ 3» միջոցառման շրջանակներում օգտագործվել է նախատեսված միջոցների 30.8%-ը՝ 628.3 մլն դրամ՝ պայմանավորված եղանակային պայմաններով, որոնց հետևանքով աշխատանքների տեմպը դանդաղել էր, և առաջին եռամսյակի կատարողականները ներկայացվել են մարտի 30-ին: Միջոցառման շրջանակներում Թալին-Լանջիկ 71+500կմ-90+200կմ հատվածում իրականացվել են 15 կմ երկարությամբ ճանապարհահատվածի կառուցման աշխատանքներ:

Պետական նշանակության ավտոճանապարհների հիմնանորոգման միջոցառման շրջանակներում 2022 թվականի առաջին եռամսյակի ընթացքում օգտագործվել է նախատեսված միջոցների 29%-ը՝ 755 մլն դրամ: Ցածր կատարողականը պայմանավորված է ձյան տեղումներով, որոնց պատճառով որոշ աշխատանքներ ձգձգվել են, և կատարողականներ չեն ներկայացվել:

Հայաստան-Վրաստան սահմանային տարածաշրջանային ճանապարհի (Մ6 Վանաձոր-Բագրատաշեն) բարելավման ծրագրի շրջանակներում տարբեր դոնորների աջակցությամբ իրականացվող միջոցառումների շրջանակներում օգտագործվել է 1.3 մլրդ դրամ կամ նախատեսված միջոցների 51.7%-ը: Տարբերությունը հիմնականում պայմանավորված է եղանակային անբարենպաստ պայմաններով, որոնց պատճառով որոշ կատարողականներ ներկայացվել են մարտի վերջին, և վճարումները տեղափոխվել են հաջորդ եռամսյակ:

Միջպետական և հանրապետական նշանակության ավտոճանապարհների պահպանման և անվտանգ երթևեկության ծառայությունների շրջանակներում հաշվետու ժամանակահատվածում իրականացվել են ընդհանուր օգտագործման ընթացիկ ձմեռային (3225.55 կմ) ավտոմոբիլային ճանապարհների և դրանց վրա գտնվող և առանձին պահպանման հանձնվող թունելների (3 հատ), կամուրջների (5 հատ) և մետաղական արգելափակոցների պահպանման և վերականգնման (790 կմ) աշխատանքներ: Միջոցառման ծախսերը կազմել են շուրջ 980.7 մլն դրամ կամ եռամսյակային ծրագրի 69.7%-ը: Շեղումը հիմնականում պայմանավորված է նրանով, որ որոշ կատարողականներ ներկայացվել են մարտի վերջում, և վճարումները կատարվել են ապրիլ ամիս:

2021 թվականի առաջին եռամսյակի համեմատ Ճանապարհային ցանցի բարելավման ծրագրի շրջանակներում կատարված ծախսերն աճել են 2 անգամ կամ 2.3 մլրդ դրամով՝ հիմնականում պայմանավորված արտաքին աջակցությամբ իրականացվող ծրագրերի շրջանակներում կատարված ծախսերի և պետական նշանակության ավտոճանապարհների հիմնանորոգման ծախսերի աճով։

2022 թվականի առաջին եռամսյակի ընթացքում *Ջրամատակարարման և ջրահեռացման բարելավման* ծրագրի շրջանակներում օգտագործվել է նախատեսված միջոցների 34.1%-ը՝ շուրջ 427 մլն դրամ: Ծրագրի ծախսերն իրականացվել են արտաքին աջակցությամբ: Մասնավորապես՝ Գերմանիայի զարգացման վարկերի բանկի աջակցությամբ իրականացվող ջրամատակարարման և ջրահեռացման ենթակառուցվածքների վերականգնման ծրագրի երրորդ փուլի շրջանակներում օգտագործվել է 244.8 մլն դրամ՝ կազմելով ծրագրված ցուցանիշի 28%-ը: Ծրագրի շրջանակներում նորոգվել է 2.3 կմ (նախատեսված 28.2 կմ-ի դիմաց) երկարությամբ ջրագիծ, 1.7 կմ (նախատեսված 0.9 կմ-ի դիմաց) կոյուղագիծ և 100 հատ (նախատեսված 663 հատի դիմաց) տնային միացում: Շեղումը պայմանավորված է այն հանգամանքով, որ, եղանակային անբարենպաստ պայմաններից ելնելով, 2 պայմանագրերի շրջանակներում նախատեսված աշխատանքները ձմեռային դադարից հետո վերսկսվել են ուշացումով: Նշված ծրագրի շրջանակներում կատարված ծախսերի նվազմամբ պայմանավորված՝ նախորդ տարվա առաջին եռամսյակի համեմատ Ջրամատակարարման և ջրահեռացման բարելավման ծրագրի ծախսերը նվազել են 70.8%-ով կամ 1 մլրդ դրամով։

*Պետական գույքի կառավարման* ծրագրի գծով փաստացի ցուցանիշը կազմել է -2.2 մլրդ դրամ՝ 3.3 անգամ գերազանցելով ծրագրված ցուցանիշը, որը պայմանավորված է ոչ ֆինանսական ակտիվների օտարումից ծրագրվածից ավել մուտքերով: 2022 թվականի առաջին եռամսյակի ընթացքում Պետական գույքի կառավարման ծրագրի շրջանակներում կատարվել են 288 մլն դրամ ծախսեր՝ կազմելով ծրագրված ցուցանիշի 91.3%-ը, որը մասամբ պայմանավորված է մարտ ամսվա որոշ ծառայությունների դիմաց վճարման հայտերի մի մասն ապրիլ ամսին ներկայացվելու հանգամանքով: Ոչ ֆինանսական ակտիվների օտարումից ստացվել է 2.5 մլրդ դրամ՝ 2.5 անգամ գերազանցելով կանխատեսված ցուցանիշը: Նախորդ տարվա ցուցանիշի համեմատ Պետական գույքի կառավարման ծրագրի ծախսերը նվազել են 0.7%-ով: Ոչ ֆինանսական ակտիվների օտարումից մուտքերն աճել են 4.5 անգամ:

*Քաղաքային զարգացման* ծրագրի շրջանակներում 2022 թվականի առաջին եռամսյակի ընթացքում օգտագործվել է 1.5 մլրդ դրամ կամ նախատեսված միջոցների 17.5%-ը: Ծրագրի կատարողականը հիմնականում պայմանավորված է տվյալ բնագավառում արտաքին աջակցությամբ իրականացվող վարկային և դրամաշնորհային ծրագրերի կատարողականով:

Ասիական զարգացման բանկի աջակցությամբ իրականացվող քաղաքային ենթակառուցվածքների և քաղաքի կայուն զարգացման ներդրումային ծրագրի շրջանակներում ծախսերը կազմել են 364.3 մլն դրամ կամ առաջին եռամսյակի համար նախատեսվածի 7.7%-ը, որը հիմնականում պայմանավորված է բնակիչների հետ առկա դատական վեճերի և եղանակային անբարենպաստ պայմանների պատճառով աշխատանքների դանդաղ ընթացքով:

Արևելյան Եվրոպայի էներգախնայողության և շրջակա միջավայրի գործընկերության տարածաշրջանային հիմնադրամի աջակցությամբ իրականացվող Երևան քաղաքի հանրային տրանսպորտի նոր երթուղային ցանցի շարժակազմի ներդրման ֆինանսական աջակցության դրամաշնորհային ծրագրի շրջանակներում նախատեսված 580 մլն դրամը չի օգտագործվել՝ պայմանավորված համաձայնագրերը հաստատված չլինելու հանգամանքով:

Եվրոպական միության հարևանության ներդրումային բանկի աջակցությամբ իրականացվող Երևանի մետրոպոլիտենի վերակառուցման երկրորդ դրամաշնորհային ծրագրի շրջանակներում նախատեսված աշխատանքները որոշ չափով կատարվել են, սակայն նախատեսված 374.6 մլն դրամը չի օգտագործվել, ինչը պայմանավորված է կապալառու կազմակերպության թերի աշխատանքով:

ՎԶԵԲ աջակցությամբ իրականացվող Գյումրու քաղաքային ճանապարհների ծրագրի շրջանակներում հաշվետու ժամանակահատվածում օգտագործվել է 35.1 մլն դրամ կամ նախատեսված միջոցների 7.4%-ը: Նշված գումարն ուղղվել է նախորդ տարի կատարված աշխատանքների դիմաց հետերաշխիքային գումարների վճարմանը, իսկ ընթացիկ տարվա աշխատանքները սկսվել են ապրիլին՝ պայմանավորված եղանակային պայմաններով:

Երևան քաղաքի փողոցների ճանապարհաշինարարական աշխատանքների համար նախատեսված 656.8 մլն դրամը չի օգտագործվել՝ պայմանավորված պայմանագրերը մարտին կնքելու հանգամանքով:

Նախորդ տարվա համեմատ Քաղաքային զարգացման ծրագրի շրջանակներում կատարված ծախսերը նվազել են 56.6%-ով կամ շուրջ 2 մլրդ դրամով՝ հիմնականում պայմանավորված արտաքին աջակցությամբ իրականացվող վարկային և դրամաշնորհային ծրագրերի շրջանակներում կատարված ծախսերի նվազմամբ։

*Տարածքային զարգացման ծրագրի* շրջանակներում օգտագործվել է նախատեսված միջոցների 86.1%-ը՝ շուրջ 17.8 մլրդ դրամ: Շեղումը հիմնականում պայմանավորված է ենթակառուցվածքների զարգացման նպատակով ՀՀ մարզերին սուբվենցիաների տրամադրման ծախսերի կատարողականով: Սուբվենցիոն ծրագրերն ուղղված են համայնքներում կապիտալ ներդրումներին, մասնավորապես՝ համայնքներում փողոցների, այգիների, պուրակների, խաղահրապարակների բարեկարգմանը, համայնքային շենքերի, մշակութային տների, մանկապարտեզների, հանդիսությունների սրահների կառուցմանն ու նորոգմանը, խմելու, կոյուղու, ոռոգման համակարգերի կառուցմանն ու նորոգմանը, գիշերային լուսավորության անցկացմանը, բնակավայրերի գազաֆիկացմանը, բազմաբնակարան շենքերի ընդհանուր բաժնային սեփականության գույքի վերանորոգմանը, գյուղատնտեսական և կոմունալ ծառայութունների համար մեքենասարքավորումների, ինչպես նաև գույքի ձեռքբերմանը։ Նշված միջոցառման շրջանակներում օգտագործվել է նախատեսված միջոցների 30.2%-ը կամ 1.2 մլրդ դրամ` պայմանավորված նրանով, որ վճարումների համար անհրաժեշտ փաստաթղթերը գտնվել են հավաքագրման փուլում: Նախատեսված 122 համայնքից փաստաթղթերը ներկայացվել են 39-ի կողմից:

Տարածքային զարգացման ծրագրին հատկացված միջոցների հիմանական մասը՝ 16.1 մլրդ դրամը կազմել է տեղական ինքնակառավարման մարմիններին ֆինանսական աջակցությունը՝ պետական բյուջեից համայնքների բյուջեներին ֆինանսական համահարթեցման սկզբունքով տրվող դոտացիաները և օրենքների կիրարկման արդյունքում համայնքների բյուջեների կորուստների փոխհատուցման ծախսերը, որոնք տրամադրվել են նախատեսված ծավալով:

Նախորդ տարվա համեմատ Տարածքային զարգացման ծրագրի շրջանակներում կատարված ծախսերն աճել են 9%-ով կամ 1.5 մլրդ դրամով: Աճը պայմանավորված է ենթակառուցվածքների զարգացման նպատակով ՀՀ մարզերին սուբվենցիաների տրամադրմամբ, որոնք 2021 թվականի առաջին եռամսյակում նախատեսված չեն եղել։

2022 թվականի առաջին եռամսյակում ՀՀ տարածքային կառավարման և ենթակառուցվածքների նախարարության պատասխանատվությամբ իրականացվող այլ ծրագրերից *Դպրոցների սեյսմիկ անվտանգության մակարդակի բարձրացման ծրագիրն* իրականացվել է Ասիական զարգացման բանկի աջակցությամբ: Ծրագիրն օժանդակում է Աղետների ռիսկի նվազեցման ազգային ծրագրի իրականացմանը՝ բարելավելով դպրոցների սեյսմիկ անվտանգությունը, որպեսզի նվազեցվեն դպրոցներում հնարավոր զոհերը և վնասները երկրաշարժերի ժամանակ։ Ծրագրի շրջանակներում շինարարական աշխատանքներ են տարվել անավարտ 20 դպրոցներում: Դպրոցների սեյսմիկ անվտանգության մակարդակի բարձրացման ծրագրի շրջանակներում օգտագործվել է 928.6 մլն դրամ՝ ապահովելով ծրագրային ցուցանիշի 48.6% կատարողական: Շեղումը հիմնականում պայմանավորված է նրանով, որ շինարարական պայմանագրով նախատեսված կանխավճարը չի վճարվել՝ կապալառուի կողմից բանկային երաշխիքն ուշացումով ներկայացվելու պատճառով։ Նախորդ տարվա նույն ժամանակահատվածի համեմատ Դպրոցների սեյսմիկ անվտանգության մակարդակի բարձրացման ծրագրի շրջանակներում կատարված ծախսերն աճել են 2.3%-ով կամ 20.6 մլն դրամով՝ հիմնականում պայմանավորված Ասիական զարգացման բանկի աջակցությամբ իրականացվող դպրոցների սեյսմիկ պաշտպանության ծրագրի շրջանակներում ՀՀ դպրոցների սեյսմիկ անվտանգության բարելավմանն ուղղված միջոցառման գծով ծախսերի աճով:

2022 թվականի առաջին եռամսյակում *Սոցիալական ներդրումների և տեղական զարգացման ծրագրի* իրականացման համար օգտագործվել է շուրջ 472.1 դրամ՝ ապահովելով 64.1% կատարողական: Շեղումը զգալիորեն պայմանավորված է Համաշխարհային բանկի աջակցությամբ իրականացվող Տարածքային զարգացման հիմնադրամի ծրագրի շրջանակներում ՀՀ տարածքներում ջրագծերի, առողջապահության, կրթության, մշակույթի, հատուկ խնամքի և ենթակառուցվածքների ոլորտի վերականգնման և շինարարության աշխատանքների կատարողականով: Նշված ծախսերը կատարվել են 52.6%-ով՝ կազմելով 145.3 մլն դրամ՝ պայմանավորված ձմեռային անբարենպաստ եղանակային պայմանների պատճառով աշխատանքների ժամանակավոր դադարով: Սոցիալական ներդրումների և տեղական զարգացման ծրագրի ցածր կատարողականը պայմանավորված է նաև Համաշխարհային բանկի աջակցությամբ իրականացվող Սոցիալական ներդրումների և տեղական զարգացման ծրագրի լրացուցիչ ֆինանսավորման վարկի շրջանակներում ՀՀ համայնքային և միջհամայնքային ենթակառուցվածքների որակի, օգտագործման և հասանելիության բարելավմանն ուղղված ծախսերի կատարողականով, որը կազմել է 57.2% կամ 99.5 մլն դրամ՝ պայմանավորված մրցութային գործընթացի երկարաձգմամբ:

Նախորդ տարվա նույն ժամանակահատվածի համեմատ Սոցիալական ներդրումների և տեղական զարգացման ծրագրի ծախսերը նվազել են 15.2%-ով կամ 84.5 մլն դրամով:

Հաշվետու ժամանակահատվածում *Կոշտ թափոնների կառավարման ծրագրի* շրջանակներում օգտագործվել է 21.3 մլն դրամ կամ նախատեսված միջոցների 14%-ը: Շեղումը հիմնականում պայմանավորված է Վերակառուցման և զարգացման եվրոպական բանկի աջակցությամբ իրականացվող Կոտայքի և Գեղարքունիքի մարզի կոշտ թափոնների կառավարման դրամաշնորհային ծրագրի կատարողականով, որի շրջանակներում Հրազդանի տարածքում նախատեսված շինարարական աշխատանքները հնարավոր չի եղել ամբողջությամբ իրականացնել եղանակային անբարենպաստ պայմանների պատճառով: Միջոցառման շրջանակներում օգտագործվել է 21.3 մլն դրամ կամ նախատեսված միջոցների 17.3%-ը: Վերակառուցման և զարգացման եվրոպական բանկի աջակցությամբ իրականացվող Երևանի կոշտ թափոնների կառավարման դրամաշնորհային ծրագրի շրջանակներում նախատեսված 28.9 մլն դրամը մրցույթի արդյունքները ՎԶԵԲ-ի կողմից չհաստատվելու պատճառով չի օգտագործվել: Նախորդ տարվա առաջին եռամսյակի համեմատ Կոշտ թափոնների կառավարման ծրագրի ծախսերը նվազել են 86.3%-ով կամ 134.5 մլն դրամով, որն արձանագրվել է ՎԶԵԲ աջակցությամբ իրականացվող Կոտայքի և Գեղարքունիքի մարզերի կոշտ թափոնների կառավարման դրամաշնորհային ծրագրի ծախսերում:

*ՀՀ առողջապահության նախարարության* պատասխանատվությամբ 2022 թվականի առաջին եռամսյակի ընթացքում կատարվել են 12 ծրագրեր, որոնց ուղղվել է 20.9 մլրդ դրամ՝ ապահովելով ծրագրված ցուցանիշի 87.4%-ը, ընդ որում բոլոր ծրագրերում արձանագրվել են շեղումներ։ 2021 թվականի նույն ժամանակահատվածի համեմատ առողջապահության նախարարության ծախսերը նվազել են 10.9%‑ով կամ 2.5 մլրդ դրամով՝ հիմնականում պայմանավորված Հանրային առողջության պահպանման ծրագրի շրջանակներում կատարված ծախսերի նվազմամբ:

1. *2022թ. առաջին եռամսյակում ՀՀ առողջապահության նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. առաջին եռամսյակի փաստ** | **2022թ.**  **առաջին եռամսյակի ճշտված պլան** | **2022թ. առաջին եռամսյակի փաստ** | **Կատարո-ղականը առաջին եռամսյակի ճշտված պլանի նկատմամբ**  **(%)** | **2022թ առաջին եռամսյակը 2021թ. առաջին եռամսյակի նկատմամբ**  **(%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **23,457.3** | **23,921.9** | **20,908.2** | **87.4** | **89.1** | **(2,549.1)** |
| Հանրային առողջության պահպանում | 5,587.8 | 3,702.5 | 2,991.8 | 80.8 | 53.5 | (2,596.0) |
| Առողջության առաջնային պահպանում | 5,296.3 | 5,289.4 | 5,248.5 | 99.2 | 99.1 | (47.8) |
| Մոր և մանկան առողջության պահպանում | 2,816.9 | 3,760.4 | 3,430.7 | 91.2 | 121.8 | 613.8 |
| Ոչ վարակիչ հիվանդությունների բժշկական օգնության ապահովում | 2,779.6 | 2,771.4 | 2,675.2 | 96.5 | 96.2 | (104.3) |
| Սոցիալապես անապահով և առանձին խմբերի անձանց բժշկական օգնություն | 4,598.3 | 4,445.4 | 4,094.2 | 92.1 | 89.0 | (504.2) |
| Այլ ծրագրեր | 2,378.5 | 3,952.9 | 2,467.9 | 62.4 | 103.8 | 89.4 |

2022 թվականի առաջին եռամսյակի ընթացքում շուրջ 3 մլրդ դրամ տրամադրվել է *Հանրային առողջության պահպանման* ծրագրին` կազմելով ծրագրային ցուցանիշի 80.8%‑ը: Շեղումը հիմնականում պայմանավորված է «Իմունականխարգելման ազգային ծրագիր» միջոցառման ծախսերի կատարողականով, որը կազմել է 411 մլն դրամ կամ եռամսյակային ծրագրի 37%-ը: Ցածր կատարողականը պայմանավորված է պատվաստումների թվով, ինչպես նաև պահեստում առկա պատվաստանյութերի քանակով, որի արդյունքում պատվաստանյութերի ձեռքբերումը տեղափոխվել է հաջորդ եռամսյակ: Իմունականխարգելման ազգային ծրագրի շրջանակներում հաշվետու ժամանակահատվածում իրականացվել է 240615 պատվաստում՝ կանխատեսված 345600-ի դիմաց։ Պատվաստումների՝ կանխատեսվածի համեմատ ցածր փաստացի թիվը հիմնականում պայմանավորված է կորոնավիրուսի համավարակի պայմաններում պատվաստումների թվի նվազմամբ։

Ամբողջությամբ օգտագործվել են «Հայաստանի Հանրապետությանում կորոնավիրուսային վարակի (COVID-19) կանխարգելման, վերահսկման, բուժման և այլ համալիր միջոցառումների իրականացում» և «Բնակչության սանիտարահամաճարակային անվտանգության ապահովման և հանրային առողջապահական ծառայություններ» միջոցառումների համար նախատեսված միջոցները, որոնք կազմել են համապատասխանաբար 2.2 մլրդ դրամ և 401.9 մլն դրամ: Բնակչության սանիտարահամաճարակային անվտանգության ապահովման և հանրային առողջապահական ծառայությունների միջոցառման շրջանակներում կատարվել են 113037 հետազոտություններ` կանխատեսված 93500-ի փոխարեն, մատուցվել են վարակիչ օջախների ախտահանման 337 ծառայություններ՝ կանխատեսված 850-ի փոխարեն: Հետազոտությունների փաստացի քանակների գերազանցումը կանխատեսվածի համեմատ պայմանավորված է կորոնավիրուսի համավարակի դեմ պայքարի շրջանակներում իրականացված հետազոտությունների քանակով, իսկ վարակիչ օջախների ախտահանման ծառայությունների գծով փաստացի ցածր արդյունքային ցուցանիշը պայմանավորված է ախտահանման ենթակա օջախների փաստացի թվով: Միջոցառման շրջանակներում 2022 թվականի առաջին եռամսյակի ընթացքում ստացվել է նաև պատվաստանյութերի 127020 դեղաչափ` կանխատեսված 197200-ի փոխարեն, որը պայմանավորված է պատվաստանյութերի մատակարարման ժամկետներով:

Նախորդ տարվա նույն ժամանակահատվածի համեմատ Հանրային առողջության պահպանման ծրագրի ծախսերը նվազել են 46.5%-ով կամ 2.6 մլրդ դրամով՝ հիմնականում պայմանավորված կորոնավիրուսի համավարակի հետ կապված ծախսերի և իմունականխարգելման ազգային ծրագրի շրջանակներում կատարված ծախսերի համապատասխանաբար 48.3% (2 մլրդ դրամ) և 58.6% (581.6 մլն դրամ) նվազմամբ:

Հաշվետու ժամանակահատվածում *Առողջության առաջնային պահպանման* ծրագրի շրջանակներում օգտագործվել է ավելի քան 5.2 մլրդ դրամ` կազմելով ծրագրված ցուցանիշի 99.2%‑ը: Միջոցները հիմնականում ուղղվել են ամբուլատոր-պոլիկլինիկական բժշկական օգնության ծառայությունների ձեռքբերմանը: Միջոցառման շրջանակներում բնակչության առողջության առաջնային պահպանման կազմակերպություններում գրանցված անձանց թիվը կազմել է 3077.3 հազար մարդ` կանխատեսված 2940 հազարի դիմաց, այդ թվում՝ 18 և ավելի բարձր տարիքի 2365.2 հազար անձ՝ կանխատեսված 2244 հազարի դիմաց, մինչև 18 տարեկան 712 հազար երեխա՝ կանխատեսված 696 հազարի դիմաց: Միջոցառման շրջանակներում նաև դպրոցում բժշկական օգնություն և սպասարկում է ստացել 389.7 հազար աշակերտ՝ կանխատեսված 374 հազարի դիմաց, անվճար և արտոնյալ պայմաններով դեղեր ստանալու իրավունք ունեցող անձանց թիվը համապատասխանել է կանխատեսված ցուցանիշին՝ կազմելով 1036871: Փաստացի արդյունքային ցուցանիշների գերազանցումը կանխատեսվածների նկատմամբ պայմանավորված է Էլեկտրոնային առողջապահության միասնական համակարգում փաստացի հավաքագրված բնակչության թվաքանակով: Ամբուլատոր-պոլիկլինիկական բժշկական հաստատություններում իրականացվել են նաև հղիների նախածննդյան և հետծննդյան հսկողության ընթացքում լաբորատոր-գործիքային ախտորոշիչ 206812 հետազոտություններ՝ կանխատեսված 281500-ի դիմաց: Կանխատեսվածից ցածր ցուցանիշը պայմանավորված է կորոնավիրուսի համավարակով, որի պայմաններում նվազել է հղիների՝ ամբուլատոր օղակ դիմելիությունը։

Նախորդ տարվա նույն ժամանակահատվածի համեմատ Առողջության առաջնային պահպանման ծրագրի ծախսերն էական փոփոխություն չեն կրել:

2022 թվականի առաջին եռամսյակի ընթացքում *Մոր և մանկան առողջության պահպանման* ծրագրի շրջանակներում օգտագործվել է 3.4 մլրդ դրամ` ապահովելով 91.2% կատարողական: Ծրագրում ընդգրկված են հինգ միջոցառումներ, որոնց բոլորի գծով արձանագրվել են շեղումներ՝ հիմնականում պայմանավորված որոշ կազմակերպություններում բժշկական օգնության դեպքերի՝ կանխատեսվածից ցածր ցուցանիշներով:

Մանկաբարձական բժշկական օգնության ծառայությունների ձեռքբերման միջոցառման շրջանակներում հաշվետու ժամանակահատվածում մանկաբարձական բժշկական օգնության ծառայություններ են մատուցվել 13595 անձի` կանխատեսված 8902-ի դիմաց, ծնունդների թիվը կազմել է 9317՝ կանխատեսված 7650-ի դիմաց, իսկ կեսարյան հատումների թիվը՝ 3597՝ կանխատեսված 2700-ի դիմաց: 2022 թվականի առաջին եռամսյակում մանկաբարձական բժշկական օգնության ծառայությունների ձեռքբերմանը հատկացվել է ավելի քան 1.3 մլրդ դրամ, որոնք կատարվել են 96.9%-ով:

Երեխաներին բժշկական օգնության ծառայությունների միջոցառման շրջանակներում հաշվետու ժամանակահատվածում երեխաների բժշկական օգնության գծով ծառայություններից օգտվելու դեպքերի թիվը կազմել է 25470` կանխատեսված 10000-ի դիմաց, ցերեկային ստացիոնար և կարճաժամկետ կամ փոքր ծավալի բուժօգնության դեպքերի թիվը կազմել է 1784` կանխատեսված 1000-ի դիմաց։ Փաստացի արդյունքային ցուցանիշների գերազանցումը կանխատեսվածների նկատմամբ պայմանավորված է հիվանդանոցային բուժօգնության դեպքերի թվի աճով՝ կորոնավիրուսային համավարակի և սուր շնչառական հիվանդությունների պատճառով: 2022 թվականի առաջին եռամսյակի ընթացքում երեխաներին բժշկական օգնության ծառայությունների ձեռքբերմանն ուղղվել է շուրջ 2 մլրդ դրամ կամ նախատեսվածի 88.1%-ը: Շեղումը պայմանավորված է առանձին կազմակերպություններում դեպքերի ցածր ցուցանիշով, որոնց ֆինանսավորումն իրականացվել է փաստացի կատարողականի դիմաց, իսկ դեպքերի գերակատարում ունեցող հիմնարկները ֆինանսավորվել են նախատեսվածի չափով` փաստացի կատարողականներից պակաս:

Նախորդ տարվա նույն ժամանակահատվածի համեմատ Մոր և մանկան առողջության պահպանման ծրագրի գծով ծախսերն աճել են 21.8%-ով կամ 613.8 մլն դրամով՝ հիմնականում պայմանավորված երեխաներին բժշկական օգնության ծախսերի 52.7% (678.7 մլն դրամ) աճով:

*Ոչ վարակիչ հիվանդությունների բժշկական օգնության ապահովման* ծրագրի շրջանակներում օգտագործվել է շուրջ 2.7 մլրդ դրամ` կազմելով ծրագրված ցուցանիշի 96.5%-ը: Ծրագրում ընդգրկված են հինգ միջոցառումներ, որոնցում արձանագրվել են որոշակի շեղումներ:

Ուռուցքաբանական և արյունաբանական հիվանդությունների բժշկական օգնության ծառայությունների շրջանակներում բուժօգնություն է ստացել 10970 հիվանդ՝ կանխատեսված 4500-ի դիմաց, իսկ վիրաբուժական միջամտությունների թիվը կազմել է 2343՝ կանխատեսված 1200-ի դիմաց: Հոգեկան և նարկոլոգիական հիվանդների բժշկական օգնության ծառայությունների միջոցառման շրջանակներում բուժօգնություն է ստացել 2785 հիվանդ` կանխատեսված 1278-ի դիմաց: Հեմոդիալիզի և պերիտոնիալ դիալիզի անցկացման ծառայություններին հատկացված միջոցներով պետության կողմից երաշխավորված անվճար հիվանդանոցային բժշկական օգնության և սպասարկման շրջանակներում հաշվետու ժամանակահատվածում իրականացվել է 44408 սեանս` կանխատեսված 32000-ի դիմաց: Անհետաձգելի բժշկական օգնության միջոցառման շրջանակներում պետության կողմից երաշխավորված անվճար հիվանդանոցային բժշկական օգնության և սպասարկման շրջանակներում անհետաձգելի բուժօգնություն է ստացել 8282 հիվանդ՝ կանխատեսված 5685-ի դիմաց, որը պայմանավորված է միջինից ցածր արժեք ունեցող ծառայությունների՝ նախատեսվածից մեծ քանակով:

Ծրագրի շրջանակներում 754.2 մլն դրամ է տրամադրվել ուռուցքաբանական և արյունաբանական հիվանդությունների բժշկական օգնության ծառայություններին՝ կազմելով ծրագրված ցուցանիշի 99.1%-ը, 550.5 մլն դրամ (նախատեսվածի 93.9%-ը)՝ հոգեկան և նարկոլոգիական հիվանդների բժշկական օգնության ծառայություններին, 517.2 մլն դրամ (նախատեսվածի 98.3%-ը)՝ հեմոդիալիզի և պերիտոնիալ դիալիզի անցկացման ծառայություններին, 537.7 մլն դրամ (նախատեսվածի 94.8%-ը)՝ անհետաձգելի բժշկական օգնության ծառայությունների միջոցառումներին: Շեղումները պայմանավորված են առանձին կազմակերպություններում դեպքերի ցածր ցուցանիշով, որոնց ֆինանսավորումն իրականացվել է փաստացի կատարողականի դիմաց, իսկ դեպքերի գերակատարում ունեցող հիմնարկները ֆինանսավորվել են նախատեսվածի չափով` փաստացի կատարողականներից պակաս:

Նախորդ տարվա առաջին եռամսյակի համեմատ Ոչ վարակիչ հիվանդությունների բժշկական օգնության ապահովման ծրագրի ծախսերը նվազել են 3.8%-ով կամ 104.3 մլն դրամով՝ հիմնականում պայմանավորված հոգեկան և նարկոլոգիական հիվանդների բժշկական օգնության ու անհետաձգելի բժշկական օգնության ծառայությունների ծախսերի համապատասխանաբար 7.4% (44.1 մլն դրամ) և 5.2% (29.8 մլն դրամ) նվազմամբ։

2022 թվականի առաջին եռամսյակի ընթացքում շուրջ 4.1 մլրդ դրամ է տրամադրվել *Սոցիալապես անապահով և առանձին խմբերի անձանց բժշկական օգնության* ծրագրին՝ ապահովելով 92.1% կատարողական: Ծրագրում ընդգրկված են հինգ միջոցառումներ, որոնցում արձանագրվել են շեղումներ:

Սոցիալապես անապահով և հատուկ խմբերում ընդգրկվածներին տրամադրվող բժշկական օգնության ծառայությունների շրջանակներում պետության կողմից երաշխավորված անվճար հիվանդանոցային բժշկական օգնություն է ստացել 71871 հիվանդ` կանխատեսված 35000-ի դիմաց: 2022 թվականին առաջին եռամսյակի ընթացքում սոցիալապես անապահով և հատուկ խմբերում ընդգրկվածներին տրամադրվող բժշկական օգնության ծառայությունների ֆինանսավորմանը տրամադրվել է շուրջ 3.1 մլրդ դրամ` ապահովելով 97.8% կատարողական: Շեղումը հիմնականում պայմանավորված է առանձին կազմակերպություններում դեպքերի ցածր ցուցանիշով, որոնց ֆինանսավորումն իրականացվել է փաստացի կատարողականի դիմաց, իսկ դեպքերի գերակատարում ունեցող հիմնարկները ֆինանսավորվել են նախատեսվածի չափով` փաստացի կատարողականներից պակաս:

Զինծառայողների, ինչպես նաև փրկարար ծառայողների և նրանց ընտանիքների անդամների համար բժշկական օգնության ծառայությունների գծով պետության կողմից երաշխավորված անվճար հիվանդանոցային բժշկական օգնության և սպասարկման շրջանակներում բուժօգնություն է մատուցվել 13203 հիվանդի՝ կանխատեսված 8000-ի դիմաց: Կանխատեսվածի համեմատ փաստացի բարձր արդյունքային ցուցանիշը պայմանավորված է բուժօգնության՝ միջինից ցածր գին ունեցող ծառայությունների ծավալի աճով: Միջոցառումն իրականացվում է չսահմանափակվող բյուջեի սկզբունքով: Զինծառայողների, ինչպես նաև փրկարար ծառայողների և նրանց ընտանիքների անդամների համար բժշկական օգնության ծառայությունների ծախսերը կազմել են շուրջ 905 մլն դրամ` ապահովելով 81.9% կատարողական: Շեղումը հիմնականում պայմանավորված է մատուցված ծառայությունների դիմաց վճարման հայտերի մի մասը ապրիլին ներկայացվելու հանգամանքով, ինչպես նաև միջինից ցածր գին ունեցող ծառայությունների քանակի հարաբերական աճով:

Նախորդ տարվա առաջին եռամսյակի համեմատ Սոցիալապես անապահով և առանձին խմբերի անձանց բժշկական օգնության ծրագրի գծով ծախսերը նվազել են 11%-ով կամ 504.2 մլն դրամով՝ հիմնականում պայմանավորված սոցիալապես անապահով ու հատուկ խմբերում ընդգրկվածներին բժշկական օգնության ծառայությունների և զինծառայողներին, ինչպես նաև փրկարար ծառայողներին և նրանց ընտանիքի անդամներին մատուցվող բժշկական օգնության ծառայությունների շրջանակներում կատարված ծախսերի համապատասխանաբար 6.7% (220.9 մլն դրամ) և 18.1% (199.3 մլն դրամ) նվազմամբ:

ՀՀ առողջապահության նախարարության կողմից իրականացվող այլ ծրագրերից *Առողջապահության համակարգի արդիականացման և արդյունավետության բարձրացման* ծրագրի ծախսերը հաշվետու ժամանակահատվածում կազմել են ավելի քան 656.8 մլն դրամ կամ ծրագրային ցուցանիշի 31.8%-ը: Ծրագիրն ամբողջությամբ ֆինանսավորվել է արտաքին աջակցությամբ իրականացվող վարկային և դրամաշնորհային ծրագրերի շրջանակներում, իսկ ցածր կատարողականը պայմանավորված է հիմնականում Գլոբալ հիմնադրամի աջակցությամբ իրականացվող «ՀՀ-ում տուբերկուլյոզի և ՄԻԱՎ/ՁԻԱՀ-ի ծրագրերի հզորացում» դրամաշնորհային ծրագրի կատարողականով:

Համաշխարհային բանկի աջակցությամբ իրականացվող Ոչ վարակիչ հիվանդությունների կանխարգելման և վերահսկման վարկային ծրագրի ծառայությունների ձեռքբերման շրջանակներում հաշվետու ժամանակահատվածում նախատեսվել և իրականացվել են արգանդի պարանոցի քաղցկեղի 4000 հետազոտություն, շաքարային դիաբեթի 13000 հետազոտություն և հղիների արյան ու մեզի 2000 հետազոտություն: Համաշխարհային բանկի աջակցությամբ իրականացվող Ոչ վարակիչ հիվանդությունների կանխարգելման և վերահսկման ծրագրի՝ շենքային պայմանների բարելավման բաղադրիչի շրջանակներում իրականացվել են ՀՀ Գեղարքունիքի մարզի «Մարտունու բժշկական կենտրոն» ՓԲԸ-ի հիվանդանոցային նոր մասնաշենքի շինարարական աշխատանքները:

Համաշխարհային բանկի աջակցությամբ իրականացվող Ոչ վարակիչ հիվանդությունների կանխարգելման և վերահսկման ծրագրի լրացուցիչ ֆինանսավորման միջոցառման՝ շենքային պայմանների բարելավման բաղադրիչի շրջանակներում իրականացվել են ՀՀ Վայոց ձորի մարզի «Եղեգնաձորի բժշկական կենտրոն» ՓԲԸ-ի հիվանդանոցային նոր շենքի կառուցման աշխատանքները, իսկ ծառայությունների ձեռքբերման բաղադրիչի շրջանակներում՝ նշված շինարարական աշխատանքների տեխնիկական հսկողությունը:

Համաշխարհային բանկի աջակցությամբ իրականացվող Ոչ վարակիչ հիվանդությունների կանխարգելման և վերահսկման վարկային ծրագրի շրջանակներում հաշվետու ժամանակահատվածում ընդհանուր առմամբ օգտագործվել է 139.8 մլն դրամ կամ ծրագրված միջոցների 28.2%-ը: Ծրագրի ցածր կատարողականը հիմնականում պայմանավորված է շինարարական աշխատանքների ծավալներով և որոշ կատարողականներ հաշվետու ժամանակահատվածի վերջում ներկայացվելու և սքրինինգային որոշ հետազոտություններ վերիֆիկացիայի ամփոփման փուլում գտնվելու հանգամանքով, որոնց արդյունքում վճարումները տեղափոխվել են հաջորդ եռամսյակ:

Հաշվետու ժամանակահատվածում Գլոբալ հիմնադրամի աջակցությամբ իրականացվել են 8 միջոցառումներ, որոնց ընդհանուր առմամբ ուղղվել է 499.9 մլն դրամ՝ կազմելով ծրագրված ցուցանիշի 33.4%-ը: Մասնավորապես՝ Գլոբալ հիմնադրամի աջակցությամբ իրականացվող Հայաստանի Հանրապետությունում տուբերկուլյոզի և ՄԻԱՎ/ՁԻԱՀ-ի ծրագրերի հզորացման դրամաշնորհային ծրագրի շրջանակներում հաշվետու ժամանակահատվածում ընդհանուր առմամբ օգտագործվել է 67.9 մլն դրամ կամ նախատեսված միջոցների 6.4%-ը, որից 65.3 մլն դրամն տրամադրվել է ծրագրի ծառայությունների ձեռքբերման բաղադրիչի շրջանակներում, 2.7 մլն դրամը` ՀՀ պետական առողջապահական համակարգի կարողությունների զարգացման և տեխնիկական հագեցվածության ապահովման բաղադրիչի շրջանակներում: Ծրագրի ցածր կատարողականը հիմնականում պայմանավորված է ուղղակի գնման եղանակով ներմուծվող բեռների ուշացումներով, որոնց արդյունքում նախատեսված մատակարարման և մաքսազերծման ծառայությունների որոշ մասը տեղափոխվել է հաջորդ եռամսյակ, ինչպես նաև գնումների գործընթացով՝ բժշկական սարքավորումների ձեռք բերման մրցույթներն ամփոփվել են հաշվետու եռամսյակի ավարտից հետո, որի արդյունքում ապրանքների մատակարարումը տեղափոխվել է հաջորդ եռամսյակ:

Գլոբալ հիմնադրամի աջակցությամբ 201.4 մլն դրամ (նախատեսվածի 100.7%-ը) տրամադրվել է Հայաստանի Հանրապետությունում ՄԻԱՎ/ՁԻԱՀ-ի դեմ պայքարի ազգային ծրագրին աջակցություն դրամաշնորհային շարունակության ծրագրին, 149.4 մլն դրամ (նախատեսվածի 99.6%‑ը)` «Հայաստանի Հանրապետությունում տուբերկուլյոզի դեմ պայքարի ազգային ծրագրին աջակցություն», 39.2 մլն դրամ (նախատեսվածի 97.9%‑ը)` «Հայաստանի Հանրապետությունում ՄԻԱՎ/ՁԻԱՀ վարակի կանխարգելում թմրամիջոցներ օգտագործողների շրջանում», 23.2 մլն դրամ (նախատեսվածի 100.1%‑ը)` «Հայաստանի Հանրապետությունում Covid համավարակի դեմ պայքարի», 14.9 մլն դրամ (նախատեսվածի 99.7%‑ը)՝ «Հայաստանի Հանրապետությունում տուբերկուլյոզով հիվանդներին հոգեբանական աջակցության տրամադրում», 3.8 մլն դրամ (նախատեսվածի 96%‑ը)` «Հայաստանի Հանրապետությունում տուբերկուլյոզի և ՄԻԱՎ/ՁԻԱՀ-ի կանխարգելում, ախտորոշում և բուժում քրեակատարողական համակարգում» միջոցառումներին: Վերոնշյալ դրամաշնորհային ծրագրերի կատարողականները պայմանավորված են արտարժույթի կանխատեսված և փաստացի փոխարժեքների տարբերությամբ:

Նախորդ տարվա առաջին եռամսյակի համեմատ Առողջապահության համակարգի արդիականացման և արդյունավետության բարձրացման ծրագրի ծախսերն աճել են 32.1%-ով կամ 159.5 մլն դրամով, որը հիմնականում պայմանավորված է Գլոբալ հիմնադրամի աջակցությամբ իրականացվող միջոցառումների ծախսերի աճով:

*Շտապ բժշկական օգնության* շրջանակներում հաշվետու ժամանակահատվածում սպասարկվել է 180.6 հազար կանչ` բյուջեով կանխատեսված 110 հազարի դիմաց: Օդային ճանապարհով սպասարկվել է սանիտարական ավիացիայի 8 կանչ՝ կանխատեսված 20‑ի դիմաց, մարզից Երևան կամ այլ տարածաշրջանային հիվանդանոցներ տեղափոխվել է 3894 հիվանդ՝ կանխատեսված 4220‑ի դիմաց: Շտապ բժշկական օգնության ծրագրի շրջանակներում օգտագործվել է ավելի քան 769.5 մլն դրամ` ապահովելով 96.7% կատարողական և նախորդ տարվա նույն ժամանակահատվածի համեմատ նվազելով 3.3%‑ով կամ 26.4 մլն դրամով:

*ՀՀ արդարադատության նախարարությանը* 2022 թվականի առաջին եռամսյակի ընթացքում ՀՀ պետական բյուջեից տրամադրվել է 3.2 մլրդ դրամ՝ կազմելով եռամսյակային ծրագրի 68.1%-ը: Նախարարության պատասխանատվությամբ հաշվետու ժամանակահատվածում նախատեսված 8 ծրագրից իրականացվել է 7-ը: Շեղումը հիմնականում պայմանավորված է «Քրեակատարողական ծառայություններ», «Հակակոռուպցիոն քաղաքականության մշակում, ծրագրերի համակարգում և մոնիտորինգի իրականացում», և «Արդարադատության ոլորտում քաղաքականության մշակում, ծրագրերի համակարգում, խորհրդատվության և մոնիտորինգի իրականացում» ծրագրերի կատարողականով: Նախորդ տարվա նույն ժամանակահատվածի համեմատ ՀՀ արդարադատության նախարարության ծախսերն աճել են 1.4%-ով կամ 44.3 մլն դրամով՝ հիմնականում պայմանավորված «Դատական և հանրային պաշտպանություն» ծրագրի գծով ծախսերի աճով:

1. *2022թ. առաջին եռամսյակում ՀՀ արդարադատության նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. առաջին եռամս-յակի փաստ** | **2022թ. առաջին եռամս-յակի ճշտված պլան** | **2022թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2022թ. առաջին եռամսյակը 2021թ. առաջին եռամսյակի նկատմամբ (%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **3,150.2** | **4,692.9** | **3,194.4** | **68.1** | **101.4** | **44.3** |
| Արդարադատության ոլորտում քաղաքականության մշակում, ծրագրերի համակարգում, խորհրդատվության և մոնիտորինգի իրականացում | 306.4 | 418.4 | 303.8 | 72.6 | 99.1 | (2.6) |
| Դատական և հանրային պաշտպանություն | 134.7 | 243.9 | 243.8 | 100.0 | 181.1 | 109.2 |
| Քրեակատարողական ծառայություններ | 2,028.4 | 3,154.5 | 1,980.3 | 62.8 | 97.6 | (48.1) |
| Հարկադիր կատարման ծառայություններ | 393.3 | 413.3 | 383.5 | 92.8 | 97.5 | (9.8) |
| Հակակոռուպցիոն քաղաքականության մշակում,ծրագրերի համակարգում և մոնիթորինգի իրականացում | 0.0 | 172.8 | 0.0 | 0.0 | - | 0.0 |
| Այլ ծրագրեր | 287.4 | 290.0 | 283.0 | 97.6 | 98.5 | (7.0) |

Հաշվետու ժամանակահատվածում *Արդարադատության ոլորտում քաղաքականության մշակման, ծրագրերի համակարգման, խորհրդատվության և մոնիտորինգի իրականացման* ծրագրին տրամադրվել է 303.8 մլն դրամ՝ ապահովելով ծրագրված ցուցանիշի 99.1%-ը: Շեղումը հիմնականում պայմանավորված է խորհրդատվությունների ձեռքբերման նպատակով հատկացված գումարը չօգտագործելու հանգամանքով՝ դրանց ձեռքբերման գնման գործընթացներն ամբողջությամբ չավարտվելու պատճառով: Նախորդ տարվա նույն ժամանակահատվածի համեմատ նշված ծրագրի ծախսերը նվազել են 0.9%-ով (2.6 մլն դրամով):

Շուրջ 243.9 դրամ ուղղվել է *Դատական և հանրային պաշտպանության* ծրագրին, որն ամբողջությամբ կատարվել է: Նախորդ տարվա համեմատ նշված ծախսերն աճել են 81.1%-ով կամ 109.2 մլն դրամով՝ հիմնականում պայմանավորված Փորձաքննությունների ծառայությունների տրամադրման նպատակով կատարված ծախսերի 3.7 անգամ (104.9 մլն դրամով) աճով: Հաշվետու ժամանակահատվածում իրականացվել է ընդհանուր առմամբ 3199 փորձաքննություն՝ կանխատեսված 2523-ի դիմաց, իսկ նախատեսված 144.3 մլն դրամն ամբողջությամբ օգտագործվել է:

*Քրեակատարողական ծառայությունների* ծրագրին 2022 թվականի առաջին եռամսյակում տրամադրվել է շուրջ 2 մլրդ դրամ կամ նախատեսված միջոցների 62.8%-ը: Շեղումը հիմնականում պայմանավորված է «Քրեակատարողական ծառայություններ» միջոցառման կատարողականով, ինչպես նաև քրեակատարողական հիմնարկների օպտիմալացման, շենքային պայմանների բավարարման նպատակով հատկացված միջոցները չօգտագործելու հանգամանքով: Նախորդ տարվա առաջին եռամսյակի համեմատ Քրեակատարողական ծառայությունների ծրագրի ծախսերը նվազել են 2.4%‑ով (48.1 մլն դրամով)՝ պայմանավորված «Քրեակատարողական ծառայություններ» միջոցառման ծախսերի 4% (72.6 մլն դրամ) նվազմամբ:

Ծրագրին կատարված հատկացումների գերակշիռ մասն ուղղվել է «Քրեակատարողական ծառայություններ» միջոցառմանը, որի շրջանակներում դատապարտյալների և կալանքի տակ գտնվող անձանց թիվը կազմել է 2216՝ կանխատեսված 2300-ի դիմաց, որը պայմանավորված է նրանով, որ դատարանները հաճախակի են կիրառում գրավի դիմաց ազատում: Միջոցառման ծախսերը կատարվել են 72.7%-ով՝ կազմելով 1.7 մլրդ դրամ՝ պայմանավորված թափուր հաստիքների առկայությամբ, շարունակական ծախսերի գծով միջոցների տնտեսմամբ և գնումների գործընթացի արդյունքում առաջացած խնայողություններով:

Քրեակատարողական հիմնարկների օպտիմալացման, շենքային պայմանների բավարարման համար առաջին եռամսյակում հատկացված 393.3 մլն դրամը չի օգտագործվել, քանի որ օբյեկտի փոփոխության վերաբերյալ որոշումն ընդունվել է ապրիլին:

*Հարկադիր կատարման ծառայությունների* ծրագրի շրջանակներում հաշվետու ժամանակահատվածում օգտագործվել է նախատեսված միջոցների 92.8%-ը՝ 383.5 մլն դրամ: Շեղումը պայմանավորված է թափուր հաստիքներով և որոշ ապրանքների ու ծառայությունների գնման գործընթացի ժամանակատարությամբ: Նշված ծախսերը նախորդ տարվա առաջին եռամսյակի համեմատ նվազել են 2.5%‑ով (9.8 մլն դրամով):

*Հակակոռուպցիոն քաղաքականության մշակման, ծրագրերի համակարգման և մոնիտորինգի իրականացման ծրագրի* շրջանակներում Էլեկտրոնային ռեսուրսների ստեղծման կամ արդիականացման նախագծերի ապահովման համար նախատեսված 172.8 մլն դրամը չի օգտագործվել, քանի որ կատարված աշխատանքների համար ընդունման-հանձնման արձանագրությունը ներկայացվել է մարտի 29-ին, և վճարումն իրականացվել է ապրիլին:

*ՀՀ Էկոնոմիկայի նախարարության* պատասխանատվությամբ 2022 թվականի առաջին եռամսյակում նախատեսված 13-ի դիմաց կատարվել է պետական բյուջեի 12 ծրագիր: Ծախսերը կազմել են 8.7 մլրդ դրամ կամ ծրագրված ցուցանիշի 76.5%‑ը: Շեղումը հիմնականում պայմանավորված է Գյուղական ենթակառուցվածքների վերականգնման և զարգացման, Անասնաբուժական ծառայությունների, Գյուղատնտեսության արդիականացման, Ճգնաժամերի հակազդման և արտակարգ իրավիճակների հետևանքների նվազեցման և վերացման, ինչպես նաև Ենթակառուցվածքների և գյուղական ֆինանսավորման աջակցության ծրագրերի կատարողականով: Նախորդ տարվա առաջին եռամսյակի համեմատ ՀՀ Էկոնոմիկայի նախարարության պատասխանատվությամբ իրականացվող ծրագրերի գծով ծախսերն աճել են 54.6%‑ով կամ շուրջ 3.1 մլրդ դրամով, որը հիմնականում պայմանավորված է Գյուղատնտեսության խթանման և Գյուղատնտեսության արդիականացման ծրագրերի շրջանակներում կատարված ծախսերի աճով:

1. *2022թ. Առաջին եռամսակում ՀՀ էկոնոմիկայի նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. առաջին եռամս-յակի փաստ** | **2022թ. առաջին եռամս-յակի ճշտված պլան** | **2022թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2022թ. առաջին եռամսյակը 2021թ. առաջին եռամսյակի նկատմամբ (%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **5,638.0** | **11,394.5** | **8,718.8** | **76.5** | **154.6** | **3,080.8** |
| Գյուղատնտեսության խթանման ծրագիր | 1,774.1 | 4,100.6 | 3,918.1 | 95.5 | 220.8 | 2,144.0 |
| Գյուղատնտեսության արդիականացման ծրագիր | 414.6 | 1,869.9 | 1,568.5 | 83.9 | 378.3 | 1,153.9 |
| Ճգնաժամերի հակազդման և արտակարգ իրավիճակների հետևանքների նվազեցման և վերացման ծրագիր | 2,397.0 | 1,927.9 | 1,635.5 | 84.8 | 68.2 | (761.5) |
| Այլ ծրագրեր | 1,052.3 | 3,496.1 | 1,596.8 | 45.7 | 151.7 | 544.4 |

Հաշվետու ժամանակահատվածում *Գյուղատնտեսության խթանման* ծրագրի շրջանակներում օգտագործվել է 3.9 մլրդ դրամ կամ նախատեսվածի 95.5%-ը: Շեղումը հիմնականում պայմանավորված է գյուղատնտեսական վարկերի տոկոսադրույքների սուբսիդավորման ծախսերի կատարողականով, որը կազմել է 94.5% կամ շուրջ 2.8 մլրդ դրամ: Վերջինս պայմանավորված է վարկի տոկոսադրույքի համար սահմանված արտոնյալ ժամկետով (վարկառուն հնարավորություն ունի օգտվելու տարեկան մինչև 6 ամիս արտոնյալ ժամկետից): 2022 թվականի առաջին եռամսյակում միջոցառման շահառուների թիվը նախատեսված 60754-ի փոխարեն կազմել է 61551, որից 59704-ը նախորդ տարիներից սուբսիդավորվող տնտեսավարող սուբյեկտներն են: Ցուցանիշի գերազանցումը պայմանավորված է ծրագրի նկատմամբ բարձր պահանջարկով:

Գյուղատնտեսության խթանման ծրագրի շրջանակներում իրականացվել են չորս միջոցառումներ, որոնցից երկուսի գծով արձանագրվել է 100% կատարողական: Մասնավորապես՝ գյուղատնտեսական հումքի մթերումների (գնումների) նպատակով ագրովերամշակման ոլորտին տրամադրվող վարկերի տոկոսադրույքների սուբսիդավորման միջոցառման շրջանակներում օգտագործվել է շուրջ 1.1 մլրդ դրամ: 2022 թվականի առաջին եռամսյակում միջոցառման շահառուների թիվը նախատեսված 129-ի փոխարեն կազմել է 128, որից 124-ը նախորդ տարիներից սուբսիդավորվող տնտեսավարող սուբյեկտներն են: 50 մլն դրամ ուղղվել է Հայաստանի Հանրապետության խաղողագործության և գինեգործության ոլորտներում վարվող պետական քաղաքականության ու զարգացման ծրագրերի իրականացման նպատակով պետական աջակցությանը: Միջոցառման շրջանակներում ամբողջությամբ իրականացվել են նախատեսված արդյունքային ցուցանիշները, իսկ մեկ արդյունքային չափորոշիչի գծով արձանագրվել է գերակատարում, ինչը պայմանավորված է նրանով, որ աշխատանքներ են իրականացվել նաև միջազգային գործընկերների աջակցությամբ:

Նախորդ տարվա առաջին եռամսյակի համեմատ Գյուղատնտեսության խթանման ծրագրի ծախսերն աճել են 2.2 անգամ կամ ավելի քան 2.1 մլրդ դրամով, որը հիմնականում պայմանավորված է գյուղատնտեսական վարկերի տոկոսադրույքների սուբսիդավորման ծախսերի 2.3 անգամ (1.6 մլրդ դրամ) աճով:

2022 թվականի առաջին եռամսյակում *Գյուղատնտեսության արդիականացման* ծրագրի շրջանակներում օգտագործվել է շուրջ 1.6 մլրդ դրամ՝ ապահովելով 83.9% կատարողական: Ծրագրի շրջանակներում իրականացվել են 11 միջոցառումներ, որոնցից հինգի գծով արձանագրվել է 100% կատարողական՝ կազմելով 792.8 մլն դրամ:

Հայաստանի Հանրապետությունում խաղողի, ժամանակակից տեխնոլոգիաներով մշակվող ինտենսիվ պտղատու այգիների և հատապտղանոցների հիմնման համար պետական աջակցության շրջանակներում մարզերում հիմնվել են 63.4 հա նոր ինտենսիվ պտղատու այգիներ: Միջոցառման ծախսերը կատարվել են 75.4%-ով՝ կազմելով 348.5 մլն դրամ: Շեղումը պայմանավորված է փոխհատուցման համար պայմանագրերի ուշ կնքման հանգամանքով:

Փոքր և միջին ջերմոցային տնտեսությունների ներդրման պետական աջակցության միջոցառման շրջանակներում կառուցվել են 2 ջերմոցներ 0.3 հա ընդհանուր տարածքով՝ նախատեսված 8-ի և 1 հա-ի փոխարեն: Ծախսերը կազմել են 15.1 մլն դրամ կամ ծրագրված ցուցանիշի 15.1%-ը: Շեղումը պայմանավորված է նրանով, որ 6 ջերմատնային տնտեսությունների կառուցման աշխատանքները հիմնականում ավարտվել են, սակայն ներկայացված փաստաթղթերում առկա թերությունների հետևանքով դրանք վերադարձվել են շտկումների:

Փոքր և միջին «Խելացի» անասնաշենքերի կառուցման կամ վերակառուցման և դրանց տեխնոլոգիական ապահովմանը պետական աջակցության միջոցառման շրջանակներում պետական աջակցություն են ստացել նախորդ տարիներին կառուցված կամ վերակառուցված 4 անասնաշենքեր՝ նախատեսված 25-ի դիմաց: Ծախսերը կատարվել են 50.5%-ով՝ կազմելով շուրջ 47.8 մլն դրամ: Շեղումը պայմանավորված է շինարարական ապրանքների թանկացումների հետևանքով կառուցման աշխատանքների ժամանակավոր դադարեցմամբ կամ ձգձգմամբ: Բացի այդ, համայնքների խոշորացման գործընթացով պայմանավորված` ձգձգվել է մի քանի անասնաշենքերի շինարարական ավարտական ակտերի ձեռքբերումը:

Հաշվետու ժամանակահատվածում Հայաստանի Հանրապետության ագրոպարենային ոլորտի սարքավորումների ֆինանսական վարձակալության՝ լիզինգի պետական աջակցության միջոցառման շահառուների թիվը նախատեսված 251-ի փոխարեն կազմել է 453, որից 430-ը նախորդ տարիներից սուբսիդավորվող տնտեսավարող սուբյեկտներն են: Ծրագրված ցուցանիշի գերազանցումը պայմանավորված է կորոնավիրուսի պայմաններում մինչև 2021 թվականի դեկտեմբերի 31-ը վարկավորման զրոյական տոկոսադրույքի սահմանման արդյունքում ծրագրի նկատմամբ մեծ պահանջարկով: Միջոցառմանն ուղղվել է 351.6 մլն դրամ՝ ապահովելով 96.2% կատարողական: Շեղումը պայմանավորված է նրանով, որ առկա միջոցների հաշվին հնարավոր չէր բավարարել խոշոր գումարով (213 մլն դրամ) ներկայացված ֆինանսավորման հայտը:

Հայաստանի Հանրապետությունում խաղողի, ժամանակակից տեխնոլոգիաներով մշակվող ինտենսիվ պտղատու այգիների և հատապտղանոցների հիմնման համար վարկային տոկոսադրույքների սուբսիդավորման միջոցառման շրջանակներում նախատեսված 986.7 հա-ի դիմաց փաստացի կատարվել է 1549.4 հա նախորդ տարիներին հիմնված ինտենսիվ պտղատու այգիների համար նպատակային վարկերի տոկոսադրույքների սուբսիդավորում: Ծրագրված ցուցանիշի գերազանցումը պայմանավորված է կորոնավիրուսի պայմաններում մինչև 2021 թվականի դեկտեմբերի 31-ը վարկավորման զրոյական տոկոսադրույքի սահմանման արդյունքում ծրագրի նկատմամբ մեծ պահանջարկով: Միջոցառման ծախսերն իրականացվել են նախատեսված ծավալով՝ կազմելով 300 մլն դրամ:

Հայաստանի Հանրապետությունում ինտենսիվ այգեգործության զարգացման նպատակով սուբսիդավորման շրջանակներում նախատեսված 90 հա-ի դիմաց փաստացի կատարվել է 790.17 հա նոր ինտենսիվ պտղատու այգիների համար նպատակային վարկերի տոկոսադրույքների սուբսիդավորում: Ծրագրված ցուցանիշի գերազանցումը պայմանավորված է միջոցառման պայմանների բարելավման արդյունքում ծրագրի նկատմամբ մեծ հետաքրքրությամբ: Միջոցառման ծախսերը կազմել են 300 մլն դրամ՝ ապահովելով 100% կատարողական:

Նախորդ տարվա առաջին եռամսյակի համեմատ Գյուղատնտեսության արդիականացման ծրագրի ծախսերն աճել են 3.8 անգամ կամ շուրջ 1.2 մլրդ դրամով, որը հիմնականում պայմանավորված է Հայաստանի Հանրապետությունում խաղողի, ժամանակակից տեխնոլոգիաներով մշակվող ինտենսիվ պտղատու այգիների և հատապտղանոցների հիմնման համար պետական աջակցության և վարկային տոկոսադրույքների սուբսիդավորման, Հայաստանի Հանրապետության ագրոպարենային ոլորտի սարքավորումների ֆինանսական վարձակալության` լիզինգի պետական աջակցության ծրագրի գծով ծախսերի աճով, ինչպես նաև Հայաստանի Հանրապետությունում ինտենսիվ այգեգործության զարգացման նպատակով սուբսիդավորման համար հաշվետու ժամանակահատվածում միջոցների հատկացմամբ, որոնք 2021 թվականի առաջին եռամսյակում չէին նախատեսվել:

2022 թվականի առաջին եռամսյակում *Ճգնաժամերի հակազդման և արտակարգ իրավիճակների հետևանքների նվազեցման և վերացման* ծրագրի շրջանակներում օգտագործվել է 1.6 մլրդ դրամ՝ ապահովելով 84.8% կատարողական: Շեղումը հիմնականում պայմանավորված է Կորոնավիրուսի (COVID-19) տնտեսական հետևանքների չեզոքացման 24-րդ միջոցառման շրջանակներում աջակցության տրամադրման և Հայաստանի Հանրապետությունում աշնանացան ցորենի արտադրության խթանման նպատակով սուբսիդավորման միջոցառումների կատարողականով: Առաջին միջոցառման շրջանակներում միջոցները նախատեսվել են կոնյակի սպիրտ և շշալցված կոնյակ իրացնող (հարյուր հազար լիտրից ավելի) տնտեսավարող սուբյեկտներին պետական տուրքի գծով կատարված վճարների փոխհատուցման նպատակով: Միջոցառման շրջանակներում աջակցություն է տրամադրվել մեծածավալ իրացում ունեցող 5 տնտեսավարողների՝ նրանց կողմից իրացված 2451 հազար լիտր կոնյակի սպիրտի համար՝ նախատեսված 3694 հազար լիտրի փոխարեն: Ծախսերը կազմել են 229.8 մլն դրամ կամ ծրագրային ցուցանիշի 62.2%-ը: Ցածր ցուցանիշները պայմանավորված են Վերին Լարսի անցակետի տևական ժամանակով փակ լինելու հանգամանքով, որի հետևանքով իրացվել է նախատեսվածից քիչ քանակությամբ կոնյակի սպիրտ:

Հայաստանի Հանրապետությունում աշնանացան ցորենի արտադրության խթանման նպատակով սուբսիդավորման միջոցառման շրջանակներում իրականացվում է կորոնավիրուսի տնտեսական հետևանքների մեղմման նպատակով աշնանացան ցորենի սերմերի գնի մասնակի սուբսիդավորում: Հաշվետու ժամանակահատվածում սուբսիդիաներ են տրամադրվել նախորդ տարի ձեռք բերված 1462.13 տոննա աշնանացան ցորենի սերմնանյութի համար՝ նախատեսված 2760 տոննայի դիմաց: Միջոցառման ծախսերը կազմել են շուրջ 96.7 մլն դրամ կամ նախատեսվածի 45.3%-ը: Ցածր կատարողականը պայմանավորված է նրանով, որ ՀՀ կառավարության թիվ 351-Ն որոշմամբ, որն ուժի մեջ է մտել մարտի 25-ին, միջոցառմանը հատկացվել են շուրջ 213.3 մլն դրամ միջոցներ, սակայն ժամանակի սղության հետևանքով վճարումները կատարվել են մասնակիորեն:

Հաշվետու ժամանակահատվածում Կորոնավիրուսի (COVID-19) տնտեսական հետևանքների չեզոքացման հետևանքով տրամադրված վարկերի տոկոսադրույքների սուբսիդավորման Միջոցառման շրջանակներում հաշվետու ժամանակահատվածում աջակցություն է ստացել 1053 տնտեսավարող՝ կանխատեսված 1052-ի փոխարեն: Ծախսերը կազմել են 1.3 մլրդ դրամ՝ ապահովելով 97.9% կատարողական: Շեղումը պայմանավորված է հունվար ամսին միջոցառման պայմանների փոփոխություններով, որոնց արդյունքում միջոցառմանը միացել են նախատեսվածից պակաս թվով ֆինանսական կառույցներ, իսկ վարկերի տրամադրման գործընթացը սկսվել է մարտ ամսից:

Նախորդ տարվա առաջին եռամսյակի համեմատ Ճգնաժամերի հակազդման և արտակարգ իրավիճակների հետևանքների նվազեցման և վերացման ծրագրի ծախսերը նվազել են 31.8%‑ով կամ 761.5 մլն դրամով, որը հիմնականում պայմանավորված է 2021 թվականի առաջին եռամսյակում Կորոնավիրուսի (COVID-19) տնտեսական հետևանքների չեզոքացման 23-րդ միջոցառման շրջանակներում աջակցության տրամադրման և Կորոնավիրուսով (COVID-19) պայմանավորված մեկուսացված անձանց կեցության ապահովման ծախսերով:

ՀՀ էկոնոմիկայի նախարարության կողմից իրականացված այլ ծրագրերից *Էկոնոմիկայի ոլորտում պետական քաղաքականության մշակման, ծրագրերի համակարգման և մոնիտորինգի* ծրագրին ուղղվել է շուրջ 386.1 մլն դրամ՝ կազմելով ծրագրված ցուցանիշի 80.7%-ը: Շեղումը հիմնականում պայմանավորված է էկոնոմիկայի ոլորտում պետական քաղաքականության մշակման, ծրագրերի համակարգման և մոնիտորինգի միջոցառման կատարողականով: Նշված միջոցառման շրջանակներում օգտագործվել է նախատեսված միջոցների 82.5%-ը՝ շուրջ 341.6 մլն դրամ, որը հիմնականում պայմանավորված է կառուցվածքային փոփոխությունների արդյունքում թափուր հաստիքների առկայության հետևանքով աշխատանքի վարձատրության ծախսերի տնտեսումներով:

Էկոնոմիկայի ոլորտում պետական քաղաքականության մշակման, ծրագրերի համակարգման և մոնիտորինգի ծրագրի շրջանակներում հատկացված միջոցներն ուղղվել են թվով յոթ միջոցառումների իրականացմանը: Հատկացված միջոցներից շուրջ 24.6 մլն դրամն օգտագործվել է Առևտրի համաշխարհային կազմակերպությունում (ԱՀԿ) և oտարերկրյա պետություններում ՀՀ առևտրային ներկայացուցիչների նպատակների և խնդիրների իրագործման միջոցառման համար, որը կազմել է ծրագրված ցուցանիշի 98.4%-ը: Շեղումը պայմանավորված է արտարժույթի կանխատեսված և փաստացի փոխարժեքների տարբերությամբ:

Նախորդ տարվա նույն ժամանակահատվածի համեմատ Էկոնոմիկայի ոլորտում պետական քաղաքականության մշակման, ծրագրերի համակարգման և մոնիտորինգի ծրագրի գծով ծախսերն աճել են 2.2%-ով կամ 8.2 մլն դրամով, որը հիմնականում պայմանավորված է հաշվետու եռամսյակում ԱՀԿ-ում և oտարերկրյա պետություններում ՀՀ առևտրային ներկայացուցիչների նպատակների և խնդիրների իրագործման միջոցառմանն ուղղված ծախսերով, որոնց գծով 2021 թվականի առաջին եռամսյակում նախատեսված միջոցները չէին օգտագործվել: Միաժամանակ, նախորդ տարվա առաջին եռամսյակի համեմատ էկոնոմիկայի ոլորտում պետական քաղաքականության մշակման, ծրագրերի համակարգման և մոնիտորինգի միջոցառման ծախսերը նվազել են 7.7%-ով կամ 28.5 մլն դրամով:

*Անասնաբուժական ծառայությունների* ծրագրի շրջանակներում օգտագործվել է շուրջ 376.6 մլն դրամ կամ նախատեսված միջոցների 44.2%‑ը, որը հիմնականում պայմանավորված է Հայաստանի Հանրապետությունում խոշոր եղջերավոր կենդանիների համարակալման և հաշվառման համար նախատեսված 252.4 մլն դրամ միջոցները չօգտագործելու հանգամանքով: Վերջինս պայմանավորված է գնման երկարատև գործընթացով: Հայտարարված 3 մրցույթներից առաջին մրցույթի հաղթած մասնակիցը հրաժարվել է կնքել պայմանագիր, երկրորդ մրցույթը համարվել է չկայացած, իսկ երրորդ մրցույթի մասնակցի կողմից բողոքարկման հետևանքով գնման գործընթացը կասեցվել է: Անասնաբուժական ծառայությունների ծրագրի ցածր կատարողականը մասամբ պայմանավորված է նաև գյուղատնտեսական կենդանիների պատվաստման ծախսերի 60.7% կատարողականով, որի շրջանակներում օգտագործվել է շուրջ 315.6 մլն դրամ: Միջոցառման շրջանակներում իրականացվել են 132326 ախտորոշման և 525129 կանխարգելիչ (պատվաստումներ) միջոցառումներ՝ նախատեսված համապատասխանաբար 184134-ի և 666767-ի դիմաց: Միջոցառման ցածր կատարողականը պայմանավորված է անբարենպաստ եղանակային պայմաններով, առանձին ախտորոշիչների համար մրցույթների չկայացման, ինչպես նաև տարածաշրջանային լաբորատորիաների աշխատանքների՝ նախատեսված ժամկետից ուշ սկսելու հանգամանքով, ինչպես նաև որոշ համայնքերի խոշորացման գործընթացի արդյունքում առաջացած խոչընդոտներով:

Նախորդ տարվա առաջին եռամսյակի համեմատ Անասնաբուժական ծառայությունների ծրագրի ծախսերն աճել են 4.7 անգամ կամ 296.8 մլն դրամով, որը հիմնականում պայմանավորված է գյուղատնտեսական կենդանիների պատվաստման ծախսերի 6.3 անգամ (265.8 մլն դրամ) աճով:

Հաշվետու ժամանակահատվածում *Գյուղական ենթակառուցվածքների վերականգնման և զարգացման* ծրագրի շրջանակներում օգտագործվել է 356.7 մլն դրամ կամ նախատեսված միջոցների 30.8%‑ը: Ծրագիրն իրականացվում է միջազգային կազմակերպությունների և օտարերկրյա պետությունների աջակցությամբ: Ցածր կատարողականը հիմնականում պայմանավորված է Համաշխարհային բանկի աջակցությամբ իրականացվող Համայնքների գյուղատնտեսական ռեսուրսների կառավարման և մրցունակության երկրորդ ծրագրի կատարողականով, որը կազմել է 35% կամ 303.1 մլն դրամ: Նշված գումարից 234.1 մլն դրամն ուղղվել է ծրագրի շրջանակներում գյուղական ենթակառուցվածքների վերականգնման և/կամ զարգացման նպատակով տրանսֆերտների տրամադրմանը՝ կազմելով ծրագրված ցուցանիշի 39.6%-ը՝ պայմանավորված շինարարական աշխատանքների և գյուղատնտեսական տեխնիկայի ձեռքբերման մրցույթների անցկացման երկար ընթացակարգով և որոշ կոոպերատիվների կողմից ներդրումների ուշացմամբ: Միջոցառման շրջանակներում ձեռք է բերվել 22 հատ գյուղատնտեսական տեխնիկա: Ծրագրի համակարգման և ղեկավարման ծախսերը կատարվել են 25.1%‑ով՝ կազմելով 69 մլն դրամ, որը պայմանավորված է համաձայնագրում կատարված փոփոխությամբ, որով երկարաձգվել է ծրագրի վերջնաժամկետը` սահմանելով 2022 թվականի հոկտեմբերի 31-ը: Արդյունքում բիզնես ծրագրերի, կառավարչական, մասնագիտական ծառայությունների, տրանսպորտային նյութերի ծախսերը կատարվել են մասնակիորեն:

Վերակառուցման և զարգացման միջազգային բանկի աջակցությամբ իրականացվող «Գյուղատնտեսության ոլորտում քաղաքականության մոնիթորինգի և գնահատման կարողությունների զարգացում» դրամաշնորհային ծրագրի շրջանակներում օգտագործվել է 45.9 մլն դրամ կամ նախատեսված միջոցների 26.3%‑ը: Ծրագրի շրջանակներում գյուղատնտեսության քաղաքականության փաստահենք վերլուծության իրականացմանն ուղղված ծախսերի 31.3% կատարողականը պայմանավորված է դոնորի կողմից մրցութային փաթեթի ուշ հաստատմամբ, ինչի հետևանքով ծառայությունների թվով 7 պայմանագրերը կնքվել են հաշվետու եռամսյակի վերջում: Միջոցառման շրջանակներում վերապատրաստվել են ՀՀ էկոնոմիկայի նախարարության 12 աշխատակիցներ: Ծրագրի աշխարհագրական թվայնացված համակարգի ներդրման համար նախատեսված 28 մլն դրամ միջոցները չեն օգտագործվել՝ պայմանավորված նրանով, որ հայտարարված մրցույթի նախահաշվային արժեքը գերազանցել է հատկացված ֆինանսական միջոցները, նախատեսվում է ներգրավել լրացուցիչ ֆինանսական միջոցներ:

Չեն օգտագործվել Զարգացման ֆրանսիական գործակալության աջակցությամբ ՀՀ Արարատի և Արմավիրի մարզերում ժամանակակից պահանջներին համապատասխան ոռոգման համակարգերի ներդրման և զարգացման դրամաշնորհային ծրագրի շրջանակներում նախատեսված 108.6 մլն դրամ միջոցները, որը պայմանավորված է մրցութային գործընթացի՝ նախատեսվածից երկար տևողությամբ:

Նախորդ տարվա առաջին եռամսյակի համեմատ Գյուղական ենթակառուցվածքների վերականգնման և զարգացման ծրագրի ծախսերն աճել են 2.1 անգամ կամ 184 մլն դրամով՝ հիմնականում պայմանավորված Համաշխարհային բանկի աջակցությամբ իրականացվող Համայնքների գյուղատնտեսական ռեսուրսների կառավարման և մրցունակության երկրորդ ծրագրի շրջանակներում կատարված ծախսերի 2.3 անգամ (168.6 մլն դրամ) աճով:

2022 թվականի առաջին եռամսյակում *Զբոսաշրջության զարգացման* ծրագրի ծախսերը կազմել են շուրջ 295.9 մլն դրամ՝ ապահովելով 76.4% կատարողական: Շեղումը հիմնականում պայմանավորված է Համաշխարհային բանկի աջակցությամբ իրականացվող տեղական տնտեսության և ենթակառուցվածքների զարգացման ծրագրի կատարողականով, որը կազմել է 81.7% կամ շուրջ 257.8 մլն դրամ: Ծրագրի կառավարման մասով կատարողականը կազմել է 71.9% կամ 11.8 մլն դրամ, որը պայմանավորված է աշխատակազմի ոչ լրիվ համալրման հետևանքով միջոցների տնտեսմամբ, նախատեսվածից պակաս քանակով գործուղումներով, ինչպես նաև գործառնական ծախսերի տնտեսմամբ: Ծրագրի շրջանակներում ՀՀ տարբեր մարզերում զբոսաշրջության հետ կապված ենթակառուցվածքների բարելավմանն ուղղված միջոցառումների գծով ծախսերը կազմել են 246 մլն դրամ՝ ապահովելով 82.3% կատարողական: Վերջինս պայմանավորված է անբարենպաստ եղանակային պայմանների, շինանյութերի գների աճի և լոգիստիկ շղթաների խափանման հետևանքով մի քանի ընթացիկ ծրագրերում շինարարական աշխատանքների ժամանակավոր դադարեցմամբ:

Նախորդ տարվա առաջին եռամսյակի համեմատ Զբոսաշրջության զարգացման ծրագրի գծով ծախսերն աճել են 8.8%-ով կամ 23.8 մլն դրամով, ինչը հիմնականում պայմանավորված է Համաշխարհային բանկի աջակցությամբ իրականացվող տեղական տնտեսության և ենթակառուցվածքների զարգացման ծրագրի ծախսերի 6.4% (15.6 մլն դրամ) աճով:

Հաշվետու ժամանակահատվածում *Ենթակառուցվածքների և գյուղական ֆինանսավորման* *աջակցության* ծրագրի ծախսերը կատարվել են 39.6%-ով՝ կազմելով 145.1 մլն դրամ: Ծրագիրն իրականացվում է արտաքին աջակցությամբ: Ցածր կատարողականը հիմնականում պայմանավորված է Գլոբալ էկոլոգիական հիմնադրամի աջակցությամբ իրականացվող Հայաստանում արտադրողականության աճին ուղղված հողերի կայուն կառավարման դրամաշնորհային ծրագրի կատարողականով, որը կազմել է 42.7% կամ 108.5 մլն դրամ: Նշված գումարն օգտագործվել է ծրագրի շրջանակներում ֆինանսական փաթեթների տրամադրման համար՝ ապահովելով 56.7% կատարողական: Միջոցառման շրջանակներում ապրանքային տեսքով ֆինանսական փաթեթներ են տրամադրվել 55 փոքր գյուղացիական տնտեսավարողների՝ նախատեսված 20-ի փոխարեն, որը պայմանավորված է տրամադրված ֆինանսական փաթեթների ցածր արժեքով: Ծախսերի ցածր կատարողականը պայմանավորված է նրանով, որ մրցութային գործընթացի հետաձգման հետևանքով մատակարարների հետ պայմանագրերը կնքվել են փետրվար ամսին: Արդյունքում ապրանքների մատակարարումը մեկնարկել է մարտ ամսին և գտնվում է ընթացքի մեջ: Տվյալ դրամաշնորհային ծրագրի շրջանակներում կայուն գյուղատնտեսական համակարգերում և տեխնոլոգիաներում ներդրումների համար նախատեսված 62.6 մլն դրամ միջոցները չեն օգտագործվել: Միջոցառման շրջանակներում դեգրադացված հողերի վերականգնման աշխատանքների իրականացման մրցութային փաթեթը դոնորի կողմից հաստատվել է մարտ ամսին, հայտարարվել է մրցույթ, որը կամփոփվի երկրորդ եռամսյակում, և կմեկնարկեն աշխատանքները:

Նախորդ տարվա առաջին եռամսյակի համեմատ Ենթակառուցվածքների և գյուղական ֆինանսավորման աջակցության ծրագրի ծախսերն աճել են 37.1%-ով կամ շուրջ 39.3 մլն դրամով՝ հիմնականում պայմանավորված Գլոբալ էկոլոգիական հիմնադրամի աջակցությամբ իրականացվող Հայաստանում արտադրողականության աճին ուղղված հողերի կայուն կառավարման դրամաշնորհային ծրագրի շրջանակներում ֆինանսական փաթեթների տրամադրման ծախսերի 76% (46.9 մլն դրամ) աճով:

*ՀՀ արտաքին գործերի նախարարության* պատասխանատվությամբ 2022 թվականի առաջին եռամսյակի ընթացքում կատարվել է պետական բյուջեի 5 ծրագիր, որոնց գծով ծախսերը կազմել են 4.2 մլրդ դրամ կամ ծրագրված ցուցանիշի 96.4%‑ը: Ծրագրված ցուցանիշից շեղումը հիմնականում պայմանավորված է Օտարերկրյա պետություններում ՀՀ դիվանագիտական ծառայության մարմինների գործունեության կազմակերպման ու իրականացման ծրագրի կատարողականով: Նախորդ տարվա նույն ժամանակահատվածի համեմատ նախարարության պատասխանատվությամբ կատարված ծրագրերի գծով ծախսերն աճել են 10.3%‑ով կամ 393.4 մլն դրամով՝ հիմնականում պայմանավորված Օտարերկրյա պետություններում ՀՀ դիվանագիտական ծառայության մարմինների գործունեության կազմակերպման ու իրականացման և Արտաքին գործերի ոլորտում Կառավարության քաղաքականության մշակման և իրականացման ծրագրերի շրջանակներում կատարված ծախսերի աճով:

1. *2022թ. առաջին եռամսյակում ՀՀ արտաքին գործերի նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. առաջին եռամս-յակի փաստ** | **2022թ. առաջին եռամս-յակի ճշտված պլան** | **2022թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2022թ. առաջին եռամսյակը 2021թ. առաջին եռամսյակի նկատմամբ (%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **3,833.8** | **4,383.0** | **4,227.2** | **96.4** | **110.3** | **393.4** |
| Արտաքին գործերի ոլորտում Կառավարության քաղաքականության մշակում և իրականացում | 307.8 | 468.3 | 460.9 | 98.4 | 149.8 | 153.1 |
| Համագործակցություն միջազգային կազմակերպությունների հետ | 545.4 | 560.5 | 559.3 | 99.8 | 102.5 | 13.9 |
| Օտարերկրյա պետություններում ՀՀ դիվանագիտական ծառայության մարմինների գործունեության կազմակերպում և իրականացում | 2,874.5 | 3,246.8 | 3,100.2 | 95.5 | 107.9 | 225.7 |
| Այլ ծրագրեր | 116.8 | 107.4 | 106.7 | 99.3 | 91.4 | 10.1 |

2022 թվականի առաջին եռամսյակում *Օտարերկրյա պետություններում ՀՀ դիվանագիտական ծառայության մարմինների գործունեության կազմակերպման և իրականացման* ծրագրի շրջանականերում ծախսերը կազմել են շուրջ 3.1 մլրդ դրամ՝ 95.5%-ով ապահովելով ծրագրի կատարումը: Տարբերությունը հիմնականում պայմանավորված է դիվանագիտական անձնակազմի ռոտացիայով և դեսպանությունների պահպանման համար կատարվող մի շարք վճարումներ հաջորդ եռամսյակում կատարելու հանգամանքով: Նախորդ տարվա նույն ժամանակահատվածի համեմատ տվյալ ծրագրի ծախսերն աճել են 7.9%-ով կամ 225.7 մլն դրամով:

Հաշվետու ժամանակահատվածում 559.3 դրամ ուղղվել է *Միջազգային կազմակերպությունների հետ համագործակցության* ծրագրին` 99.8%-ով ապահովելով ծրագրային ցուցանիշը: Ծրագրի շրջանակներում օգտագործված միջոցները հիմնականում ուղղվել են միջազգային կազմակերպություններին ՀՀ անդամակցության վճարներին: Նախորդ տարվա առաջին եռամսյակի համեմատ Միջազգային կազմակերպությունների հետ համագործակցության ծրագրի ծախսերն աճել են 2.5%-ով կամ 13.9 մլն դրամով։

*Արտաքին գործերի ոլորտում Կառավարության քաղաքականության մշակման և իրականացման* ծախսերը հաշվետու ժամանակահատվածում կազմել են 460.9 մլն դրամ կամ նախատեսվածի 98.4%-ը: Շեղումը հիմնականում «Կառավարության արտաքին քաղաքականության մշակում և իրագործման ապահովում» միջոցառման գծով է, որի շրջանակներում օգտագործվել է 432.1 մլն դրամ կամ նախատեսված միջոցների 98.7%-ը: Ծրագրված ցուցանիշներից շեղումը պայմանավորված է աշխարհաքաղաքական իրավիճակի և համաճարակային սահմանափակումների պատճառով տեղեկատվական ծառայությունների ձեռքբերումը հաջորդ եռամսյակ տեղափոխելու հանգամանքով: Նախորդ տարվա առաջին եռամսյակի համեմատ ծրագրի ծախսերում արձանագրվել է 49.8% (153.1 մլն դրամ) աճ՝ հիմնականում պայմանավորված հիմնականում «Կառավարության արտաքին քաղաքականության մշակում և իրագործման ապահովում» միջոցառման ծախսերի աճով:

2022 թվականի առաջին եռամսյակում ՀՀ արտաքին գործերի նախարարության պատասխանատվությամբ իրականացվող այլ ծրագրերին տրամադրված 107.4 մլն դրամից 67.4 մլն դրամն ուղղվել է *Միջազգային հարաբերությունների և դիվանագիտության ոլորտում մասնագետների պատրաստման և վերապատրաստման* ծրագրին, որն օգտագործվել է նախատեսված ծավալով: Ծրագրի շրջանակներում նախատեսված 2 վերապատրաստման ծրագրերի փոխարեն իրականացվել է 1-ը, որի շրջանակներում վերապատրաստվել է 21 աշխատակից՝ նախատեսված 30‑ի փոխարեն. դիվանագետների վերապատրաստման ծրագիրը մեկնարկելու է մայիսին: Նախորդ տարվա առաջին եռամսյակի համեմատ նշված ծախսերը նվազել են 12.4%-ով (9.5 մլն դրամով):

*Հայաստանի Հանրապետությունում և օտարերկրյա պետություններում արարողակարգային միջոցառումների իրականացման* նպատակով օգտագործվել է 39.3 մլն դրամ՝ կազմելով ծրագրային ցուցանիշի 98.2%-ը, որը պայմանավորված է կապի ծառայությունների գծով, ինչպես նաև օտարերկրյա պատվիրակությունների ՀՀ կատարած այցերի հետաձգման արդյունքում առաջացած խնայողություններով։ Նախորդ տարվա նույն ժամանակահատվածի համեմատ ծրագրի ծախսերն աճել են 35.2%-ով (10.2 մլն դրամով):

*ՀՀ շրջակա միջավայրի նախարարության* պատասխանատվությամբ 2022 թվականի առաջին եռամսյակի ընթացքում կատարվել է պետական բյուջեի 5 ծրագիր, որոնց գծով ծախսերը կազմել են ավելի քան 1.1 մլրդ դրամ կամ նախատեսվածի 94.8%‑ը: Շեղումը պայմանավորված է Շրջակա միջավայրի ոլորտում պետական քաղաքականության մշակման, ծրագրերի համակարգման և մոնիտորինգի ու Անտառների կառավարման ծրագրերի կատարողականներով: Նախորդ տարվա առաջին եռամսյակի համեմատ արձանագրվել է նախարարության պատասխանատվությամբ իրականացվող ծրագրերի շրջանակներում կատարված ծախսերի 4.9% (59.6 մլն դրամ) նվազում՝ պայմանավորված Բնական պաշարների և բնության հատուկ պահպանվող տարածքների կառավարման և պահպանման ծրագրի ծախսերի նվազմամբ:

1. *2022թ. առաջին եռամսյակում ՀՀ շրջակա միջավայրի նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. առաջին եռամս-յակի փաստ** | **2022թ. առաջին եռամս-յակի ճշտված պլան** | **2022թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2022թ. առաջին եռամսյակը 2021թ. առաջին եռամսյակի նկատմամբ (%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **1,204.5** | **1,208.1** | **1,144.9** | **94.8** | **95.1** | **(59.6)** |
| Շրջակա միջավայրի ոլորտում պետական քաղաքականության մշակում, ծրագրերի համակարգում և մոնիտորինգ | 178.7 | 216.2 | 186.0 | 86.0 | 104.1 | 7.3 |
| Բնական պաշարների և բնության հատուկ պահպանվող տարածքների կառավարում և պահպանում | 399.2 | 233.1 | 233.1 | 100.0 | 58.4 | (166.1) |
| Անտառների կառավարում | 264.0 | 344.2 | 311.3 | 90.4 | 117.9 | 47.3 |
| Այլ ծրագրեր | 362.6 | 414.5 | 414.5 | 100.0 | 114.3 | 51.9 |

Հաշվետու ժամանակահատվածում *Շրջակա միջավայրի ոլորտում պետական քաղաքականության մշակման, ծրագրերի համակարգման և մոնիտորինգի* ծրագրի շրջանակներում օգտագործվել է 186 մլն դրամ, որը կազմել է ծրագրված ցուցանիշի 86%-ը: Շեղումը հիմնականում պայմանավորված է ձեռք բերված ապրանքների ու ծառայությունների դիմաց վճարումների մի մասը ապրիլ ամսին կատարելու հանգամանքով: Նախորդ տարվա նույն ժամանակահատվածի համեմատ ծրագրի ծախսերն աճել են 4.1%-ով կամ 7.3 մլն դրամով՝ հիմնականում պայմանավորված ՀՀ շրջակա միջավայրի նախարարության տեխնիկական կարողությունների ընդլայնման նպատակով միջոցների հատկացմամբ, որոնք նախորդ տարի նախատեսված չեն եղել:

*Բնական պաշարների և բնության հատուկ պահպանվող տարածքների կառավարման և պահպանման* ծրագրի շրջանակներում հաշվետու ժամանակահատվածում նախատեսված միջոցներն օգտագործվել են ամբողջ ծավալով և կազմել 233.1 մլն դրամ: Բնական պաշարների և բնության հատուկ պահպանվող տարածքների կառավարման և պահպանման ծրագրի շրջանակներում 231.9 մլն դրամ (ծրագրվածի 100%-ը) ուղղվել է բնության հատուկ պահպանվող տարածքների («Սևան», «Դիլիջան», «Արփի լիճ» ազգային պարկերի, «Խոսրովի անտառ» պետական արգելոցի, Արգելոցապարկային համալիր և Զանգեզուր կենսոլորտային համալիր ԲՀՊ տարածքների) պահպանությանը, դրանցում գիտական ուսումնասիրությունների և անտառատնտեսական աշխատանքների կատարմանը: Նշված միջոցառումների շրջանակներում հիմնականում ապահովվել են նախատեսված արդյունքային չափորոշիչները, որոշ չափորոշիչների գծով արձանագրվել է ծրագրված ցուցանիշների գերազանցում: Նախորդ տարվա առաջին եռամսյակի համեմատ Բնական պաշարների և բնության հատուկ պահպանվող տարածքների կառավարման և պահպանման ծրագրի ծախսերը նվազել են 41.6%-ով կամ 166.1 մլն դրամով՝ հիմնականում պայմանավորված 2021 թվականին Գերմանիայի զարգացման վարկերի բանկի (KFW) աջակցությամբ ՀՀ Սյունիքի մարզի բնության հատուկ պահպանվող տարածքների կառավարման բարելավմանն ուղղված ծրագրերի ավարտով:

Հաշվետու ժամանակահատվածում 311.3 մլն դրամ է օգտագործվել *Անտառների կառավարման* ծրագրի շրջանակներում՝ ապահովելով ծրագրված ցուցանիշի 90.4%-ը: Շեղումը մասամբ առաջացել է Անտառային ոլորտում քաղաքականության մշակման և աջակցության ծառայությունների ու ծրագրերի համակարգման ծախսերում, որոնք կազմել են 29.9 մլն դրամ կամ ծրագրված ցուցանիշի 61.8%-ը՝ պայմանավորված ՀՀ շրջակա միջավայրի նախարարության Անտառային կոմիտեի և «Հայանտառ» ՊՈԱԿ-ի կողմից տարածքի համատեղ օգտագործմամբ, ինչի արդյունքում որոշ ծախսերի գծով նախատեսված միջոցները տնտեսվել են, ինչպես նաև թափուր հաստիքների առկայությամբ: Անտառների կառավարման ծրագրի կատարողականը պայմանավորված է նաև «Անտառկառավարման պլանների կազմում» միջոցառման ծախսերի կատարողականով, որը կազմել է 86.8% կամ 40.9 մլն դրամ և պայմանավորված է մրցույթի արդյունքում առաջացած տնտեսմամբ, իսկ Անտառվերականգնման և անտառապատման համար հատկացված 8.3 մլն դրամը չի օգտագործվել, քանի որ աշխատանքները եղանակային անբարենպաստ պայմանների պատճառով չեն կատարվել:

Անտառների կառավարման ծրագրի միջոցառումների շրջանակներում նախատեսված արդյունքային չափորոշիչները հիմնականում ապահովվել են: Ծրագրին հատկացված միջոցների հիմնական մասը՝ 240.4 մլն դրամը, տրամադրվել է անտառպահպանական ծառայություններին՝ ապահովելով 100% կատարողական: Միջոցառման շրջանակներում ապահովվել է 342.4 հազար հա անտառային տարածքների պահպանում:

Նախորդ տարվա առաջին եռամսյակի համեմատ Անտառների կառավարման ծրագրի ծախսերն աճել են 17.9%-ով կամ 47.3 մլն դրամով՝ հիմնականում պայմանավորված Անտառկառավարման պլանների կազմման միջոցառման շրջանակներում կատարված ծախսերի աճով:

2022 թվականի առաջին եռամսյակում ՀՀ շրջակա միջավայրի նախարարության պատասխանատվությամբ իրականացվող այլ ծրագրերին տրամադրված 414.5 մլն դրամից 337.4 մլն դրամն օգտագործվել է *Շրջակա միջավայրի վրա ազդեցության գնահատման և մոնիթորինգի* ծրագրի շրջանակներում, որը կատարվել է 100%-ով: Ծրագրի շրջանակներում օգտագործված միջոցների հիմնական մասը՝ 323.5 մլն դրամը հատկացվել է հիդրոօդերևութաբանությանը, շրջակա միջավայրի մոնիթորինգին և տեղեկատվության ապահովմանը: 2021 թվականի առաջին եռամսյակի համեմատ Շրջակա միջավայրի վրա ազդեցության գնահատման և մոնիթորինգի ծրագրի ծախսերն աճել են 17.7%-ով (50.8 մլն դրամով)՝ հիմնականում պայմանավորված հիդրոօդերևութաբանության, շրջակա միջավայրի մոնիթորինգի և տեղեկատվության ապահովման ծախսերի աճով:

*Բնագիտական նմուշների պահպանության և ցուցադրության* ծրագրին հաշվետու ժամանակահատվածում պետական բյուջեից տրամադրվել է 77.1 մլն դրամ՝ կազմելով ծրագրված ցուցանիշի 100%-ը: Նշված գումարից 68.7 մլն դրամն ուղղվել է կենդանաբանական այգու ցուցադրություններին, 8.5 մլն դրամը՝ բնագիտական նմուշների պահպանությանը և ցուցադրությանը: Նախորդ տարվա նույն ժամանակահատվածի համեմատ ծրագրի ծախսերն աճել են 1.4%-ով (1.1 մլն դրամով):

*ՀՀ կրթության, գիտության, մշակույթի և սպորտի նախարարության* պատասխանատվության ներքո 2022 թվականի առաջին եռամսյակի ընթացքում իրականացվել են 21 ծրագրեր, որոնց շրջանակներում օգտագործվել է 34.7 մլրդ դրամ՝ ապահովելով ծրագրված ցուցանիշի 83.1% կատարողական: Առանձնապես խոշոր շեղումներ են արձանագրվել «Կրթության որակի ապահովում», «Հանրակրթություն», «Ապահով դպրոց» և «Արվեստներ» ծրագրերում: Նախորդ տարվա համեմատ նախարարության ծախսերի աճը հիմնականում պայմանավորված է Գիտական և գիտատեխնիկական հետազոտությունների, Հանրակրթության ու Կրթության, մշակույթի և սպորտի ոլորտներում միջազգային և սփյուռքի հետ համագործակցության զարգացման ծրագրերի շրջանակներում կատարված ծախսերի աճով՝ համապատասխանաբար 56.2%-ով, 2.1%-ով և 744.3%‑ով:

1. *2021թ. ՀՀ կրթության, գիտության, մշակույթի և սպորտի նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. առաջին եռամս-յակի փաստ** | **2022թ. առաջին եռամս-յակի ճշտված պլան** | **2022թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2022թ. առաջին եռամսյակը 2021թ. առաջին եռամսյակի նկատմամբ (%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **32,251.5** | **41,724.6** | **34,683.8** | **83.1** | **107.5** | **2,432.4** |
| Մեծ նվաճումների սպորտ | 596.3 | 867.8 | 689.5 | 79.5 | 115.6 | 93.2 |
| Նախնական (արհեստագործական) և միջին մասնագիտական կրթություն | 2,150.3 | 2,364.9 | 2,173.6 | 91.9 | 101.1 | 23.3 |
| Բարձրագույն և հետբուհական մասնագիտական կրթության ծրագիր | 2,538.6 | 2,730.9 | 2,692.2 | 98.6 | 106.1 | 153.6 |
| Հանրակրթության ծրագիր | 19,180.1 | 21,093.3 | 19,580.4 | 92.8 | 102.1 | 400.3 |
| Գիտական և գիտատեխնիկական հետազոտությունների ծրագիր | 2,207.4 | 4,026.5 | 3,447.4 | 85.6 | 156.2 | 1,240.0 |
| Արվեստների ծրագիր | 1,929.8 | 2,802.3 | 2,073.6 | 74.0 | 107.4 | 143.7 |
| Ապահով դպրոց | 12.1 | 1,323.1 | 77.5 | 5.9 | 642.9 | 65.4 |
| Կրթության որակի ապահովում | 663.4 | 2,262.2 | 320.2 | 14.2 | 48.3 | (343.2) |
| Այլ ծրագրեր | 2,973.4 | 4,253.7 | 3,629.4 | 85.3 | 122.1 | 656.0 |

Հաշվետու ժամանակահատվածում *Մեծ նվաճումների սպորտի* ծրագրի շրջանակներում օգտագործվել է նախատեսված միջոցների 79.5%-ը՝ 689.5 մլն դրամ: Շեղումը հիմնականում պայմանավորված է ՀՀ հավաքական թիմերին մարզահագուստով և մարզահանդերձանքով ապահովման համար նախատեսված վճարումները (81.8 մլն դրամ) երկրորդ եռամսյակում կատարելու հանգամանքով՝ համաձայն կնքված պայմանագրերով նախատեսված վճարման ժամանակացույցերի։ Ծրագրի կատարողականը պայմանավորված է նաև ՀՀ առաջնություններին և միջազգային միջոցառումներին մասնակցության ապահովման համար մարզիկների նախապատրաստման ու առաջնությունների անցկացման ծախսերով: Միջոցառման շրջանակներում առաջին եռամսյակի ընթացքում Հայաստանում գործող ֆեդերացիաների կողմից նախատեսվել և կազմակերպվել են ՀՀ 35 առաջնություններ, որոնց մասնակցել է 3680 մասնակից՝ կանխատեսված 4185-ի դիմաց: Նախատեսվել և կազմակերպվել է նաև 30 ուսումնամարզական հավաք 551 մասնակցով՝ կանխատեսված 763-ի դիմաց, 27 միջազգային միջոցառում 268 մասնակցով՝ կանխատեսված համապատասխանաբար 42-ի և 630-ի դիմաց: Նախատեսվածի համեմատ միջազգային միջոցառումների փաստացի փոքր թիվը պայմանավորված է օրացուցային պլանի փոփոխության արդյունքում որոշ միջոցառումների հետաձգմամբ: ՀՀ առաջնություններին և միջազգային միջոցառումներին մասնակցության ապահովման համար մարզիկների նախապատրաստման և առաջնությունների անցկացման ծախսերի կատարողականը կազմել է 88.5% կամ 377.4 մլն դրամ, որը պայմանավորված է օրացույցային պլանի փոփոխության հետ կապված՝ մարզաձևերի միջազգային ֆեդերացիաների կողմից միջոցառումների հետաձգմամբ, ինչպես նաև վճարման հայտերի մի մասը մարտ ամսվա վերջում ներկայացվելու հանգամանքով, որի արդյունքում վճարումները տեղափոխվել են երկրորդ եռամսյակ: Ծրագրում ընդգրկված միջոցառումներից 5-ի գծով նախատեսված 160.3 մլն դրամն օգտագործվել է ամբողջությամբ, որոնց շրջանակներում գրեթե ամբողջությամբ ապահովվել են նախատեսված արդյունքային չափորոշիչները:

Մեծ նվաճումների սպորտի ծրագրի շրջանակներում կատարված ծախսերը 15.6%-ով (93.2 մլն դրամով) գերազանցել են նախորդ տարվա առաջին եռամսյակի ցուցանիշը՝ հիմնականում պայմանավորված Օլիմպիական խաղերում, աշխարհի և Եվրոպայի առաջնություններում բարձր արդյունքների հասած ՀՀ հավաքական թիմերի մարզիկներին և նրանց մարզիչներին անվանական թոշակի հատկացման ծախսերի 5.9 անգամ (70.9 մլն դրամ) աճով, ինչպես նաև 2022 թվականին Երևանում կայանալիք բռնցքամարտի Եվրոպայի առաջնության անցկացման ապահովման նպատակով միջոցների հատկացմամբ 77.8 մլն դրամի չափով:

Հաշվետու ժամանակահատվածում շուրջ 2.2 մլրդ դրամ է տրամադրվել *Նախնական (արհեստագործական) և միջին մասնագիտական կրթության* ծրագրին՝ ապահովելով 91.9% կատարողական: Չեն օգտագործվել ծրագրում ընդգրկված երկու միջոցառումների համար նախատեսված միջոցները: Մասնավորապես՝ նախնական մասնագիտական (արհեստագործական) և միջին մասնագիտական ուսումնական հաստատությունների շենքային պայմանների բարելավման նպատակով ծրագրված 101.3 մլն դրամը չի օգտագործվել` պայմանավորված կատարված աշխատանքների դիմաց կատարողական ակտեր ներկայացված չլինելու հանգամանքով։ Նախնական մասնագիտական (արհեստագործական) և միջին մասնագիտական ուսումնական հաստատությունների շենքերի կառուցման համար նախատեսված 23.3 մլն դրամը չի տրամադրվել՝ պայմանավորված գնման գործընթացի բողոքարկմամբ, որի արդյունքում շինարարական աշխատանքների գնման պայմանագիր չի կնքվել: Ամբողջությամբ օգտագործվել է ծրագրում ընդգրկված միջոցառումներից 3-ի գծով նախատեսված 223.1 մլն դրամը:

Հաշվետու ժամանակահատվածում միջին մասնագիտական կրթության գծով ուսանողական նպաստների տրամադրման միջոցառման շրջանակներում նպաստ է տրամադրվել 16463 ուսանողի՝ կանխատեսված 21604-ի դիմաց: Հանրապետությունում 2022 թվականի առաջին եռամսյակում գործել է 69 միջին մասնագիտական պետական ուսումնական հաստատություն, միջին մասնագիտական կրթական ծրագիր է իրականացվել 78 պետական ուսումնական հաստատությունների կողմից՝ կանխատեսված 77-ի դիմաց, կարիերայի կենտրոնների ծառայություններից օգտվել է 16237 սովորող՝ կանխատեսված 5000-ի դիմաց: 2022 թվականի առաջին եռամսյակում միջին մասնագիտական կրթության գծով ուսանողական նպաստների տրամադրմանն ուղղվել է ավելի քան 1.4 մլրդ դրամ, որը կազմել է նախատեսված հատկացումների 96.1%‑ը: Շեղումը հիմնականում պայմանավորված է նպաստ ստացող ուսանողների` կանխատեսվածից փոքր թվով:

Նախնական մասնագիտական (արհեստագործական) կրթության գծով ուսանողական նպաստների տրամադրման միջոցառման շրջանակներում նպաստ է տրամադրվել 5416 ուսանողի՝ կանխատեսված 7843-ի դիմաց: Հանրապետությունում 2022 թվականի առաջին եռամսյակում գործել է 21 նախնական մասնագիտական (արհեստագործական) պետական ուսումնական հաստատություն, նախնական մասնագիտական (արհեստագործական) կրթական ծրագիր իրականացնող 57 պետական ուսումնական հաստատություն՝ կանխատեսված 55-ի դիմաց, կարիերայի կենտրոնների ծառայություններից օգտվել են 3218 սովորողներ՝ կանխատեսված 2000-ի դիմաց: 2022 թվականի առաջին եռամսյակում նախնական մասնագիտական (արհեստագործական) կրթության գծով ուսանողական նպաստների ծախսերը կազմել են ավելի քան 522 մլն դրամ՝ ապահովելով 98.4% կատարողական: Շեղումը պայմանավորված է նպաստ ստացող ուսանողների` կանխատեսվածից փոքր թվով:

Նախորդ տարվա նույն ժամանակահատվածի համեմատ նախնական (արհեստագործական) և միջին մասնագիտական կրթության ծրագրի ծախսերն աճել են 1.1%-ով կամ 23.3 մլն դրամով` հիմնականում պայմանավորված միջին մասնագիտական և նախնական (արհեստագործական) կրթություն ստացող ուսանողների կրթաթոշակների ծախսերի համապատասխանաբար 44.1% (42.4 մլն դրամ) և 24.6% (15.5 մլն դրամ) աճով:

2022 թվականի առաջին եռամսյակի ընթացքում *Բարձրագույն և հետբուհական մասնագիտական կրթության* ծրագրին տրամադրվել է շուրջ 2.7 մլրդ դրամ` ապահովելով ծրագրված ցուցանիշի 98.6% կատարողական: Ծրագրից շեղումը մեծ մասամբ առաջացել է բարձրագույն մասնագիտական կրթություն ստացող ուսանողների կրթաթոշակի գծով ծախսերում, որոնք կատարվել են 77.3%‑ով՝ կազմելով 123.8 մլն դրամ: Շեղումը պայմանավորված է բանկային համակարգի խնդիրներով, որոնց պատճառով հնարավոր չի եղել փոխանցել արտերկրում սովորող ուսանողների առաջին եռամսյակի կրթաթոշակները, որի արդյունքում վճարումը տեղափոխվել է հաջորդ եռամսյակ: 2022 թվականի առաջին եռամսյակի ընթացքում կրթաթոշակ ստացող ուսանողների փաստացի միջին թիվը կազմել է 9078՝ կանխատեսված 9689-ի դիմաց:

Բարձրագույն և հետբուհական մասնագիտական կրթության ծրագրի ծախսերում մեծ տեսակարար կշիռ ունեն բարձրագույն մասնագիտական կրթության գծով ուսանողական նպաստների տրամադրման ծախսերը, որոնք կատարվել են նախատեսված ծավալով՝ կազմելով 2.3 մլրդ դրամ։ Միջոցառման շրջանակներում ուսանողական նպաստ է ստացել 10654 ուսանող, որոնցից 695-ը ստացել է ուսման վարձավճարի լրիվ փոխհատուցում:

Ծրագրում ընդգրկված 6 միջոցառումների համար նախատեսված միջոցները նույնպես ամբողջությամբ օգտագործվել են՝ կազմելով 247.6 մլն դրամ:

Նախորդ տարվա առաջին եռամսյակի համեմատ Բարձրագույն և հետբուհական մասնագիտական կրթության ծրագրի ծախսերն աճել են 6.1%-ով կամ 153.6 մլն դրամով` հիմնականում պայմանավորված բարձրագույն մասնագիտական կրթության գծով ուսանողական նպաստների տրամադրման գծով ծախսերի 24.7% (455.8 մլն դրամ) աճով:

2022 թվականի առաջին եռամսյակի ընթացքում շուրջ 19.6 մլրդ դրամ է օգտագործվել *Հանրակրթության* ծրագրի շրջանակներում՝ ապահովելով 92.8% կատարողական: Շեղումը հիմնականում պայմանավորված է ծրագրի ծախսերում մեծ տեսակարար կշիռ ունեցող տարրական, հիմնական և միջնակարգ ընդհանուր հանրակրթության միջոցառումների կատարողականով, ինչպես նաև «Մոդուլային» տիպի մանկապարտեզների շենքային ապահովման նպատակով նախատեսված շուրջ 421 մլն դրամը չօգտագործելու հանգամանքով: Վերջինս պայմանավորված է կառուցվելիք 10 օբյկետից 8-ի նախագծերը պետական համալիր փորձաքննության փուլում գտնվելու, ինչպես նաև կատարված աշխատանքների դիմաց հաշվետու ժամանակահատվածում կատարողական ակտեր չներկայացվելու հանգամանքով և հողահատկացման խնդիրներով:

Ընդհանուր հանրակրթության ծախսերը հաշվետու ժամանակահատվածում կատարվել են 94.9%-ով՝ կազմելով 17.8 մլրդ դրամ: Շեղումները հիմնականում պայմանավորված են աշակերտների փաստացի թվով, ինչպես նաև տարեկան հատկացված գումարների եռամսյակային բաշխմամբ:

1. *Ընդհանուր հանրակրթության համակարգի ցուցանիշները*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. առաջին եռամս-յակում սովորող-ների փաստացի թիվ** | **2022թ. առաջին եռամս-յակում սովորող-ների փաստացի թիվ** | **2022թ. առաջին եռամսյակի և 2021թ. առաջին եռամսյակի տարբե-րությունը** | **2021թ. առաջին եռամս-յակի փաստ**  **(մլն դրամ)** | **2022թ. առաջին եռամս-յակի փաստ (մլն դրամ)** | **2022թ. առաջին եռամսյակը 2021թ. առաջին եռամսյակի նկատմամբ (%)** |
| **Ընդհանուր հանրակրթություն** | **392020** | **391677** | **(343)** | **17,515.7** | **17,756.8** | **101.4** |
| Տարրական | 153302 | 151832 | (1,470) | 6,467.7 | 6,501.6 | 100.5 |
| Հիմնական | 176788 | 180685 | 3,897 | 7,819.3 | 7,785.8 | 99.6 |
| Միջնակարգ | 61930 | 59160 | (2,770) | 3,228.7 | 3,469.4 | 107.5 |

Հատուկ հանրակրթությանը հատկացված 248.5 մլն դրամն ամբողջությամբ օգտագործվել է:

1. *Հատուկ հանրակրթության համակարգի ցուցանիշները*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. առաջին եռամս-յակում սովորող-ների փաստացի թիվ** | **2022թ. առաջին եռամս-յակում սովորող-ների փաստացի թիվ** | **2022թ. առաջին եռամսյակի և 2021թ. առաջին եռամսյակի տարբե-րությունը** | **2021թ. առաջին եռամս-յակի փաստ**  **(մլն դրամ)** | **2022թ. առաջին եռամս-յակի փաստ (մլն դրամ)** | **2022թ. առաջին եռամսյակը 2021թ. առաջին եռամսյակի նկատմամբ (%)** |
| **Հատուկ հանրակրթություն** | **505** | **533** | **28** | **224.3** | **248.5** | **110.8** |
| Տարրական | 162 | 159 | (3) | 67.6 | 79.3 | 117.3 |
| Հիմնական | 202 | 235 | 33 | 81.0 | 100.9 | 124.6 |
| Միջնակարգ | 141 | 139 | (2) | 75.8 | 68.3 | 90.1 |

Մասնագիտացված հանրակրթության ծախսերը հաշվետու ժամանակահատվածում կատարվել են 98.4%-ով՝ կազմելով 771.4 մլն դրամ: Շեղումը հիմնականում պայմանավորված է աշակերտների փաստացի թվով:

1. *Մասնագիտացված հանրակրթության համակարգի ցուցանիշները*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. առաջին եռամս-յակում սովորող-ների փաստացի թիվ** | **2022թ. առաջին եռամս-յակում սովորող-ների փաստացի թիվ** | **2022թ. առաջին եռամսյակի և 2021թ. առաջին եռամսյակի տարբե-րությունը** | **2021թ. առաջին եռամս-յակի փաստ**  **(մլն դրամ)** | **2022թ. առաջին եռամս-յակի փաստ (մլն դրամ)** | **2022թ. առաջին եռամսյակը 2021թ. առաջին եռամսյակի նկատմամբ (%)** |
| **Մասնագիտացված հանրակրթություն** | **3772** | **3659** | **(113)** | **801.5** | **771.4** | **96.2** |
| Տարրական | 308 | 299 | (9) | 54.6 | 46.8 | 85.7 |
| Հիմնական | 1857 | 1827 | (30) | 333.2 | 309.4 | 92.8 |
| Միջնակարգ | 1607 | 1533 | (74) | 413.7 | 415.2 | 100.4 |

Ծրագրում ընդգրկված վեց միջոցառումների համար նախատեսված միջոցները նույնպես ամբողջությամբ օգտագործվել են՝ կազմելով 470.8 մլն դրամ: Նախորդ տարվա նույն ժամանակահատվածի ցուցանիշի համեմատ Հանրակրթության ծրագրի ծախսերն աճել են 2.1%‑ով կամ 400.3 մլն դրամով՝ հիմնականում պայմանավորված միջնակարգ ընդհանուր հանրակրթության և 2022 թվականին ՀՀ-ում կենսաբանության միջազգային օլիմպիադայի նախապատրաստման գծով ծախսերի համապատասխանաբար 7.5% (240.7 մլն դրամ) և 12.7 անգամ (100.2 մլն դրամ) աճով, ինչպես նաև 2022 թվականին ՀՀ-ում կենսաբանության միջազգային օլիմպիադայի անցկացման նպատակով ներդրումների համար միջոցների հատկացմամբ 97.2 մլն դրամի չափով:

2022 թվականի առաջին եռամսյակում ավելի քան 3.4 մլրդ դրամ է տրամադրվել *Գիտական և գիտատեխնիկական հետազոտությունների* ծրագրին՝ ապահովելով 85.6% կատարողական և 56.2%‑ով կամ 1.2 մլրդ դրամով գերազանցելով նախորդ տարվա նույն ժամանակահատվածի ցուցանիշը: Ծրագրի նկատմամբ շեղումը հիմնականում պայմանավորված է «Գիտական ենթակառուցվածքի արդիականացում» և «Գիտական և գիտատեխնիկական պայմանագրային (թեմատիկ) հետազոտություններ» միջոցառումների կատարողականներով: Նախորդ տարվա առաջին եռամսյակի համեմատ ծրագրի ծախսերի աճը հիմնականում պայմանավորված է նշված երկու միջոցառումների գծով ծախսերի աճով:

Հաշվետու ժամանակահատվածում «Գիտական ենթակառուցվածքի արդիականացում» միջոցառման շրջանակներում ներգրավված է եղել թվով 67 կազմակերպություն, Հայաստանն անդամակցել է թվով 2 միջազգային գիտական կառույցի, պետական բյուջեից ֆինանսավորել է երիտասարդ գիտնականների թվով 3 դպրոց և 3 երաշխավորված գիտական միջոցառում: Միջոցառման գծով ծախսերը կազմել են ավելի քան 1.7 մլրդ դրամ կամ ծրագրված ցուցանիշի 92.1%‑ը: Շեղումը հիմնականում պայմանավորված է գիտական կազմակերպությունների կողմից ներկայացված հայտերի քանակով, ինչպես նաև մրցութային գործընթացներով:

Գիտական և գիտատեխնիկական պայմանագրային (թեմատիկ) հետազոտությունների միջոցառման շրջանակներում հաշվետու ժամանակահատվածում պետական բյուջեից ֆինանսավորվել է 231 գիտական թեմա՝ նախատեսված 486-ի փոխարեն, իրականացվել է 71 միջազգային գիտական ծրագիր՝ նախատեսված 117-ի փոխարեն: Գիտական և գիտատեխնիկական պայմանագրային (թեմատիկ) հետազոտությունների գծով ծախսերը կազմել են շուրջ 975.7 մլն դրամ կամ ծրագրված ցուցանիշի 73.3%-ը, որը պայմանավորված է գիտական կազմակերպությունների կողմից մրցույթին մասնակցելու համար ներկայացվող հայտերի մի մասն ընդունման և փորձաքննության փուլում գտնվելու, ինչպես նաև անցկացված նոր մրցույթներն ամփոփված չլինելու հանգամանքներով:

Ծրագրում ընդգրկված միջոցառումներից յոթի գծով նախատեսված 513.3 մլն դրամն օգտագործվել է ամբողջությամբ: Նշված միջոցառումների շրջանակներում գրեթե ամբողջությամբ ապահովվել են սահմանված արդյունքային չափորոշիչները:

Հաշվետու ժամանակահատվածում *Արվեստների* ծրագրի շրջանակներում օգտագործվել է նախատեսված միջոցների 74%-ը՝ շուրջ 2.1 մլրդ դրամ: Շեղումը հիմնականում պայմանավորված է մշակութային միջոցառումների իրականացման, Կարեն Դեմիրճյանի անվան մարզահամերգային համալիրի կարողությունների զարգացման և մարզահամերգային համալիրի պահպանության միջոցառումների կատարողականով:

2022 թվականի առաջին եռամսյակի ընթացքում մշակութային միջոցառումների շրջանակներում իրականացվել են թվով 6 ստեղծագործական նախագծեր և միջոցառումներ՝ կանխատեսված 8‑ի փոխարեն, պետական աջակցությամբ իրականացվել են 5 ծրագրեր՝ նախատեսված 3-ի փոխարեն, 2 մանկապատանեկան մշակութային միջոցառումներ, միջպետական համագործակցության պայմանագրերի շրջանակներում իրականացվել է 1 միջոցառում, աջակցություն է ցուցաբերվել «Սոս Սարգսյանի անվ. համազգային թատրոն» ՊՈԱԿ-ին՝ Իրանում «Ֆաջեր» միջազգային թատերական փառատոնին մասնակցելու նպատակով: Մշակութային միջոցառումների իրականացմանը հաշվետու ժամանակահատվածում տրամադրվել է 56.7 մլն դրամ կամ նախատեսված միջոցների 10.7%-ը: Ցածր կատարողականը պայմանավորված է դրամաշնորհային մրցույթների արդյունքներն ամփոփված չլինելու հանգամանքով։

Մարզահամերգային համալիրի պահպանության համար ծախսվել է 28.2 մլն դրամ կամ նախատեսված միջոցների 28.3%-ը՝ պայմանավորված վճարման համար անհրաժեշտ փաստաթղթերը մարտ ամսվա վերջին ներկայացնելու հանգամանքով, որի արդյունքում վճարումը տեղափոխվել է հաջորդ եռամսյակ:

Հաշվետու ժամանակահատվածում շուրջ 115.3 մլն դրամ է օգտագործվել «Կարեն Դեմիրճյանի անվան մարզահամերգային համալիրի կարողությունների զարգացում» միջոցառման շրջանակներում, որը կազմել է ծրագրված ցուցանիշի 45.5%-ը: Գումարը հատկացվել է կանխավճարի տրամադրման նպատակով, իսկ ապրանքների մատակարարման վերջնաժամկետ է սահմանված մայիսի 20-ը:

Երաժշտարվեստի և պարարվեստի համերգների միջոցառման շրջանակներում առաջին եռամսյակի ընթացքում կազմակերպվել են 9 նոր համերգային համարներ՝ նախատեսված 5-ի դիմաց, 86 համերգներ՝ նախատեսված 102–ի դիմաց, հանդիսատեսի քանակը կազմել է 23946՝ կանխատեսված 34296‑ի դիմաց։ Երաժշտարվեստի և պարարվեստի համերգների միջոցառման ծախսերը կազմել են ավելի քան 742.7 մլն դրամ կամ նախատեսվածի 99.2%-ը:

Թատերական ներկայացումների միջոցառման շրջանակներում 2022 թվականի առաջին եռամսյակի ընթացքում կայացել են 692 ներկայացումներ՝ նախատեսված 701-ի դիմաց, հանդիսատեսի թիվը կազմել է 98891՝ կանխատեսված 112608-ի դիմաց, իսկ նոր ներկայացումների քանակը կազմել է 10՝ նախատեսված 20-ի դիմաց: Թատերական ներկայացումների ծախսերը կազմել են շուրջ 580.8 մլն դրամ, որոնք օգտագործվել են 97%-ով: Շեղումը պայմանավորված է «Խորեոգրաֆիայի պետական թատրոն» ՊՈԱԿ-ի հետ պայմանագիր չկնքվելու, ավելացված արժեքի հարկի վճարման համար նախատեսված հատկացումներն ամբողջությամբ չօգտագործելու, ինչպես նաև որոշ վճարումներ կնքված պայմանագրերի վճարման ժամանակացույցերին համապատասխան իրականացվելու հանգամանքներով:

Օպերային և բալետային արվեստի ներկայացումների միջոցառման շրջանակներում հաշվետու ժամանակահատվածում կայացել են 38 ներկայացումներ՝ նախատեսված 20-ի դիմաց, իսկ հանդիսատեսի թիվը կազմել է 21693՝ կանխատեսված 11770-ի դիմաց: Օպերային և բալետային արվեստի ներկայացումների ծախսերը կազմել են 354 մլն դրամ՝ ապահովելով 95.8% կատարողական: Շեղումը պայմանավորված է այն հանգամանքով, որ որոշ վճարումներ որոշ վճարումներ կնքված պայմանագրերի վճարման ժամանակացույցերին համապատասխան իրականացվելու հանգամանքով:

Նախորդ տարվա նույն ժամանակահատվածի համեմատ Արվեստների ծրագրի ծախսերն աճել են 7.4%-ով կամ 143.7 մլն դրամով` հիմնականում պայմանավորված Կարեն Դեմիրճյանի անվան մարզահամերգային համալիրի կարողությունների զարգացման նպատակով միջոցների հատկացմամբ:

Հաշվետու ժամանակահատվածում *«Ապահով դպրոց»* ծրագրի շրջանակներում օգտագործվել է նախատեսված միջոցների 5.9%-ը՝ 77.5 մլն դրամ: Մասնավորապես՝ չի օգտագործվել ծրագրում ընդգրկված 4 միջոցառումների գծով նախատեսված 642.4 մլն դրամը՝ հիմնականում պայմանավորված պայմանագրերը նախատեսված ժամկետից ուշ կնքվելու հանգամանքով: Բացի այդ, ցածր կատարողական է արձանագրվել փոքրաքանակ երեխաներով համալրված հանրակրթական դպրոցների մոդուլային շենքերի կառուցման ծախսերում, որոնք կատարվել են 11.4%-ով՝ կազմելով 77.5 մլն դրամ՝ պայմանավորված շինարարական աշխատանքների ուշ մեկնարկով։

Նախորդ տարվա նույն ժամանակահատվածի համեմատ «Ապահով դպրոց» ծրագրի ծախսերն աճել են 6.4 անգամ կամ 65.4 մլն դրամով, որը պայմանավորված է 2022 թվականին փոքրաքանակ երեխաներով համալրված հանրակրթական դպրոցների մոդուլային շենքերի կառուցման ծախսերով, որի համար 2021 թվականի առաջին եռամսյակում հատկացված միջոցները չէին օգտագործվել:

Հաշվետու ժամանակահատվածում *Կրթության որակի ապահովման* ծրագրի ծախսերը կատարվել են 14.2%-ով և կազմել 320.2 մլն դրամ: Ցածր կատարողականը հիմնականում պայմանավորված է ծրագրի ծախսերում մեծ տեսակարար կշիռ ունեցող՝ Համաշխարհային բանկի աջակցությամբ իրականացվող «Հայաստանում ԵՄ-ն հանուն նորարարության» դրամաշնորհային փորձնական ծրագրի շրջանակներում Տավուշի մարզում ԳՏՃՄ ոլորտների կրթական միջավայրի բարելավման միջոցառման կատարողականով, որը կազմել է 3.5%՝ 60.8 մլն դրամ: Ցածր կատարողականը պայմանավորված է կորոնավիրուսի համավարակի հետևանքով լաբորատոր սարքավորումների մի մասի մատակարարման ժամկետների երկարաձգմամբ, ինչպես նաև լաբորատոր սարքավորումների և գույքի մի մասի մատակարարումը եռամսյակի վերջում իրականացնելու հանգամանքով, որի արդյունքում վճարումները տեղափոխվել են երկրորդ եռամսյակ։

Նշված ծրագրի շրջանակներում «Կրթության զարգացման և նորարարության ազգային կենտրոնի» զարգացման նպատակով օգտագործվել է նախատեսված միջոցների 41.7%-ը՝ 21.8 մլն դրամ, որը պայմանավորված է ՀԲ-ի կողմից մրցույթի արդյունքների հաստատման երկարաձգմամբ, որի հետ կապված՝ վճարումները տեղափոխվել են հաջորդ եռամսյակ:

Համաշխարհային բանկի աջակցությամբ իրականացվող կրթության բարելավման ծրագրի շրջանակներում ավագ, միջնակարգ և հիմնական դպրոցներում և կրթության ոլորտի կազմակերպություններում կապիտալ ներդրումների ծախսերը կատարվել են 27.6%-ով՝ կազմելով 64.8 մլն դրամ: Ծախսերի ծրագրված ցուցանիշից շեղումը պայմանավորված է նրանով, որ հիմնանորոգվող 2 ավագ դպրոցներից մեկի մասով աշխատանքներն ավարտվել և վճարումը կատարվել է 2021 թվականին, իսկ մյուսի մասով աշխատանքներն ամբողջությամբ չեն ավարտվել, և կատարողական ակտերն ամբողջությամբ չեն ներկայացվել: Նշված ծրագրի շրջանակներում ծառայությունների ձեռքբերման ծախսերը կատարվել են 89.8%-ով՝ կազմելով 29.5 մլն դրամ: Շեղումը պայմանավորված է գնումների գործընթացի արդյունքում առաջացած տնտեսմամբ:

Նախորդ տարվա նույն ժամանակահատվածի համեմատ Կրթության որակի ապահովման ծրագրի ծախսերը նվազել են 51.7%-ով կամ 343.2 մլն դրամով, ինչը հիմնականում պայմանավորված է Համաշխարհային բանկի աջակցությամբ իրականացվող Կրթության բարելավման ծրագրի շրջանակներում կապիտալ ներդրումների գծով ծախսերի 86.4% (412.4 մլն դրամ) նվազմամբ։

ՀՀ ԿԳՄՍ նախարարության պատասխանատվությամբ իրականացվող այլ ծրագրերից 556.5 մլն դրամն օգտագործվել է *Մշակութային ժառանգության* ծրագրի շրջանակներում՝ ապահովելով 93.8% կատարողական: Շեղումը հիմնականում պայմանավորված է թանգարանային ծառայությունների և ցուցահանդեսների կատարողականով, ինչպես նաև թանգարանների և պատկերասրահների հիմնանորոգման ծախսերի համար նախատեսված 12.1 մլն դրամի միջոցները չօգտագործելու հանգամանքով: Վերջինս պայմանավորված է համաձայնագրի՝ նախատեսված ժամկետից ուշ կնքմամբ, որի արդյունքում կատարված աշխատանքների դիմաց հաշվետու ժամանակահատվածում կատարողական ակտեր չեն ներկայացվել:

Մշակութային ժառանգության ծրագրի գծով հատկացումների գերակշիռ մասը բաժին է ընկել թանգարանային ծառայությունների և ցուցահանդեսների միջոցառմանը, որի շրջանակներում կազմակերպվել է 57 ցուցահանդես՝ նախատեսված 51-ի դիմաց, թանգարանների այցելուների թիվը կազմել է 192900՝ կանխատեսված 53860-ի դիմաց, իսկ սպասարկվող ընթերցողների թիվը կազմել է 206՝ կանխատեսված 320-ի դիմաց։ Թանգարանային համալրման առարկաների թիվը կազմել է 2679` նախատեսված 913-ի դիմաց, որը պայմանավորված է նվիրատվություններով, հնագիտական պեղումներով: Թանգարանային ծառայությունների և ցուցահանդեսների միջոցառման շրջանակներում օգտագործվել է 518.2 մլն դրամ՝ ապահովելով 95.8% կատարողական: Շեղումը պայմանավորված է ավելացված արժեքի հարկի վճարման համար նախատեսված միջոցներն ամբողջությամբ չօգտագործելու, ինչպես նաև որոշ դրամաշնորհային մրցութային ծրագրերի պայմանագրերը կնքման փուլում գտնվելու հանգամանքներով:

Նախորդ տարվա նույն ժամանակահատվածի համեմատ Մշակութային ժառանգության ծրագրի ծախսերն աճել են 4.1%-ով (21.8 մլն դրամով)՝ հիմնականում պայմանավորված պատմամշակութային ժառանգության գիտահետազոտական աշխատանքների և հայկական պատմամշակութային հուշարձանների վավերագրմանն աջակցության միջոցառումների գծով ծախսերի համապատասխանաբար 122.1% (10.6 մլն դրամ) և 100% (5.9 մլն դրամ) աճով:

*ՀՀ պաշտպանության նախարարության* պատասխանատվությամբ 2022 թվականի առաջին եռամսյակում կատարվել է պետական բյուջեի 5 ծրագիր: Ծախսերը կազմել են շուրջ 68.5 մլրդ դրամ կամ նախատեսված միջոցների 82.8%‑ը: Շեղումը հիմնականում պայմանավորված է ՀՀ պաշտպանության ապահովման ծրագրի կատարողականով: Վերջինով է հիմնականում պայմանավորված նաև նախորդ տարվա առաջին եռամսյակի համեմատ ՀՀ պաշտպանության նախարարության պատասխանատվությամբ իրականացվող ծրագրերի գծով ծախսերի 17.6% (14.6 մլրդ դրամ) նվազումը:

1. *2022թ. առաջին եռամսյակում ՀՀ պաշտպանության նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. առաջին եռամս-յակի փաստ** | **2022թ. առաջին եռամս-յակի ճշտված պլան** | **2022թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2022թ. առաջին եռամսյակը 2021թ. առաջին եռամսյակի նկատմամբ (%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **83,069.5** | **82,696.6** | **68,463.2** | **82.8** | **82.4** | **(14,606.3)** |
| ՀՀ պաշտպանության ապահովում | 82,732.2 | 81,674.6 | 67,792.7 | 83.0 | 81.9 | (14,939.4) |
| Ռազմաբժշկական սպասարկում և առողջապահական ծառայություններ | - | 455.3 | 289.1 | 63.5 | - | 289.1 |
| Այլ ծրագրեր | 337.4 | 566.7 | 381.4 | 67.3 | 113.0 | 44.0 |

Հաշվետու ժամանակահատվածում *ՀՀ պաշտպանության ապահովման* ծրագրի շրջանակներում օգտագործվել է շուրջ 67.8 մլրդ դրամ կամ նախատեսված միջոցների 83%-ը: Շեղումը հիմնականում պայմանավորված է «Ռազմական կարիքների բավարարում» միջոցառման կատարողականով: Հատկացված միջոցներն ուղղվել են չորս միջոցառումների իրականացմանը, որոնցից երկուսի համար նախատեսված 22.4 մլն դրամ միջոցներն օգտագործվել են ամբողջությամբ: Ծրագրի շրջանակներում 40.4 մլրդ դրամ է ուղղվել ռազմական կարիքների բավարարմանը՝ ապահովելով 78% կատարողական, շուրջ 27.4 մլրդ դրամ՝ ՀՀ պաշտպանության նախարարության շենքային պայմանների բարելավմանը՝ կազմելով նախատեսվածի 91.7%-ը: Կատարողականի նշված ցուցանիշները պայմանավորված են գնման գործընթացի արդյունքում պայմանագրերի՝ նախատեսվածից ցածր գներով, ինչպես նաև սահմանված հիմքերով և ընթացակարգերով հաշվառման մեջ պարտավորությունների ձևակերպումների բացակայությամբ: Նախորդ տարվա առաջին եռամսյակի համեմատ ՀՀ պաշտպանության ապահովման ծրագրի ծախսերը նվազել են 18.1%-ով կամ 14.9 մլրդ դրամով՝ հիմնականում պայմանավորված ՀՀ պաշտպանության նախարարության շենքային պայմանների բարելավման ծախսերի 34.1% (14.2 մլրդ դրամ) նվազմամբ:

2022 թվականին առաջին եռամսյակում *Ռազմաբժշկական սպասարկման և առողջապահական ծառայությունների* ծրագրի ծախսերը կազմել են 289.1 մլն դրամ կամ ծրագրված ցուցանիշի 63.5%-ը: Չեն օգտագործվել ծրագրում ընդգրկված չորս միջոցառումների համար նախատեսված շուրջ 166.2 մլն դրամ միջոցները՝ պայմանավորված սահմանված հիմքերով և ընթացակարգերով հաշվառման մեջ պարտավորությունների ձևակերպումների բացակայությամբ: Ծրագրի շրջանակներում հատկացված միջոցներն ուղղվել են 2 զինծառայողի առողջական վիճակի բարելավման նպատակով Հայաստանի Հանրապետությունից դուրս բժշկական օգնության ծառայությունների ձեռքբերմանը: 2021 թվականի առաջին եռամսյակում Ռազմաբժշկական սպասարկման և առողջապահական ծառայությունների ծրագրին հատկացված միջոցները չէին օգտագործվել:

Այլ ծրագրերում ընդգրկված՝ *Միջազգային ռազմական համագործակցության* ծրագրի ծախսերը կազմել են 196.9 մլն դրամ՝ ապահովելով 83.4% կատարողական: Միջոցներն օգտագործվել են 13 երկրներում 11 ՀՀ ռազմական կցորդների և միջազգային կազմակերպություններում ռազմական և ռազմաքաղաքական 5 ներկայացուցիչների պահպանման նպատակով: Նախորդ տարվա առաջին եռամսյակի համեմատ նշված ծախսերը նվազել են 8.8%-ով կամ 19.1 մլն դրամով:

*ՀՀ աշխատանքի և սոցիալական հարցերի նախարարության* պատասխանատվությամբ 2022 թվականի առաջին եռամսյակի ընթացքում կատարվել են 16 ծրագրեր, որոնց ուղղվել է շուրջ 143.8 մլրդ դրամ՝ ապահովելով եռամսյա ծրագրված ցուցանիշի 91%-ը, ընդ որում բոլոր ծրագրերում արձանագրվել են շեղումներ: Առավել խոշոր շեղումն արձանագրվել է Կենսաթոշակային ապահովության ծրագրում: 2021 թվականի նույն ժամանակահատվածի համեմատ աշխատանքի և սոցիալական հարցերի նախարարության ծախսերը նվազել են 1.9%‑ով կամ 2.7 մլրդ դրամով՝ հիմնականում պայմանավորված Սոցիալական ապահովության ծրագրի շրջանակներում կատարված ծախսերի նվազմամբ:

1. *2022թ. առաջին եռամսյակի ընթացքում ՀՀ աշխատանքի և սոցիալական հարցերի նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. առաջին եռամս-յակի փաստ** | **2022թ. առաջին եռամս-յակի ճշտված պլան** | **2022թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2022թ. առաջին եռամսյակը 2021թ. առաջին եռամսյակի նկատմամբ (%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **146,460.0** | **157,950.5** | **143,750.0** | **91.0** | **98.1** | **(2,709.9)** |
| Անապահով սոցիալական խմբերին աջակցություն | 7,722.3 | 7,789.1 | 7,132.5 | 91.6 | 92.4 | (589.7) |
| Ժողովրդագրական վիճակի բարելավում | 6,309.4 | 9,374.4 | 8,900.0 | 94.9 | 141.1 | 2,590.6 |
| Սոցիալական աջակցություն անաշխատունակության դեպքում | 3,991.4 | 4,699.4 | 4,574.0 | 97.3 | 114.6 | 582.6 |
| Կենսաթոշակային ապահովություն | 89,470.9 | 108,185.1 | 97,767.7 | 90.4 | 109.3 | 8,296.7 |
| Սոցիալական ապահովություն | 32,413.6 | 18,185.7 | 17,876.4 | 98.3 | 55.2 | (14,537.2) |
| Այլ ծրագրեր | 6,552.4 | 9,716.9 | 7,499.5 | 77.2 | 114.5 | 947.0 |

2022 թվականի առաջին եռամսյակի ընթացքում ավելի քան 7.1 մլրդ դրամ է տրամադրվել *Անապահով սոցիալական խմբերին աջակցության* ծրագրին՝ ապահովելով 91.6% կատարողական և 7.6%‑ով կամ 589.7 մլն դրամով զիջելով նախորդ տարվա նույն ժամանակահատվածի ցուցանիշը: Ծրագրի նկատմամբ շեղումը և նախորդ տարվա համեմատ նվազումը հիմնականում պայմանավորված է ընտանիքի կենսամակարդակի բարձրացմանն ուղղված նպաստների գծով ծախսերի կատարողականով, որը կազմել է 92.3% կամ 7.1 մլրդ դրամ: Ընտանիքի կենսամակարդակի բարձրացմանն ուղղված նպաստների միջոցառման շրջանակներում հաշվետու ժամանակահատվածում նպաստ է ստացել 82041 ընտանիք՝ ծրագրված 89629-ի դիմաց: Ծախսերի՝ ծրագրից շեղումը, ինչպես նաև փաստացի ցածր արդյունքային ցուցանիշները պայմանավորված են ՀՀ կառավարության որոշումներով կատարված փոփոխությունների (ծերերի նվազագույն նպաստի չափի 26.5 հազար դրամից 28.6 հազար դրամ բարձրացման ու 3-րդ և ավել երեխայի ծննդյան դեպքում 50 հազար դրամ դրամական աջակցության սահմանման) հետևանքով ընտանիքի եկամուտների ավելացման, ինչպես նաև վարչարարության արդյունքում նպաստառու ընտանիքների թվի կրճատմամբ:

*Ժողովրդագրական վիճակի բարելավման* ծրագրին 2022 թվականի առաջին եռամսյակի ընթացքում տրամադրվել է 8.9 մլրդ դրամ՝ ապահովելով ծրագրային ցուցանիշի 94.9%-ը: Ծրագրում ընդգրկված են հինգ միջոցառումներ, որոնց բոլորի գծով արձանագրվել են շեղումներ: Ժողովրդագրական վիճակի բարելավման ծրագրի ծախսերում բարձր տեսակարար կշիռ ունեցող՝ «Երեխայի ծննդյան միանվագ նպաստ» միջոցառման շրջանակներում հաշվետու ժամանակահատվածում շահառու նորածինների թիվը կազմել է 9458՝ կանխատեսված 11604-ի դիմաց: Նշված միջոցառման գծով ծախսերը կազմել են շուրջ 5.1 մլրդ դրամ՝ ապահովելով եռամսյա ծրագրի 93% կատարողական: Շեղումը պայմանավորված է նորածինների թվով, ինչպես նաև ծնվածների համապատասխան կարգաթվերի՝ կանխատեսվածի համեմատ որոշ տարբերություններով:

Հաշվետու ժամանակահատվածում մինչև 2 տարեկան երեխայի խնամքի նպաստ է ստացել 36938 քաղաքացի՝ կանխատեսված 34800-ի փոխարեն: Ծախսերը կազմել են 3.4 մլրդ դրամ՝ ապահովելով 99.5% կատարողական:

Նախորդ տարվա համեմատ Ժողովրդագրական վիճակի բարելավման ծրագրի ծախսերն աճել են 41.1%-ով կամ 2.6 մլրդ դրամով՝ հիմնականում պայմանավորված մինչև 2 տարեկան երեխայի խնամքի նպաստի և երեխայի ծննդյան միանվագ նպաստի գծով ծախսերի համապատասխանաբար 103% (1.7 մլրդ դրամ) և 15.2% (672.8 մլն դրամ) աճով:

*Անաշխատունակության դեպքում սոցիալական աջակցության* ծրագրին հաշվետու ժամանակահատվածում տրամադրվել է 4.6 մլրդ դրամ՝ ապահովելով ծրագրված ցուցանիշի 97.3%‑ը: Շեղումը հիմնականում պայմանավորված է ծրագրի ծախսերում մեծ տեսակարար կշիռ ունեցող մայրության նպաստի գծով ծախսերի կատարողականով: Մայրության նպաստ ստացող աշխատող անձանց թիվը հաշվետու ժամանակահատվածում կազմել է 3807՝ կանխատեսված 3286-ի դիմաց, իսկ չաշխատող անձանց թիվը՝ 4932՝ կանխատեսված 6061-ի դիմաց: Մայրության նպաստի գծով ծախսերը կազմել են 3.2 մլրդ դրամ կամ նախատեսվածի 96.2%-ը՝ պայմանավորված փաստացի պահանջով:

Ամբողջությամբ օգտագործվել է Ժամանակավոր անաշխատունակության դեպքում նպաստի համար հատկացված շուրջ 1.4 մլրդ դրամը:

2021 թվականի հաշվետու ժամանակահատվածի համեմատ Անաշխատունակության դեպքում սոցիալական աջակցության ծրագրի ծախսերն աճել են 14.6%-ով կամ 582.6 մլն դրամով՝ հիմնականում պայմանավորված ժամանակավոր անաշխատունակության դեպքում տրամադրվող նպաստի և մայրության նպաստի գծով ծախսերի համապատասխանաբար 53.1% (478.4 մլն դրամ) և 3.4% (103.5 մլն դրամ) աճով:

2022 թվականի առաջին եռամսյակի ընթացքում ՀՀ ԱՍՀՆ-ին հատկացված միջոցների գերակշիռ մասը՝ 97.8 մլրդ դրամ, տրամադրվել է *Կենսաթոշակային ապահովության* ծրագրի ֆինանսավորմանը՝ կազմելով ծրագրված ցուցանիշի 90.4%-ը: Շեղումը հիմնականում պայմանավորված է «Կուտակային հատկացումներ մասնակցի կենսաթոշակային հաշվին» և «Աշխատանքային կենսաթոշակներ» միջոցառումների գծով ծախսերի կատարողականներով:

Կենսաթոշակային ապահովության ծրագրի միջոցների գերակշիռ մասը հատկացվել է աշխատանքային կենսաթոշակներին: Հաշվետու ժամանակահատվածում կենսաթոշակառուների թիվը կազմել է 443131՝ կանխատեսված 449700-ի դիմաց: Ծախսերի՝ ծրագրից շեղումը, ինչպես նաև փաստացի ցածր արդյունքային ցուցանիշները պայմանավորված են կենսաթոշակի իրավունք ձեռք բերած կենսաթոշակառուների թվի և փաստացի կենսաթոշակ ստացած կենսաթոշակառուների թվի տարբերությամբ, ինչպես նաև հանրապետությունից նրանց բացակայելու հանգամանքով: Աշխատանքային կենսաթոշակների գծով ծախսերը կազմել են 58.9 մլրդ դրամ՝ ապահովելով ծրագրված ցուցանիշի 96.4%-ը:

Հաշվետու ժամանակահատվածում կուտակային կենսաթոշակային համակարգի մասնակիցների թիվը կազմել է 409542՝ կանխատեսված 377282-ի դիմաց: Կուտակային հատկացումները մասնակցի կենսաթոշակային հաշվին կազմել են 29.3 մլրդ դրամ՝ ծրագրված ցուցանիշի 78.8%-ը, որը պայմանավորված է փաստացի պահանջով:

Հաշվետու ժամանակահատվածում սպայական անձնակազմի և նրանց ընտանիքների անդամների կենսաթոշակների միջոցառման շրջանակներում կենսաթոշակ է ստացել 33527 անձ՝ կանխատեսված 34583-ի դիմաց: Ծախսերը կազմել են շուրջ 8.4 մլրդ դրամ կամ ծրագրված ցուցանիշի 97.6%-ը: Ծախսերի՝ ծրագրից շեղումը, ինչպես նաև փաստացի ցածր արդյունքային ցուցանիշները պայմանավորված են կենսաթոշակի իրավունք ձեռք բերած և փաստացի կենսաթոշակ ստացած կենսաթոշակառուների թվի տարբերությամբ, ինչպես նաև հանրապետությունից նրանց բացակայելու հանգամանքով:

2021 թվականի առաջին եռամսյակի համեմատ Կենսաթոշակային ապահովության ծրագրի ծախսերն աճել են 9.3%‑ով կամ 8.3 մլրդ դրամով, որը հիմնականում պայմանավորված է կուտակային կենսաթոշակային համակարգի մասնակիցների կենսաթոշակային հաշիվներին հատկացումների 30.9% (6.9 մլրդ դրամ) աճով:

*Սոցիալական ապահովության* ծրագրի շրջանակներում 2022 թվականի առաջին եռամսյակում օգտագործվել է նախատեսված միջոցների 98.3%-ը՝ շուրջ 17.9 մլրդ դրամ:

Հաշվետու ժամանակահատվածում ծերության, հաշմանդամության, կերակրողին կորցնելու դեպքում նպաստներ են տրամադրվել 80937 նպաստառուների՝ կանխատեսված 83179-ի դիմաց: Նպաստառուների փաստացի ցածր թիվը պայմանավորված է նպաստի իրավունք ձեռք բերած և փաստացի նպաստ ստացած նպաստառուների թվաքանակի տարբերությամբ: Այդ նպատակով օգտագործվել է նախատեսված միջոցների 99%-ը՝ ավելի քան 7.6 մլրդ դրամ:

Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցումը կազմել է շուրջ 8.6 մլրդ դրամ կամ ծրագրված ցուցանիշի 98.9%-ը՝ պայմանավորված փաստացի պահանջով:

Հաշվետու ժամանակահատվածում կենսաթոշակ, ծերության նպաստ, կերակրողին կորցնելու դեպքում նպաստ կամ հաշմանդամության նպաստ ստանալու իրավունք ունեցող անձանց մահվան դեպքում տրվող թաղման նպաստ է տրամադրվել 7605 անձի՝ կանխատեսված 7792-ի դիմաց: Նշված հատուցման նպատակով օգտագործվել է 1.5 մլրդ դրամ կամ նախատեսված միջոցների 97.5%-ը՝ պայմանավորված շահառուների փաստացի թվաքանակով:

Նախորդ տարվա նույն ժամանակահատվածի համեմատ Սոցիալական ապահովության ծրագրի ծախսերը նվազել են 44.8%-ով կամ 14.5 մլրդ դրամով՝ հիմնականում պայմանավորված Ադրբեջանի կողմից Արցախի դեմ սանձազերծված պատերազմի հետևանքների մեղմման նպատակով 2021 թվականի առաջին եռամսյակում կատարված 18.2 մլրդ դրամի հատկացմամբ:

ՀՀ ԱՍՀՆ-ի կողմից իրականացվող այլ ծրագրերից հաշվետու ժամանակահատվածում ավելի քան 2.7 մլրդ դրամ տրամադրվել է *Պարգևավճարների և պատվովճարների* ծրագրին՝ ապահովելով 96% կատարողական և 2.1%-ով (56.9 մլն դրամով) գերազանցելով նախորդ տարվա նույն ժամանակահատվածի ցուցանիշը: Ծրագրի նկատմամբ շեղումը և նախորդ տարվա համեմատ աճը հիմնականում պայմանավորված են Զինծառայողներին, ՀՄՊ մասնակիցներին, այլ պետություններում մարտական գործողությունների մասնակիցներին, զոհված (մահացած) զինծառայողի ընտանիքի անդամներին, ընտանիքներին տրվող պարգևավճարների ծախսերով, որոնք կազմել են շուրջ 2.7 մլրդ դրամ կամ ծրագրված ցուցանիշի 96.3%-ը և 2.3%-ով (60.8 մլն դրամով) գերազանցել նախորդ տարվա նույն ժամանակահատվածի ցուցանիշը: Կատարողականը հիմնականում պայմանավորված է պարգևավճար ստացող շահառուների փաստացի թվով, որը նախատեսված 35015-ի դիմաց կազմել է 34712:

*18 տարեկանից բարձր տարիքի անձանց խնամքի ծառայությունների* ծրագրի ծախսերը հաշվետու ժամանակահատվածում կազմել են 632.4 մլն դրամ կամ ծրագրված ցուցանիշի 85%‑ը: Ծրագրում ընդգրկված են ութ միջոցառումներ, որոնց բոլորի գծով արձանագրվել են շեղումներ՝ հիմնականում պայմանավորված ցածր դիմելիությամբ, ընդունելության չափորոշիչներին չհամապատասխանելու, ինչպես նաև մարտ ամսվա ընթացքում մատուցված ծառայությունների դիմաց կատարողական հաշվետվությունները ապրիլին ներկայացվելու հանգամանքներով:

Հաշվետու ժամանակահատվածում «Տարեցների և հաշմանդամություն ունեցող 18 տարին լրացած անձանց շուրջօրյա խնամքի ծառայություններ» միջոցառման շրջանակներում շուրջօրյա խնամքի բնակչության սոցիալական պաշտպանության հաստատություններում խնամվող տարեցների և հաշմանդամություն ունեցող 18 տարին լրացած անձանց թիվը կազմել է 1107` նախատեսված 1160-ի դիմաց, «Տարեցներին և հաշմանդամություն ունեցող անձանց տնային պայմաններում խնամքի ծառայություններ» միջոցառման շրջանակներում տնային պայմաններում սպասարկվող անձանց (խնամվողների) թիվը՝ 1841՝ կանխատեսված 1880-ի դիմաց, իսկ «Տարեցներին, հաշմանդամություն ունեցող անձանց ցերեկային խնամքի ծառայություններ (սննդի տրամադրման գծով)» միջոցառման շրջանակներում խնամվողների թիվը՝ 1337՝ նախատեսված 1600-ի դիմաց:

Տարեցների և հաշմանդամություն ունեցող 18 տարին լրացած անձանց շուրջօրյա խնամքի ծառայությունների միջոցառման գծով ծախսերը կազմել են 560.8 մլն դրամ՝ ապահովելով եռամսյա ծրագրի 89.9% կատարողական, տարեցներին և հաշմանդամություն ունեցող անձանց տնային պայմաններում խնամքի ծառայությունների միջոցառման ծախսերը՝ 33.7 մլն դրամ՝ ապահովելով 69.7% կատարողական, իսկ տարեցներին, հաշմանդամություն ունեցող անձանց ցերեկային խնամքի ծառայությունների (սննդի տրամադրման գծով) միջոցառման ծախսերը՝ 24.4 մլն դրամ կամ նախատեսված միջոցների 57.4%-ը:

Նախորդ տարվա նույն ժամանակահատվածի համեմատ 18 տարեկանից բարձր տարիքի անձանց խնամքի ծառայությունների ծրագրի ծախսերն աճել են 3.1%-ով կամ 18.8 մլն դրամով՝ հիմնականում պայմանավորված տարեցների և հաշմանդամություն ունեցող անձանց տնային պայմաններում խնամքի ծախսերի 52.7% (11.6 մլն դրամ) և տարեցներին, հաշմանդամություն ունեցող անձանց ցերեկային խնամքի (սննդի տրամադրման գծով) ծառայությունների գծով ծախսերի 63.1% (9.4 մլն դրամ) աճով:

2022 թվականի առաջին եռամսյակի ընթացքում *Ընտանիքներին, կանանց և երեխաներին աջակցության* ծրագրի շրջանակներում օգտագործվել է ավելի քան 665.5 մլն դրամ՝ կազմելով ծրագրված ցուցանիշի 80.8%-ը: Շեղումը պայմանավորված է հիմնականում երեխաների շուրջօրյա խնամքի ծառայությունների միջոցառման կատարողականով: Վերջինիս շրջանակներում հաշվետու ժամանակահատվածում բնակչության սոցիալական պաշտպանության ընդհանուր տիպի և հատուկ/մասնագիտացված հաստատություններում խնամվող երեխաների թիվը համապատասխանել է ծրագրված ցուցանիշին՝ կազմելով 585: Օգտագործվել է ծրագրված միջոցների 97.1%-ը՝ 465 մլն դրամ, որը պայմանավորված է սննդի և այլ ծառայությունների գծով ծախսերի տնտեսմամբ՝ կապված խնամվողների միջին թվաքանակի հետ (մարդ-օրեր):

«Կյանքի դժվարին իրավիճակում հայտնված երեխաներին ժամանակավոր խնամքի տրամադրման ծառայություններ» միջոցառման շրջանակներում 3 ժամանակավոր խնամքի հաստատությունում խնամվել է 95 երեխա՝ կանխատեսված 125-ի դիմաց՝ պայմանավորված շահառուների դիմելիությամբ: Միջոցառման շրջանակներում օգտագործվել է 30.1 մլն դրամ կամ նախատեսվածի 27.3%-ը, որը պայմանավորված է շահառուների՝ նախատեսվածից պակաս թվով, ինչպես նաև մարտ ամսվա ընթացքում մատուցված ծառայությունների դիմաց վճարման համար անհրաժեշտ փաստաթղթերն ապրիլ ամսին ներկայացվելու հանգամանքով:

Երեխաների և ընտանիքների աջակցության տրամադրման ծառայությունների շրջանակներում 2022 թվականի առաջին եռամսյակի ընթացքում 6 աջակցության կենտրոնում ցերեկային խնամք է ստացել 555 երեխա՝ կանխատեսված 600-ի դիմաց: Երեխաների և ընտանիքների աջակցության տրամադրման ծառայությունների շրջանակներում ծախսվել է 117.1 մլն դրամ կամ նախատեսվածի 85.9%-ը: Ծրագրային ցուցանիշից շեղումը պայմանավորված է շահառուների՝ նախատեսվածից պակաս թվով, ինչպես նաև մարտ ամսվա ընթացքում մատուցված ծառայությունների դիմաց վճարման համար անհրաժեշտ փաստաթղթերն ապրիլ ամսին ներկայացվելու հանգամանքով:

Նախորդ տարվա նույն ժամանակահատվածի համեմատ Ընտանիքներին, կանանց և երեխաներին աջակցության ծրագրի ծախսերն աճել են 20.2%-ով կամ 111.6 մլն դրամով` հիմնականում պայմանավորված երեխաների շուրջօրյա խնամքի ծառայությունների գծով ծախսերի՝ 14.8% (60 մլն դրամ), երեխաների և ընտանիքների աջակցության տրամադրման ծառայությունների գծով ծախսերի՝ 18.9% (18.6 մլն) և կյանքի դժվարին իրավիճակում հայտնված երեխաներին ժամանակավոր խնամքի տրամադրման ծառայությունների գծով ծախսերի 142.2% (17.7 մլն դրամ) ծախսերի աճով:

*ՀՀ բարձր տեխնոլոգիական արդյունաբերության նախարարության* պատասխանատվությամբ 2022 թվականի առաջին եռամսյակում կատարվել է պետական բյուջեի 4 ծրագիր: Ծախսերը կազմել են շուրջ 2.5 մլրդ դրամ կամ նախատեսված միջոցների 62.3%‑ը: Ծրագրված ցուցանիշներից շեղումը հիմնականում պայմանավորված է Բարձր տեխնոլոգիական արդյունաբերության էկոհամակարգի և շուկայի զարգացման ու Պաշտպանության բնագավառում գիտական և գիտատեխնիկական նպատակային հետազոտությունների ծրագրերի կատարողականով: 2021 թվականի առաջին եռամսյակի համեմատ ՀՀ ԲՏԱՆ պատասխանատվությամբ իրականացվող ծրագրերի գծով ծախսերն աճել են 2.4 անգամ կամ շուրջ 1.5 մլրդ դրամով: Հարկ է նշել, որ 2022 թվականից Համաշխարհային բանկի աջակցությամբ իրականացվող առևտրի և ենթակառուցվածքների զարգացման վարկային ծրագիրը ՀՀ Վարչապետի աշխատակազմի պատասխանատվությամբ իրականացվող ՀՀ Վարչապետի լիազորությունների իրականացման ապահովման ծրագրից փոխանցվել է ՀՀ ԲՏԱՆ պատասխանատվությամբ իրականացվող Բարձր տեխնոլոգիական արդյունաբերության էկոհամակարգի, թվայնացման և շուկայի զարգացման ծրագիր: 2021 թվականի առաջին եռամսյակի համադրելի ցուցանիշի համեմատ ՀՀ ԲՏԱՆ պատասխանատվությամբ իրականացվող ծախսերը նվազել են 5.3%‑ով կամ 139.5 մլն դրամով, որը պայմանավորված է Բարձր տեխնոլոգիական արդյունաբերության էկոհամակարգի, թվայնացման և շուկայի զարգացման ծրագրի շրջանակներում կատարված ծախսերի 67.4% նվազմամբ:

1. *2022թ. առաջին եռամսյակում ՀՀ բարձր տեխնոլոգիական արդյունաբերության նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. առաջին եռամսյակի փաստ**  **(2022թ. առաջին եռամսյակի հետ համա-դրելի)** | **2022թ. առաջին եռամսյակի ճշտված պլան** | **2022թ. առաջին եռամսյակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2022թ. առաջին եռամսյակը 2021թ. առաջին եռամսյակի նկատմամբ (%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **2,622.0** | **3,983.5** | **2,482.5** | **62.3** | **94.7** | **(139.5)** |
| Բարձր տեխնոլոգիական արդյունաբերության էկոհամակարգի և շուկայի զարգացման ծրագիր | 2,379.2 | 1,491.1 | 776.1 | 52.0 | 32.6 | (1,603.1) |
| Պաշտպանության բնագավառում գիտական և գիտատեխնիկական նպատակային հետազոտություններ | - | 2,109.8 | 1,415.4 | 67.1 | - | 1,415.4 |
| Այլ ծրագրեր | 242.9 | 382.5 | 291.0 | 76.1 | 119.8 | 48.1 |

Հաշվետու ժամանակահատվածում *Բարձր տեխնոլոգիական արդյունաբերության էկոհամակարգի և շուկայի զարգացման* ծրագրի շրջանակներում օգտագործվել է շուրջ 776.1 մլն դրամ կամ ծրագրված ցուցանիշի 52%-ը: Շեղումը հիմնականում պայմանավորված է Համաշխարհային բանկի աջակցությամբ իրականացվող առևտրի և ենթակառուցվածքների զարգացման վարկային ծրագրի շրջանակներում իրականացված միջոցառումների կատարողականով, որոնց շրջանակներում օգտագործվել է 726.1 մլն դրամ կամ նախատեսված միջոցների 59%-ը: Ծրագրի՝ ծառայությունների մատուցման բաղադրիչի ծախսերը կատարվել են 63%-ով՝ կազմելով շուրջ 521.5 մլն դրամ, ինչը պայմանավորված է նրանով, որ կառուցվածքային փոփոխությունների հետևանքով որոշ դրամաշնորհային պայմանագրերի փոփոխություններ նախատեսված ժամկետից ուշ են ստորագրվել: Արդյունքում՝ դրամաշնորհների փուլային վճարումները կատարվել են մասնակիորեն: Վարկային ծրագրի շրջանակներում շենքերի և շինությունների շինարարության և հիմնանորոգման նպատակով Ստանդարտացման և չափագիտության ազգային մարմնի (ՍՉԱՄ) լաբորատորիաների և այլ տարածքների վերանորոգման աշխատանքները նախատեսված 45%-ի փոխարեն փաստացի կատարվել են 39%-ով՝ պայմանավորված եղանակային պայմանների հետևանքով Լարսի անցակետի ժամանակավոր փակ լինելու պատճառով ՌԴ-ից պատվիրված շինանյութի մատակարարման ուշացմամբ: Նշված միջոցառման շրջանակներում օգտագործվել է 181.6 մլն դրամ կամ նախատեսված միջոցների 72.8%‑ը: Վերջինս հիմնականում պայմանավորված է նրանով, որ ինժեներական քաղաքի տարածքի բարեկարգման և ենթակառուցվածքների կառուցման համար պայմանագիրը ստորագրվել է նախատեսված ժամկետից ուշ՝ ելնելով երաշխիքային սպասարկման հետ կապված լրացուցիչ փաստաթղթեր ուսումնասիրելու անհրաժեշտությունից: Ծրագրի շրջանակներում սարքավորումների ձեռքբերման նպատակով կիբերանվտանգության ինկուբատորի կրթական լաբորատորիաների համար համակարգչային սարքավորումների ձեռքբերումն ամբողջությամբ իրականացվել է, իսկ Հայաստանի գերհամակարգչային համակարգի արդիականացման և տեղադրման աշխատանքները, որոնց 30%-ն էր նախատեսված առաջին եռամսյակում, չեն իրականացվել՝ պայմանավորված նրանով, որ մատակարարն առաջարկել էր իր հաշվին փոխարինել գերհամակարգչի որոշ առկա մոդուլներն առավել հզոր մոդելներով: Կառուցվածքային փոփոխությունների հետևանքով պայմանագիրը ստորագրվել է 2022 թվականի փետրվար ամսին, իսկ Հայաստանի գերհամակարգչային համակարգի արդիականացման և տեղադրման նախատեսված աշխատանքները վերսկսվել են 2022 թվականի մարտ ամսից: Արդյունքում նշված միջոցառման շրջանակներում օգտագործվել է 23 մլն դրամ կամ նախատեսված միջոցների 14.9%-ը:

2021 թվականի առաջին եռամսյակի համադրելի ցուցանիշի համեմատ Բարձր տեխնոլոգիական արդյունաբերության էկոհամակարգի, թվայնացման և շուկայի զարգացման ծրագրի շրջանակներում կատարված ծախսերը նվազել են 67.4%-ով կամ 1.6 մլրդ դրամով՝ հիմնականում պայմանավորված Համաշխարհային բանկի աջակցությամբ իրականացվող առևտրի և ենթակառուցվածքների զարգացման վարկային ծրագրի շրջանակներում կատարված ծախսերի 54.8% (882.1 մլն դրամ) նվազմամբ: Բացի այդ, 2021 թվականի առաջին եռամսյակում Կորոնավիրուսի (COVID-19) տնտեսական հետևանքների չեզոքացման 17‑րդ միջոցառման շրջանակներում հատկացվել էր 636.5 մլն դրամ:

*Պաշտպանության բնագավառում գիտական և գիտատեխնիկական նպատակային հետազոտությունների* ծրագրի միջոցներն ուղղվել են «Գիտական և գիտատեխնիկական նպատակային ծրագրային հետազոտություններ» ծրագրի շրջանակներում կատարվող հատուկ գիտահետազոտական և փորձակոնստրուկտորական աշխատանքների ֆինանսավորմանը: Ծրագրի շրջանակներում օգտագործվել է 1.4 մլրդ դրամ՝ ապահովելով 67.1% կատարողական, ինչը պայմանավորված է նրանով, որ միջազգային շուկաներում հումք-նյութերի ձեռքբերման խնդիրների հետ կապված՝ չի կնքվել գիտահետազոտական և փորձակոնստրուկտորական աշխատանքների 1 պայմանագիր: Նախորդ տարվա առաջին եռամսյակում Պաշտպանության բնագավառում գիտական և գիտատեխնիկական նպատակային հետազոտությունների ծրագրին հատկացված միջոցները չէին օգտագործվել:

ՀՀ ԲՏԱՆ պատասխանատվությամբ իրականացվող այլ ծրագրերից *Բարձր տեխնոլոգիական արդյունաբերության բնագավառում պետական քաղաքականության մշակման, ծրագրերի համակարգման և մոնիտորինգի* ծրագրի շրջանակներում ծախսերը կազմել են շուրջ 199.3 մլն դրամ կամ ծրագրային ցուցանիշի 87.1%‑ը: Շեղումը հիմնականում պայմանավորված է Ռազմարդյունաբերության բնագավառում պետական քաղաքականության մշակման խորհրդատվական, մոնիտորինգի և աջակցության ծառայությունների, ծրագրերի համակարգման ծախսերի 58.5% կատարողականով, որի շրջանակներում օգտագործվել է 34.4 մլն դրամ: Շեղումը պայմանավորված է գործուղումների, ինչպես նաև թափուր հաստիքների առկայության հետևանքով աշխատանքի վարձատրության ծախսերի տնտեսմամբ:

Բարձր տեխնոլոգիաների, ռազմարդյունաբերության, թվայնացման, կիբեռանվտանգության, ինովացիոն տեխնոլոգիաների, կապի, փոստի, համացանցի և տիեզերական բնագավառներում պետական քաղաքականության մշակման, ծրագրերի համակարգման և մոնիտորինգի միջոցառման ծախսերը կազմել են շուրջ 157 մլն դրամ՝ ապահովելով 97.5% կատարողական: Շեղումը հիմնականում պայմանավորված է գնման մրցույթների արդյունքում ապրանքների և ծառայությունների՝ նախատեսվածից ցածր գներով ձեռքբերման արդյունքում, ինչպես նաև գործուղումների ծախսերի գծով առաջացած տնտեսումներով:

Նախորդ տարվա առաջին եռամսյակի համեմատ Բարձր տեխնոլոգիական արդյունաբերության բնագավառում պետական քաղաքականության մշակման, ծրագրերի համակարգման և մոնիտորինգի ծրագրի ծախսերն աճել են 6.1%-ով կամ 11.4 մլն դրամով, որը հիմնականում պայմանավորված է Բարձր տեխնոլոգիաների, ռազմարդյունաբերության, թվայնացման, կիբեռանվտանգության, ինովացիոն տեխնոլոգիաների, կապի, փոստի, համացանցի և տիեզերական բնագավառներում պետական քաղաքականության մշակման, ծրագրերի համակարգման և մոնիտորինգի միջոցառման ծախսերի 5.2% (7.8 մլն դրամ) և արտասահմանյան պաշտոնական գործուղումների գծով ծախսերի 5.2 անգամ (6.3 մլն դրամ) աճով:

*ՀՀ ֆինանսների նախարարության* պատասխանատվության ներքո իրականացվել են 3 ծրագրեր, որոնց շրջանակներում 2022 թվականի առաջին եռամսյակում ՀՀ պետական բյուջեից տրամադրվել է շուրջ 39.8 մլրդ դրամ՝ ապահովելով ծրագրի 96.4% կատարողական: 2021 թվականի առաջին եռամսյակի համեմատ նախարարության ծախսերն աճել են 3.9%-ով (1.5 մլրդ դրամով)՝ հիմնականում պայմանավորված Պետական պարտքի կառավարման ծրագրի շրջանակներում կատարված ծախսերի աճով:

1. *2021թ. ՀՀ ֆինանսների նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. առաջին եռամս-յակի փաստ** | **2022թ. առաջին եռամս-յակի ճշտված պլան** | **2022թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2022թ. առաջին եռամսյակը 2021թ. առաջին եռամսյակի նկատմամբ (%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **38,283.2** | **41,269.0** | **39,792.0** | **96.4** | **103.9** | **1,508.9** |
| Պետական պարտքի կառավարում | 37,746.1 | 40,479.1 | 39,159.0 | 96.7 | 103.7 | 1,412.9 |
| Հանրային ֆինանսների կառավարման բնագավառում պետական քաղաքակա-նության մշակում, ծրագրերի համակար-գում և մոնիտորինգ | 517.1 | 753.4 | 613.3 | 81.4 | 118.6 | 96.2 |
| Այլ ծրագրեր | 20.0 | 36.6 | 19.7 | 53.9 | 98.7 | (0.3) |

Հատկացված միջոցների գերակշիռ մասը բաժին է ընկել *Պետական պարտքի կառավարման* ծրագրին, որի շրջանակներում օգտագործվել է նախատեսված միջոցների 96.7%-ը՝ 39.2 մլրդ դրամ: Նշված գումարը գրեթե ամբողջությամբ ուղղվել է Կառավարության պարտքի սպասարկման միջոցառմանը, որը կատարվել է 96.8%-ով[[33]](#footnote-33): Նախորդ տարվա համեմատ Պետական պարտքի կառավարման ծրագրի ծախսերն աճել են 3.7%-ով կամ 1.4 մլրդ դրամով՝ հիմնականում պայմանավորված Կառավարության պարտքի սպասարկման միջոցառման ծախսերի 5.0% (1.9 մլրդ դրամ) աճով:

*Հանրային ֆինանսների կառավարման բնագավառում պետական քաղաքականության մշակման, ծրագրերի համակարգման և մոնիտորինգի* ծախսերը կազմել են 613.3 մլրդ դրամ՝ ապահովելով եռամսյակային ծրագրի 81.4%-ը: Շեղումը հիմնականում առաջացել է «Ֆինանսական կառավարման համակարգի վճարահաշվարկային ծառայություններ», «Պլանավորում, բյուջետավորում, գանձապետական ծառայություններ, պետական պարտքի կառավարում, տնտեսական և հարկաբյուջետային քաղաքականության մշակում և մոնիտորինգ» և «ՀՀ միջազգային վարկանիշի տրամադրում» միջոցառումների գծով ծախսերում:

Ծրագրի շրջանակներում հատկացված միջոցների մեծ մասը բաժին է ընկել պլանավորման, բյուջետավորման, գանձապետական ծառայությունների, պետական պարտքի կառավարման, տնտեսական և հարկաբյուջետային քաղաքականության մշակման և մոնիտորինգի միջոցառման ծախսերին, որոնք կատարվել են 92.3%-ով և կազմել 462.3 մլն դրամ: Շեղումը պայմանավորված է նրանով, որ մարտ ամսին մատուցված ծառայությունների մի մասի դիմաց վճարումները կատարվել են ապրիլ ամսին:

ՀՀ միջազգային վարկանիշի տրամադրման ծախսերը կազմել են 78.9 մլն դրամ կամ ծրագրված ցուցանիշի 67.8%-ը: Միջոցները հատկացվել են Fitch և Moodys վարկանիշային գործակալություններին, որոնց կողմից իրականացվել են վարկային դեֆոլտի (երկարաժամկետ և կարճաժամկետ, դրամային և արտարժույթային) վարկանիշների 2-ական վերանայումներ, իսկ Standard&Poor's վարկանիշային գործակալության կողմից վճարման պահանջագիր չի ներկայացվել:

Նախորդ տարվա առաջին եռամսյակի համեմատ Հանրային ֆինանսների կառավարման բնագավառում պետական քաղաքականության մշակման, ծրագրերի համակարգման և մոնիտորինգի ծրագրի ծախսերն աճել են 18.6%-ով (96.2 մլն դրամով)՝ հիմնականում պայմանավորված Դատական ակտերի հիման վրա ՀՀ պետական բյուջեից բռնագանձման ենթակա գումարների վճարման միջոցառման ծախսերով, որոնք կազմել են 38.9 մլն դրամ, և ՀՀ միջազգային վարկանիշի տրամադրման ծախսերի 64.4% (30.9 մլն դրամ) աճով:

*ՀՀ արտակարգ իրավիճակների նախարարության* պատասխանատվությամբ 2022 թվականի առաջին եռամսյակում կատարվել է պետական բյուջեի 5 ծրագիր: Ծախսերը կազմել են ավելի քան 2.1 մլրդ դրամ կամ ծրագրված ցուցանիշի 66.9%‑ը: Շեղումը հիմնականում պայմանավորված է նախարարության կողմից կատարված ծախսերի գերակշիռ մասը կազմող «Փրկարարական ծառայություններ» ծրագրի կատարողականով: Նախորդ տարվա առաջին եռամսյակի համեմատ ՀՀ արտակարգ իրավիճակների նախարարության պատասխանատվությամբ իրականացվող ծախսերն աճել են 0.3%‑ով կամ 6.5 մլն դրամով:

1. *2022թ. առաջին եռամսյակում ՀՀ արտակարգ իրավիճակների նախարարության կողմից իրականացված ծրագրերը (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. առաջին եռամս-յակի փաստ** | **2022թ. առաջին եռամս-յակի ճշտված պլան** | **2022թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2022թ. առաջին եռամսյակը 2021թ. առաջին եռամսյակի նկատմամբ (%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **2,142.8** | **3,211.3** | **2,149.3** | **66.9** | **100.3** | **6.5** |
| Փրկարարական ծառայություններ | 1,711.5 | 2,665.5 | 1,698.1 | 63.7 | 99.2 | (13.4) |
| Արտակարգ իրավիճակների բնագավառի պետական քաղաքականության մշակում, ծրագրերի համակարգում և մոնիտորինգ | 186.2 | 293.4 | 234.8 | 80.0 | 126.1 | 48.6 |
| Այլ ծրագրեր | 245.1 | 252.4 | 216.4 | 85.7 | 88.3 | (28.7) |

Հաշվետու ժամանակահատվածում *«Փրկարարական ծառայություններ»* ծրագրի շրջանակներում օգտագործվել է շուրջ 1.7 մլրդ դրամ կամ նախատեսվածի 63.7%-ը: Շեղումը հիմնականում պայմանավորված է նրանով, որ «Փրկարարական ծառայություններ» միջոցառման շրջանակներում նախատեսված մարտ ամսվա աշխատավարձի ծախսերը վճարվել են ապրիլ ամսին: Նշված միջոցառման շրջանակներում մարտունակության բարձրացման նպատակով նախատեսված 28 ուսումնավարժանքները ողջ ծավալով իրականացվել են:

2022 թվականի առաջին եռամսյակում Արտակարգ իրավիճակներում մարդասիրական աջակցության կազմակերպման միջոցառմանը կատարված հատկացումներն ուղղվել են Ռուս-հայկական մարդասիրական արձագանքման կենտրոնի պահպանմանը: Նշված միջոցառման ծախսերը կատարվել են նախատեսված ծավալով՝ կազմելով շուրջ 9.1 մլն դրամ:

Նախորդ տարվա առաջին եռամսյակի համեմատ «Փրկարարական ծառայություններ» ծրագրի ծախսերը նվազել են 0.8%-ով կամ 13.4 մլն դրամով:

Հաշվետու ժամանակահատվածում *Արտակարգ իրավիճակների բնագավառի պետական քաղաքականության մշակման, ծրագրերի համակարգման և մոնիտորինգի* ծրագրի շրջանակներում օգտագործվել է 234.8 մլն դրամ՝ ապահովելով 80% կատարողական: Միջոցներն ուղղվել են արտակարգ իրավիճակների բնագավառում քաղաքականության մշակման, խորհրդատվական ծառայությունների տրամադրման և մոնիտորինգի իրականացմանը: Շեղումը հիմնականում պայմանավորված է թափուր հաստիքների առկայության հետևանքով աշխատանքի վարձատրության ծախսերի խնայողություններով, բացի այդ՝ կնքված որոշ պայմանագրերի կատարողական ակտերն ու արձանագրություններն ամբողջությամբ չեն ներկայացվել: Նախորդ տարվա առաջին եռամսյակի համեմատ տվյալ ծրագրի շրջանակներում կատարված ծախսերն աճել են 26.1%‑ով կամ 48.6 մլն դրամով:

Հաշվետու ժամանակահատվածում ՀՀ ԱԻՆ պատասխանատվությամբ իրականացվող այլ ծրագրերից *Սեյսմիկ պաշտպանության* ծրագրի շրջանակներում հատկացված միջոցներն ուղղվել են սեյսմիկ պաշտպանության ոլորտում ծառայությունների տրամադրմանը: Միջոցառման շրջանակներում «Սեյսմիկ պաշտպանության տարածքային ծառայություն» ՊՈԱԿ-ի կողմից իրականացվել են սեյսմիկ վտանգի մոնիտորինգի ապահովման, դրա հետ կապված այլ երկրորդային վտանգների գնահատման, ՀՀ տարածքում և տարածաշրջանում տեղի ունեցող երկրաշարժերի գրանցման, մշակման և դրանց մասին հաղորդագրությունների տրամադրման աշխատանքներ: Միջոցառման շրջանակներում առաջին եռամսյակում երկրաֆիզիկական, երկրադինամիկական և այլ դաշտերի մոնիտորինգի, սեյսմիկ վտանգի, այդ թվում՝ ընթացիկ սեյսմիկ վտանգի գնահատման նպատակով իրականացվել են 121282 դիտարկումներ՝ կանխատեսված 120000-ի փոխարեն, սեյսմիկ պաշտպանության տարրերի և վարքականնոնների ուսուցանման, ՏԻՄ-երի աշխատողների նախապատրաստման նպատակով կազմակերպվել է 125 միջոցառում՝ նախատեսված 100-ի փոխարեն: Հատկացված միջոցներն օգտագործվել են ամբողջությամբ՝ կազմելով շուրջ 128 մլն դրամ: Նախորդ տարվա առաջին եռամսյակի համեմատ Սեյսմիկ պաշտպանության ծրագրի շրջանակներում կատարված ծախսերը նվազել են 6.3%-ով կամ 8.6 մլն դրամով:

*ՀՀ վիճակագրական կոմիտեի* պատասխանատվությամբ 2022 թվականի առաջին եռամսյակի ընթացքում կատարվել է պետական բյուջեի 2 ծրագիր, որոնց գծով ծախսերը կազմել են 362.5 մլն դրամ կամ ծրագրված ցուցանիշի 46.4%‑ը, որոնք նախորդ տարվա նույն ժամանակահատվածի համեմատ նվազել են 10.5%‑ով (42.6 մլն դրամով): Ինչպես ծրագրված ցուցանիշից շեղումը, այնպես էլ նախորդ տարվա համեմատ ծախսերի նվազումը հիմնականում պայմանավորված են Վիճակագրական համակարգի ամրապնդման ազգային ռազմավարական ծրագրի ծախսերով: Ծրագիրն իրականացվում է Համաշխարհային բանկի աջակցությամբ, որի շրջանակներում օգտագործվել է առաջին եռամսյակի համար նախատեսված միջոցների 8.4%-ը՝ 33 մլն դրամ: Գումարն օգտագործվել է ծառայությունների մատուցման բաղադրիչի շրջանակներում՝ կազմելով ծրագրված ցուցանիշների 25%-ը՝ պայմանավորված նրանով, որ ԱՐՄՍՏԱՏ-ի էլեկտրոնային տվյալների հավաքման, մշակման և պահպանման վեբ-հարթակի ներդրման համար կնքված պայմանագրի շրջանակում կնքվել է լրացուցիչ համաձայնագիր, որի համաձայն հաշվետվության ներկայացումը և վճարումը նախատեսված են երկրորդ եռամսյակում: Չի օգտագործվել ծրագրի շրջանակներում Վիճակագրական կոմիտեի տեխնիկական հագեցվածության բարելավման բաղադրիչի շրջանակներում նախատեսված 261.2 մլն դրամը, քանի որ պայմանագրով սերվերային հանգույցների մատակարարումը նախատեսված է երկրորդ եռամսյակում: Նախորդ տարվա նույն ժամանակահատվածի համեմատ Վիճակագրական համակարգի ամրապնդման ազգային ռազմավարական ծրագրի ծախսերը նվազել են 58.5%-ով (46.5 մլն դրամով):

*Ազգային պաշտոնական վիճակագրության արտադրության և տարածման* ծրագրի շրջանակներում օգտագործվել է հատկացված միջոցների 84.9%-ը՝ շուրջ 329.6 մլն դրամ: Մասնավորապես՝ 221.9 մլն դրամ է տրամադրվել «Վիճակագրության քաղաքականության մշակում և իրականացում, պաշտոնական վիճակագրական տեղեկատվության մշակում, արտադրում և տարածում» միջոցառմանը, 96.3 մլն դրամ՝ «Վիճակագրական տեղեկատվության հավաքում» միջոցառմանը, որոնք կատարվել են համապատասխանաբար 86.5%-ով և 96.7%-ով: Ծրագրված ցուցանիշներից շեղումները պայմանավորված են այն հանգամանքով, որ հաշվետու ժամանակահատվածում մատուցված որոշ ծառայությունների դիմաց ֆինանսավորումն իրականացվել է ապրիլ ամսին: Միջոցառումների շրջանակներում հիմնականում ապահովվել են նախատեսված արդյունքային ցուցանիշները: Նախորդ տարվա նույն ժամանակահատվածի համեմատ Ազգային պաշտոնական վիճակագրության արտադրության և տարածման ծրագրի գծով ծախսերն աճել են 1.2%‑ով (3.8 մլն դրամով)՝ հիմնականում պայմանավորված աշխատանքի վարձատրության ծախսերի աճով:

*ՀՀ հանրային ծառայությունները կարգավորող հանձնաժողովին* *Հանրային ծառայությունների ոլորտի կարգավորման* ծրագրի շրջանակներում առաջին եռամսյակում տրամադրվել է 129.3 մլն դրամ, որը կազմել է ծրագրված ցուցանիշի 81.2%‑ը՝ հիմնականում պայմանավորված տնտեսումներով, ինչպես նաև հանձնաժողովի աշխատակիցների առաջին եռամսյակի պարգևատրումը ապրիլ ամսին վճարելու հանգամանքով: Նախորդ տարվա առաջին եռամսյակի համեմատ ՀՀ հանրային ծառայությունները կարգավորող հանձնաժողովի ծախսերն աճել են 11.4%‑ով կամ 13.2 մլն դրամով: Ծրագրի՝ Հանրային ծառայությունների ոլորտում կարգավորման միջոցառման շրջանակներում 2021 թվականի առաջին եռամսյակի ընթացքում տրամադրվել է թվով 14 լիցենզիա՝ կանխատեսված 5-ի փոխարեն, իրականացվել է հանրային ծառայությունների կարգավորվող ոլորտում թվով 10 սակագների սահմանում և վերանայում՝ կանխատեսված 16-ի փոխարեն:

*ՀՀ կենտրոնական ընտրական հանձնաժողովի* կողմից 2022 թվականի առաջին եռամսյակում *Ընտրական գործընթացների համակարգման, կանոնակարգման և տեղեկատվության տրամադրման* ծրագրի շրջանակներում օգտագործվել է նախատեսված միջոցների 19.6%-ը՝ շուրջ 77 մլն դրամ: Շեղումը հիմնականում պայմանավորված է Տեղական ինքնակառավարման մարմինների ընտրությունների կազմակերպման միջոցառման ծախսերի կատարողականով, որը կազմել է 4.5%՝ 13.2 մլն դրամ: Միջոցները նախատեսված էին 2022 թվականի մարտի 23-ին կայացած ՏԻՄ ընտրությունների ծախսերի ֆինանսավորման համար, որը հիմնականում իրականացվել է ապրիլ ամսին: Նախորդ տարվա առաջին եռամսյակի համեմատ ՀՀ կենտրոնական ընտրական հանձնաժողովի ծախսերն աճել են 54.1%-ով (27 մլն դրամով)՝ հիմնականում պայմանավորված Կենտրոնական ընտրական հանձնաժողովի գործունեության ապահովման և ընտրական ծրագրերի համակարգման, կազմակերպման, անցկացման, մոնիտորինգի ծառայությունների գծով ծախսերի 27.8% աճով, ինչպես նաև ՏԻՄ ընտրությունների ծախսերով:

*Մրցակցության պաշտպանության հանձնաժողովին* 2022 թվականի առաջին եռամսյակում *«Տնտեսական մրցակցության պաշտպանություն»* ծրագրի իրականացման համար տրամադրվել է 92.7 մլն դրամ, որը կազմել է ծրագրված ցուցանիշի 94.8%‑ը: Շեղումը հիմնականում պայմանավորված է նրանով, որ կախված քաղաքացիների դիմում-բողոքներից՝ ծառայողական գործուղումների անհրաժեշտություն չի առաջացել, բացի այդ՝ գնման գործընթացը տեխնիկական պատճառներով հետաձգվել է և տեղափոխվել հաջորդ եռամսյակ: Հաշվետու ժամանակահատվածում տնտեսական մրցակցության իրավիճակի գնահատման նպատակով կատարվել են 29 ուսումնասիրություններ՝ նախատեսված 15-ի փոխարեն, որը պայմանավորված է անբարեխիղճ մրցակցության դեպքերի բացահայտման աճով և պարենային ապրանքային շուկաներում առկա իրավիճակով: Նախորդ տարվա առաջին եռամսյակի համեմատ Մրցակցության պաշտպանության հանձնաժողովի ծախսերը նվազել են 5.1%‑ով կամ 5 մլն դրամով:

*ՀՀ կադաստրի կոմիտեի* պատասխանատվությամբ 2022 թվականի առաջին եռամսյակում կատարվել է *Անշարժ գույքի կադաստրի վարման բնագավառում պետական քաղաքականության իրականացման* ծրագիրը, որի գծով ծախսերը կազմել են շուրջ 630.4 մլն դրամ կամ նախատեսվածի 53.2%‑ը: Շեղումը հիմնականում պայմանավորված է Գույքի նկատմամբ իրավունքների պետական գրանցման, գույքի և դրա նկատմամբ գրանցված իրավունքների և սահմանափակումների վերաբերյալ տեղեկատվության տրամադրման ծախսերի կատարողականով, ինչպես նաև ՀՀ տարածքի օդալուսանկարահանման, օրթոֆոտոհատակագծերի և թվային բարձունքային մոդելի ստեղծման աշխատանքների համար նախատեսված միջոցները չօգտագործելու հանգամանքով: Նշված առաջին միջոցառման շրջանակներում սահմանված արդյունքային չափորոշիչների գծով հիմնականում արձանագրվել են գերակատարումներ՝ պայմանավորված ինչպես քաղաքացիների դիմելիությամբ, այնպես էլ գույքի նկատմամբ իրավունքների պետական գրանցման գործարքների թվի աճով: Միջոցառման շրջանակներում օգտագործվել է շուրջ 627.7 մլն դրամ կամ նախատեսված միջոցների 69%-ը: Վերջինս պայմանավորված է թափուր հաստիքների առկայության արդյունքում աշխատավարձի գծով նախատեսված միջոցների տնտեսմամբ, ինչպես նաև մասնագիտական ծառայությունների գծով ծախսերի հետաձգմամբ:

ՀՀ տարածքի օդալուսանկարահանման, օրթոֆոտոհատակագծերի և թվային բարձունքային մոդելի ստեղծման աշխատանքների համար նախատեսված 215.2 մլն դրամ միջոցները չեն օգտագործվել՝ պայմանավորված նրանով, որ միջոցները հատկացվել են ՀՀ կառավարության թիվ 273-Ն որոշմամբ (ուժի մեջ է մտել 2022 թվականի մարտի 4-ին), և ժամանակի սղության հետևանքով վճարումները տեղափոխվել են հաջորդ եռամսյակ: Միջոցառման շրջանակներում նախատեսված աշխատանքներն ամբողջությամբ կատարվել են և ապահովվել են սահմանված բոլոր արդյունքային չափորոշիչները:

Նախորդ տարվա առաջին եռամսյակի համեմատ ՀՀ կադաստրի կոմիտեի պատասխանատվությամբ իրականացվող ծախսերն աճել են 11%‑ով կամ 62.4 մլն դրամով` հիմնականում պայմանավորված Գույքի նկատմամբ իրավունքների պետական գրանցման, գույքի և դրա նկատմամբ գրանցված իրավունքների և սահմանափակումների վերաբերյալ տեղեկատվության տրամադրման ծախսերի 10.5% (59.8 մլն դրամ) աճով:

*Հեռուստատեսության և ռադիոյի հանձնաժողովի* պատասխանատվությամբ 2022 թվականի առաջին եռամսյակի ընթացքում *Տեսալսողական մեդիայի ոլորտի կանոնակարգման* ծրագրի շրջանակներում տրամադրվել է 53.2 մլն դրամ՝ ապահովելով ծրագրված ցուցանիշի 91.1% կատարողական: Շեղումը պայմանավորված է հիմնականում աշխատողների արձակուրդների տեղափոխմամբ, գործուղումների հետաձգմամբ, մրցույթների արդյունքում ցածր գներով ապրանքների և ծառայությունների ձեռքբերմամբ: Նախորդ տարվա առաջին եռամսյակի համեմատ հանձնաժողովի ծախսերը նվազել են 8.9%-ով կամ 5.2 մլն դրամով:

Տեսալսողական մեդիայի ոլորտի կանոնակարգման ծառայությունների միջոցառման շրջանակներում իրականացվել է տեսալսողական հաղորդումների պատրաստման և հեռարձակման՝ օրենսդրության պահանջների և լիցենզիայի պայմանների պահպանման նկատմամբ մշտադիտարկում և վերահսկողություն (990 եթերային օրերի դիտարկումներ), անցկացվել է սլոթի օգտագործման, լսողական ծրագրի հաճախականության օգտագործման և մասնավոր մուլտիպլեքս օպերատորի գործունեության լիցենզավորման 6 մրցույթ, որը նախատեսված չէր: Տրամադրվել են ցանցային օպերատորի գործունեության 2 լիցենզիա, տեսալսողական մեդիածառայություն մատուցողի կարգավիճակի 2 հեղինակազորման վկայագրեր, իրականացվել է տեսալսողական 38 ծրագրերի դիստրիբյուտորների ծանուցումների հաստատում: Իրականացվել է նաև տեսալսողական մեդիայի ոլորտը կանոնակարգող 1 իրավական ակտի մշակում և տեսալսողական մեդիածառայություն մատուցողների, ցանցային ու մասնավոր մուլտիպլեքս օպերատորների, տեսալսողական ծրագրերի դիստրիբյուտորների գործունեության հետ կապված 41 դիմումների քննարկում՝ կանխատեսված 32‑ի դիմաց:

*ՀՀ պետական եկամուտների կոմիտեի* պատասխանատվությամբ 2022 թվականի առաջին եռամսյակում իրականացվել է «Հարկային և մաքսային ծառայություններ» ծրագիրը, որի շրջանակներում օգտագործվել է 3.7 մլրդ դրամ կամ նախատեսված միջոցների 65.7%‑ը: Ծրագրված ցուցանիշից շեղումը հիմնականում պայմանավորված է դրոշմապիտակների նախորդ տարվա մնացորդի օգտագործմամբ (163181.3 հազար հատ), որի արդյունքում չի օգտագործվել դրոշմապիտակների ձեռքբերման համար նախատեսված շուրջ 1.5 մլրդ դրամը: Տվյալ ծրագրի շրջանակներում իրականացվել են հինգ միջոցառումներ, որոնցից երկուսի համար նախատեսված 92.9 մլն դրամ միջոցներն օգտագործվել են ամբողջությամբ: Ավելի քան 3.6 մլրդ դրամ օգտագործվել է «Հարկային և մաքսային ծառայություններ» միջոցառման շրջանակներում՝ կազմելով նախատեսվածի 89.2%‑ը, ինչը հիմնականում պայմանավորված է նրանով, որ մարտ ամսվա համար նախատեսված ապրանքների և ծառայությունների ձեռքբերման, ինչպես նաև աշխատավարձի գծով պարտավորությունների որոշ մասի դիմաց վճարումները կատարվել են ապրիլ ամսին: Նախորդ տարվա առաջին եռամսյակի համեմատ ՀՀ պետական եկամուտների կոմիտեի պատասխանատվությամբ իրականացվող ծախսերն աճել են 9.5%‑ով կամ 324.6 մլն դրամով, որը հիմնականում պայմանավորված է հարկային ու մաքսային ծառայությունների միջոցառման ծախսերի 8.7% (289.2 մլն դրամ) աճով:

*ՀՀ ազգային անվտանգության ծառայության* պատասխանատվությամբ 2022 թվականի առաջին եռամսյակում կատարվել են շուրջ 8.9 մլրդ դրամի ծախսեր՝ ապահովելով ծրագրված ցուցանիշի 85.4%-ը: Հատկացված միջոցներով իրականացվել են երկու ծրագրեր։ Շեղումը հիմնականում պայմանավորված է Ազգային անվտանգության ծրագրի ծախսերի 84.7% կատարողականով։ Նախորդ տարվա նույն ժամանակահատվածի համեմատ ՀՀ ազգային անվտանգության ծառայության ծախսերն աճել են 28.9%-ով կամ շուրջ 2 մլրդ դրամով` հիմնականում պայմանավորված Ազգային անվտանգության ծրագրի շրջանակներում կատարված ծախսերի աճով:

Հաշվետու ժամանակահատվածում ավելի քան 869.9 մլն դրամ է տրամադրվել *Պետական պահպանության ապահովման* ծրագրին՝ կազմելով ծրագրված ցուցանիշի 92.3%-ը: Ծրագրում ընդգրկված են երկու միջոցառումներ: Շեղումը պայմանավորված է ծրագրի ծախսերում մեծ տեսակարար կշիռ ունեցող «Պետական պահպանության ծառայություններ» միջոցառման ծախսերի կատարողականով: Միջոցառման շրջանակներում ապահովվել է մշտապես պահպանվող 10 օբյեկտների 24-ժամյա անվտանգությունը: Միջոցառման ծախսերը կազմել են ավելի քան 840.4 մլն դրամ կամ ծրագրված ցուցանիշի 92.1%-ը: Շեղումը հիմնականում պայմանավորված է նախատեսված որոշ գործուղումների հետաձգմամբ, ապրանքների մատակարարման ժամանակացույցերի փոփոխությամբ, ինչպես նաև թափուր հաստիքների առկայության հետևանքով աշխատանքի վարձատրության ծախսերի տնտեսմամբ: Նախորդ տարվա նույն ժամանակահատվածի համեմատ Պետական պահպանության ապահովման ծրագրի ծախսերն աճել են 5%-ով կամ 41.5 մլն դրամով՝ հիմնականում պայմանավորված նրանով, որ հաշվետու ժամանակահատվածում 29.5 մլն դրամի միջոցներ են հատկացվել ՊՊԾ տրանսպորտային միջոցներով ապահովվածության բարելավման նպատակով, որոնք նախորդ տարվա առաջին եռամսյակում չէին նախատեսվել:

2022 թվականի առաջին եռամսյակում *Ազգային անվտանգության* ծրագրին պետական բյուջեից տրամադրվել է 8 մլրդ դրամ` կազմելով ծրագրված ցուցանիշի 84.7%‑ը: Ծրագրված ցուցանիշից ծախսերի շեղումը հիմնականում պայմանավորված է հետախուզական, հակահետախուզական, ռազմական հակահետախուզության, հանցագործությունների դեմ պայքարի և պետական սահմանի պահպանության գործունեության կազմակերպման միջոցառման ծախսերի 81.7% կատարողականով, որի շրջանակներում օգտագործվել է 5.3 մլրդ դրամ: Վերջինս պայմանավորված է գնման գործընթացներով` մրցույթների վերահայտարարման պատճառով պայմանագրերը կանախատեսված ժամկետից ուշ կնքելու, արտերկրից ներկրվող ապրանքատեսակների հետ կապված որոշ մրցույթների չկայանալու հանգամանքով, գնումների արդյունքում առաջացած տնտեսումներով, ինչպես նաև թափուր հաստիքների առկայության արդյունքում աշխատանքի վարձատրության համար նախատեսված միջոցների տնտեսմամբ։ Բացի այդ, Ազգային անվտանգության ծրագրի կատարողականը մասամբ էլ պայմանավորված է Ազգային անվտանգության համակարգի շենքային ապահովվածության բարելավման ծախսերի 42.1% կատարողականով, որի շրջանակներում օգտագործվել է 182.7 մլն դրամ: Ծրագրված ցուցանիշի նկատմամբ շեղումը պայմանավորված է բանկերի կողմից ապրանքների որոշ մատակարարների տրվող որակավորման և պայմանագրային երաշխիքների ուշացման պատճառով պայմանագրերը նախատեսված ժամկետից ուշ կնքվելու հանգամանքով, ինչպես նաև եղանակային պայմաններով, որոնց հետևանքով հնարավոր չի եղել ամբողջ ծավալով իրականացնել նախատեսված աշխատանքները:

Հաշվետու ժամանակահատվածում 2.5 մլրդ դրամ է տրամադրվել պաշտպանության բնագավառի այլ ծախսերին՝ ապահովելով 100% կատարողական:

Նախորդ տարվա առաջին եռամսյակի համեմատ նշված ծրագրի ծախսերն աճել են 32.2%-ով կամ շուրջ 2 մլրդ դրամով՝ հիմնականում պայմանավորված հետախուզական, հակահետախուզական, ռազմական հակահետախուզության, հանցագործությունների դեմ պայքարի և պետական սահմանի պահպանության գործունեության կազմակերպման միջոցառման ծախսերի 28% (1.2 մլրդ դրամ), ինչպես նաև պաշտպանության բնագավառի այլ ծախսերի 31.5% (600 մլն դրամ) աճով:

*ՀՀ ոստիկանության* պատասխանատվությամբ հաշվետու ժամանակահատվածում իրականացվել են 2 ծրագրեր, որոնց տրամադրվել է ավելի քան 15.2 մլրդ դրամ՝ կազմելով ծրագրված ցուցանիշի 76.6%-ը: Շեղումը հիմնականում պայմանավորված է Ոստիկանության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի ու վերահսկողության ծրագրի կատարողականով: Նշված ծրագրի շրջանակներում կատարված ծախսերի աճով է պայմանավորված նախորդ տարվա առաջին եռամսյակի համեմատ ՀՀ ոստիկանության պատասխանատվությամբ իրականացվող ծրագրերի գծով ծախսերի 15.7% (2.1 մլրդ դրամ) աճը:

2022 թվականի առաջին եռամսյակում *Ոստիկանության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի ու վերահսկողության* ծրագրի շրջանակներում օգտագործվել է շուրջ 15 մլրդ դրամ կամ նախատեսված միջոցների 76.8%-ը: Շեղումը հիմնականում պայմանավորված է «ՀՀ ոստիկանության կարիքի բավարարում» ու «Ոստիկանության ոլորտի քաղաքականության մշակում, կառավարում, կենտրոնացված միջոցառումների, մոնիտորինգի և վերահսկողության իրականացում» միջոցառումների կատարողականով:

Հաշվետու ժամանակահատվածում 3.3 մլրդ դրամ ուղղվել է Ոստիկանության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի և վերահսկողության միջոցառմանը, որը կատարվել է 84.3%-ով՝ հիմնականում պայմանավորված առանձին վճարման փաստաթղթեր ապրիլ ամսին ներկայացնելու և գնման գործընթացները չավարտելու հանգամանքներով:

Պետական պահպանության ծառայություններ մատուցող ՀՀ ոստիկանության ստորաբաժանումների կարիքի բավարարման միջոցառմանը տրամադրվել է 4.2 մլրդ դրամ, որը կազմել է ծրագրված ցուցանիշի 94.2%-ը: Շեղումը հիմնականում պայմանավորված է նոր պարեկային ծառայության ձևավորման արդյունքում կառուցվածքային փոփոխությունների հետևանքով աշխատանքի վարձատրության ծախսերի տնտեսմամբ:

Ճանապարհային երթևեկության անվտանգության ապահովման և ճանապարհատրանս-պորտային պատահարների կանխարգելման միջոցառման շրջանակներում ծախսերը կատարվել են 87%-ով՝ կազմելով շուրջ 2 մլրդ դրամ: Շեղումը հիմնականում պայմանավորված է առանձին վճարման փաստաթղթեր ապրիլ ամսին ներկայացնելու և գնման գործընթացները չավարտելու հանգամանքներով:

ՀՀ ոստիկանության կարիքի բավարարման համար միջոցներն ուղղվել են ՀՀ ոստիկանության նյութատեխնիկական բազայով ապահովմանը, ձեռք են բերվել 140 հատ ավտոմեքենաներ, 483 միավոր գրասենյակային գույք և 90 հատ համակարգչային սարքավորումներ: Միջոցառմանը տրամադրվել է ավելի քան 1.7 մլրդ դրամ, որը կազմել է ծրագրված ցուցանիշի 35.9%-ը: Վերջինս պայմանավորված է նրանով, որ ՀՀ կառավարության թիվ 337-Ն որոշմամբ (ուժի մեջ է մտել 2022 թվականի մարտի 18-ին) հատկացվել են լրացուցիչ շուրջ 2 մլրդ դրամի միջոցներ, սակայն հաշվետու ժամանակահատվածում գնման գործընթացը չի ավարտվել: Բացի այդ, վճարումները հիմնավորող փաստաթղթերի մի մասը ներկայացվել է մարտի վերջին:

Պետական պահպանության ծառայությունների կազմակերպման և իրականացման միջոցառման շրջանակներում պետական պահպանության ծառայությունների կողմից պահպանվող օբյեկտների թիվը կազմել է 3513՝ նախատեսված 3562-ի դիմաց, որը պայմանավորված է պետական պահպանության գլխավոր վարչության բարեփոխումների հետևանքով պահպանվող մասնավոր օբյեկտների թվի նվազմամբ: Միջոցառման ծախսերը կազմել են 1.7 մլրդ դրամ կամ ծրագրված ցուցանիշի 97.2%-ը, որը հիմնականում պայմանավորված է առանձին վճարման փաստաթղթեր ապրիլ ամսին ներկայացնելու հանգամանքով:

Հասարակական կարգի պահպանության, անվտանգության ապահովման և հանցագործությունների դեմ պայքարի միջոցառման ծախսերը կատարվել են 91.8%-ով՝ կազմելով ավելի քան 1.2 մլրդ դրամ: Շեղումը հիմնականում պայմանավորված է առանձին վճարման փաստաթղթեր ապրիլ ամսին ներկայացնելու և գնման գործընթացները չավարտելու հանգամանքներով:

Անձի անհատական տվյալների, քաղաքացիության և հաշվառման վերաբերյալ տեղեկությունների ստացման, տրամադրման և փոխանակման ծառայությունների մատուցման, ճամփորդական փաստաթղթերում կենսաչափական տեխնոլոգիաների ներդրման միջոցառման շրջանակներում սահմանված արդյունքային չափորոշիչների գծով արձանագրվել են ինչպես գերակատարումներ, այնպես էլ թերակատարումներ՝ պայմանավորված քաղաքացիների դիմելիությամբ: Միջոցառման շրջանակներում օգտագործվել է 644.5 մլն դրամ, որը կազմել է ծրագրված ցուցանիշի 91.7%-ը: Շեղումը հիմնականում պայմանավորված է առանձին վճարման փաստաթղթեր ապրիլ ամսին ներկայացնելու և գնման գործընթացները չավարտելու հանգամանքներով:

Նախորդ տարվա առաջին եռամսյակի համեմատ Ոստիկանության ոլորտի քաղաքականության մշակման, կառավարման, կենտրոնացված միջոցառումների, մոնիտորինգի ու վերահսկողության ծրագրի ծախսերն աճել են 16%-ով կամ շուրջ 2.1 մլրդ դրամով, որը հիմնականում պայմանավորված է ՀՀ ոստիկանության կարիքի բավարարման համար ավելի քան 1.7 մլրդ դրամ միջոցների հատկացմամբ:

2022 թվականի առաջին եռամսյակում *Ոստիկանության կրթական ծառայությունների* ծրագրին հատկացված միջոցներն ուղղվել են Ոստիկանության ծառայողներին նախնական, միջին և բարձրագույն կրթական ծառայությունների մատուցմանը: Ծրագրի շրջանակներում բակալավրիատի կրթական ծրագրով առկա ուսուցում է ստացել ՀՀ ոստիկանության 120 ծառայող՝ նախատեսված 124-ի դիմաց, մագիստրատուրայի կրթական ծրագրով առկա ուսուցում է ստացել 3 ծառայող, միջին մասնագիտական կրթական ծրագրով ուսուցում է ստացել ՀՀ ոստիկանության 56 ծառայող, նախնական մասնագիտական կրթական ծրագրով ուսուցում է ստացել ՀՀ ոստիկանության 22 ծառայող՝ նախատեսված 60-ի դիմաց: Ծրագրի շրջանակներում օգտագործվել է շուրջ 261 մլն դրամ, որը կազմել է նախատեսված միջոցների 66.7%‑ը: Նշված գումարից 153.4 մլն դրամն օգտագործվել է բարձրագույն մասնագիտական կրթության, 64.6 մլն դրամը՝ միջին մասնագիտական կրթության, 43 մլն դրամը՝ նախնական մասնագիտական կրթության ծառայությունների ֆինանսավորման նպատակով, որոնք երեքն էլ կատարվել են 66.7%-ով: Շեղումը պայմանավորված է մարտ ամսվա ընթացքում մատուցված կրթական ծառայությունների դիմաց վճարումներն ապրիլ ամսին կատարելու հանգամանքով: Նախորդ տարվա նույն ժամանակահատվածի համեմատ ծրագրի ծախսերը չեն փոփոխվել:

*Հանրային հեռարձակողի խորհրդին Ռադիո և հեռուստահաղորդումների հեռարձակման* ծրագրի շրջանակներում 2022 թվականի առաջին եռամսյակում ՀՀ պետական բյուջեից հատկացվել է ավելի քան 1.5 մլրդ դրամ, որը կազմել է ծրագրային ցուցանիշի 81.2%-ը: Շեղումը հիմնականում պայմանավորված է Հեռուստատեսային ծառայությունների դիմաց գումարի մի մասը երկրորդ եռամսյակում վճարելու հանգամանքով: Նախորդ տարվա համեմատ Հանրային հեռարձակողի խորհրդի ծախսերն աճել են 9.4%-ով կամ 131.5 մլն դրամով՝ հիմնականում պայմանավորված հեռուստատեսային ծառայությունների գծով ծախսերի աճով:

Հեռուստատեսային ծառայությունների շրջանակներում իրականացվել է «Տեսալսողական մեդիայի մասին» ՀՀ օրենքի պահանջներին համապատասխան տարբեր թեմատիկ ուղղվածության հեռուստահաղորդումների պատրաստում և հեռարձակում Հանրային հեռուստաընկերության Առաջին ալիքի, Միջազգային ալիքի և Լրատվական ալիքի եթերներում՝ յուրաքանչյուրում 2154 ժամ տևողությամբ՝ նախատեսված 2160-ի փոխարեն: Ծրագրային ցուցանիշներից շեղումը պայմանավորված է պրոֆիլակտիկ աշխատանքների իրականացմամբ: Միջոցառման ծախսերը կազմել են շուրջ 1.3 մլրդ դրամ (նախատեսվածի 81.1%-ը)՝ 12%-ով (136.9 մլն դրամով) գերազանցելով նախորդ տարվա նույն ժամանակահատվածի ցուցանիշը:

Ռադիո ծառայությունների միջոցառման շրջանակներում իրականացվել են «Տեսալսողական մեդիայի մասին» ՀՀ օրենքի պահանջներին համապատասխան ռադիոհաղորդումների պատրաստում և հեռարձակում Հանրային ռադիոընկերության «Առաջին ծրագրի», «Երկրորդ ծրագրի» և «Հոգևոր-մշակութային» ռադիոալիքի ու Մայրաքաղաքային սփռման «Արևիկ», Համացանցային սփռման «Մշակույթ» ռադիոալիքների եթերներում՝ յուրաքանչյուրում 2160 ժամ տևողությամբ, ինչպես նաև ՀՀ տարածքում, Մերձավոր Արևելքի ու հարևան երկրներում հաղորդումների հեռարձակում՝ 202.5 ժամ տևողությամբ: Միջոցառման ծախսերը հաշվետու տարում կազմել են 187.5 մլն դրամ (նախատեսվածի 81.1%-ը) և 3.6%-ով (7 մլն դրամով) զիջել նախորդ տարվա նույն ժամանակահատվածի ցուցանիշը:

*ՀՀ հաշվեքննիչ պալատին* *Հանրային ֆինանսների և սեփականության ոլորտում հաշվեքննության* ծրագրի շրջանակներում հաշվետու ժամանակահատվածում ՀՀ պետական բյուջեից տրամադրվել է 178.9 մլն դրամ, որը կազմել է ծրագրված ցուցանիշի 92.7%-ը: Շեղումը հիմնականում պայմանավորված է ներքին գործուղումների գծով ծախսերի խնայողությամբ: Նախորդ տարվա համեմատ ՀՀ հաշվեքննիչ պալատի ծախսերն աճել են 16.3%-ով կամ 25 մլն դրամով՝ հիմնականում պայմանավորված աշխատանքի վարձատրության ծախսերի աճով: Հաշվետու եռամսյակում Հաշվեքննիչ պալատի կողմից իրականացվել են թվով 31 հաշվեքննություններ՝ նախատեսված 23-ի փոխարեն:

*Մարդու իրավունքների պաշտպանի աշխատակազմի* պատասխանատվությամբ *Մարդու իրավունքների պաշտպանության* ծրագրի շրջանակներում 2022 թվականի առաջին եռամսյակում ՀՀ պետական բյուջեի միջոցներով կատարվել են 112.4 մլն դրամ ծախսեր՝ ապահովելով ծրագրված ցուցանիշի 78.3%-ը:

Մարդու իրավունքների և հիմնարար ազատությունների պաշտպանության ծառայությունների տրամադրման միջոցառման շրջանակներում նախատեսված արդյունքային չափորոշիչների զգալի մասի գծով արձանագրվել է գերակատարում: Միջոցառման ծախսերը կազմել են շուրջ 112.3 մլն դրամ՝ ապահովելով 78.5% կատարողական, որը հիմնականում պայմանավորված է աշխատանքի վարձատրության ծախսերի տնտեսումներով, ինչպես նաև գնման ընթացակարգերով սահմանված պայմանագրերի կնքման և ապրանքների մատակարարման ժամկետներով:

124 հազար դրամն օգտագործվել է ՀՀ մարդու իրավունքների պաշտպանի աշխատակազմի տեխնիկական հագեցվածության բարելավման նպատակով՝ կազմելով ծրագրային ցուցանիշի 28.7%‑ը: Շեղումը պայմանավորված է գնման ընթացակարգերով սահմանված պայմանագրերի կնքման և ապրանքների մատակարարման ժամկետներով:

Նախորդ տարվա առաջին եռամսյակի համեմատ Մարդու իրավունքների պաշտպանի աշխատակազմի պատասխանատվությամբ իրականացվող ծախսերն աճել են 55.1%-ով կամ ավելի քան 39.9 մլն դրամով, որը հիմնականում պայմանավորված է Մարդու իրավունքների և հիմնարար ազատությունների պաշտպանության ծառայությունների գծով ծախսերի 55% (39.8 մլն դրամ) աճով:

*ՀՀ միջուկային անվտանգության կարգավորման կոմիտեին* հատկացված միջոցներով իրականացվել է *Միջուկային և ճառագայթային անվտանգության կարգավորման* ծրագիրը, որի կատարողականը 2022 թվականի առաջին եռամսյակում կազմել է 95.2% կամ 55 մլն դրամ՝ պայմանավորված աշխատակիցների արձակուրդային վճարների տեղափոխմամբ և էներգետիկ ծառայությունների գծով ծախսերի խնայողությամբ: Նախորդ տարվա համեմատ կոմիտեի ծախսերն աճել են 30.2%-ով (12.8 մլն դրամով)՝ հիմնականում պայմանավորված պայմանագրային այլ ծառայությունների ձեռքբերման ծախսերի աճով: Ծրագրի շրջանակներում հաշվետու ժամանակահատվածում ՀՀ միջուկային անվտանգության կարգավորման կոմիտեի կողմից իրականացվել են միջուկային և ճառագայթային անվտանգության նորմերի ու կանոնների, լիցենզիայի պայմանների և պահանջների համապատասխանության 10 տեսչական ստուգումներ, տրամադրվել է ատոմային էներգիայի օգտագործման բնագավառում գործունեության իրականացման 150 լիցենզիա՝ կանխատեսված 140-ի փոխարեն:

*ՀՀ քննչական կոմիտեի* կողմից իրականացված *«ՀՀ քննչական ծառայություններ»* ծրագրի շրջանակներում 2022 թվականի առաջին եռամսյակի ընթացքում կատարվել են ավելի քան 1.3 մլրդ դրամ ծախսեր՝ կազմելով ծրագրային ցուցանիշի 90.7%-ը: Շեղումը հիմնականում պայմանավորված է մարտի վերջին մատակարարված ապրանքների և ծառայությունների դիմաց վճարումները երկրորդ եռամսյակում իրականացնելու հանգամանքով: Նախորդ տարվա առաջին եռամսյակի համեմատ կոմիտեի ծախսերն աճել են 12.2%-ով կամ 144.8 մլն դրամով՝ հիմնականում պայմանավորված քրեական գործերով վարույթի իրականացման միջոցառման գծով ծախսերի աճով, որոնք կազմել են 1.3 մլրդ դրամ կամ ծրագրված ցուցանիշի 90.7%-ը և 12.2%-ով (143.4 մլն դրամով) գերազանցելով նախորդ տարվա ցուցանիշը: Միջոցառման շրջանակներում վարույթում գտնվող քրեական գործերի թիվը կազմել է 15807՝ կանխատեսված 12000-ի դիմաց, ստացված դիմումների և բողոքների թիվը՝ 5759՝ կանխատեսված 6500-ի դիմաց:

*ՀՀ քաղաքաշինության կոմիտեի* պատասխանատվությամբ հաշվետու ժամանակահատվածում պետական բյուջեի միջոցներով կատարվել են շուրջ 129.6 մլն դրամ ծախսեր՝ կազմելով ծրագրված ցուցանիշի 50.2%-ը: Հատկացված միջոցներն ուղղվել են *Քաղաքաշինության և ճարտարապետության բնագավառում պետական քաղաքականության իրականացման և կանոնակարգման* *ծրագրին*: Շեղումը հիմնականում պայմանավորված է նորմատիվատեխնիկական փաստաթղթերի մշակման և տեղայնացման միջոցառման ցածր կատարողականով, որը կազմել է 6.6% կամ 4.3 մլն դրամ և քաղաքաշինության բնագավառում պետական ծրագրերի իրականացման ապահովման համար առաջին եռամսյակում նախատեսված գումարը՝ 42.1 մլն դրամը չօգտագործելու հանգամանքով: Նշված երկու միջոցառումների շրջանակներում կատարված աշխատանքների դիմաց վճարումները կատարվել են ապրիլ ամսին:

Քաղաքաշինության և ճարտարապետության բնագավառում պետական քաղաքականության մշակման, իրականացման, համակարգման, պլանավորման, մոնիտորինգի, կապիտալ ծրագրերի կատարման, պետական գնումների իրականացման ծառայության միջոցառման ծախսերը կազմել են 92.6 մլն դրամ կամ ծրագրված ցուցանիշի 85.6%-ը՝ հիմնականում պայմանավորված գնման գործընթացի պատճառով վճարումների մի մասը հաջորդ եռամսյակ տեղափոխելու հանգամանքով: Նախորդ տարվա առաջին եռամսյակի համեմատ ՀՀ քաղաքաշինության կոմիտեի ծախսերն աճել են 30.8%-ով (30.5 մլն դրամով)՝ հիմնականում պայմանավորված միկրոռեգիոնալ մակարդակի համակցված տարածական պլանավորման փաստաթղթերի մշակման միջոցառման ծախսերով (27 մլն դրամ), որի գծով 2021 թվականին միջոցներ չէին նախատեսվել:

*Կոռուպցիայի կանխարգելման հանձնաժողովի* պատասխանատվությամբ 2022 թվականի առաջին եռամսյակի ընթացքում ՀՀ պետական բյուջեի միջոցներով կատարվել են 48.5 մլն դրամ ծախսեր՝ կազմելով ծրագրված ցուցանիշի 76%-ը: Հատկացված միջոցներն ուղղվել են *Կոռուպցիայի կանխարգելման համակարգի զարգացման ապահովման* ծրագրի շրջանակներում «Կոռուպցիայի կանխարգելում և բարեվարքության համակարգի զարգացում» միջոցառմանը, որը կատարվել է 80.3%-ով: Ցածր կատարողականը հիմնականում պայմանավորված է հաստիքներն ամբողջությամբ չհամալրվելու հանգամանքով։ Կոռուպցիայի կանխարգելման հանձնաժողովի կարողությունների զարգացման և տեխնիկական հագեցվածության ապահովման համար նախատեսված 3.4 մլն դրամը չի օգտագործվել, քանի որ հիմնական միջոցների գնման մրցույթը կայացել է, սակայն վճարումների իրականացումը տեղափոխվել է հաջորդ եռամսյակ: Նախորդ տարվա նույն ժամանակահատվածի համեմատ Կոռուպցիայի կանխարգելման հանձնաժողովի ծախսերն աճել են 98.6%-ով կամ 24.1 մլն դրամով:

*ՀՀ պետական վերահսկողական ծառայությանը* *Պետական վերահսկողական ծառայությունների* ծրագրի շրջանակներում 2022 թվականի առաջին եռամսյակում տրամադրվել է 141.5 մլն դրամ, որը կազմել է ծրագրված ցուցանիշի 94.8%-ը: Շեղումը հիմնականում արձանագրվել է ՀՀ վարչապետին ՀՀ Սահմանադրությամբ և օրենքներով վերապահված վերահսկողական լիազորությունների իրականացման միջոցառման ծախսերում, որի շրջանակներում ըստ փաստացի ստացված հանձնարարագրերի իրականացվել են թվով 8 ուսումնասիրություններ՝ նախատեսված 7‑ի դիմաց, մնացած արդյունքային չափորոշիչների գծով արձանագրվել են շեղումներ՝ թերակատարումներ կամ գերակատարումներ: Միջոցառման ծախսերը կազմել են շուրջ 139.8 մլն դրամ՝ 95.2%-ով ապահովելով ծրագրային ցուցանիշը: Շեղումը հիմնականում պայմանավորված է որոշ ծախսային հոդվածների գծով գնման կարիքի բացակայությամբ, ինչպես նաև որոշ գնման պայմանագրերի համաձայն վճարման ժամկետների երկարաձգմամբ:

Հաշվետու ժամանակահատվածում ՀՀ պետական վերահսկողական ծառայության տեխնիկական հագեցվածության բարելավման նպատակով ձեռք են բերվել 3 համակարգիչներ և 2 համակարգչային այլ սարքավորումներ: Միջոցառման շրջանակներում օգտագործվել է 1.7 մլն դրամ, որը կազմել է ծրագրված ցուցանիշի 74.6%-ը՝ հիմնականում պայմանավորված որոշ ապրանքների ձեռքբերման ժամկետի հետաձգմամբ:

Նախորդ տարվա համեմատ առաջին եռամսյակի համեմատ ՀՀ պետական վերահսկողական ծառայության ծախսերն աճել են 10.5%-ով (13.4 մլն դրամով), որը հիմնականում պայմանավորված է ՀՀ վարչապետին ՀՀ Սահմանադրությամբ և օրենքներով վերապահված վերահսկողական լիազորությունների իրականացման ապահովման ծախսերի 9.2% (11.7 մլն դրամ) աճով:

*Հակակոռուպցիոն կոմիտեին* 2022 թվականի առաջին եռամսյակում տրամադրվել է 172.8 մլն դրամ՝ ապահովելով ծրագրային ցուցանիշի 78.1% կատարողական: Միջոցներն ուղղվել են *Կոռուպցիոն հանցագործությունների բացահայտման և քննության ապահովման* ծրագրին: Հաշվետու ժամանակահատվածում վարույթում քննված քրեական գործերի ընդհանուր թիվը կազմել է 338, այդ թվում՝ ՀՀ քրեական դատավարության օրենսգրքով ՀՀ հակակոռուպցիոն կոմիտեի ենթակայությանը վերապահված` հարուցված քրեական գործերի թիվը՝ 299, բացահայտված կոռուպցիոն հանցագործությունների թիվը՝ 279: Հակակոռուպցիոն կոմիտեն իր գործունեությունը սկսել է իրականացնել 2021 թվականի հոկտեմբերի 23-ից:

*Հայաստանի Հանրապետության մարզպետարաններին* մարզերում տարածքային պետական կառավարման ծրագրերի շրջանակներում 2021 թվականի առաջին եռամսյակի ընթացքում ՀՀ պետական բյուջեից ընդհանուր առմամբ տրամադրվել է 958.0 մլն դրամ, որը կազմել է ծրագրված ցուցանիշի 91.8%-ը։

Միջոցները հիմնականում օգտագործվել են «Տարածքային պետական կառավարման ապահովում» միջոցառումների շրջանակներում, որոնց ուղղվել է 957.2 մլն դրամ՝ կազմեով ծրագրված ցուցանիշի 91.9%-ը:

Հատկացումներն ըստ մարզերի ներկայացված են Աղյուսակ 17-ում:

Նախորդ տարվա առաջին եռամսյակի համեմատ մարզպետարանների ծախսերը նվազել են 10.7%-ով կամ 115.3 մլն դրամով՝ հիմնականում պայմանավորված ՀՀ կառավարության որոշմամբ 2021 թվականի ապրիլի 1-ից Միասնական սոցիալական ծառայության ստեղծման հետ կապված՝ ՀՀ մարզպետարանների աշխատակազմերի առանձնացված ստորաբաժանումներ հանդիսացող սոցիալական աջակցության տարածքային գործակալությունների գործունեության դադարեցմամբ:

1. *ՀՀ պետական բյուջեից հատկացումներն ըստ մարզերի (մլն դրամ)*

|  |  |  |  |  |  |  |
| --- | --- | --- | --- | --- | --- | --- |
|  | **2021թ. առաջին եռամս-յակի փաստ** | **2022թ. առաջին եռամս-յակի ճշտված պլան** | **2022թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2022թ. առաջին եռամսյակը 2021թ. առաջին եռամսյակի նկատմամբ (%)** | **2022թ. և 2021թ. տարբե-րությունը** |
| **ԸՆԴԱՄԵՆԸ** | **1,073.3** | **1,043.8** | **958.0** | **91.8** | **89.3** | **(115.3)** |
| Արագածոտնի մարզպետարան | 91.7 | 90.0 | 83.4 | 92.6 | 90.9 | (8.3) |
| Արարատի մարզպետարան | 101.7 | 99.5 | 89.8 | 90.3 | 88.4 | (11.8) |
| Արմավիրի մարզպետարան | 105.9 | 107.3 | 89.7 | 83.6 | 84.7 | (16.2) |
| Գեղարքունիքի մարզպետարան | 137.7 | 126.0 | 123.5 | 98.0 | 89.6 | (14.3) |
| Լոռու մարզպետարան | 123.5 | 115.5 | 107.3 | 92.9 | 86.9 | (16.2) |
| Կոտայքի մարզպետարան | 108.4 | 101.3 | 99.4 | 98.2 | 91.8 | (8.9) |
| Շիրակի մարզպետարան | 120.0 | 118.5 | 107.5 | 90.7 | 89.6 | (12.5) |
| Սյունիքի մարզպետարան | 111.6 | 106.5 | 95.9 | 90.1 | 86.0 | (15.6) |
| Վայոց ձորի մարզպետարան | 75.1 | 79.3 | 73.5 | 92.8 | 98.0 | (1.5) |
| Տավուշի մարզպետարան | 97.9 | 100.1 | 87.9 | 87.8 | 89.8 | (10.0) |

*ՀՀ կառավարության* պատասխանատվությամբ նախատեսված «ՀՀ կառա­վա­րության պահուստային ֆոնդ», «Արտասահ­մանյան պատվիրա­կու­թյունների ընդունելությունների և պաշտոնական գործուղումների կազմակերպում» և «Հա­սարակության և պե­տության հանդեպ հատուկ ծառա­յություններ ունեցած քա­ղա­քա­ցի­նե­րի մահվան դեպքում արարողակարգային միջոցառումների կազմակերպում» ծրագրերի գծով «Հայաստանի Հանրապետության 2022 թվականի պետական բյուջեի կատարումն ապահովող միջոցառումների մասին» ՀՀ կառավարության 2021 թվականի դեկտեմբերի 23-ի N 2121-Ն որոշմամբ առաջին եռամսյակի համար նախատեսվել էին ընդհանուր առմամբ 10.2 մլրդ դրամի միջոցներ: ՀՀ կառավարության լիազորությունների շրջանակներում կատարված փոփոխությունների և վերաբաշխումների արդյունքում նշված ծրագրերին հատկացված միջոցները սահմանված կարգով ուղղվել են ՀՀ 2022 թվականի պետական բյուջեով նախատեսված ելքերի լրացուցիչ ֆինանսավորմանը՝ հատկացումների չափով ավելացնելով համապատասխան ծրագրերի և միջոցառումների գծով նախատեսված գումարները, ինչպես նաև բյուջեով չնախատեսված ելքերի ֆինանսավորմանը՝ բյուջետային ծախսերի ծրագրային դասակարգման մեջ ավելացնելով նոր ծրագրեր և/կամ միջոցառումներ՝ ելնելով այդ ելքերի ուղղություններից, նպատակներից, ակնկալվող արդյունքներից և դրանց համար պատասխանատու պետական մարմիններից: ՀՀ կառավարության լիազորությունների շրջանակներում կատարված փոփոխությունների և վերոհիշյալ սկզբունքով կատարված վերաբաշխումների արդյունքում ՀՀ կառավարության պատասխանատվության ներքո գտնվող վերոհիշյալ ծրագրերի շրջանակներում չօգտագործված միջոցները կազմել են 3.6 մլրդ դրամ: Մասնավորապես՝ «ՀՀ կառա­վա­րության պահուստային ֆոնդ» ծրագրին հատկացված միջոցներից չի օգտագործվել մոտ 3.5 մլրդ դրամը, «Արտասահ­մանյան պատվիրակությունների ընդունելությունների և պաշտոնական գործուղումների կազմակերպում» ծրագրին հատկացված միջոցներից՝ 85.7 մլն դրամը, «Հա­սարակության և պե­տության հանդեպ հատուկ ծառա­յություններ ունեցած քա­ղա­քա­ցի­նե­րի մահվան դեպքում արարողակարգային միջոցառումների կազմակերպում» ծրագրին հատկացված միջոցներից՝ 6.6 մլն դրամը:

# ՀՀ 2022 ԹՎԱԿԱՆԻ ԱՌԱՋԻՆ ԵՌԱՄՍՅԱԿԻ ՊԵՏԱԿԱՆ ԲՅՈՒՋԵԻ ՀԱՎԵԼՈՒՐԴԸ

2022 թվականի առաջին եռամսյակում ՀՀ պետական բյուջեն կատարվել է 28.7 մլրդ դրամ հավելուրդով՝ առաջին եռամսյակի համար ծրագրված 67.1 մլրդ դրամ և նախորդ տարվա նույն ժամանակահատվածի 55.6 մլրդ դրամ պակասուրդի դիմաց: Բյուջեի հավելուրդը հիմնականում պայմանավորված է ծախսերի համեմատ եկամուտների առավել բարձր կատարողականով, որի արդյունքում ֆինանսավորման ներքին աղբյուրներում նախատեսված բյուջեի ազատ միջոցներն աճել են 87.8 մլրդ դրամով, իսկ արտաքին աջակցությամբ իրականացվող նպատակային ծրագրերի շրջանակներում ստացվել է նախատեսված վարկային միջոցների 26%-ը՝ 6.3 մլրդ դրամ:

1. *ՀՀ պետական բյուջեի պակասուրդի ֆինանսավորման աղբյուրները (մլրդ դրամ)[[34]](#footnote-34)*

|  |  |  |  |  |  |
| --- | --- | --- | --- | --- | --- |
|  | **2021թ. առաջին եռամս-յակի փաստ** | **2022թ. առաջին եռամս-յակի ճշտված պլան** | **2022թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2022թ. առաջին եռամսյակը 2021թ. առաջին եռամսյակի նկատմամբ (%)** |
| **Պակասուրդ (հավելուրդ)** | **55.6** | **67.1** | **(28.7)** | **(42.7)** | **(51.6)** |
| Ներքին աղբյուրներ, այդ թվում` | (272.2) | 73.9 | (6.4) | (8.7) | 2.4 |
| * Փոխառու միջոցներ | 18.5 | 77.0 | 73.2 | 95.1 | 396.0 |
| * Ֆինանսական զուտ ակտիվներ | (290.7) | (3.0) | (79.6) | 2627.7 | 27.4 |
| Արտաքին աղբյուրներ, այդ թվում` | 327.8 | (6.8) | (22.2) | 326.5 | (6.8) |
| * Փոխառու միջոցներ | 357.7 | 31.8 | 15.5 | 48.8 | 4.3 |
| * Ֆինանսական զուտ ակտիվներ | (29.9) | (38.6) | (37.8) | 97.8 | 126.5 |

Հաշվետու ժամանակահատվածում ներքին փոխառու միջոցներից պետական բյուջեն ֆինանսավորվել է գանձապետական պարտատոմսերի տեղաբաշխումից զուտ մուտքերի հաշվին, որոնք կազմել են 73.2 մլրդ դրամ՝ նախատեսված 77 մլրդ դրամի դիմաց: Ծրագրային ցուցանիշից շեղումը պայմանավորված է տոկոսադրույքի բարձրացման պայմաններում կանխատեսածի համեմատ տեղաբաշխման փաստացի եկամտաբերության տարբերությամբ: 2022 թվականի առաջին եռամսյակի ընթացքում ընդհանուր առմամբ տեղաբաշխվել են 109,954.52 մլն դրամի պարտատոմսեր, և տեղաբաշխումից ստացված մուտքը կազմել է 99,188.88 մլն դրամ, իսկ պարտատոմսերի մարմանը/հետգնմանն ուղղվել է 26,002.63 մլն դրամ: Հաշվետու ժամանակահատվածի ընթացքում տեղաբաշխվել են 813.5 մլն դրամի խնայողական արժեկտրոնային պարտատոմսեր, որոնցից մուտքը կազմել է 821.31 մլն դրամ:

Կատարված գործառնությունների արդյունքում` 2022 թվականի մարտի 31-ի դրությամբ պետական գանձապետական պարտատոմսերը բնութագրող ցուցանիշները եղել են հետևյալը.

* միջին կշռված եկամտաբերությունը կազմել է 10.14% (2021թ. նույն ժամանակահատվածում` 10.22%): Եկամտաբերության նվազումը պայմանավորված է եղել 2021 թվականի ապրիլից մինչև 2022 թվականի հաշվետու ժամանակահատվածը բարձր եկամտաբերություն ունեցող պետական գանձապետական պարտատոմսերի մարումներով և հետգնումներով,
* մինչև մարումը մնացած միջին ժամկետայնությունը` 3,608 օր (2021թ. նույն ժամանակահատվածում ՝ 3,865 օր).
* մարման բեռի բաշխվածությունը մինչև 2050 թվականն է.
* շրջանառության մեջ գտնվող պարտատոմսերի ծավալն անվանական արժեքով կազմել է 1,291.8 մլրդ դրամ (2021թ. նույն ժամանակահատվածում ՝ 980.3 մլրդ դրամ), որի 3.7%-ը (48.15 մլրդ դրամը) կազմել են կարճաժամկետ պարտատոմսերը, 31.8%-ը (410.73 մլրդ դրամը)՝ միջնաժամկետ պարտատոմսերը, 64%-ը (826.99 մլրդ դրամը)՝ երկարաժամկետ պարտատոմսերը և 0.5%-ը (5.96 մլրդ դրամը)՝ խնայողական պարտատոմսերը:

2022 թվականի մարտի 31-ի դրությամբ շրջանառության մեջ գտնվող գանձապետական պարտատոմսերի 95.3%-ը (1,230.89 մլրդ դրամ) ձեռք է բերվել ռեզիդենտների կողմից, իսկ մնացած ծավալը 4.7%-ը (60.94 մլրդ դրամ)` ոչ ռեզիդենտների կողմից:

Նախատեսված 3.4 մլն դրամի մուրհակների մարումը չի իրականացվել, քանի որ դրանք մուրհակատերերի կողմից չեն ներկայացվել մարման։

2022 թվականի առաջին եռամսյակի ընթացքում պետական բյուջեի ֆինանսավորումը ներքին ֆինանսական զուտ ակտիվների հաշվին կազմել է ‑79.6 մլրդ դրամ՝ նախատեսված -3 մլրդ դրամի դիմաց, որը հիմնականում պայմանավորված է ֆինանսավորման ներքին աղբյուրներում բյուջեի ազատ միջոցների՝ ծրագրված 6 մլրդ դրամի փոխարեն 87.8 մլրդ դրամ աճով:

1. *Ներքին ֆինանսական ակտիվների հաշվին դեֆիցիտի ֆինանսավորումը (մլրդ դրամ)*

|  |  |  |  |  |
| --- | --- | --- | --- | --- |
|  | **2021թ. առաջին եռամսյակիփաստ** | **2022թ. առաջին եռամսյակիճշտված պլան** | **2022թ. առաջին եռամսյակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** |
| **Ֆինանսական զուտ ակտիվներ** | **(290.7)** | **(3.0)** | **(79.6)** | **2627.7** |
| Վարկերի և փոխատվությունների տրամադրում (արտաքին աջակցությամբ իրականացվող նպատակային ծրագրերի շրջանակներում) | (0.9) | (4.7) | (0.3) | 6.0 |
| Տրամադրված վարկերի և փոխատվությունների վերադարձից մուտքեր | 9.0 | 7.6 | 8.5 | 111.2 |
| Այլ ֆինանսական ակտիվներ | (298.8) | (6.0) | (87.8) | 1466.5 |

Հաշվետու ժամանակահատվածում նախատեսվել է արտաքին աջակցությամբ իրականացվող նպատակային ծրագրերի շրջանակներում շուրջ 4.7 մլրդ դրամ վարկերի տրամադրում ՀՀ ռեզիդենտներին, որի դիմաց փաստացի տրամադրվել է 277.4 մլն դրամ:

Վարկերի զգալի մասը՝ 131.1 մլն դրամը, տրամադրվել է Էլեկտրաէներգետիկ համակարգի զարգացման ծրագրի շրջանակներում՝ կազմելով ծրագրված ցուցանիշի 13.1%-ը: Մասնավորապես Վերակառուցման և զարգացման միջազգային բանկի աջակցությամբ իրականացվող էլեկտրամատակարարման հուսալիության ծրագրի լրացուցիչ ֆինանսավորման ծրագրի շրջանակներում «Բարձրավոլտ էլեկտրացանցեր» ՓԲԸ-ին նախատեսված 268.8 մլն դրամից տրամադրվել է 20.1 մլն դրամը, ինչը պայմանավորված է նրանով, որ «Վանաձոր‑1» ենթակայանի վերակառուցման շրջանակներում իրականացվող կարգաբերման և էլեկտրամոնտաժման աշխատանքների դիմաց կապալառուի կողմից հաշիվ ապրանքագրեր չեն ներկայացվել, իսկ «Չարենցավան» ենթակայանի վերակառուցման շրջանակներում մարտի 25-ին մատակարարվել են սարքավորումներ, որոնց դիմաց վճարումները տեղափոխվել են հաջորդ եռամսյակ: Վերակառուցման և զարգացման միջազգային բանկի աջակցությամբ իրականացվող «Աշնակ» և «Արարատ» ենթակայանների վերակառուցման ծրագրի շրջանակներում «Բարձրավոլտ էլեկտրացանցեր» ՓԲԸ-ին տրամադրվել է 2 մլն դրամ ենթավարկ՝ նախատեսված 319.3 մլն դրամի դիմաց: Ցածր ցուցանիշը պայմանավորված է նրանով, որ «Աշնակ» ենթակայանի վերակառուցման շրջանակներում աշխատանքների ուշացմամբ պայմանավորված տույժի վերաբերյալ փոխհատուցման ակտի կազմման և գումարների հաշվանցման, ինչպես նաև պահեստամասերի հանձնման գործընթացները հաշվետու ժամանակահատվածում չեն ավարտվել, ինչի պատճառով կապալառուի կողմից ավարտական և շահագործման հանձնելու վկայականներ չեն թողարկվել, և վերջնավճարների վճարում չի իրականացվել: Ասիական զարգացման բանկի աջակցությամբ իրականացվող Կարգավարման կառավարման ավտոմատացված համակարգի (SCADA) ընդլայնման ծրագրի շրջանակներում «Էլեկտրաէներգետիկական համակարգի օպերատոր» ՓԲԸ-ին տրամադրվել է 109.1 մլն դրամ ենթավարկ՝ նախատեսված 412.7 մլն դրամի դիմաց, ինչը պայմանավորված է SIEMENS ընկերության մասնագետների Երևան ժամանելու անհնարինությամբ (համավարակի սահմանափակումներով պայմանավորված) և SCADA համակարգի կարգաբերման աշխատանքներն ավարտված չլինելու հանգամանքով:

Վերակառուցման և զարգացման եվրոպական բանկի աջակցությամբ իրականացվող Կոտայքի և Գեղարքունիքի մարզերի կոշտ թափոնների կառավարման ծրագրի շրջանակներում հաշվետու ժամանակահատվածում եղանակային ոչ բարենպաստ պայմանների պատճառով Հրազդանի տարածքում նախատեսված շինարարական աշխատանքներն ամբողջ ծավալով չեն իրականացվել, հետևաբար կատարված աշխատանքների դիմաց տրամադրվել է 20.3 մլն դրամ՝ նախատեսված 121.7 մլն դրամի փոխարեն:

Երևանի մետրոպոլիտենի վերակառուցման երկրորդ ծրագրի շրջանակներում նախատեսված 552.8 մլն դրամից Վերակառուցման և զարգացման եվրոպական բանկի մասնաբաժնից տրամադրվել է 126 մլն դրամ՝ նախատեսված 178.2 մլն դրամի դիմաց, իսկ Եվրոպական ներդրումային բանկի աջակցությամբ իրականացվող մասնաբաժնի նախատեսված 374.6 մլն դրամը չի տրամադրվել՝ պայմանավորված կապալառուի թերի աշխատանքով:

Հաշվետու տարվա առաջին եռամսյակի ընթացքում Վերակառուցման և զարգացման եվրոպական բանկի աջակցությամբ իրականացվող Երևանի քաղաքային լուսավորության ծրագրի շրջանակներում նախատեսվել էր բարելավել Երևանի 28 փողոցների լուսավորության ցանցերը, որի համար նախատեսված էր «Երքաղլույս» ՓԲԸ-ին 583 մլն դրամի վարկավորում, որը չի իրականացվել՝ պայմանավորված աշխատանքների կատարման ընթացքում առաջացած որոշ խոչընդոտների հետևանքով նախագծերում փոփոխությունների անհրաժեշտությամբ:

Վերակառուցման և զարգացման եվրոպական բանկի աջակցությամբ իրականացվող Երևան քաղաքի հանրային տրանսպորտի նոր երթուղային ցանցի շարժակազմերի ներդրման ֆինանսական աջակցության ծրագրի շրջանակներում նախատեսված 2.3 մլրդ ենթավարկը չի տրամադրվել, քանի որ հաշվետու ժամանակահատվածում համաձայնագրերն ուժի մեջ չեն մտել:

Նախկինում պետական բյուջեից ռեզիդենտներին տրամադրված վարկերից հաշվետու տարվա ընթացքում վերադարձվել է 8.5 մլրդ դրամ՝ 11.2%-ով գերազանցելով ծրագրված ցուցանիշը, ինչը հիմնականում պայմանավորված է Կորոնավիրուսի (COVID-19) տնտեսական հետևանքների չեզոքացման 3-րդ միջոցառման շրջանակներում տրամադրված վարկերից 836.1 մլն դրամի վաղաժամկետ մարմամբ: Վերադարձված միջոցներից շուրջ 4.6 մլրդ դրամը վճարվել է «Հայկական ատոմակայան» ՓԲԸ-ի կողմից՝ ապահովելով ծրագրի 100.6% կատարողական, 1.8 մլրդ դրամը՝ «Երևանի Ջերմաէլեկտրակենտրոն» ՓԲԸ-ի կողմից, որը կազմել է ծրագրի 98.9%-ը: Ծրագրված ցուցանիշներից շեղումները պայմանավորված են կանխատեսվածի համեմատ փաստացի փոխարժեքի տարբերությամբ:

Ծախսերի համեմատ եկամուտների բարձր կատարողականի արդյունքում ֆինանսավորման ներքին աղբյուրներում գրանցվել է բյուջեի ազատ միջոցների՝ նախատեսվածից ավել աճ, որը ծրագրված 6 մլրդ դրամի փոխարեն կազմել է 87.8 մլրդ դրամ:

2022 թվականի առաջին եռամսյակում ՀՀ պետական բյուջեի պակասուրդի արտաքին ֆինանսավորման աղբյուրներում 15.5 մլրդ դրամ են կազմել փոխառու զուտ միջոցները:

1. *Արտաքին փոխառու միջոցների հաշվին դեֆիցիտի ֆինանսավորումը (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2021թ. առաջին եռամսյակի փաստ** | **2022թ. առաջին եռամսյակի ճշտված պլան** | **2022թ. առաջին եռամսյակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2022թ. առաջին եռամսյակը 2021թ. առաջին եռամսյակի նկատմամբ (%)** |
| **Փոխառու զուտ միջոցներ** | **357.7** | **31.8** | **15.5** | **48.8** | **4.3** |
| Վարկերի և փոխատվությունների ստացում | 8.3 | 59.0 | 41.0 | 69.5 | 496.5 |
| Ստացված վարկերի և փոխատվությունների մարում | (29.2) | (27.2) | (25.5) | 93.7 | 87.2 |
| Արժեթղթերի (բացառությամբ բաժնետոմսերի և կապիտալում այլ մասնակցության) թողարկումից և տեղաբաշխումից զուտ մուտքեր | 378.7 | 0.0 | 0.0 | 0.0 | 0.0 |

2022 թվականի առաջին եռամսյակի ընթացքում արտաքին աղբյուրներից փոխառու միջոցների հաշվին ՀՀ պետական բյուջեի պակասուրդը ֆինանսավորվել է արտաքին վարկատուների աջակցությամբ: Արտաքին աղբյուրներից ստացված 41 մլրդ դրամ վարկային միջոցներից 34.7 մլրդ դրամը բյուջետային աջակցության շրջանակներում ներգրավվել է Արժույթի Միջազգային Հիմնադրամից, որը ստացվել է նախատեսված ծավալով, 6.3 մլրդ դրամը՝ նպատակային վարկային ծրագրերի շրջանակներում՝ կազմելով ծրագրված ցուցանիշի 26%-ը:

1. Արտաքին աղբյուրներից նպատակային վարկերի ստացումն ըստ վարկատուների (մլրդ դրամ)
2. *ՀՀ պետական բյուջեից արտաքին վարկերի մարմանն ուղղված միջոցները (մլրդ դրամ)*

|  |  |  |  |  |
| --- | --- | --- | --- | --- |
|  | **2021թ. առաջին եռամսյակի փաստ** | **Կշիռն ընդամենը մարումներում (%)** | **2022թ. առաջին եռամսյակի փաստ** | **Կշիռն ընդամենը մարումներում (%)** |
| **Արտաքին վարկերի մարում** | **29.2** | **100.0** | **25.5** | **100.0** |
| Միջազգային կազմակերպություններ | 15.1 | 51.5 | 12.8 | 50.1 |
| Օտարերկրյա պետություններ | 13.7 | 46.9 | 12.3 | 48.4 |
| Առևտրային բանկեր | 0.5 | 1.6 | 0.4 | 1.6 |

2022 թվականի առաջին եռամսյակի ընթացքում վարկերի մարմանն ուղղվել է 25.5 մլրդ դրամ՝ կազմելով ծրագրի 93.7%-ը: Շեղումը պայմանավորված է հետևյալ գործոններով.

* 2021 թվականին ու 2022 թվականի առաջին եռամսյակի ընթացքում արտաքին վարկերի գծով ստացումների պլանի թերակատարումն ըստ առանձին վարկային ծրագրերի: Մասնավորապես մեծ ազդեցություն է թողել Գերմանիայի KfW «Ախուրյան գետի ջրային ռեսուրսների ինտեգրված կառավարման ծրագիր, I փուլ» վարկի գծով մասհանման պլանի թերակատարումը, ինչով պայմանավորված՝ պլանավորված 996.4 մլն դրամ մարման փոխարեն փաստացի մարվել է վարկի գծով պարտքի մնացորդը՝ 37,626.0 եվրո (20,379.0 հազար դրամ),
* ԱՄՆ դոլարի նկատմամբ SDR-ի կանխատեսումային և փաստացի ձևավորված փոխարժեքների տարբերությունը,
* արտարժույթների նկատմամբ ՀՀ դրամի կանխատեսումային և փաստացի վճարումների համար կիրառված փոխարժեքների տարբերությունը: Այսպես՝ կառավարության արտարժութային պարտքի մարման գծով վճարումների համար 2022 թվականի առաջին եռամսյակի ընթացքում կիրառված ԱՄՆ դոլար / ՀՀ դրամ միջին կշռված փաստացի փոխարժեքը կազմել է 486.05, մինչդեռ պետական բյուջեի ծրագրավորման ընթացքում արտարժութային մուտքերի և ելքերի փոխարկման համար կիրառվել է 477.45 փոխարժեքը (01.11.2021թ. դրությամբ ՀՀ կենտրոնական բանկի կողմից հրապարակված միջին փոխարժեք):

Նախորդ տարվա առաջին եռամսյակի համեմատ ստացված արտաքին վարկերի և փոխատվությունների մարմանն ուղղված փաստացի վճարումները նվազել են 12.8%-ով կամ 3.7 մլրդ դրամով, որը հիմնականում պայմանավորված է եղել ԱՄՀ-ի Extended Credit Facility վարկի առաջին եռամսյակում մարվող մասնաբաժնի ամբողջական մարմամբ 2021 թվականին, ինչպես նաև արտարժույթների նկատմամբ ՀՀ դրամի փոխարժեքների փոփոխությամբ: 2021 թվականի առաջին եռամսյակի ընթացքում կիրառված ԱՄՆ դոլար / ՀՀ դրամ միջին կշռված փաստացի փոխարժեքը կազմել էր 527.57՝ 2022 թվականի առաջին եռամսյակի 486.05 փոխարժեքի դիմաց:

Կատարված մարումների 88.9%-ը բաժին է ընկնում թվով 5 վարկատուների՝ Ռուսաստանի Դաշնություն (34.6%), Զարգացման Միջազգային Ընկերակցություն (25.6%), Ասիական Զարգացման Բանկը (13.8%), Ճապոնիա (9.3%) և Վերակառուցման և Զարգացման Միջազգային Բանկ (5.5%):

Կատարված մարումների կառուցվածքում լողացող տոկոսադրույքով վարկերի գծով վճարումների տեսակարար կշիռը կազմել է 5.7%, ֆիքսված տոկոսադրույքով վարկերի գծով վճարումների տեսակարար կշիռը՝ 94.3%:

Արտաքին ֆինանսական զուտ ակտիվների հաշվին պետական բյուջեի ֆինանսավորումը հաշվետու ժամանակահատվածում կազմել է ‑37.8 մլրդ դրամ` 97.7%-ով ապահովելով նախատեսված ցուցանիշը: Շեղումը հիմնականում պայմանավորված է արտաքին աղբյուրներից ստացված վարկային և դրամաշնորհային միջոցների մնացորդից 691.4 մլրդ դրամ օգտագործմամբ, որը հաշվետու ժամանակահատվածում նախատեսված չէր: Վրաստանի կողմից ՀՀ նկատմամբ ունեցած վարկային պարտավորությունների մարումը կազմել է 196.9 մլն դրամ կամ ծրագրային ցուցանիշի 100.5%-ը՝ պայմանավորված ԱՄՆ դոլարի նկատմամբ ՀՀ դրամի կանխատեսումային և փաստացի ձևավորված փոխարժեքների տարբերությամբ: Բաժնետոմսերի և կապիտալում այլ մասնակցության ձեռքբերման համար, որը նախատեսված է Տնտեսական երկարաժամկետ զարգացմանն ուղղված երկրորդ միջոցառման շրջանակներում, տրամադրվել է 56.8 մլն դրամ՝ նախատեսված 242.5 մլն դրամի դիմաց: Շեղումը պայմանավորված է նրանով, որ ներդրող ընկերություններից մեկի հետ երկարատև քննարկումների հետևանքով պայմանագրի կնքումը հետաձգվել է և տեղափոխվել հաջորդ եռամսյակ:

1. *ՀՀ պետական բյուջեի պակասուրդի արտաքին ֆինանսական զուտ ակտիվները (մլրդ դրամ)*

|  |  |  |  |  |  |
| --- | --- | --- | --- | --- | --- |
|  | **2021թ. առաջին եռամս-յակի փաստ** | **2022թ. առաջին եռամս-յակի ճշտված պլան** | **2022թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2022թ. առաջին եռամսյակը 2021թ. առաջին եռամսյակի նկատմամբ (%)** |
| **Ֆինանսական զուտ ակտիվներ,** այդ թվում` | **(29.9)** | **(38.6)** | **(37.8)** | **97.7** | **126.5** |
| Վարկերի և փոխատվությունների տրամադրում (Արցախի Հանրապետությանը) | (30.0) | (38.6) | (38.6) | 100.0 | 128.7 |
| Տրամադրված վարկերի և փոխատվություն-ների վերադարձից մուտքեր (Վրաստանից) | 0.2 | 0.2 | 0.2 | 100.5 | 97.4 |
| Բաժնետոմսերի և կապիտալում այլ մասնակցության ձեռքբերում (ԱԶԲ և ՎԶՄԲ) | (0.5) | (0.2) | (0.1) | 23.4 | 11.9 |
| Այլ | 0.4 | 0.0 | 0.7 | - | 179.1 |

# ՀՀ ՊԵՏԱԿԱՆ ՊԱՐՏՔԸ

2022 թվականի մարտի 31-ի դրությամբ ՀՀ պետական պարտքը կազմել է 4,563.8 մլրդ դրամ (9,356.5 մլն ԱՄՆ դոլար): ՀՀ դրամով և ԱՄՆ դոլարով արտահայտված` նախորդ տարեվերջի համեմատ ՀՀ պետական պարտքի ցուցանիշներն աճել են անհամաչափորեն` համապատասխանա-բար 3%-ով և 1.4%-ով: Դա պայմանավորված է եղել 2021 թվականի վերջի և 2022 թվականի մարտ ամսվա վերջի դրությամբ ձևավորված ԱՄՆ դոլար / ՀՀ դրամ փոխարժեքների տարբերությամբ, որը փոփոխվել է 1.6%-ով՝ 480.14-ից աճելով մինչև 487.77: ՀՀ պետական պարտքում 3,241.4 մլրդ դրամը (6,645.3 մլն ԱՄՆ դոլարը) կազմել է արտաքին պարտքը, 1,322.5 մլրդ դրամը (2,711.3 մլն ԱՄՆ դոլարը)՝ ներքին պարտքը:

1. *ՀՀ պետական պարտքը*

|  |  |  |  |  |
| --- | --- | --- | --- | --- |
|  | **Առ 31.12.2021թ.** | **Առ 31.03.2022թ.** | **Փոփոխություն, գումար** | **Փոփոխություն (%)** |
| ***(մլրդ դրամ)*** |  |  |  |  |
| **ՀՀ պետական պարտք** | **4,429.6** | **4,563.8** | **134.2** | **3.0** |
| ՀՀ կառավարության պարտք, այդ թվում՝ | 4,209.8 | 4,332.8 | 123.0 | 2.9 |
| * ՀՀ կառավարության արտաքին պարտք | 2,972.4 | 3,010.4 | 38.0 | 1.3 |
| * ՀՀ կառավարության ներքին պարտք | 1,237.4 | 1,322.5 | 85.0 | 6.9 |
| ՀՀ կենտրոնական բանկի պարտք (արտաքին) | 219.8 | 231.0 | 11.2 | 5.1 |
| ***(մլն ԱՄՆ դոլար)*** |  |  |  |  |
| **ՀՀ պետական պարտք** | **9,225.6** | **9,356.5** | **130.9** | **1.4** |
| ՀՀ կառավարության պարտք, այդ թվում՝ | 8,767.9 | 8,882.9 | 115.0 | 1.3 |
| * ՀՀ կառավարության արտաքին պարտք | 6,190.7 | 6,171.7 | (19.0) | (0.3) |
| * ՀՀ կառավարության ներքին պարտք | 2,577.2 | 2,711.3 | 134.0 | 5.2 |
| ՀՀ կենտրոնական բանկի պարտք (արտաքին) | 457.7 | 473.6 | 15.9 | 3.5 |

2022 թվականի մարտի 31-ի դրությամբ ՀՀ պետական պարտքը նախորդ տարեվերջի համեմատությամբ աճել է 134.2 մլրդ դրամով (130.9 մլն ԱՄՆ դոլարով): Դա հիմնականում պայմանավորված է եղել կառավարության ներքին պարտքի աճով, որը կազմել է 6.9%:

Արտաքին պետական պարտքի հիմնական մասը ՀՀ կառավարության պարտավորություններն են: Կառավարության արտաքին պարտքի բաղադրիչներն են՝

* արտաքին վարկերը և փոխառությունները, որոնց ծավալը կազմել է 2,178.3 մլրդ դրամ,
* ոչ ռեզիդենտների կողմից ձեռքբերված պետական գանձապետական պարտատոմսերը, որոնց ծավալը կազմել է 60.9 մլրդ դրամ,
* ոչ ռեզիդենտների կողմից ձեռքբերված արտարժութային պետական պարտատոմսերը, որոնց ծավալը կազմել է 767.4 մլրդ դրամ,
* ՀՀ կառավարության կողմից տրամադրված արտաքին երաշխիքները, որոնց ծավալը կազմել է 3.8 մլրդ դրամ:

2022 թվականի մարտի 31-ի դրությամբ ՀՀ ներքին պետական պարտքը նախորդ տարեվերջի համեմատ աճել է 85 մլրդ դրամով (6.9%-ով), և դրա տեսակարար կշիռը ՀՀ պետական պարտքի կառուցվածքում աճել է՝ 27.9%-ից հասնելով 29%-ի: Կառավարության ներքին պարտքի բաղադրիչներն են՝

* ռեզիդենտների կողմից ձեռքբերված պետական գանձապետական պարտատոմսերը, որոնց ծավալը կազմել է 1,230.9 մլրդ դրամ,
* ռեզիդենտների կողմից ձեռքբերված արտարժութային պետական պարտատոմսերը, որոնց ծավալը կազմել է 86.2 մլրդ դրամ,
* ներքին երաշխիքներ, որոնց ծավալը կազմել է 5.4 մլրդ դրամ:

1. Աղբյուրը՝ Եվրոստատի՝ հոկտեմբերի 29-ի նախնական [գնահատում](https://ec.europa.eu/eurostat/documents/2995521/11563347/2-29102021-BP-EN.pdf/e8d47562-a783-9b7c-c1f6-0241602abbd9#:~:text=In%20the%20third%20quarter%202021,office%20of%20the%20European%20Union) (<https://ec.europa.eu/eurostat/documents/2995521/14497760/2-29042022-BP-EN.pdf>), էջ 2 : [↑](#footnote-ref-1)
2. Աղբյուրը՝ Չինաստանի վիճակագրության ազգային [բյուրո](http://www.stats.gov.cn/english/PressRelease/202110/t20211019_1823616.html) (<http://www.stats.gov.cn/english/PressRelease/202204/t20220418_1829688.html>) : [↑](#footnote-ref-2)
3. Աղբյուրը՝ ՌԴ տնտեսական զարգացման նախարարության [գնահատմամբ](https://economy.gov.ru/material/file/bffc6cc5eadc71d91c685e2fe5908112/29102021.pdf) (https://economy.gov.ru/material/file/bffc6cc5eadc71d91c685e2fe5908112/29102021.pdf): [↑](#footnote-ref-3)
4. Աղբյուրը՝ Համաշխարհային բանկ ( <https://www.worldbank.org/en/research/commodity-markets>): [↑](#footnote-ref-4)
5. Աղբյուրը՝ ՄԱԿ-ի պարենի և գյուղատնտեսության կազմակերպություն <https://www.fao.org/worldfoodsituation/foodpricesindex/en/> [↑](#footnote-ref-5)
6. Ճյուղերի մանրամասն ցուցանիշները ներկայացված են Հավելվածում: [↑](#footnote-ref-6)
7. ՏԱՑ-ի աճին ճյուղերի նպաստումները ՀՀ ֆինանսների նախարարության գնահատականներն են: Գյուղատնտեսության ցուցանիշը ոչ բոլոր հաշվարկներում է ներկայացված, քանի որ այն հրապարակվում է եռամսյակային պարբերականությամբ՝ պայմանավորված գյուղատնտեսության սեզոնայնությամբ և բնակլիմայական ոչ կայուն պայմաններից կախված՝ ամսական արտադրության տատանողականության հարթեցման անհրաժեշտությամբ: [↑](#footnote-ref-7)
8. Համախառն պահանջարկի ցուցանիշները ՀՀ ֆինանսների նախարարության գնահատականներն են: [↑](#footnote-ref-8)
9. Այստեղ ներկայացված են հիմնական միջոցներում ներդրումները՝ հաշվի առնելով, որ 2019 թվականից ՀՀ ՎԿ-ի կողմից համախառն կուտակման մեջ հաշվառվող պաշարների փոփոխության մեջ ներառում են նաև վիճակագրական շեղումները: [↑](#footnote-ref-9)
10. Ներդրումների ճյուղային կառուցվածքի ցուցանիշները վերաբերում են ներդրումների՝ կապիտալ շինարարությանն ուղղվող մասին: Ավելի մանրամասն տե՛ս Շինարարություն հատվածում: [↑](#footnote-ref-10)
11. Աղբյուրը՝ ՀՀ ՎԿ և ՀՀ ՖՆ հաշվարկներ։ [↑](#footnote-ref-11)
12. Ներմուծման տվյալները ներկայացված են ՍԻՖ գներով: [↑](#footnote-ref-12)
13. Աղբյուրը` ՀՀ վիճակագրական կոմիտե, «Հայաստանի Հանրապետության սոցիալ-տնտեսական վիճակը» ամսական զեկույցներ: [↑](#footnote-ref-13)
14. Աղբյուրը՝ ՀՀ վիճակագրական կոմիտե, «Հայաստանի Հանրապետության սոցիալ-տնտեսական վիճակը» ամսական զեկույցներ և ՀՀ ՖՆ հաշվարկներ: [↑](#footnote-ref-14)
15. Մանրամասն ցուցանիշները ներկայացված են Հավելվածում: [↑](#footnote-ref-15)
16. Աղբյուրը՝ ՀՀ վիճակագրական կոմիտե, «Հայաստանի Հանրապետության սոցիալ-տնտեսական վիճակը» ամսական զեկույցներ և ՀՀ ՖՆ հաշվարկներ: [↑](#footnote-ref-16)
17. Մանրամասն ցուցանիշները ներկայացված են Հավելվածում: [↑](#footnote-ref-17)
18. Ապրանքների լայն տնտեսական դասակարգմամբ (BEC) պաշտոնական տվյալները հրապարակվում են տարեկան կրտվածքով և կհրապարակվեն հաջորդ տարվա՝ 2023 թվականի վերջին, ուստի այս հատվածում ներկայացված են ՀՀ ՖՆ գնահատականները (կիրառվել են արտաքին առևտրի 4-անիշ վիճակագրությունից BEC-ին անցման միջազգային փորձում ընդունված անցումային բանալիներ): [↑](#footnote-ref-18)
19. Մանրամասն ցուցանիշները ներկայացված են Հավելվածում: [↑](#footnote-ref-19)
20. Ընթացիկ առաջին երեք ամիսների ծառայությունների մասին տեղեկատվության բացակայության պատճառով ողջ շարքը ներկայացված է ապրանքների արտահանման և ներմուծման հարաբերակցությամբ (ՖՕԲ գներով, «Ապրանքների առևտուրն ըստ վճարային հաշվեկշռի հիմքի» հոդված): 2022 թվականի առաջին եռամսյակի ցուցանիշը նախնական գնահատական է:

    Աղբյուրը` ՀՀ վիճակագրական կոմիտե, «ՀՀ վճարային հաշվեկշիռ-6» տվյալների բազա և ՀՀ ՖՆ գնահատականներ: [↑](#footnote-ref-20)
21. Աղբյուրը՝ ՀՀ ԿԲ, «ՀՀ բանկերի միջոցով ֆիզիկական անձանց անունով արտերկրից ստացված և ՀՀ-ից ֆիզիկական անձանց կողմից արտերկիր իրականացված փոխանցումներ», զուտ ներհոսք (https://www.cba.am/am/SitePages/statexternalsector.aspx)։ [↑](#footnote-ref-21)
22. Աղբյուր՝ ՀՀ ԿԲ: [↑](#footnote-ref-22)
23. Ընդգրկված չեն կուտակված տոկոսները: Վարկերի մեջ ներառված են նաև ֆակտորինգային, լիզինգային գործառնությունները և ռեպո համաձայնագրերը: [↑](#footnote-ref-23)
24. Աղբյուրը՝ ՀՀ ԿԲ և ՀՀ ՖՆ հաշվարկներ: [↑](#footnote-ref-24)
25. Աղբյուրը՝ ՀՀ ՖՆ գնահատական

    Հարկաբյուջետային ազդակի հաշվարկներում օգտագործված հարկային եկամուտների ցուցանիշները ճշգրտվել են միասնական գանձապետական հաշվի՝ համապատասխան ժամանակահատվածի շարժի ցուցանիշով: Ծախսերում ներառվել են Covid-19-ին ուղղված վարկավարման գումարները: [↑](#footnote-ref-25)
26. Աղյուսակներում նպաստումները հաշվարկվել են նախորդ տարվա կշիռների հիման վրա: [↑](#footnote-ref-26)
27. Հաշվետվության մեջ ներկայացված ցուցանիշների հանրագումարների և դրանց բաղադրիչների միջև շեղումները պայմանավորված են կլորացումներով: [↑](#footnote-ref-27)
28. [5.Տեղեկանքներ\3.Հարկային օրենսդրության փոփոխություններ.doc](5.Տեղեկանքներ/3.Հարկային%20օրենսդրության%20փոփոխություններ.doc) [↑](#footnote-ref-28)
29. Ներառված են Հայաստանի Հանրապետությունում ամուսնության բացակայության մասին տեղեկանք տալու (18.2 մլն դրամ), ՀՀ քաղաքացիություն ստանալու (23.8 մլն դրամ), Մշակութային արժեքների արտահանման կամ ժամանակավոր արտահանման իրավունքի վկայագիր տրամադրելու (165 հազար դրամ) և Գյուտերի, արդյունաբերական դիզայնների, բույսերի սորտերի, ապրանքային նշանների, աշխարհագրական նշումների, ծագման տեղանունների, երաշխավորված ավանդական արտադրանքի, ֆիրմային անվանումների, ինտեգրալ միկրոսխեմաների տոպոլոգիաների իրավական պահպանության հետ կապված իրավաբանական նշանակություն ունեցող գործողությունների (79 մլն դրամ) համար ՀՀ պետական բյուջե վճարվող պետական տուրքերը: [↑](#footnote-ref-29)
30. Արտաքին աջակցությամբ իրականացվող վարկային և դրամաշնորհային ծրագրերի շրջանակներում կատարված ծախսերի վերաբերյալ տեղեկատվությունը ներկայացված է հետևյալ հավելվածներում՝ [4.Հավելվածներ\3. 2022\_I եռամսյակ\_վարկ.xls](4.Հավելվածներ/3.%202022_I%20եռամսյակ_վարկ.xls), [4.Հավելվածներ\4. 2022\_I եռամսյակ\_դրամաշնորհ.xls](4.Հավելվածներ/4.%202022_I%20եռամսյակ_դրամաշնորհ.xls) [↑](#footnote-ref-30)
31. ՀՀ պետական բյուջեի ծախսերն ըստ տնտեսագիտական դասակարգման ներկայացված են հետևյալ տեղեկանքում՝ [5.Տեղեկանքներ\1.Ծախսեր\_տնտեսագիտական դաս..xls](5.Տեղեկանքներ/1.Ծախսեր_տնտեսագիտական%20դաս..xls) [↑](#footnote-ref-31)
32. Բյուջետային ծախսային ծրագրերի և միջոցառումների գծով ֆինանսական և արդյունքային (կատարողական) ցուցանիշների վերաբերյալ տեղեկատվությունը ներկայացված է հետևյալ հավելվածներում՝

    [4.Հավելվածներ\1. 2022\_I եռամսյակ\_ամփոփ ըստ ծրագրերի.xls](4.Հավելվածներ/1.%202022_I%20եռամսյակ_ամփոփ%20ըստ%20ծրագրերի.xls)

    [4.Հավելվածներ\2. 2022\_I եռամսյակ\_ պատասխանատու,ծրագիր,միջոցառում.xls](4.Հավելվածներ/2.%202022_I%20եռամսյակ_%20պատասխանատու,ծրագիր,միջոցառում.xls)

    [6. 2022\_I եռամսյակ\_արդյունքային\_ ըստ պատասխանատուների.xls](6.%202022_I%20եռամսյակ_արդյունքային_%20ըստ%20պատասխանատուների.xls)

    [7. 2022\_I եռամսյակ\_արդյունքային\_ ըստ կատարողների.xls](7.%202022_I%20եռամսյակ_արդյունքային_%20ըստ%20կատարողների.xls): [↑](#footnote-ref-32)
33. Պարտքի սպասարկման ծախսերի առավել մանրամասն վերլուծությունը ներկայացված է պետական բյուջեի ծախսերի տնտեսագիտական դասակարգման վերլուծության բաժնում: [↑](#footnote-ref-33)
34. Պակասուրդի ֆինանսավորման աղբյուրների մասին մանրամասն տեղեկատվությունը և ֆինանսական ակտիվների ձեռքբերման ու ներգրավված փոխառու միջոցների մարման գծով ելքերի արդյունքային ցուցանիշները ներկայացված են հետևյալ հավելվածում՝ [4.Հավելվածներ\5. 2022\_I եռամսյակ\_դեֆիցիտ.xls](4.Հավելվածներ/5.%202022_I%20եռամսյակ_դեֆիցիտ.xls): [↑](#footnote-ref-34)